
SPIRITUALITATEA ÎN PSIHOLOGIE 


MINTE + TRUP + REALITATE = EGO 


Pilonii practicii nondualiste 





Cei doi piloni esenţiali ai practicii spirituale nondualiste sunt 
următorii: 

1) Când te uiţi în exterior, vezi un univers-oglindă, care îţi 
prezintă lucrurile pe care tu le ai în interior, ca într-o oglindă. Nu eşti 
niciodată o victimă a unor factori exteriori, ci ţi se prezintă lucrurile 
dăunătoare care lâncezeau în tine şi nu le conştientizai. Acum le poţi 
conştientiza, fiindcă ţi-au apărut în faţă şi nu le mai poţi ignora sau nega. 
Depinde numai de tine să te schimbi lăuntric acum, pentru a nu mai 
primi lovituri din exterior pe viitor. 

2) Când te uiţi în interior, vezi un ego dominator, cu care te 
identifici, în mod eronat. Ego-ul te face să fii nefericit şi să te simţi 
separat de univers. Oamenii împărtăşesc aceleaşi instincte de conservare 
ca şi animalele, instincte ce sunt în favoarea vieţii. Însă numai omul are 
un ego, care este împotriva vieţii. Şi nu este un accident, ci a făcut parte 
din proiect, având un anumit rol util la un moment dat. Doar că acum a 
ajuns să se opună evoluţiei fireşti a omului şi de aceea spiritualitatea îl 
consideră dăunător. 

Tot din proiect face parte şi depăşirea influenţei acestui ego, care va 
produce o evoluţie spirituală colosală. Asta nu înseamnă distrugerea ego- 
ului, ci punerea lui la respect, adică să se ocupe doar cu misiunea lui utilă 
de a susţine viaţa corporală. Dar el nu trebuie să mai domine viaţa 
psihică — emoţională, intelectuală, filosofică, spirituală. De ea se va ocupa 
de acum înainte numai Sinele Superior, adevăratul stăpân şi maestru. 


Pilonii ego-ului 





Ego-ul este aproape tot ce gândim. Majoritatea gândurilor 
noastre sunt legate într-un fel de ego. Există şi o parte pur intelectuală 
distinctă, dar, în general, am putea spune că ego-ul este cam acelaşi lucru 
cu mintea obişnuită, legată de propria persoană. 

Ego-ul este reflexia în minte a trupului, această entitate fizică 
separată de univers. Trupul a fost creat de natură, se hrăneşte din ea, dar 

în mod aparent, este separat de ea şi de tot restul ființelor. Iar ego-ul a 
preluat această idee de separare. (În realitate, trupul nu se poate izola de 
natură, este parte integrantă a ei.) 

Ego-ul este şi modul cum percepem realitatea înconjurătoare. 
Pentru că trupul trebuie să se protejeze de pericolele externe, ego-ul 
consideră mediul ca având un imens potenţial de pericol, faţă de care 
este obligat să-şi ia toate măsurile de precauţie. 

În sinteză, ego-ul înseamnă: minte, trup, realitate. Acestea sunt 
noţiuni-cheie de care se agaţă învăţăturile spirituale. 


Abordări și metode spirituale 





Învăţătorii ne învaţă, fiecare în felul său, cum să ne diminuăm ego-ul 
până la eliminare cvasi-completă. Am să vă dau doar câteva exemple. 

Este interesant că iluminaţii sunt la fel de diverşi precum toţi 
oamenii. De fapt, sunt în continuare nişte oameni normali, aşa că la fel 
de normal este să aibă şi perspective diferite asupra aceluiaşi subiect. Lui 
Dumnezeu nu-i place uniformitatea, ci diversitatea. Chiar dacă, de la 
nivelul Conştiinţei pure, lucrurile se văd unitar, totuşi, când coborâm la 
nivelul iluziei cosmice, se păstrează caracteristicile individuale, amintirile 
şi experienţa personală de viaţă. Acestea nu se mătură sub preş ca şi cum 
n-ar exista. Dimpotrivă, personalitatea fiecărui om iluminat este, poate, 
şi mai pregnantă, deoarece nu mai are inhibiţiile anterioare impuse de 
lume şi de educaţie. 

- LAURENȚIU MARGA ne oferă o metodă psiho-mentală de a ieşi 
din minte, orientându-ne atenţia exclusiv către simţuri, mai exact, 
simţul vizual, care deţine cam 80% din informaţiile venite din mediu. 
Aceasta este aşa-numita „rămânere în prezent”, de care vorbeşte şi 
Eckhart Tolle şi alţii. 

Metoda este amintită şi de Isus Cristos în mesajele sale prin Tina 
Spalding. El ne spune că putem ieşi din realitatea minţii intrând în 
realitatea simţurilor, pentru ca apoi să putem translata în cea 
paranormală. 

- ATMAJI doar ţine conferinţe pe diverse teme, dar învârtindu-se 
mereu în jurul unei idei-forță modelatoare. EI ne trezeşte disprețul faţă 
de producţiile false ale minţii, de care astfel ne detaşăm, reuşind să 
ne relativizăm propriile gânduri şi judecăţi de valoare. Ne arată cum orice 
idee poate fi contrazisă cu argumente, căci totul este dual şi relativ pe 
Pământ şi nimic nu este absolut. Absolut este doar Sinele sau Dumnezeu. 

Ţin să-l amintesc aici şi pe MARIUS CREŢU, un „proaspăt” iluminat, 
care ne prezintă pe contul său de Facebook nişte comentarii psihologice 
foarte pertinente şi exacte despre cum vede iluminatul lumea. 

- Iluminaţii NEO-ADVAITA nu se proclamă învăţători. Ca o 
paranteză, foarte mulţi iluminaţi nu au această pretenţie şi bine fac. Dar 
neo-advaitinii merg ceva mai departe, susținând că iluminarea nu se 
poate învăţa şi nici grăbi prin diverse învățături spirituale. Ultima parte 
este însă discutabilă. 

Deci, cum spuneam, iluminaţii neo-advaita se leagă de căutătorul 
spiritual şi, în general, de „căutător”, adică ego-ul care caută mereu 
altceva, niciodată nefiind mulţumit cu ce are, cu ce există. Fi 
ridiculizează într-un mod simpatic această continuă căutare, dorinţă de a 
găsi altceva decât există. „TOTUL este deja aici. Ce altceva mai cauţi?” 
este laitmotivul discursului acestor iluminaţi. 

- MARIUS GHIDEL are o metodă foarte dură, dar eficientă: ne 
îndeamnă să acţionăm şi să recepţionăm realitatea invers decât o face 
ego-ul. În plus, Marius prezintă public experienţele sale paranormale 
de-a dreptul fantastice. Acestea i s-au dat de forţele spirituale tocmai 
pentru că au o învăţătură ascunsă în ele. Ar trebui ţinute minte de către 
toţi cei interesaţi şi evocate atunci când caută un răspuns. Închipuindu- 
ne că noi înşine le-am trăit, devin nişte adevărate pilde sapienţiale, care 
ne arată că realitatea pe care o trăim este nimic faţă de alte realităţi, ba 
chiar că realitatea noastră este în sine un nimic, putând fi 
desfăcută precum jocul de lego. 


Abordarea lui Isus 





- Prin mesajele transmise mai ales prin mediumul Tina Spalding, 
spiritul lui ISUS CRISTOS ne şochează într-un mod constructiv şi 
eliberator. 

Isus spune că, oricât de frumoasă pare uneori realitatea fizică, ea 
este în întregime produsă de ego, adică, privind filosofic, de energia 
separării. Nu Dumnezeu a făcut-o, ci puterea noastră creatoare 
demiurgică a creat-o, prin forţa pe care o avem de la Tatăl (noi, ca spirite, 
în principal, dar şi ca oameni, în secundar). De aceea, tot ce vedem, 
inclusiv modul cum supraviețuiesc animalele carnivore, răpitoarele, 
cruzimea la care suntem martori şi pe care am preluat-o şi amplificat-o în 
lumea oamenilor, toate aceste lucruri dure, agresive, violente, nedrepte, 
toate sunt o reflexie a ideii de separare. (Există şi lumi fizice mult mai 

blânde decât a noastră, de pildă, acelea de unde sosesc extratereştri 
buni.) 

Concluzia este că, oricât am încerca să o optimizăm, să 
înfrumuseţăm această realitate fizică, va fi o muncă inutilă de Sisif atâta 
timp cât ego-ul rămâne magagerul şi creatorul ei. Numai când ego-ul va 
deveni el însuşi un supus umil al voinţei spirituale, abia atunci va deveni 
acest mediu propice pentru fericire. 

Pe de altă parte, Isus ne îndeamnă cu toată forţa să ne facem o viaţă 
personală mai frumoasă şi mai fericită, pentru că putem şi avem dreptul. 
Totuşi, beneficiile vor fi parţiale în lipsa iluminării. Doar iluminarea ne 
poate ferici desăvârşit, şi putem să-i grăbim sosirea prin eforturi 
spirituale, ca să devenim nişte vase curate pentru energia spirituală care 
abia aşteaptă să ne inunde cu Graţia sa. 

Prin relatările sale autobigrafice, Isus ne demonstrează şi completa 
depăşire a ataşamentului față de trup. El ne mărturiseşte că însăşi 
răstignirea sa a fost ocazia să le arate discipolilor că trupul este o 
ficţiune. Cu gândul la faptele lui Isus, ar trebui să ne amintim constant 
şi obsesiv ce putere fantastică are Spiritul: de a materializa obiecte şi 
chiar propriul corp. Şi atunci ne apucă râsul de ataşamentele noastre de 
materie, de trup şi de realitatea aparent „solidă” din jur. Meditând la ele, 
recitindu-le sau invocând din memorie aceste relatări autobiografice ale 
lui Isus, ne vom ridica instantaneu deasupra gândirii egotice, legată de 
trup şi de realitatea imediată. 

Când ne gândim la acest Isus real, aşa cum ni se prezintă chiar el, 
atunci intrăm în rezonanţă cu fiinţa sa divină şi primim un impuls 
energetic ce ne elevează deasupra materiei, nu doar în închipuire. 
Mesajele sale au amprenta sa energetică şi conţin intenţia sa de a ne 
impulsiona, Isus fiind un învăţător dedicat umanităţii. Când ne raportăm 
la acest Isus, recompus de mărturiile sale prin Tina Spalding, ne 
încărcăm cu energie sfântă, simţim imediat puterea divină. 

În schimb, imaginea cosmetizată de Biserică ne pune în ipostaza de 
victime şi cerşetori, care nu ne permite să recepţionăm toată energia 
creatoare de la Isus. Isus nu este o persoană istorică, ci un Spirit evoluat, 
aşa cum putem deveni şi noi. Rolul lui Isus nu este să ne facă ceva mai 
sănătoşi sau să ne ajute să luăm examenul sau să câştigăm la loto. Rolul 
său este să ne ajute să devenim cât mai repede divini, asemenea Lui. 

Prin mediumul Gina Lake, Isus pune mai mult accent pe 
recunoaşterea trucurilor ego-ului. Mesajele sale sunt nişte capodopere 
de psihanaliză spirituală. Citindu-le, ne putem recunoaşte perfect şi, în 
acelaşi timp, căpătăm instrumentele necesare schimbării personale. 

ÎN FINAL, putem spune că ego-ul se sprijină pe trei piloni 
conceptuali: mintea, trupul şi realitatea. Dinamitând aceşti piloni, 
simultan sau pe rând, ego-ul se va prăbuşi şi va rămâne doar fericirea, 
iubirea, libertatea. 

Se ştie că meditaţia liniştită ne antrenează să scăpăm de ego. Cum? 
În primul rând, trupul se relaxează, şi astfel trupul nu te mai 
interesează. Apoi nu dai atenţie la gândurile trezite de sunete sau 
zgomote exterioare, deci realitatea nu te mai interesează. Şi nu te laşi 
captivat de gândurile fabricate tot timpul de minte, care sunt un bruiaj 
al liniştii. Prin urmare, când nu te interesează trupul, nu te interesează 
realitatea, nu te interesează mintea, atunci ego-ul se stinge şi rămâne 
doar FERICIREA... Fericirea este singura şi adevărata Realitate. 

23 aprilie 2021 

3-ime, 2-ime, l-ime 


Cei trei de eu: trezit, netrezit, în curs de trezire 





Isus spune într-un mesaj prin Gina Lake faptul că omul pare a avea 
trei eu-ri: sinele care este netrezit, sinele care este trezit şi sinele care 
este în curs de trezire. Cum este posibil aşa ceva? 

Cercetările de neuroştiinţă au demonstrat că creierul are două reţele 
neuronale distincte, care ar corespunde noţiunii spirituale de ego şi celei 
de intelect. Reţeaua implicită se activează când omul se gândeşte la 
propria persoană (adică în majoritatea timpului), iar reţeaua de sarcină 
se activează numai la rezolvarea de probleme. Primeia i se spune reţea 
implicită tocmai fiindcă este starea obişnuită a creierului. 

Deci putem justifica afirmaţia lui Isus astfel. Ego-ul este sinele 
netrezit, este structura psihică ce ne menţine sentimentul de separare de 
univers, prin urmare ne întăreşte instinctele primare de supravieţuire. 

Pe de altă parte, Sinele Superior este o structură foarte rafinată, 
invizibilă şi nedetectabilă, care ne transmite infailibil voinţa Spiritului. 
Spiritul este supremul conducător al fiinţei umane, care are o Conştiinţă 
divină. Prin urmare, acest Sine este pe deplin trezit. 

La mijloc între ele se află intelectul, care este acel sine în curs de 
trezire (numai când omul o doreşte). Intelectul poate fi folosit atât de 
ego, cât şi de Sinele Superior. 

În concluzie, putem spune că cei trei de Eu sunt trăiri diferite ale 
Conştiinţei umane. Ea poate fi dominată fie de ego (eu netrezit), fie de 
Sinele Superior (eu trezit sau iluminat). Nivelul de trezire poate oscila de 
la o zi la alta, de la oră la oră, de la minut la minut (eu în curs de trezire), 
până în momentul când iluminarea se va stabiliza definitiv în mintea- 
corp (eveniment destul de rar, totuşi). 

Notă importantă: Conştiinţa se divide pe, cel puţin, trei niveluri: Conştinţa 
divină rămâne a Spiritului, Conştiinţa umană supraveghează nivelulul fizic, iar 
Sinele Superior are o Conştiinţă divino-umană, care face legătura dintre lumea 
spirituală şi lumea materială. 


Supraego 





Când ego-ul stăpâneşte intelectul (adică, de obicei), una din urmări 
este apariţia supraego-ului. Acesta este ego-ul care se foloseşte de ideile 
intelectuale pentru a se manifesta autoritar, conformist şi aparent 
superior moral. Superego-ul pune autorestricţii şi autocenzură, ţine în 

frâu pornirile egotice primitive, dar nu din dragoste, ci pentru a dobândi 
siguranţa socială, chiar cu preţul autolimitării exprimării libere de sine. 
Ca şi în cazul tatălui său, ego, superego-ul manifestă aceeaşi neiubire de 
sine şi de ceilalţi. Este doar o variantă mai sofisticată de ego, şi nimic mai 
mult. Totuşi, pe baza lui funcţionează lumea civilizată. 

Aşa apare şi „ego-ul spiritual”, adică asumarea unor calităţi 
spirituale de către ego, cu care el se mândreşte pe nemerit. De pildă, dacă 
corpul-minte capătă o percepţie extrasenzorială, ego-ul va crede despre el 
că este mai presus de oamenii obişnuiţi. Însă calităţile spirituale ale 
omului provin numai de la Sinele Superior, nicidecum de la ego. 


Buddhi 





Când Sinele Superior trimite intelectului idei superioare, filosofice, 
spirituale, etice, intelectul devine o forţă motrice care lucrează la 
subminarea ego-ului şi apropie treptat trezirea spirituală. Învățăturile 
spirituale se adresează minţii, dar părţii sale intelectuale, nu egotice. 

Este adevărat că mintea în sine nu poate produce trezirea spirituală, 
care este urmarea Graţiei Spiritului. Dar la fel de adevărat este că un 
intelect puternic spiritualizat (în yoga, se numeşte buddhi) poate 
stăpâni ego-ul, prin autoobservare, autocontrol, autoeducaţie. 

Există vreo diferenţă între supraego şi buddhi? 

Desigur. Aceeaşi diferenţă ca între ego şi Spirit. În primul caz, 
intelectul este folosit în scopuri egotice, oarecum mai subtile, iar în al 
doilea caz, intelectul este folosit pentru rafinarea gândirii şi apropierea ei 
de idealurile spirituale. 

Când ego-ul este domesticit şi calmat, se poate manifesta mai liber 
iubirea, care are iniţiative ce, în mod normal, îl îngrozesc pe ego. 
Manifestarea iubirii nu aduce imediat trezirea spirituală, dar cu 
siguranţă, face viaţa mai plăcută, mai radioasă şi mai liniştită. Iar când 
mintea este liniştită, conexiunea cu Sinele Superior este optimă şi poate 
apare, cu mai mare probabilitate, trezirea. 

Buddhi 


Supraego 










Intelect 


Figura: Diferenţa dintre supraego şi buddhi 


Iertarea din supraego vs iertarea din buddhi 





Din dorinţa de a controla ego-ul, învăţăturile Bisericii creştine au 
dezvoltat supraego-ul. Biserica cere ascultare oarbă, conformism, calităţi 
specifice supraego-ului, nicidecum Spiritului liber. Desigur, pot avea 
uneori un rol benefic, dar alteori pot dăuna grav, ca orice reguli 
exterioare impuse şi aplicate orbeşte. 

Să luăm, de exemplu, iertarea creştinească. Ea pare a fi o conduită 
nobilă, spirituală, dar numai pentru că aşa ne impune Biserică să credem. 
Mulţi oameni gândesc exact invers în forul interior, că iertarea este o 
prostie, ba chiar că încurajează răul. 

Biserica ne sugerează că, dacă iertăm, îi facem plăcere lui Isus sau lui 
Dumnezeu şi ne rezervăm un loc călduţ în Ceruri. O astfel de iertare din 
considerente egoiste nu are mari beneficii spirituale, tocmai pentru că 
este în slujba supraego-ului. Este un simulacru de iertare, fiindcă 
păstrăm în inimă o ciudă şi ne simţim victime. Dacă vom aduna în suflet 
multe nemulțumiri şi frustrări neexprimate, ne-am putea chiar 
îmbolnăvi. lertăm în mod aparent ca să ne aratăm cuvioşi în faţa lumii 
făţarnic creştine sau în speranţa mântuirii după moarte. 

Desigur, unii creştini iartă din suflet, nu din mimetism religios, ceea 
ce este altceva. O fac prin intuiţie şi la îndemnul divinității interioare. 
Ştiu să ierte în mod corect. Adevărata iertare vine din Inimă, numai că, în 
lumea ego-ului unde trăim cu toţii, iertarea nu-şi are locul. A trebuit să 
vină Isus acum 2000 de ani ca să ne înveţe s-o facem. Iar Biserica a 
răspândit această învăţătură, însă incomplet şi, prin urmare, ineficient. 
Dovada? Se vede cu ochiul liber că oamenii nu aplică iertarea în lumea 
creştină. Pentru că nu-i înţeleg rostul. 

După cum spune Isus în mesajele prin mediumii săi, este mult mai 
eficient să înțelegem raţiunea iertării. Iertarea este declaraţia noastră că 
am înţeles adevărul înţelepciunii nondualiste, anume că evenimentele şi 
oamenii care ne apar în viaţă reprezintă oglinda interiorului nostru. Nu 
avem nevoie atât să iertăm păcatul altuia împotriva noastră, cât să 
înţelegem că nu există niciun păcat. Primim din faţă ceea ce suntem în 
interior. Este o înțelegere puternic transformatoare. 

Când iertarea vine din raţiunea nondualistă — anume că nu există 
păcat, ci doar ignoranță, şi nu există mai multe fiinţe 
adversare, ci o singură Fiinţă — această conştientizare modifică 
fundamental câmpul nostru energo-informaţional, care va influenţa 
rapid şi mediul exterior (pentru că toţi suntem unul, nu-i aşa?). Oamenii 
din jur se vor calma, vor primi inspiraţii de pace şi colaborare, 
evenimentele ne vor fi favorabile etc. 

Iată, deci, că un comportament exterior identic, cel de iertare, poate 
avea urmări diferite, în funcţie de atitudinea interioară. Iertarea 
creştinească (din supraego) poate fi uneori benefică, dar alteori 
dăunătoare. Iertarea nondualistă (din buddhi) este întotdeauna nu 
numai benefică pentru cei implicaţi direct, ci profund transformatoare a 
lumii întregi. 


Sinele Superior 





Sinele Superior (numit alteori Inima, Duhul Sfânt, Sistemul de 
ghidare) este un fel de entitate intermediară între Spirit şi mintea fizică, 
egotică. Diferenţa de comunicare ar fi prea mare fără acest tampon 
psihic. Sinele Superior este format din două părţi distincte: Mintea 
astrală şi Mintea mentală. 


Mintea astrală 


Prin partea de Minte astrală, Sinele Superior este un fel de copie 
purificată a minţii fizice, un fel de variantă perfectă a minţii individuale, 
dar mult mai vastă. Ea poate fi pusă în evidenţă experimental prin stările 
ocazionale de hipnoză sau somnambulism. Aşa cum am scris în mai 
multe articole dedicate hipnozei, în acea stare specială, mintea se 
disociază în două instanţe separate, uşor de pus în evidenţă de către 
comenzile hipnotistului. Instanţa superioară (martorul, supraveghetorul) 
deţine informaţii de nivel mai înalt şi capacităţi suprasenzoriale, 

inaccesibile instanţei inferioare. De asemenea, are o stare pronunţată de 
calm şi bună-dispoziţie. 

De fapt, dualitatea minte fizică-minte astrală exista dintotdeauna, 
doar că nu a putut fi pusă în evidenţă prin alte metode ştiinţifice. În mod 
tradiţional, ştiinţa este materialistă, deci nu are acces la niveluri mai 
subtile. 


Gândurile bune vin de la Mintea astrală 


Analizând psihologia iluminării spirituale putem trage o concluzie 
interesantă despre Mintea astrală. 

Vom pleca de la mărturia celebrului iluminat Papaji, că după 
iluminare, a rămas 9 luni fără gânduri, şi cea a lui Nisargadatta Maharaj, 
alt mare iluminat, că a rămas peste o lună fără gânduri, într-o stare de 
fericire continuă. Această fericire vine din simpla dispariţie a gândurilor. 
În acest timp, amândoi au continuat să ducă o viaţă obişnuită, să meargă 
la serviciu, să aibă discuţii obişnuite, să-şi vadă de familie. 

Cum se poate descurca în viaţă o minte fără gânduri? lată o 
întrebare legitimă. Dar ştim noi de unde ne vin gândurile?! Iată o altă 
întrebare şi mai legitimă. 

Explicaţia este simplă. O viaţă fără gânduri proprii înseamnă că ego- 
ul nu intervine prin niciun gând de-al lui. De fapt, mintea iluminatului 
primeşte mereu gânduri concrete, destinate traiului curent. Altfel ar fi o 
legumă, nu-i aşa? Dar ele vin din aceeaşi sursă ca dintotdeauna la toţi 
oamenii: de la Mintea superioară, de la Sine. Toate ideile bune, corecte, 
juste, utile, pentru binele comun al omului, al Spiritului şi al tuturor 
fiinţelor din jur provin de la Mintea astrală. Problema noastră comună 
este că intervine şi ego-ul cu idei contrare, sau criticând ideile venite de 
sus, sau chiar acceptându-le, însă afirmând că îi aparţin lui. 

Deci Mintea fizică este locul unde intră gândurile şi emoţiile de la 
Mintea astrală, bruiate însă de intervenţiile grobiene şi obraznice ale ego- 
ului. Desigur, mai există şi alte influenţe subconştiente numite tipare 
mentale, condiţionări individuale sau provenite din subconştientul 
colectiv. 

În cazul iluminării minţii fizice, ego-ul tace şi spunem că intelectul 
devine buddhi, adică se află într-o stare de inspiraţie permanentă. 
Desigur, caracteristicile personale rămân active (de exemplu, folosirea 
limbajului sau alte automatisme acumulate în viaţă), dar nu şi gândurile 
parazite şi deranjante ale ego-ului. În această stare pură de buddhi s-au 
aflat cei doi iluminaţi amintiţi mai devreme timp de câteva luni în mod 
continuu. 

Mintea astrală este cel mai bun prieten al omului. Îi dă cele mai 
bune sfaturi, avertismente, idei, emoţii, oricând are nevoie de ele, toate 
având o noimă şi un scop bine elaborat. Ea nu ne comunică tot ce ştie şi 
gândeşte ea, ci numai ce ne este de folos. 


Mintea mentală 


Prin partea de Minte mentală, Sinele Superior rezonează perfect cu 
Spiritul impersonal. De la mintea mentală vin toate ideile creative, 
intelectuale înalte, spirituale. Mintea mentală este un releu care 
transmite individului intenţiile creative ale Spiritului. 

Dacă Mintea astrală poate interveni, dar o face foarte rar, printr-o 
voce clară în minte (de pildă, pentru alarmare într-o stare de urgenţă), în 
schimb, mintea mentală nu are glas, ci transmite doar intuiţii intelectuale 
şi spirituale, idei abstracte, concepte universale, generale. Mintea 
mentală este foarte asemănătoare cu Spiritul, dar mai limitată, primind 
numai ce vrea Spiritul să-i dea şi să o înveţe la un nivel foarte înalt. 

Mintea mentală şi Spiritul sunt mai detaşaţi de preocupările 
cotidiene ale omului. Au preocupări impersonale, dincolo de interesele 
comune. Mulţi oameni nu au un intelect suficient de pregătit ca să 
primească informaţii de la Mintea mentală. Cum se spune în popor, sunt 
preocupaţi de la buric în jos. Or, interesele Minţii mentale încep de la 
piept în sus. În schimb, de viaţa noastră lumească se ocupă în detaliu 
Mintea astrală, ea fiind mai aproape ca vibraţie, putând astfel să ne 
cunoască foarte bine caracteristicile personale. 


Iluminarea 





Definiţia simplă a iluminării este o viaţă fără ego. 

Trăirea iluminării este similară la toţi oamenii, ca o stare fără 
gândurile parazite şi deranjante ale ego-ului. Lipsa acestora ne face 
fericiţi în mod natural. Fericirea nu are nevoie de nimic din exterior, ci 
doar de lipsa gândurilor egotice. Atât e de simplu! 

În schimb, menţinerea acestei stări diferă de la om la om. Mulţi 
dintre cei care trăiesc starea de iluminare o pot susţine doar câteva zile, 
după care revin la gândurile ego-ului. În cele două cazuri de iluminaţi 
celebri de mai sus, starea s-a menţinut luni de zile. Putem înţelege că, la 
un moment dat, au apărut din nou gânduri egotice. Acest fapt este 
natural, nu este nicio tragedie. Omul se va strădui să invoce şi să revină la 
starea plăcută de iluminare. Aceasta este călătoria spirituală a oricărui 

iluminat. Poţi oricând să ieşi temporar din starea de iluminare, dacă nu 
eşti atent sau dacă încă nu ai automatizat „paza minţii”. 

Mai „rău” este când omul se plictiseşte de starea de iluminare sau 
renunță să mai depună vreun efort pentru a o recupera. Acest fapt nu 
este chiar rar. Forţa obişnuinţelor mentale este foarte mare şi ne poate 
trage înapoi. Ego-ul va găsi argumente viclene cu care să ne convingă că 
nu este deloc interesantă starea de iluminare. Iar pentru minte, chiar că 
nu este interesantă. Mintea nu are nimic de câştigat din iluminare, se 
plictiseşte la maximum. 

Din contră, unii practicanți ai meditaţiei, în speranţa atingerii 
iluminării, depun mari eforturi să-şi alunge orice fel de gânduri. Acest 
lucru nu doar că este foarte greu, dar este nerecomandabil şi n-are niciun 
efect spiritual. Cu cât reuşeşti să alungi gândurile prin acest efort de 
voinţă (deci supraegotic), cu atât ele se vor întoarce cu mai mare 
virulență, ca un fel de răzbunare a ego-ului. 

Iluminarea nu poate fi obţinută prin concentrarea pe gânduri, fie şi 
pentru îndepărtarea lor, ci dimpotrivă, prin atragerea minţii către alte 
subiecte. (Amintiţi-vă de acel experiment mintal imposibil: Nu te gândi 
la un elefant roz! Cum să o faci altfel decât gândindu-te la un elefant roz, 
pe care apoi să-l ştergi din minte?!) Orice om poate rămâne fără gânduri 
personale ore întregi dacă face ceea ce îi place foarte mult, de pildă, să 
cânte la instrumentul preferat, să grădinărească, să rezolve jocuri logice 
şi probleme etc. Fără efort, pur şi simplu, deturnându-şi atenţia de la 
gândurile despre propria persoană, care ne ocupă circa 90% din timp. 
Desigur, asta nu înseamnă că a devenit un iluminat, ci că a fost fericit 
pentru câteva ore. Ceea ce este o mare realizare pentru vremurile 
noastre. 

Starea de iluminare nu poate fi forţată prin nimic, căci vine prin 
Graţie. Putem doar să ne pregătim să o păstrăm când va veni, ca pe o 
comoară, să nu o risipim, să nu o batjocorim. Această pregătire este 
esenţială şi poate dura toată viaţa sau vieţi la rândul. Oricine se poate 
trezi oricând din visul cosmic, dar nu oricine poate păstra această stare 
de Graţie. Tocmai de aceea, Graţia trezirii spirituale nu vine decât atunci 
când discipolul e pregătit. 


Personal, transpersonal, impersonal 





Împreună, cele două, Mintea astrală şi cea mentală, formează o 
echipă perfect sudată, Sinele Superior. El reuşeşte să armonizeze 

interesele strict personale ale minţii fizice cu cele ale celorlalte fiinţe 
din jur, adică are o viziune transpersonală. 

Spiritul are o natură impersonală, divină, greu de înţeles pentru 
mintea egotică individuală. El poate începe să fie înţeles, cât de cât, dacă 
omul se apropie de Sinele Superior, ca vibraţie, de unde poate primi 
intuiţii şi inspiraţii adaptate la specificul său. 

De pildă, iată o idee contraintuitivă, greu de digerat de mulţi 
oameni. Aceea că Spiritul poate să fie încarnat în două persoane diferite 
în acelaşi timp, adică să anime două individualităţi distincte simultan. În 
acest caz, este clar că spiritul nu este legat de un anumit trup fizic, ci se 
păstrează într-o zonă de vibraţie mai rafinată. În schimb, îşi trimite 
locţiitorul la comandă, Sinele Superior, să însoţească şi să urmărească 
îndeaproape activitatea minţii fizice şi să o ajute permanent. Fiecare 
dintre cele două persoane va avea propriul Sine Superior. 


lată o poezie care încearcă să descrie, în mod concis, senzaţia 
iluminării spirituale, tradusă pe înţelesul minţii comune: 


DUMNEZEIND 

Nu sunt o fiinţă, ci o mare-ntinsă 

Nu-s un individ, ci un spaţiu vid 

Nu-s o entitate, ci nimic şi toate 

Nu-s un substantiv, ci un verb activ 

Nu cunosc ştiind, ci dumnezeind 

N-am unde m-ascunde — Eu sunt tot. Deci unde? 
Nimic nu deţin — Eu sunt tot. Amin 





Ego - experiment divin 





Ego-ul are rolul divin de a promova separarea şi individualitatea. 

Din acesta se desprind alte roluri. De pildă, achiziţionarea de 
comportamente sociale utile convieţuirii, dar şi de tipare de gândire 
specifice gloatei, pe care le învăţăm, vrând-nevrând, începând din 
copilărie. 

Alt rol al minţii egotice este acela de a fi o octavă superioară a 
instinctului de supravieţuire al animalelor. Ego-ul este util când planifică 

resursele vitale de supravieţuire (de exemplu, când ne întrebăm dacă mai 
avem suficiente alimente în casă şi ce trebuie să facem ca să nu răbdăm 
de foame). Pe de altă parte, atunci când ne ferim spontan din calea unei 
maşini, de pildă, nu e vorba de ego, ci de instinctul animalic din noi. 

Însă, rolul divin şi unic al ego-ul este cel de a întări senzaţia de 
separare. De aceea, pentru persoanele ce avansează pe calea spirituală, 
apropiindu-se treptat de Unitate, ego-ul devine tot mai mult un balast şi 
ele se străduiesc să-i limiteze cât mai mult influenţa. Pentru aceştia mai 
ales, ego-ul este un încurcă-lume, produce haos şi nefericire. 

Acest lucru s-ar putea să ne pară de neînțeles. Păi, de ce să mai 
depunem atâta efort ca ne detaşăm de egoism, din moment ce egoismul 
face parte din proiectul divin?! Aici este o mare taină a Creaţiei. 

Lumea terestră este un experiment al individualizării. În 
restul universului, conştiinţa are o formă colectivă, în sensul că, înainte 
de a acţiona, fiecare fiinţă se gândeşte să nu perturbe echilibrul grupului 
şi să îi fie acestuia de folos prin acţiunile personale. Fiecare fiinţă are ca 
preocupare principală să-şi ajute semenii prin fapte sau gânduri. Nu 
prea se folosesc cuvintele, care sunt o modalitate inferioară de 
comunicare, ci se preferă telepatia, care este o comunicare total sinceră şi 
fără ambiguităţi. Oricum, nimeni nu are nimic de ascuns, ci toţi sunt 
transparenţi, oneşti, dedicați. 

Deci la o extremă avem ego-ul, care este 100% individualism. La 
cealaltă extremă se află Divinitatea, care este 100% interes comun, 
colectiv, unitatea a tot şi a toate, Unimea. (Prin analogie cu Sfânta 
Treime, care înseamnă unirea a trei entităţi într-un interes comun, am 
adoptat cuvântul Unime, care înseamnă unirea tuturor fiinţelor şi 
lucrurilor într-una singură: Unimea. Corespunde cu cuvântul „Oneness” 
din limba engleză. Cuvântul Unitate are mai multe sensuri în limba 
română.) 

Deci mintea egotică face parte din experimentul cosmic al 
individualizării maxime. Asta înseamnă că putem oricând acţiona cu total 
dezinteres faţă de semenii noştri sau față de mediul natural. Avem acest 
potenţial. Totuşi, este clar (pentru cei lucizi) că fericirea nu poate apare 
din egocentrism, ci numai din manifestarea calităţilor altruistice, din 
grija faţă de fiinţele din jur, din iubire, compasiune etc. 

Scopul experimentului cosmic este, probabil, ca fiinţele egotice să 
ajungă singure la această realizare. Trăind cu o conştiinţă de grup, 
altruismul este o stare naturală, dar Divinitatea este interesată ca şi 
fiinţele total individualizate să ajungă la aceeaşi concluzie, pe cont 
propriu, printr-o evoluţie individuală. Iar dacă experimentul terestru va 

reuşi, atunci şi în alte locuri se va trece la individualizarea maximă, ca pe 
Pământ. 

Sau poate că, fiind un experiment, nimeni nu ştie ce va aduce, că d- 
aia se numeşte experiment. 

Sau poate că, scopul fundamental este ca Divinitatea să cerceteze 
toate posibilităţile, referindu-ne aici în special la cele rezultate din 
activitatea contradivină a ego-ului (la fel, poate, şi a demonilor). În lipsa 
ego-ului, lucrurile ar decurge aproape previzibil în planul fizic, ca în 
lumea animală. Nimic foarte interesant pentru curiozitatea divină! 
Desigur că ego-ul pare un instrument de tortură a Conştiinţei, pe care o 
sileşte să stea într-o stare neprielnică, artificială. Dar acesta este costul 
experimentului divin care se petrece pe Pământ. 

Din cauza potenţialului de a face mult rău în jur, liberul-arbitru al 
oamenilor nu este lăsat absolut liber. Ca specie, suntem împiedicaţi să 
provocăm dezastre cosmice. Ca indivizi, suntem chemaţi la ordin de către 
Sinele Superior dacă situaţia o impune. Cineva făcea comparaţia cu un 
câine pe care îl plimbăm legat de lesă. El are impresia că e liber, dar îl 
putem oricând trage în direcţia unde trebuie să mergem. (Se mai 
întâmplă uneori ca să-şi rupă lesa şi să o ia la sănătoasa prin bălării. La 
fel şi ego-ul.) 

Aşa este şi cu liberul nostru arbitru. Este lăsat liber numai în măsura 
în care nu produce daune iremediabile. Atâta timp cât omul trăieşte 
limitat de legile fizice ale planetei, el are teoretic toată libertatea. Chiar şi 
marile sale greşeli pot fi îndreptate mai târziu, prin reîncarnare. 

Totuşi, dacă spiritul său este mai evoluat şi se grăbeşte să termine cu 
penibilul lanţ al reîncarnărilor, îl va ţine mai din scurt, iar omul va urma 
intenţiile spiritului sau. În cel mai rău caz, va fi forţat de împrejurările 
exterioare să-şi urmeze menirea, prin suferinţe. Se spune că suferinţa 
este cel mai bun învăţător. Da, dar nu este singurul. 


Omul, entitate duală 





Acolo unde există un fragment de Conştiinţă, spunem că există o 
entitate. Spiritul este un fragment din Conştiinţa Universală. Iar Spiritul 
îşi fragmentează Conştiinţa în trei mai mici, pe care le plasează în centrul 
celor trei etaje mentale (fizic, astral şi mental). 

În lumea spiritelor, entităţile superioare sunt mult mai colective, 
mai unite şi cooperante, decât cele inferioare, care sunt mai 

individualiste, mai egoiste. Într-un fel, ego-ul este expresia fizică, oglinda 
unei stări individualiste specifice lumii subtile a demonilor. 

Simplificând lucrurile la maximum, putem spune că psihicul omului 
conţine două entităţi importante: 

a) mintea fizică, egotică, corporală, mintea-corp sau corpul-minte; 

b) mintea subtilă, combinaţie dintre Mintea astrală şi cea mentală, 
sau Sinele Superior. Sinele Superior este format dintr-o entitate de grup, 
adică două entităţi perfect fuzionate, care cooperează perfect, fără 
întreruperi, fără disonanţțe, un exemplu de unitate într-o Doime. 

Deci omul e format din două entităţi, este dual. Are o parte 
inferioară şi una superioară. Mulţi oameni nu-şi manifestă decât 
componenta inferioară. Totuşi, această componentă inferioară este 
conținută în cea superioară, care, la rândul ei, este conținută în Spirit. 

Chiar acum, când citiţi aceste rânduri, atenția pe care o dovediţi este 
Conştiinţa divină restrânsă la aspectul fizic perceptiv. Este acel fragment 
din Conştiinţa Spiritului dedicat exclusiv planului fizic. Însă înţelegerea 
literelor nu ţine de conştiinţă, ci de aspectul mintal, intelectual. Ambele 
sunt necesare pentru o percepţie completă a lumii fizice. Intelectul este 
comun minții fizice şi celei subtile. 

Într-un fel, intelectul este un liant care uneşte cele două lumi 
diferite, atunci când ideile sunt de nivel mai înalt. Ideile meschine nu 
ajung sus. În schimb, ideile elevate provin de sus, iar mintea fizică le 
gustă şi ea. Dacă îi plac, avem şanse de evoluţie. Dacă nu, vom rămâne 
prinşi în nişte idei confuze, false, mărunte, egotice. 

Mai există un liant reprezentat de emoţiile pozitive, superioare, 
spirituale. Emoţiile inferioare sunt cauzate doar de ego. Ele nu ajung la 
nivelul superior. Dar iubirea, fericirea, compasiunea, curiozitatea, 
creativitatea, bunătatea provin de la Mintea astrală. Ele sunt ca un 
ascensor care ne ridică la etajul Sinelui Superior. 

Tabel sintetic 
Iată un tabel care sintetizează noţiunile din acest articol. 


Treimea minţii. Treimea entităţilor coexistente în om 


MINTEA  3-imea 


î pa NIVEL FUNCŢII 
3-imică ENTITAŢILOR li SING 
3 Conştiinţă FAR 
: ; Spirit Impersonal Vacuitate* 
pură 
2b Minte Sine Superior sau ÎS SRR DI Fără 
mentală Duhul Sfânt sau e P emoţii 
2a Minte Inima sau Sistemul intelect 
i transpersonal comun 
astrală de ghidare seta Emoţii 
ideilor 
1 Minte Personal înalte pozitive 
fizică, Minte-corp, ego Idei, emoţii spirituale 
grosieră inferioare 


* Vacuitatea, desemnată prin termenul buddhist Shunyata, nu 
înseamnă nimicul, neantul, ci un ceva care nu are corespondent în 
conceptele mentale, şi de aceea este perceput drept vid de către minte. 

21 mai 2021 

DOUĂ EGO-URI, ACEEAȘI IDEE 


Dorind să conciliez anumite aspecte contradictorii din spiritualitate, 
am ajuns la anumite concluzii, pe care vi le voi împărtăşi în acest eseu. 

Chestiunile spinoase rezultate din teoria şi practica spirituală ar fi 
următoarele: 

+ Mulţi spun că ego-ul este o simplă idee învățată, care a provocat o 
serie de condiţionări mentale, alţii că este o contracție energetică chiar la 
nivel de corp (neo-advaita). 

+ Mulţi spun că este nevoie de o practică spirituală pentru 
iluminare, alţii spun că nu se poate face nimic, căci ego-ul nu se poate 
distruge singur (neo-advaita). 

+ Unii spun că iluminarea este un proces treptat, alţii, dimpotrivă, 
că este un moment special. 


Ce este ego-ul 





Ego-ul este o idee: ideea că am fi separați de restul lumii şi de 
Dumnezeu. Care este o minciună, dezvăluită ca atare în momentul 
iluminării sau trezirii spirituale. Deci, până atunci, ar trebui să-i credem 
pe cuvânt pe înţelepţi. Adică: suntem cu toţii o singură Fiinţă divină, care 
s-a divizat şi se autoiluzionează că este mai multe fiinţe. 

Problema cu această credință este că-i tot o idee, în lipsa trăirii 
directe. Care poate fi oricând înlocuită cu altă idee. Nu are stabilitate şi 
nici efecte vizibile. 

Şi totuşi, tot prin credinţă supravieţuieşte ego-ul. O credinţă în 
minciună. Care s-a interiorizat profund şi nu mai poate fi scoasă din 
obiceiurile de gândire ale omenirii. Ideea de separare este adânc 
implementată în inconştientul fiecăruia dintre noi şi este reconfirmată în 
fiecare moment de societate şi de însuşi corpul nostru biologic individual. 


Purificarea de ego-ul mental 


Putem folosi următorul model al psihicului pentru a defini mai clar 
ego-ul. Mintea este alcătuită din inconştient, din intelect şi din ego. 

Intelectul este oceanul. Ego-ul mental este ca o pată de petrol pe 
întinsul oceanului. Când pescăruşii vor să pescuiască, se vor năclăi de 
petrol. Tot aşa, aproape orice idee din intelect va fi contaminată de ideea 
sau eticheta „eu, mie, al meu”. De unde vine ea? 

De unde vine şi petrolul: de la oameni, prin educaţia din primii ani 
de viaţă. Iar în anii următori, copilul îşi va întări ego-ul, încurajat de 
profesori, educatori, părinţi, psihologi. 

Dar în anii maturității, omul poate începe procesul invers, de 
purificare de ego, adică eliminarea tiparelor mentale deja înrădăcinate în 
minte (în figura 1, zona eliberată de ego). Zona liberă de ego revine 
intelectului pur, „curat”. 


Ego mental 


Zonă liberă 
de ego 


Intelect 


Inconştient 
ancestral 


Fig.1 Componentele minţii şi purificarea de ego 


Ego-ul face parte tot din inconştient: tipare mintale, prejudecăţi, 
condiţionări psihice. Dar nu tot inconştientul înseamnă ego. Acolo s-au 
arhivat şi experienţe din regnul mineral, regnul vegetal, regnul animal şi 
memoria ancestrală a speciei umane. Se mai adaugă memoria karmică a 
spiritului, provenită din reîncarnările succesive în trupuri de oameni. 


Unele învățături spirituale spun că omenirea se află actualmente în 
dimensiunea a treia. De unde această clasificare? Prima dimensiune se referă 
la regnul mineral, la jocul elementelor primare: pământ, apă, foc, aer. A doua 
dimensiune se referă la viaţa biologică: plante, insecte, animale. A treia 
dimensiune se referă la fiinţa auto-reflexivă, care a dobândit conştiinţă de sine. 
Se pare că omul a dobândit-o cu ajutorul limbajului. Tot aici apare şi ego-ul, 
care este varianta primitivă a conştinţei de sine. Abia în dimensiunea a patra, 
ego-ul începe să-şi piardă influenţa, această dimensiune fiind specifică 
persoanelor spirituale. Dimensiunea a cincea este domeniul fiinţelor pe deplin 
iluminate. 


Când un animal se uită la un om, el vede un alt animal şi atât. Când un 
om obişnuit se uită la un om spiritual, nu poate înţelege cum de acesta trăieşte 
pentru un ideal care se ridică deasupra buricului. Când un om spiritual se uită 
la un iluminat, nu poate înţelege cum poate acesta să spună că el este 
Dumnezeu sau alte fraze asemănătoare. Deşi convieţuim cu toţii pe acelaşi 
plan de existenţă, între fiinţe există anumite praguri şi ruperi de nivel. 

Se consideră că ego-ul mental este achiziţionat în decursul 
acestei vieţi. La naştere, mintea copilului este tabula rasa. În primii 2-3 
ani de viaţă, copilul capătă un ego prin educaţie. I se spune şi i se arată că 
este o persoană independentă de celelalte. Învață separarea, prin idei de 
la părinţi şi alte persoane din jur. 

În perioada maturității, omul poate să-şi diminueze ego-ul mental. 
Desigur, nu toţi oamenii o fac în mod voluntar. Există două forme de 
diminuare: 

+ involuntară, prin suferinţă. 

+ voluntară, prin autocunoaştere (introspecţie psihologică), ca şi 
prin metode psiho-spirituale (învățături spirituale). 

De ce insistă spiritualitatea pe purificarea de tiparele egotice? 

În primul rând, pentru ca omul să devină mai fericit. Tot acel ego 
negativ pune presiune asupra psihicului şi-i provoacă omului o 
suferință ce ar putea şi lipsi. Acesta este efectul cel mai rapid şi 
recompensant. Trebuie eliminate tiparele mentale vetuste, inutile, care 
dăunează. Iar inconştientul devine mai liber de condiţionări (în figura 1, 
zona liberă de ego). 

Dar există şi ego pozitiv? 

Ego-ul are şi un rol folositor în istoria omului. Dar e greu să separăm 
didactic partea bună de partea rea a inconştientului egotic (cum am 
separa apa de petrol). Oricum, pentru ca spiritul să poată trece într-o 
etapă de evoluţie net superioară (în alte dimensiuni), cea mai mare parte 
din ego trebuie eliminată. Iar restul va fi neutralizat la moartea omului. 

lată, pe scurt, rostul apariţiei ego-ului: «Când lăsaţi mintea egotică să vă 
conducă, învăţaţi să duceţi treburile la bun sfârşit, cum să faceţi bani, cum să 
obţineţi ceea ce vreţi, cum să fiţi responsabili şi să vă dezvoltați talentele şi 
abilităţile.» (Isus, în cap.9 din „Invingerea fricii şi dezvoltarea încrederii în 
sine”) 

Omul poate fi mai rău decât animalele din cauza ego-ului, nu a 
atavismelor. Animalele nu sunt crude, ci acţionează conform instinctului. 
Ideologiile au făcut cel mai mare rău omenirii (ex. holocaustul). 
Ideologiile nu pot influenţa decât ego-ul. Dacă ego-ul este diminuat, nici 
ideile extremiste nu dau urmări, nu se prind de minte. 

Acesta ar fi un al doilea motiv al spiritualităţii: o societate mai 
bună, fără ego-uri. Libertatea autentică nu poate fi obţinută decât prin 
eliberarea de ego, individual şi în masă. 

Liberul-arbitru 


O chestiune filosofică mult discutată este liberul-arbitru. Există sau 
nu? 

Nondualismul spune că nu există — ca o consecinţă logică a faptului 
că nu există nicio persoană separată. 

Această afirmaţie este sprijinită, mai recent, de cercetările neuroştiinţei. În 
clipa când simţim că luăm o decizie, deja decizia a fost luată de creier (sau de 


altceva necunoscut) cu o jumătate de secundă înainte. Voința noastră este 
mereu în urmă! 


Dar învăţăturile spirituale şi chiar şcoli nondualiste pun accentul pe 
o practică individuală, care indiscutabil, presupune că există liber- 
arbitru, că putem influenţa viitorul. 

Soluţia pe care v-o propun aici conciliază cele două puncte de vedere 
opuse. Liberul-arbitru există, dar el nu este localizat în corpul- 
minte, cum ne-am fi aşteptat. 

| se spune corp-minte, pentru că mintea umană este indisolubil legată de 
Corp, iar corpul are propria inteligenţă. 

Conform nondualismului şi spiritualismului, voinţa individuală este 
un ecou al voinţei spiritului. Voința este o calitate a minţii. lar mintea 
umană este un punct focal al Minţii spiritului (sau perispiritul). Nu există 
o separare reală între cele două. 

Mintea umană însă nu poate percepe partea mai mare de care 
aparţine. Există un prag între vibrații care interzice accesul de jos în sus. 
Prin urmare, ea nu poate sesiza ordinele pe care le primeşte de sus, faptul 
că orice decizie îi este dictată. 

În acest sens, şi animalele simt că au liber-arbitru. Este o simplă 


senzaţie. Numai omul transformă această senzaţie într-un concept şi-l 
numeşte „liber-arbitru” sau voinţă liberă. 


Vom introduce liberul-arbitru într-un model ceva mai complet. 

Spirit 


(perispirit) 





Supraconştient 





Liber-arbitru 


N Si iii a Prag vibratoriu 


| Ego Intelect 
Contra-arbitru | negativ Corp-minte 


Fig.2 Liberul-arbitru şi contra-arbitrul 


Sediul principal al voinţei este Spiritul sau Mintea spiritului 
(perispiritul). 

Imediat subordonat Spiritului se află Supraconştientul sau Sinele 
Superior sau Mintea astrală. Acolo se iau deciziile şi se transmit mai Jos, 
către corpul-minte. Am putea spune că Spiritul decide strategia, iar 
Supraconştientul adaptează tactica adecvată la particularităţile minţii 
umane. 


Supraconştientul este o structură ataşată corpului-minte şi este specific 
numai aceastei vieţi umane (în altă viaţă, se va crea un alt corp-minte). 


Perispiritul este mult mai vast şi veşnic precum spiritul, conţinând, printre 
altele, memoria tuturor vieților anterioare. Spiritul înglobează perispiritul, dar 
este mai mult de atât. 


3» 


Totuşi, mai există o „voinţă” la nivelul corpului-minte, care este ego- 
ul, adică o parte din inconştient. Doar că ego-ul este un mecanism 
automat, nu o ființă propriu-zisă. Inteligența lui este similară cu cea a 
inteligenţei artificiale (A.I.). Şi în cazul A.I. am putea crede că ea are 
voinţă, dar sunt doar nişte algoritmi. Ego-ul este un program complex, 
care are la bază ideea de autonomie, de separare de orice altceva din 
afara trupului. 

Animalele au şi ele un inconştient psihic, dar nu au ego, deci nici conflicte 
mentale. Sunt mult mai liniştite din acest punct de vedere. Unii chiar spun că 
animalele ar fi iluminate, dar asta, doar ca să ne provoace orgoliul. De fapt, 


iluminarea este specific umană şi ea este punctul final al evoluţiei umane, 
după ce a trecut prin purgatoriul ego-ului. 

Deci există două voințe concurente în mintea omului. Voința 
Supraconştientului o putem numi „liber-arbitru”, iar voinţa ego-ului o 
putem numi „contra-arbitru”, pentru că are aproape mereu altă părere. 
Din competiţia celor doi arbitri (ăsta-i un joc între arbitri! 9) rezultă 
infinitele comportamente umane. 

Învățăturile spirituale care ne îndeamnă să facem lucruri bune şi 
frumoase concordă cu intenţiile Supraconştientului. De fapt, chiar lui i se 
adresează, fiindcă el va rezona cu ele, le va recunoaşte ca adevărate. Dacă 
însă câştigă ego-ul, atunci spunem că „omul nu şi-a dezvoltat voinţa 
spirituală sau nu şi-a angrenat-o suficient”. Lupta celor doi arbitri se 
duce pe terenul minţii. Supraconştientul vrea să o purifice de ego, iar 
ego-ul se opune instinctiv şi inteligent. 

Oare Supraconştientul e chiar atât de slab în faţa ego-ului? 

Tot procesul este supervizat de Spirit, care este atotputernic în fiinţa 
umană. Dacă ego-ul are încă un cuvânt de spus (şi a avut mereu de-a 
lungul întregului şir de reîncarnari!) înseamnă că are rolul lui, acceptat şi 
încurajat. 

Cum spune biserica „Demonii sunt îngăduiţi de Dumnezeu”. Mutatis 
mutandis, ego-ul este îngăduit de Spirit. 

În principiu, omul trebuie să strângă multe experienţe, să exploreze 
toate faţetele condiţiei umane, să înveţe ce este binele prin comparaţie cu 
răul, şi nu o poate face decât apelând la acest dispozitiv aleatoriu numit 
ego, care să-l vâre în toate încurcăturile posibile. Dar, ieşind victorios, 
sufletul evoluează pentru eternitate. Durata vieților succesive pe Pământ 
este foarte mică în comparaţie cu veşnicia. Merită „sacrificiul”! Totul este 
un joc al iluziei (lila, maya), dar unul cât se poate de serios. 

S-ar putea spune că eforturile pe care le impun unele practici 
spirituale antrenează şi se bazează pe ego, momindu-l cu speranța unei 
răsplate „spirituale” şi apoi trădându-l, desființându-l? 

Ego-ul se amestecă mereu în orice, inclusiv în spiritualitate. Nu 
poate fi alungat, este omniprezent. Şi e adevărat, poate fi convins 
intelectual că ar trebui să se ocupe de spiritualitate în mod serios şi să 
urmeze toate instrucţiunile. Atunci devine un ego spiritual. 

Problema este că nu le înțelege bine, le denaturează pe placul lui şi le 
aplică ca să nu aibă efectul scontat. În mod instinctiv (din programare), 
se teme de ele, de aceea, le perverteşte cât poate, pe ascuns. 

Acesta este mecanismul egotic: se va opune automat eliminării 
rolului său de „primadonă”. Ego-ul vrea să joace în prim-planul vieţii 
spirituale. Dar nu o ajută, ci dimpotrivă. 

Ego-ul crede că el controlează totul, că este responsabil, aşa este 
programarea lui. Nu se simte manipulat. Şi chiar este lăsat de capul lui, 
doar că, uneori, decizia nu o ia el. Însă, pentru că el nu înţelege de unde 
ar putea veni o altă decizie (din cauză că are implementat în el algoritmul 
autonomiei), conchide că a fost tot decizia lui. Evident, se autoînşală. De 
aici vine şi termenul de „liber-arbitru”, de la ego. Însă niciodată libertatea 
nu provine de la ego, care, dimpotrivă, este un mecanism limitativ. 

Când „tu” alegi spiritualitatea, înseamnă că ego-ul a fost convins cu 
nişte argumente să fie de acord această decizie, venită de Sus. Dar nu-i 
chiar atât de fraier. Se va metamorfoza, tot prin programare, într-un ego 
spiritual, un supraego disciplinat. Iată ce tertip inteligent! Supraego-ul 
este o adaptare inteligentă la nişte pretenţii intelectuale, de 
respectabilitate, de civilizaţie şi disciplină. Nu-i deloc o greşeală, ci un 
proiect divin bine pus la punct. De aceea nici nu poate fi eliminat aşa de 
uşor — e bine programat. 


Supraego 

Ego-ul primitiv şi-a dezvoltat în timp o structură mai performantă, 
denumită supraego de către Freud. Supraego-ul este civilizat, pune 
oprelişti manifestării necontrolate a ego-ului primitiv, dar numai pentru 
a-şi împlini interesele de supravieţuire într-o societate civilizată. De 
pildă, el ne poate face să dăm de pomană, dar numai din făţărnicie, ca să 
ne vadă lumea, sau chiar ca un troc cu Dumnezeu, pentru a câştiga un loc 
mai călduţ la Judecată. 

Între ego şi supraego apar rivalități şi conflicte (după Freud). Oare 
acest supraego să fie sediul voinţei individuale? NU. Este tot un produs al 
inconştientului, care n-are nimic de-a face cu Voința spiritului. Este doar 
o sumă de restricţii autoimpuse şi internalizate. Adică tot nişte idei venite 
de undeva, tot nişte programe. 

Voința autentică nu ţine de nişte idei schimbătoare, de prescripţii 
sociale inventate de oameni, de morala contingentă, ci de Divinitatea cea 
veşnică, liberă şi iubitoare. 

De fapt, nici nu există un supraego distinct de ego. El reprezintă 
doar acele imbolduri nobile venite de la Supraconştient ce sunt 
imediat pervertite de câtre ego prin exagerări, distorsiuni, 
dogmatizări. Ego-ul se ceartă apoi cu el însuşi, fiindcă îi plac provocările, 
nu poate sta liniştit. Supraego-ul este doar un subprogram al 
programului principal numit ego. Supraego-ul blamează ego-ul, iar ego- 

ul caută să se lupte cu supraego-ul - iată reţeta neliniştii şi nemulțumirii 
dorite de ego! 

Impulsurile de la Supraconştient sunt variabile, în funcţie de 
moment. Ele nu pot fi fixate în nişte dogme, nişte porunci, nişte legi. 
Totul ţine de inspiraţia de moment. Dogmatizarea lor va forma însă nişte 
tipare mentale „superioare”, „morale”, „spirituale”, dar ce pot deveni la 
fel de nocive ca alte concepte, prejudecăţi, scheme fixe. Viaţa nu este fixă! 

Ego-ul este o sumă de idei bazate pe ideea de separare individuală. 
Supraego-ul este o sumă de idei mai avansate, bazate pe aceeaşi idee de 
separare. Aceeaşi Mărie cu altă pălărie... 


Feedback conștient 


Dacă decizile le ia ori ego-ul, ori Supraconştientul, atunci eu ce rol 
mai am? 

Păi, cine eşti tu? Tu eşti atenţia pură sau conştiinţa. 

Conştiinţa pură este pusă pe un fotoliu comod în faţa televizorului 
minţii şi stă numai ochi şi urechi la ce i se prezintă. Conştiinţa acordă o 
atenţie totală şi exclusivă doar producţiilor minţii. 

Psihologia o numeşte „conştient”, dar trebuie subliniat că el nu face 
parte din minte (precum inconştientul sau supraconştientul), ci este 
spectatorul pasiv al minţii. Conştientul nu vede toate produsele mentale, 
ci o mică parte, restul rămânând neconştientizate. 

Ce percepe conştiinţa sau atenţia pură: 

+ senzaţii fizice; 

+ gânduri şi emoţii; 

+ senzaţia-idee de „eu” separat, individual — produsă de ego. 

„Eul” sau senzaţia de persoană autonomă, cu liber-arbitru, este o 
idee profund înrădăcinată şi mereu repetată, ca nu cumva să dispară. 
Pentru conştiinţă, este la fel de reală ca orice produs al minţii. Conştiinţa 
nu discerne dacă un produs al minţii este real, obiectiv sau nu. Înghite tot 
ce i se dă. Discernământul este o calitate a intelectului, nu a conştiinţei. 

Conştiinţa nu are nicio altă calitate decât atenţia. Este atenţie pură. 
TU EŞTI ATENŢIA. Conştiinţa nu are nicio structură, precum mintea, 
este elementar de simplă. 

Şi totuşi, conştiinţa este divinitatea întrupată. Ce mister, nu-i aşa? 
Divinitatea este atât de simplă! Dar tot divinitate este şi mintea, care-i extrem 
de complicată. Doar că mintea nu eşti tu, ci „tu” eşti prezenţa pură. 

„Eul” este o idee ca o etichetă-sticker, care se lipeşte de orice altă 


idee. De pildă, te uiţi la mână şi nu spui „lată o mână”, ci spui „Mâna 
mea”. 

Ego-ul îşi arogă rolul de al şaselea organ de simţ, „simţul gândirii”, 
prin care trec toate ideile. Ar fi la fel cum toate mirosurile trec prin nas şi 
toate imaginile trec prin ochi. Doar că ego-ul este un şarlatan, fiindcă 
multe idei trec pe lângă el şi ajung direct în intelect. Este un gânditor 
neglijent, lasă multe pe dinafară. Se poate şi fără ego, lucru atestat de cei 
iluminaţi. La aceştia, toate ideile intră direct în intelect, fără niciun filtru- 
parazit. 

Vom completa modelul de mai sus, introducând şi conştiinţa umană 
sau conştientul. 

Spuneam că mintea umană este un punct focal din mintea Spiritului 
(perispiritul). Totuşi, ego-ul nu are niciun corespondent în Spirit. Este o 
invenţie destinată exclusiv minţii umane. Când corpul-minte moare, 
dispare şi ego-ul, ca şi cum n-ar fi fost. Restul minţii rămâne, fiind 
înglobată în perispirit. 

Similar, conştiinţa umană este un punct focal al Conştiinţei 
spiritului. Spectrul ei de atenţie se reduce la mintea umană. În mod 
normal, nu percepe nimic dincolo de mintea fizică. Însă, în mod 
paranormal, poate primi şi percepții de la Supraconştient. 

Conştientul transmite automat informaţiile, ca un feedback, spre 
Supraconştient, via Conştiinţa spirituală. 

Conştiinţa trebuie să coboare în vehiculul fizic, în corpul-minte, pentru a 
trăi anumite experiente inaccesibile de la nivelurile superioare. Şi a oferi astfel 
feedback către Supraconştient/Spirit. Senzaţiile sunt unice de la nivelul fizic. 
Ele pot fi oarecum simulate la nivel astral, dar nu e acelaşi lucru. Desigur, 
Supraconştientul supraveghează direct mintea la nivel vibratoriu-energetic, al 
gândurilor şi emoţiilor, dar este necesar şi obligatoriu acest feedback fizic 
suplimentar legat de percepțiile fizice şi de comportamentul omului. 

Fig.3 Conştientul este atenţie pură 


Două ego-uri, aceeași idee 





«Jnana - Realizarea Ultimă - nu vine gradual, pas cu pas, zi după zi. Ea 
se aprinde cu totul dintr-o dată, în toată plinătatea sa, când practica s-a 
maturat la perfecţiune.» Ramana Maharishi 


«Pot exista progrese în pregătire (practică). Realizarea însă este 
instantanee. Fructul se coace treptat, dar cade brusc (neaşteptat), fără 
întoarcere.» Nisargadatta Maharaj 


Toţi iluminaţii vorbesc despre iluminare sau trezirea spirituală ca 
fiind un eveniment dramatic. Este un moment unic şi istoric în evoluţia 
fiinţei umane. Indubitabil. „Simpla” îmbunătăţire nu este de ajuns şi nu 
corespunde cu acea senzaţie de „acasă” pe care o dă trezirea spirituală. 

Prin urmare, modelul nostru trebuie să ţină cont de această realitate. 
Este o altă faţetă a diamantului Cunoaşterii Divine. De aceea, îl voi 
completa cu noi elemente: Ego contractiv şi prag critic de iluminare. 

Noţiunile sunt legate: i/uminarea înseamnă dispariţia ego-ului. Nu putem 
simţi cu adevărat ce este/a fost ego-ul decât după iluminare, prin comparaţie 
cu starea dinainte. 


Anterior am vorbit despre ego ca de o acumulare de tipare mentale, 
amintiri, prejudecăţi, condiţionări. Ego-ul mental are la bază o idee, 
ideea de „eu, mie, al meu”, infuzată în toate gândurile, care apoi produce 

emoţii puternice şi pozitive, dar mai ales negative, care toate produc la 
rândul lor tipare mentale permanente. Ego-ul se foloseşte de fricile 
atavice şi tot ce mai găseşte în inconştient pentru a-şi justifica ideea de 
separare. 

Neo-advaita defineşte însă ego-ul ca fiind o contracție energetică 
subtilă în tot corpul, care dispare odată cu iluminarea. Prin urmare, 
putem vorbi de un gen de comutator divin care se aprinde sau se stinge. 
Şi este o energie concretă, nu doar o idee. Este o contracție energetică ce 
ar trebui să aibă un corespondent chiar în fiziologia creierului. Poate că 
savanții vor găsi cândva că ego-ul contractiv este un circuit neuronal care 
se dezactivează numai în cursul iluminării spirituale. 

Prin urmare, ego-ul de tip 1 are o evoluţie şi o istorie. Ego-ul de tip 2 
este o stare identică cu sine, care există sau nu există. 

Ego-ul de tip 1 nu va dispărea niciodată complet. Doar se va 
diminua, prin purificarea ego-ului, dar va rămâne mereu ceva din el gata 
să preia conducerea minţii. 

În schimb, ego-ul de tip 2 este ca un nor, o ceaţă vagă, care, în 
momentul dispariţiei, va părea că nici nu a existat vreodată. Conştiinţa 
nu are memorie, deci acest ego 2 are cumva legătură cu ea, nu cu mintea. 
Însă amintirea senzaţiilor produse de ego-ul 2 rămâne în minte, astfel că 
iluminatul poate vorbi despre el la timpul trecut. 

Putem boteza cele două tipuri: ego mental (acumulări de tipare 
mentale) şi ego contractiv (produce o crispare subtilă). 

Să remarcăm diferenţa şi complementaritatea: ego cantitativ vs ego 
calitativ, sau ego acumulat vs ego instant, sau ego-proces vs ego- 
eveniment, ego ideaţional vs ego energetic. Învățăturile dualiste vorbesc 
de iluminare în sensul diminuării primului tip de ego, pe când 
nondualismul vorbeşte de dispariţia instantanee a celuilalt tip de ego. 

Subliniem că ego-ul contractiv acţionează pe partea de Conştiinţă. 
Este ca un comutator care deschide circuitul dintre conştiinţa umană şi 
conştiinţa spiritului, în sensul că conştiinţa umană se extinde în cea 
spirituală şi capătă discernământ. 

În figura de mai jos am reprezentat cele două fluxuri de comunicare 
dintre nivelurile Conştiinţei. Fluxul de la conştiinţa umană către cea 
spirituală este întotdeauna total deschis, astfel spiritul percepe în 
permanenţă orice percepe şi conştientul uman. În schimb, fluxul invers 
este blocat de către ego-ul contractiv, astfel că conştiinţa umană este 
prizoniera minţii umane. 

Fig.4 Cele două ego-uri 


Ego-ul mental acţionează numai în cadrul minţii, iar ego-ul 
contractiv acţionează ca o barieră între conştiinţa umană şi cea 
spirituală. 

Trebuie să găsim şi corelaţiile dintre cele două tipuri de ego, căci au 
un element comun: ideea de separare. Separarea individului de restul 
lumii şi de Dumnezeu. Două ego-uri, aceeaşi idee: ideea de separare. 

Pentru aceasta, vom introduce un termen nou: pragul de iluminare. 


Pragul de iluminare 





Cum spuneam, în primii 2-3 ani de viaţă, copilul capătă un ego 
mental prin educaţie. I se spune şi i se arată că este o persoană 
independentă de celelalte. Învață separarea, prin idei de la părinţi şi alte 
persoane din jur. 

Iar într-o bună zi, apare şi ego-ul contractiv. Aceea este ziua când 
copilul devine clar conştient de propria persoană ca individ şi începe să 
îşi păstreze amintirile. Este declicul care face copilul să se recunoască în 
oglindă. Ce eveniment istoric pentru individ! Dar vine cu un preţ: 
dobândirea simțului separării. 

Ego-ul contractiv este însăşi separarea, nu doar o idee şi nici 
măcar o convingere, este o stare energetică. 

Ego-ul este „fantoma păcatului originar”. Se recreează la fiecare 
exemplar uman, pe baza unei experienţe iniţiale a speciei umane (căderea din 
Graţie). Să facem o paralelă cu mitul Genezei biblice. Ispita şarpelui 
(societăţii) şi muşcarea mărului interzis (învăţarea separării) de către Adam şi 


Eva corespunde etapei micii copilării, când se formează ego-ul mental. 
Alungarea din Rai, care este o acţiune exterioară impusă, corespunde apariţiei 

ego-ului contractiv. Acum separarea este impusă printr-o contracție 
energetică, o expulzare. 


Toată lumea crede că Adam şi Eva au fost alungaţi pentru că au muşcat 
din mărul cunoaşterii, adică au cunoscut binele şi răul. Este adevărat că numai 
ego-ul mental împarte lucrurile în bine şi rău. Doar că în mitul biblic nu acesta 
a fost motivul alungării din Paradis. Nu. S-a luat o decizie preventivă: „ca nu 
cumva să-şi întindă mâna, să ia şi din pomul vieţii, să mănânce din el şi să 
trăiasca în veci” (Facerea 3:22). Ego-ul mental nu a fost de ajuns pentru a 
cădea din Graţie — a fost nevoie de un act exterior, care, spunem noi, a activat 
ego-ul contractiv. 


Putem vorbi de un fel de „procent critic” de dezvoltare a ego-ului 
mental, care face posibilă apariţia spontană a ego-ului contractiv. 

Ulterior, ego-ul contractiv va avea, la rândul său, un mare impact 
asupra dezvoltării ego-ului mental. Dacă până atunci, ego-ul mental a 
fost creat numai din interacţiunile sociale, de acum încolo el va fi 
amplificat puternic din interior, de către prezenţa catalizatoare a ego-ului 
contractiv. 

Aceasta ar fi prima corelaţie. Iniţial, ego-ul mental ajută la 
apariţia ego-ului contractiv, iar apoi, acesta din urmă sprijină întărirea 
primului. Cele două îşi sunt reciproc cauză şi efect. 

Ego-ul mental este mai degrabă un efect, întâi, al educaţiei din 
societate, o moştenire, apoi al acţiunii directe a ego-ului contractiv. Ego- 
ul contractiv este un efect al acumulărilor cantitative de scheme mentale 
care duce la saltul calitativ, materializarea ideii de separare, ce devine o 
sursă autonomă de separatism. Dar de ce se produce acest salt calitativ, 
rămâne un mister, deocamdată. 


Prag critic de iluminare 


îi 2 
| 

ba 

Ego contractiv OFF 

Fig.5 Ego contractiv şi prag de iluminare 


Dacă apariţia ego-ului contractiv a necesitat atingerea unui prag 
critic, o acumulare de ego mental, PRESUPUNEM că este valabilă şi 

reciproca. Deci a doua corelaţie dintre cele două tipuri de ego ar fi: 
micşorarea masivă a ego-ului mental va duce, într-un final, la „oprirea, 
stingerea” ego-ului contractiv. 

Spiritualitatea urmăreşte inversarea procesului natural şi eliminarea 
treptată a acumulărilor egotice până la pragul critic la care ego-ul 
contractiv să poată dispărea. Aceasta este trezirea spirituală, un 
eveniment crucial în viaţa omului. Totuşi, ego-ul mental nu va dispărea 
complet, ci doar va fi păstrat sub pragul de iluminare. 

Se ajunge cu greu la pragul de iluminare, din cauză că oricât, ne-am 
strădui, ego-ul contractiv (conştiinţa separării) induce mereu noi tipare 
mentale, prejudecăţi, emoţii distructive, condiţionări ce ridică iarăşi 
nivelul ego-ului mental. Chiar şi când te plimbi pe stradă, acest fapt 
întăreşte ego-ul mental, fiindcă primeşti noi argumente că tu eşti doar un 
corp pierdut printre oameni, case şi copaci. 

S-ar părea că iluminarea este o cauză pierdută din start. Şi chiar 
este, pentru ego-ul care vrea să se trezească. Orice ar face ego-ul ca să se 
ilumineze, acest efort doar îi întăreşte senzaţia de individ — un individ 
care doreşte să nu mai fie individ. „Un individ care doreşte ceva” 
este o iluzie fără nicio consecinţă asupra dispariţiei iluziei. 

Este nevoie chiar de vieţi la rândul pentru atingerea pragului de 
iluminare. Procesul este supravegheat de Spirit. 

Deşi spuneam că ego-ul este specific acestei vieţi, totuşi, inconştientul 
preia de la vieţile anterioare memoria karmică, inclusiv istoria experienţelor de 
diminuare a ego-ului mental. 


Pragul critic la care poate apare iluminarea este variabil şi nu-i ceva 
măsurabil, ca în figura 5. Momentul optim este decis de Inteligenţele 
superioare, pe criterii pe care nu le înţelegem noi. 

De câte cuvinte este nevoie pentru a scrie o poezie frumoasă? Pot fi 


oricâte şi numai poetul va găsi numărul potrivit. Tot aşa, iluminarea ţine de 
arta Spiritului. A evolua şi a trăi frumos este o artă spirituală. 


Acest model pare a fi validat de existenţa misticului Marius Ghidel 
(link). El relatează că, încă din copilărie, nu avea ego. Îşi dăruia toate 
jucăriile celorlalţi copii şi nu ţinea nimic pentru el. La un moment dat, şi- 
a dat seama că este diferit de ceilalţi şi a încercat să-şi fabrice şi el un ego. 
A început să-şi imagineze cum este treaba asta. Adică îşi crea un ego 
mental, din simple idei. Doar că nu a reuşit niciodată să-şi creeze un ego 
adevărat, un ego contractiv. A rămas fără ego contractiv până în prezent. 

Post-trezirea 





Mai trebuie să adăugăm ceva la acest model. Sub termenul de 
„iluminare” se ascund două fenomene diferite. Tony Parsons foloseşte 
denumirile de trezire şi eliberare, pentru a le diferenţia. Trezirea este un 
eveniment trecător, o iluminare temporară. lar eliberarea este atunci 
când trezirea devine permanentă, o iluminare definitivă, o pierdere a 
ego-ului. 

Mulţi oameni au parte de evenimentul de trezire spirituală, numai că 
ea este urmată inevitabil de o perioadă de post-trezire. Foarte puţini 
oameni ajung la ultima etapă, de eliberare definitivă de ego. Totuşi, sunt 
destui post-treziţi care se consideră iluminaţi, ceea ce este o auto- 
înşelare, în primul rând, şi o pretenţie nefondată în faţa altora. 

Şi acum vom reprezenta grafic această idee, pe baza modelului 


anterior. 
Ego mental | Trezirea nr.1 


Trezirea nr.2 


Trezirea nr.3 





Fig.6 Treziri sucesive 


Odată ce am trecut sub pragul de iluminare, este posibilă apariţia 
unui eveniment de trezire spirituală sau a mai multora. EI are o durată 
mică de timp, în care ego-ul contractiv dispare. Acest eveniment (de tip 
samadhi) „înghite” o halcă importantă din ego-ul mental, care se 
diminuează semnificativ. Astfel încât, la revenirea din scurtul interval de 
trezire, omul se simte schimbat, mai uşor, mai iluminat. Singura 
problemă este că acum este cineva care încearcă să-şi amintească cum 
era nimeni. Ego-ul său contractiv a revenit în starea activă. 

Omul îşi imaginează că este iluminat pe baza amintirii acelei trăiri 
inefabile dispărute. Iar pretenţia de iluminare este justificată şi de faptul 
că ego-ul mental pare a fi scăzut semnificativ. Aşa putem explica de ce 
atâţia oameni obişnuiţi sau chiar maeştri se consideră treziţi, deşi sunt 
doar post-treziţi. Este adevărat că au trecut printr-un eveniment 

extraordinar, care le-a deschis un orizont de conştiinţă unic şi înălţător, 
din amintirea căruia se pot hrăni tot restul vieţii. Toţi iluminaţii trec prin 
acest proces sau ciclu trezire-posttrezire. Doar că nu toţi ajung în etapa 
finală, de eliberare definitivă de ego-ul contractiv. Este nevoie de 
onestitate şi autocunoaştere pentru ca omul să recunoască etapa în care 
se găseşte. 

Există trei etape ce nu trebuie confundate: înțelegerea iluminării sau 
claritatea (ceea ce încerc să fac prin aceste articole), trezirea spirituală 
(eveniment unic sau repetat, în care se dezactivează temporar ego-ului 
contractiv) şi eliberarea (sau iluminarea deplină). Chiar şi după 
eliberare, va rămâne un zaț de ego, de personalitate, care va duce înainte 
căruța trupului. Ego-ul mental nu dispare complet şi nici nu-i nevoie. 
Omul nu-i făcut să fie perfect. 

Tim Freke este unul dintre puţinii care se laudă public că a renunţat 
la iluminare pentru bucuria vieţii obişnuite. Desigur, este o laudă egotică, 
ce vrea să capteze aprecierea publicului interesat de spiritualitate, dar 
care nici el nu a atins iluminarea. Însă Tim este sincer. El recunoaşte că a 
renunţat la iluminare, care i se părea destul de anostă, unde nu se 
întâmpla nimic, în momentul când i s-au născut cele două fetiţe, pe care 
le vede ca pe nişte zâne şi pe care le iubeşte ca un nebun. El spune că este 
îndrăgostit de viaţă sub această formă, de părinte. 

Se poate explica ce i s-a întâmplat lui Tim pe baza a ce spune 
Adyashanti şi Richard Sylvester. Există câteva niveluri de profunzime a 
iluminării. Primul nivel este la nivelul lui Ajna chakra, iar al doilea la 
nivelul lui Anahata chakra. Majoritatea iluminaţilor se opresc la primul 
nivel, într-o stare detaşată, neutră şi care, cu timpul, plictiseşte. Abia în 
stadiul al doilea apare o imensă iubire pentru orice, care este extrem de 
plăcută şi nimeni nu ar fi nebun să o părăsească. Desigur, unii ajung 
direct în faza a doua, căci nu există reguli absolute. 

Şi atât mai adăugăm, că nu Tim a renunţat la iluminare, ci ego-ul său 
mental a fost mai puternic. Şi deşi pretinde că ar putea reveni oricând la 
starea de iluminare, nu este adevărat, căci dorinţa ego-ului nu are nicio 
valoare, este doar o afirmaţie fără acoperire. Dimpotrivă, putem fi siguri 
că ego-ul va găsi motive să nu o facă niciodată (de pildă, pe motiv că 
iluminarea este neinteresantă). 





Adyashanti, despre Trezirea Inimii 

Multe dintre învăţăturile nondualiste sunt orientate mai mult către 
ceea ce Adyashanti numeşte trezirea minții, decât către trezirea inimii. 
Motivul este că trezirea minții este, în general, mai uşor accesibilă decât 

trezirea inimii, însă o trezire spirituală profundă şi bogată cuprinde atât 
mintea trezită, cât şi inima trezită. Este o realizare caracterizată nu 
numai de dez-identificarea de mintea conceptuală şi imaginativă, ci şi 
prin descoperirea conexiunilor bogate şi iubitoare care se revarsă în 
mod natural din inima trezită a naturii noastre adevărate. 


«Inima nemărginită este locul interior unde percepem intuitiv şi trăim 
unitatea şi conexiunea cu totul. 


Inima nemărginită generează cea mai profundă trăire a iubirii, 
compasiunii, agape, intimităţii. 
Inima umană nu poate cuprinde măreţia inimii nemărginite trezite. 


Adevărul este că suntem complet interconectaţi cu totul. De fapt, 
suntem însăşi interconectarea. 


Inima spirituală influenţează inima umană în sensul că, atunci când 
percepţia se deschide către unitate, are un efect profund asupra inimii 
umane. Simţim acea unitate. Este o imensă intimitate cu fiinţarea. 


După iluminare, nu este obligatoriu ca să ne dispară orice opinie sau 
orice preferinţă. Dispare identificarea cu ele, ceea ce este o mare uşurare. 
Când ne identificăm cu aceste lucruri, este uşor să fim atacați.» 


San Jose, California, 29 aug 2020 





Practica spirituală ajută? 





Toate şcolile spirituale susţin nevoia unei practici spirituale pentru a 
obţine mult-dorita iluminare. Numai neoadvaita spune că nu se poate 
face nimic în această privinţă, căci ar însemna că ego-ul contractiv, care 
este o ficţiune, ar avea vreo putere asupra realităţii. 

Dar oare ego-ul mental are vreun merit spiritual? 

Figura 2 de mai sus ne arată că nu toate acţiunile sunt realizate de 
ego. Prin urmare, ego-ul poate doar pretinde că rezultatele spirituale sunt 
meritul lui, dar este doar o altă minciună. El poate fi însă păcălit, cu 
argumente logice, să nu se opună prea tare la ce se petrece în corpul- 
minte prin decizie Supraconştientă. (Vezi şi capitolul despre supraego, 
de mai sus.) 

Cu alte cuvinte, iluminarea nu poate fi grăbită, dar poate fi 
amânată. Pregătirea meditativă şi intelectuală pentru nondualitate este 
un fel de igienă spirituală, ca să nu fii prea nepregătit DACĂ se va 
întâmpla trezirea. 





RĂZVAN-ALEXANDRU PETRE - Eseuri pe teme spirituale 2021 pag. 36 


Desigur, niciodată nu vei fi destul de pregătit. Din câte se cunoaşte, 
nimeni, niciodată nu s-a trezit o dată, definitiv şi gata! Toţi au trecut prin 
reveniri temporare la starea egotică, aşa numita post-trezire. 

Iluminarea înseamnă moartea ego-ului. I se spune moarte inițiatică, 
pentru că lasă neatins corpul-minte, ba chiar mai înfloritor ca înainte. 


«Cine moare înainte să moară, nu mai moare după ce moare.» (Mircea 
Eliade) 


Dar ego-ul poate trăi aceeaşi spaimă de moarte, fiindcă chiar este 
moartea lui, deşi la început poate reveni la “viaţă”, în post-trezire. Când 
ego-ul nu este pregătit să renunţe cumva la pretenţiile sale, el va respinge 
iluminarea, atât înainte, cât şi după, când revine în post-trezire. Omul ar 
putea spune că nu găseşte nimic interesant în iluminarea asta. 

Însă oamenii pregătiţi prin învățături şi practici spirituale vor dori să 
se întoarcă la minunata stare de trezire, deşi nu vor şti cum să o 
provoace. Pentru că nici nu poate fi provocată, ci vine de Sus. Ea poate fi 
doar amânată, împiedicată de energia ego-ului, dar cu suferinţă, pentru 
că apare un conflict interior cu Sinele Divin, care are propria sa agendă 
evolutivă şi nu va aştepta la infinit “bunăvoința” ego-ului, oricâta răbdare 
ar avea. 

Chiar şi neoadvaitinii, deşi manifestă o preferinţă personală pentru 
lipsa oricărei practici spirituale (în vederea iluminării), toţi au trecut prin 
îndelungi căutări spirituale, cu sclipiri divine şi reveniri în banalitate. 
Este adevărat că ei nu corelează evenimentul iluminării cu acele explorări 
spirituale anterioare, pentru că este, clar, un act de Graţie. 

Părerea mea este că neoadvaita este foarte eficientă mai ales pentru 
căutătorii spirituali ardenţi, care s-au străduit prin nenumărate metode şi 
tehnici spirituale să găsească ceea ce nu poate fi aflat. Abia auzind 
mesajul lui Tony Parsons au ajuns la punctul final, în care ego-ul 
spiritual este golit de energie. Fi îşi dau seama că celelalte metode 
încercate doar le reîmprospăta mereu energia căutării, învârtindu-se 
astfel în cercul separării. 

Totuşi, vrem să credem că Graţia nu ar fi putut veni dacă nu ar fi 
existat în prealabil o purificare a ego-ului mental (voluntară sau 
involuntară). Nu întotdeauna este vorba de o practică spirituală, ci poate 
fi vorba doar de o mare suferinţă, ca în cazul lui Eckhart Tolle. 

Etapele ego-ului sunt precum metamorfoza de la omidă la fluture. Primele 
acumulări egotice sunt precum omida — ego-ul „sălbatic”. Urmează 


disciplinarea ego-ului (supraego-ul) sau pupa. Dar fluturele? Fluturele este 
eliberarea de ego, iluminarea. 

Teoretic, iluminarea poate fi oferită oricând de Dumnezeu, chiar şi 
celui mai mare ticălos de pe Pământ. Iar unii chiar citează cazuri de astfel 
de situaţii incredibile. Dar noi vrem să credem că există o cauzalitate, că 
lumea este guvernată de o ordine perfectă. 

Aşa crede ego-ul. Ego-ul nu ştie nimic, dar pretinde că ştie, şi caută 
mereu cunoaştere, inclusiv cunoaştere spirituală. Insă adevărul este că, 
oricâtă carte am avea, nu ştim ce va veni în momentul următor. lar 
imprevizibilul îl supără pe ego, care vrea ca lucrurile să aibă o logică. Viaţa 
poate să ne prezinte deseori o cauzalitate strictă. Doar că, din când în când, 
devine total fără noimă, contrazicând ideea că ar exista vreo ordine... 


Ştiinţa lucrează numai cu cauzalitate. Singura excepţie este fizica 
cuantică, unde savanții au descoperit cu uimire că ea nu funcţionează, că 
există relaţii acauzale, singularităţi unde legile fizice sunt abrogate, că 
particulele apar aleatoriu din „spuma cuantică”, că se aplică principiul de 
nedeterminare, că lumea există la nivel elementar prin dualitatea particulă- 
undă etc. De fapt, fizica cuantică este o anti-fizică şi o denumire oximoronică: 
încearcă să găsească legile haosului, ceea ce este un nonsens. Şi totuşi, din 
lumea haotică cuantică apare lumea atomică perfect ordonată. Natura 
reuşeşte să învingă paradoxul conceptual. 


Opinăm (pentru a ne păstra în limitele modelului de mai sus) că, 
atunci când ego-ul mental nu este suficient de purificat, trezirea (dacă 
apare) nu va dura. Omul se va întoarce repede la gândirea şi obiceiurile 
sale dinainte. 

Susţinem această poziţie chiar prin exemple culese din mărturiile 
unor iluminaţi temporari, oameni care au primit trezirea, dar au pierdut- 
0, aflându-se acum în perioada post-trezire. Unii vor să se retrezească, 
dar alţii nu mai sunt deloc interesaţi de aşa ceva. 

În aceste cazuri, probabil, ego-ul mental încă nu a atins pragul 
critic sau nu s-a retras sub el îndeajuns ca trezirea să se stabilizeze. (vezi 
figura 5) 

De asemenea, în cazul folosirii anumitor droguri, ego-ul poate 
dispărea, iar omul experimentează o stare minunată fără ego contractiv. 
Din păcate, aceasta nu durează, iar la revenirea în starea normală, omul 
va căuta o nouă doză de drog, ca să refacă experienţa iluminatorie. Ştim 
însă ce urmează: creşterea pragului de sensibilitate la substanţa 
halucinogenă şi apoi dependenţa, în final degradarea psihică completă. 
Problema drogurilor este că ele nu rezolvă chestiunea ego-ului mental, 
nici măcar nu o recunoaşte. Acolo este buba. Fără o purificare a 
condiţionărilor, trezirea temporară va avea efecte contrare, de frustrare, 
depresie. 

La fel cu energia Kundalini: dacă este forțată să se trezească într-un 
practicant insuficient purificat energetic şi mental, ea va face prăpăd în 
sistemul energetic. Trebuie să lăsăm înţelepciunea naturii să acţioneze. 

Chiar şi în cazul iluminării unor aspiranţi spirituali serioşi, dacă 
păstrează unele condiţionări egotice, după o primă trezire, va urma aşa- 
zisa „noapte a sufletului”, care poate uneori dura ani de zile. Este o severă 
depresie, cauzată, poate, de imensul contrast între starea de libertate fără 
ego şi starea obişnuită de nelibertate egotică. 

E adevărat că trezirea (dispariţia ego-ului contractiv) este un dar 
divin, însă susţinem aici că el nu poate fi oferit în orice condiţii. 

Dacă omul depune nişte eforturi de purificare spirituală a ego-ului 
mental, îşi poate îmbunătăţi viaţa şi se apropie de fericire cu paşi repezi. 
Dar el nu poate accesa ego-ul contractiv, care este de nivel foarte subtil. 
Iluminarea sau trezirea spirituală înseamnă dispariţia acelei contracţii 
energetice, care va aduce o destindere a întregii fiinţe, o fericire continuă, 
dar nu una ardentă şi insuportabilă, ci blândă, constantă şi generoasă. 

În concluzie, reamintim că ego-ul mental acţionează în cadrul 
minţii, iar ego-ul contractiv acţionează ca o barieră între 
conştiinţa umană şi cea spirituală. 

Ego-ul mental poate şi trebuie să fie diminuat prin metode spirituale 
particulare sau prin metoda universală: suferinţa. În schimb, ego-ul 
contractiv, nu poate fi atins de activitatea minţii, fiindcă iese din sfera ei 
de cuprindere. 

Dacă nu înţelegem acest adevăr simplu şi vom proceda invers, vom fi 
cuprinşi de frustrări şi nefericire. Asta se întâmplă fie când încercăm să 
atingem neapărat iluminarea (dispariţia ego-ului contractiv) prin diverse 
metode mentale (meditații, ridicarea lui Kundalini etc), fie când nu 
acţionăm în niciun fel asupra minţii ca să scăpăm de nefericirea ego-ului 
mental (sub pretextul că nu putem face nimic eficient cu ego-ul contra 
ego-ului). 

- Învățăturile şi practicile spirituale sunt acţiuni necesare 
contra ego-ului mental. 

- Supunerea voinţei individuale în faţa Voinţei Supreme, 
abandonul căutării spirituale febrile şi încrederea în 
înţelepciunea Graţiei este non-acțiunea adecvată în privinţa 
ego-ului contractiv. 

Nu daţi vina pe ego! 





Pentru că existenţa a două ego-uri este mai greu de acceptat logic, 
vom comasa ego-ul mental şi cel contractiv într-unul singur cu două 
funcţii diferite, după următorul model. 





Conştiinţă 
umană 











a) 

Ego Ego | 
mental contractiv Prag de iluminare 
b) 


Fig.7 Iluminarea înseamnă detaşarea de ego, nu distrugerea ego-ului 


Figura 7a) descrie starea obişnuită a omului, în care Conştiinţa este 
total absorbită de contactul cu ego-ul contractiv. Relaţia dintre ele se 
numeşte „sine fals”. Singura fiinţă reală este Conştiinţa, iar prin contactul 
strâns cu Conştiinţa, ego-ul pare a deveni şi el o fiinţă. Pare a fi adevărata 
noastră identitate. De aceea i se spune „fals sine”. Dar această iluzie 
există chiar în Conştiinţa noastră, nu în exterior, nu în acel ego. Ego-ul 
este un simplu program, cum sunt programele de computer. 

Odată cu evoluţia spirituală şi cu dorinţa omului de a se spiritualiza, 
el îşi dă seama de balastul pe care îl reprezintă ego-ul în viaţa sa, care stă 
în calea fericirii şi realizării spirituale. Iar omul începe să vadă în ego un 
duşman. De fapt, după cum vedem în figură, nu ego-ul este cauza 
suferinţei umane, ci ataşamentul pe care îl întreţine Conştiinţa faţă de 
ego. 

Odată cu purificarea spirituală, Conştiinţa începe să se detaşeze de 
ego, iar relaţia se diminuează. În figura 7b), Conştiinţa a atins pragul de 
iluminare, după care se va produce completa ruptură dintre cei doi, adică 
iluminarea sau trezirea spirituală. 

În momentul iluminării, omul constată cu uimire că „nu a existat 
niciodată vreun fals sine”. Pare un paradox, dar e simplu de explicat. Acel 
fals sine era o relație, nu un obiect. În mod obişnuit, omul crede că falsa 
sa identitate este ceva foarte solid, pentru că relaţia energetică este 
intensă. Când relaţia se stinge, pretinsa ei soliditate dispare şi ne dăm 
seama că un simplu fenomen energetic nu putea fi o fiinţă reală sau un 
obiect concret. (Imaginaţi-vă că ştergem din figura 7 doar acea săgeată 
bidirecţională, dar restul elementelor rămân.) 

Oricum, în orice situaţie, Conştiinţa este absolut sigură că are o 
identitate proprie. De aceea, când Conştiinţa se identifică cu ego-ul 
exterior, are certitudinea că ea este acel obiect exterior. Certitudinea de a 
exista este un simţ specific doar al Conştiinţei, dar poate fi deturnat să 
genereze senzaţia de fals sine. 

Prin urmare, putem trage, cel puţin, două concluzii: 

1 - Iluminarea este atât un proces, cât şi un eveniment. 

Este procesul retragerii treptate a Conştiinţei din relaţia cu ego-ul. 
Care are un efect clar prin faptul că aspirantul spiritual nu se mai simte 
atât de condiţionat de ego. Desigur, poate fi şi efectul diminuării 
condiţionărilor din ego-ul mental, despre care am discutat anterior. Dar 
există şi o treptată dezidentificare de ego-ul contractiv: chestiunile 
spirituale devin mai uşor de înţeles, comportamentul devine în mod 
natural mai echilibrat, preocupările devin mai puţin legate de material 
etc. 

Când se produce declicul sau desprinderea totală a Conştiinţei de 
ego (iluminarea), nu mai rămâne nicio urmă din relaţia cu ego-ul. Fiinţa 
se descoperă cum este ea în realitate. Este un eveniment unic şi de 
neconfundat. Atunci ego-ul pare că a dispărut. 

În realitate, nu ego-ul dispare, după cum se vede în figură, ci relaţia 
de ataşament a Conştiinţei dispare. Ego-ul va continua să lucreze la 
subsol şi va mai apărea din când în când la suprafaţă, ocazional şi fugitiv, 
semn că nu a dispărut de tot. Însă influenţa generală a ego-ului va fi 
extrem de mult diminuată. Aceasta este starea de iluminare. Desigur, 
există gradaţii şi nuanţe, în funcţie de fiecare individ în parte. 

De pildă, la unele persoane, Conştiinţa va recădea sub pragul de 
iluminare, în relaţia de fals sine. Este starea de post-trezire. La alte 
persoane, Conştiinţa se va ridica spre dimensiuni tot mai elevate, 
depărtându-se rapid de zona ego-ului. 

Acesta ar fi şi idealul spiritual, ca omul să întruchipeze cât mai 
complet Spiritul său, prin detaşarea de influenţa egotică. Dar este un 
ideal greu de atins. Totuşi, este extraordinar ca omul să trăiască 





RĂZVAN-ALEXANDRU PETRE - Eseuri pe teme spirituale 2021 pag. 41 


iluminarea, fie chiar şi trecător, după cum este minunat ca omul să 
înceapă măcar să aspire către frumuseţile spiritului şi să o apuce pe o cale 
spirituală. 

Dar dacă ego-ul nu este duşmanul spiritului şi ego-ul nu are nicio 
vină pentru starea degradării umane, atunci cine este vinovatul? 

Putem deja răspunde pe baza figurii 7. Doar că nu se pune problema 
de vreo vină aici. Nu există nicio vină pentru nimic. Tot ce se petrece este 
logic şi normal, chiar şi suferinţa cauzată de ignoranţa spirituală. 

2 — Este clar că drama fiinţei umane egotice nu este cauzată de ego- 
ul propriu-zis, care este doar un program. Ci este dorită de însăşi 
Conştiinţa spiritului. În momentul naşterii, ea se divide, creând 
Conştiinţa umană, care, de fapt, rămâne o parte a Conştiinţei spiritului, 
dar umbrită de contactul cu mintea umană. Acest contact captează tot 
mai mult interesul Conştiinţei umane, care pierde în copilărie amintirea 
naturii sale pur spirituale. Conştiinţa ajunge să se identifice total cu ego- 
ul. Mulţi oameni vor muri cu această falsă identitate. 

Există însă şi persoane ce apucă pe o cale spirituală şi încep 
separarea de ego. Nu e vorba de distrugerea ego-ului, care este un 
mecanism util în anumite limite, ci de separarea de el, ca în figura 7b). 
Cine decide asta? Desigur, Spiritul, care ne trage în sus, spre el. 
Conştiinţa umană este atrasă magnetic spre originea sa, Conştiinţa 
spirituală. 

Atunci ce interes a avut Spiritul să îşi lase o parte din el fascinată 
de contactul cu iluzia egotică? 

Aceasta este marea dilemă filosofică. 

Spiritele au constatat că încarnarea le ajută să evolueze foarte rapid. 
De aceea, caută cu febrilitate ocazii să se întrupeze în planul fizic. Nu se 
feresc de pericolele la care se expun prin încarnare, deşi sunt conştiente 
de ele (se vor impurifica, vor căpăta karmă). Dar se vor îmbogăţi în 
experienţe fizice, ceea ce este un mare privilegiu. Se stă la coadă pentru 
încarnarea terestră. 

Însă un spirit începător nu se poate încarna cu deplina conştiinţă 
spirituală activă. Are nevoie de un mecanism dinamizator, care este ego- 
ul. Acesta va provoca nenumărate probleme şi conflicte şi suferinţe, care 
vor obliga Spiritul să îşi antreneze propriile capacităţi de manipulare 
energetică, care altfel ar zăcea nefolosite. Nu e vorba de masochism aici, 
ci de înţelegerea faptului că, la început, ego-ul are un rol evolutiv 
obligatoriu, „să bage în priză” Spiritul. Chiar dacă creează karmă, este un 
preţ ce trebuie plătit, iar Spiritul îl acceptă cu bucurie, ca fiind preţul 
pentru o evoluţie rapidă. Planul fizic stimulează evoluţia tocmai prin 

aceste necontenite probleme ce apar mereu. În dimensiunile superioare 
nu există asemenea probleme dificile, dar nici evoluţia nu este atât de 
rapidă. 

Abia spre sfârşitul lanţului de reîncarnări obligatorii, Spiritul 
îndrăzneşte să aducă omului în care este încarnat starea de iluminare. Cu 
alte cuvinte, este starea de încarnare a Spiritului fără folosirea ego-ului 
(decât în rare ocazii de scurtă durată). În principiu, iluminarea apare 
după mai mulţi ani de viaţă, în care omul a căpătat un ego. Ego-ul are 
rolul de a crea o personalitate, nişte reflexe, nişte condiţionări utile, de 
care ulterior Spiritul se poate folosi. 

Teoretic, ar fi posibil ca copilul să nu capete un ego, dacă nu doreşte 
Spiritul său. Dar ar fi un procedeu riscant , căci omul trebuie să 
manifeste o anumită personalitate şi să aibă nişte condiţionări umane 
obligatorii pentru a putea trăi printre oameni. Poate că în alte lumi ar fi 
posibil, dar nu aici şi acum. Un motiv serios este că iluminatul este foarte 
deschis şi oarecum vulnerabil în faţa semenilor cu un ego agresiv. De 
aceea, este bine să aibă în rezervă un ego apt să-l protejeze în situaţii de 
urgenţă. De aceea, iluminarea apare mai târziu în viaţă, în tinereţe sau la 
bătrâneţe. 

Nu contează câţi ani va trăi omul după iluminare. De exemplu, Isus 
Cristos a trăit doar 3 ani după botezul în Iordan (momentul iluminării 
sale depline). Buddha a trăit 40 de ani după iluminare. Fiecare caz este 
unic şi îl decide propriul Spirit, după reguli şi interese pe care nu le vom 
afla niciodată. Nici măcar după iluminare nu vom şti tot ce gândeşte 
Spiritul. Dar vom primi, clipă de clipă, indicaţii despre voinţa de moment 
a Spiritului. De fapt, orice om primeşte aceste indicaţii intuitive de la 
Sinele său Superior sau Inima spirituală (mintea supraconştientă), dar 
dacă nu este iluminat, va avea tendinţa să nu le ia în seamă. În schimb, 
după iluminare, doar ele îl vor ghida în viaţă. 

Conştiinţa umană va rămâne separată de Conştiinţa spirituală până 
în momentul morţii fizice. Iar Conştiinţa umană are acces, în mod 
normal, doar la mintea fizică. Accesul la supraconştient este oferit numai 
de către abilităţile paranormale. Dar iluminarea spirituală nu are 
neapărată legătură cu acestea, ci este o stare foarte obişnuită. Nu 
întrebaţi oamenii iluminaţi despre alte dimensiuni şi fenomene 
energetice, fiindcă s-ar putea să nu aibă niciun habar şi să le discrediteze 
total! 

Iluminarea se distinge prin faptul că rupe legătura cu ego-ul, ceea ce 
aduce starea de mulţumire (santoşa, cum este numită în yoga) şi legătura 
perfectă cu mintea supraconştientă (sau Sinele Superior sau Sfântul Duh 

sau Inima spirituală sau Buddhi). Necazuri mai pot veni, dar vor fi 
întâmpinate cu mult calm. 

Aceasta este starea de abandonare a Spiritului. Spiritul acceptă totul 
cu bucurie, inclusiv suferința. Nu este o resemnare pasivă, ci chiar o 
acceptare activă. Cum este posibil? 

Spiritul vede în tot ce i se întâmplă omului un nou prilej de a învăţa 
ceva, de a experimenta ceva, de a se purifica de karmă. Prin urmare, totul 
este folositor pentru evoluţia sa. Or tocmai pentru asta s-a încarnat. Viaţa 
umană este văzută ca o foarte scurtă etapă de evoluţie şi ca un vis 
inconsistent. Din lumea spirituală, lumea fizică pare o umbră ireală, aşa 
că este preţuită doar prin potenţialul său de a grăbi evoluţia spiritului. Nu 
i se dă un credit mai mare decât merită. 

Poate că de aceea, Conştiinţa omului iluminat rămâne în legătură 
aproape exclusivă cu planul fizic, pentru a nu se detaşa prea mult de el şi 
a-l nesocoti. Spiritul are oricum tendinţa de a trata planul fizic în glumă, 
aşa că, nedându-i-se acces la alte dimensiuni, este ţinut cu picioarele pe 
pământ, pentru echilibru. 


Iluminarea este vaccinul anti-ideologic 





Există liber-arbitru? 

Revelația pe care au trăit-o nenumărați oameni prin iluminare a fost 
că nu există nicio persoană separată, ci toţi suntem o unică Fiinţă. Prin 
urmare, însăşi ideea de liber-arbitru n-are niciun sens şi nu-i cazul să 
discutăm despre ceva inexistent. 

Trebuie să fim atenţi la cuvinte. Dacă auziţi pe cineva spunând că „Nu 
avem liber-arbitru”, aceasta este o propoziţie falsă. Verbul la modul personal 


implică ideea că ar exista o persoană. Or, automat, ea trebuie să aibă liber- 
arbitru, pentru că aşa se defineşte o persoană — prin voinţă proprie. 


Desigur, pare absurd pentru mintea egotică. Dar este o experienţă 
repetată de mii de ori în mii de indivizi, de-a lungul istoriei. Nu este 
urmarea consumării unor droguri halucinogene, ci dimpotrivă, este o 
percepţie foarte lucidă şi permanentă. 

Ce este iluminarea? 

Iluminarea sau trezirea spirituală are două posibile definiţii. 

Conform învățăturilor dualiste, iluminarea este o nobilă 
îmbunătăţire a minţii umane, care poate căpăta calităţi tot mai divine, 
precum iubire, compasiune, răbdare, smerenie etc. Nu există limite 
pentru optimizarea fiinţei umane, căci inconştientul este ca un sac fără 

fund cu experiențe negative. Deci iluminarea echivalează cu purificarea 
ego-ului mental. 

În schimb, conform învățăturilor nondualiste, iluminarea este o 
spontană dispariţie a ego-ului. În principiu, este un act de Graţie divină. 
Cu alte cuvinte, iluminarea este desăvârşirea şi finalizarea procesului de 
purificare de ego. 

După cum afirmă Isus şi alţi iluminaţi, precum Adyashanti, va 
rămâne, totuşi, o parte din ego-ul mental. Orice am face, nu vom putea 
elimina niciodată creierul reptilian, de pildă, şi alte structuri profunde şi 
vechi. Deci nu tot ego-ul dispare prin iluminare, ci doar la moarte, când 
tot vehiculul corp-minte se dezagregă. NU SUNTEM PROIECTAŢI SĂ 
FIM PERFECŢI. 

Aşadar, chiar şi iluminatul poate depune o muncă psihologică de 
îmbunătăţire a minţii sale. Poate că nu va avea acelaşi avânt ca un 
aspirant începător (totul i se pare perfect, chiar şi imperfecţiunea!), dar 
nimic nu-l împiedică să devină un om mai bun, dacă vrea. Iar dacă nu 
vrea, ce-ţi pasă ţie, chip de lut?! EI este oricum fericit. SUNTEM 
PROIECTAŢI SĂ FIM FERICIŢI. 

Pe de altă parte, datorită iluminării, în scurt timp sau chiar 
instantaneu, dispar anumite tendinţe şi condiţionări. Iluminaţii nu mai 
sunt supuşi ideologiilor şi minciunilor minţii. Ego-ul mental de suprafaţă 
a fost ras. Totuşi, mai rămân atavismele, ba chiar o mică parte de tipare 
egotice adânc înrădăcinate în inconştient, care, privite de alte persoane, 
pot fi numite defecte personale. 

Deci iluminarea produce o mare uşurare psihologică imediată, 
oferind şi imunitate contra ideilor, oricăror idei. Adică, ideile sunt 
primite, analizate, folosite eventual, dar nu sunt crezute ca având valoare 
absolută de adevăr. 

E ca şi cum conştiinţa ar primi un discernământ special, pe care 
nu-l avea înainte, prin întărirea comunicării cu Conştiinţa spiritului. 
Conştiinţa este proiectată să creadă instantaneu orice idee îi oferă 
mintea. În mod obişnuit, discernământul înseamnă că intelectul găseşte 
şi prezintă o idee opusă față de prima idee şi le compară. (Prin iluminare, 
şi intelectul devine mai profund conectat cu Mintea spiritului.) 

Într-un fel, am putea spune că, prin iluminare, conştiinţei i se 
prezintă simultan două idei opuse (!), ceea ce o împiedică să creadă în 
vreuna la modul absolut. Vede simultan ambele feţe ale monezii, 
operează cu paradoxuri, ceea ce înainte nu putea. 

De altfel, aceasta este şi o tehnică de eliminare a ego-ului mental: să 
căutăm mereu adevărul ambelor poziţii antagonice. Mai direct, cum ne 

propun înţelepţii, să gândim mereu invers decat o face ego-ul. 
Astfel, ne detaşăm de adevărul relativ şi ne apropiem de Adevărul 
absolut, care înglobează ambele ipostaze. 


Iluzia sfinţeniei 

Dar cum este posibil ca un iluminat să abuzeze de discipoli, să aibă 
pofte materiale, să fie dur, să-i îndemne la prostii etc? Şi toate acestea 
sub deviza că „orice spune şi face un iluminat este Voința divină”. Se 
cunosc destule cazuri concrete. 

Este adevărat că iluminatul manifestă Voința spiritul său divin, dar 
numai dacă nu intervin nişte tendinţe inconştiente nedomesticite, 
neprelucrate psihologic, care să intervină pe neaşteptate. Cum spune 
Isus, oricând este posibil ca ego-ul rămas să revină în prim-plan, să 
aducă un prejudiciu, şi apoi să se retragă, lăsând impresia că aceea a fost 
Voința divină. Este nevoie mereu de vigilenţa iluminatului şi onestitatea 
sa, recunoscând în faţa lumii că şi el poate greşi ca om, că nu i-a dispărut 
umanitatea odată cu iluminarea. 

Sfinţenia este un mit, care se poate dovedi periculos în cazul 
adoratorilor vreunui maestru, guru, înţelept etc. Cel mai de încredere 
maestru este cel care nu se lasă adorat, astfel împiedicând iluzia 
sfinţeniei să-l păteze pe el şi pe discipoli. 





Adyashanti — Iluzia de nivel înalt 


«Trezirea spirituală nu-ţi garantează infailibilitatea, perfecțiunea. Poţi 
avea o foarte mare claritate într-o anumită dimensiune a fiinţei, dar să fii 
subdezvoltat în altă dimensiune. Iluminarea spirituală nu e obligatoriu să-ţi 
dezvolte toate dimensiunile. Iluminarea nu-ţi garantează că vei şti cum să ai 
o relaţie sentimentală bună şi nici că nu vei fi sedus de putere sau dorinţă, 
nu-ţi garantează asta. 


Trezirea spirituală produce o profundă transformare, este libertatea 
fundamentală. Dar totodată apare şi o iluzie de nivel înalt. Atunci când începi 
să simţi că totul este absolut bine în eternitate, că chiar şi să o dai în bară 
ține de perfecţiune — şi e adevărat — totuşi, dacă te ataşezi de acest adevăr, 
vei începe să te iluzionezi. Inseamnă că îţi negi inconştient alte părţi sau 
dimensiuni ale umanităţii tale care pot fi foarte subdezvoltate. lar ca să le 
numeşti “perfecţiune” ar fi un şiretlic amuzant... 


Diamantul iluminării are multe fațete: una dintre ele vede că totul este 
perfect, altă faţetă spune că nu există nimic, că lumea este o iluzie. Sunt 
multe perspective ale dimensiunilor profunde ale fiinţei. Dar pe fiecare dintre 
ele o simţi a fi 100% complet adevărată, deşi este doar o fațetă a totalităţii. O 
experimentezi printr-o unică faţetă a percepţiei, iar pentru că vei simţi cu 

toată fiinţa ta că acela este adevărul complet, că ai atins completitudinea, aici 
e un pericol, fiindcă mai există, poate, alte 50 de fațete. De aceea spuneam 
că fiecare faţetă este o iluzie de nivel înalt, pentru că o simţi ca fiind 
totalitatea completă şi atotcuprinzătoare, dar nu este, ci doar aşa simţi tu. 


Chiar şi diversele învățături despre iluminare sunt departe de a fi 
complete şi nu spun acelaşi lucru. Una se referă la o faţetă, alta conţine alte 
2-3 fațete, iar oamenii sunt buimăciţi, neştiind care este cea adevărată. ŞI 
atunci decid pe baza prejudecăţilor. Dar cum văd eu lucrurile, nimeni nu 
deţine întreg diamantul. Nu am citit niciodată, nu am auzit niciodată, nu am 
văzut niciodată aşa ceva. 


Cu cât atingem mai multe fațete, cu atât mai largă este viziunea noastră. 
Dar nu lăsa aceste fațete să te iluzioneze că ţi-ai desăvârşit fiinţa umană sau 
că nu ar conta asta. Nu te iluziona că nu contează. Ba contează foarte mult, 
pentru că asta va influenţa persoana de alături. Deci asta-i partea delicată, 
iluminarea te umple cu multă încredere în sine, dar ea poate aluneca într-o 
supra-încredere, un gen de iluzie. 


Uneori încerc să-i sperii pe cei cu care vorbesc, spunându-le că 
iluminarea vine cu o imensă responsabilitate, nu este un cadou gratuit. lţi dai 
seama că devii tot mai mult şi mai mult şi mai mult responsabil, iar 
consecinţele neasumării devin tot mai mari, nu mai mici. Şi aşa explicăm 
acele mari căderi din Graţie ale unor învăţători spirituali, deoarece 
consecinţele neasumării le suporţi nu numai tu, ci şi ceilalţi. Am mereu asta 
în vedere, nu uit niciodată. 


Desigur, nu te nelinişti, e suficient să nu pretinzi că deţii toate faţetele 
diamantului. Totul este onestitatea, aceasta este cea mai bună protecţie 
pentru tine şi ceilalţi, să fii o fiinţă umană autentică. Nu le crea altora aşteptări 
nerealiste şi nici să-ţi creeze o aură de sfinţenie. Sfinţenia este un mit. Unii 
aspiranţi îşi imaginează că există sfinţenia în persoana unui iluminat, pe care 
îl venerează mai presus de propria persoană. lar într-o zi, vor regreta, pentru 
că va apare ceva negativ, care nu se va mai potrivi cu “sfinţenia” 
învățătorului.» 


Adyashanti: On Osho (YouTube) - traducere de R.P. 





8 iulie 2021 

PLĂCERE DIN TĂCERE 


Ce este meditaţia? 

Meditaţia este atunci când pui smartphone-ul lângă tine şi rezişti 
timp de o oră tentaţiei de a intra pe internet. 

Internetul este copia exterioară a minţii umane. Găseşti în el orice şi 
vei fi atras de ceva, dacă intri acolo. Dar nu vei căuta orice, ci numai ce te 
interesează. Aşa este şi cu mintea: va atrage numai anumite gânduri pe 
care le consideră interesante. 

Ce înseamnă că te interesează? 

Înseamnă că fiecare astfel de gând îţi produce în minte o mică 
plăcere de scurtă durată. Plăcerea nu durează prea mult, ca tu să accepţi 
imediat alt gând şi apoi altul şi aşa mai departe. Dacă un gând ţi-ar 
produce o plăcere continuă, nu ai mai gândi, ci ai rămâne concentrat pe o 
singură idee (asta chiar se întâmplă în dhyana, sau meditaţia yoghină 
avansată). Dar atunci mintea ar muri, căci ea nu-i decât un flux de 
gânduri. Suntem cu toţii dependenţi de mica plăcere a gândirii, fără să ne 
dăm seama. 

Unde se tratează această dependenţă? 

Nicăieri, decât în meditaţie şi o poţi face singur. 

Întâi este nevoie să ajungi la concluzia că gândirea este obositoare, şi 
chiar este. O mare parte din energia corpului o consumă creierul. Dacă 
nu ai mai gândi aiurea, ai dispune de mult mai multă energie. Apoi, ar 
trebui să renunțţi la micile plăceri fulgurante pe care ţi le induc gândurile. 

Cine renunţă la plăcere de bunăvoie? 

Nu trebuie să renunţi de tot la plăcere. Ci vei înlocui micile 
străfulgerări de plăcere cu o plăcere continuă şi care tot creşte. Îţi 
convine aşa? 

Dar de unde această plăcere alternativă? 

Este o plăcere ieşită din tăcere. Acceptă şi devino conştient că 
tăcerea, liniştea mentală emană această plăcere continuă. 

Totuşi, gândurile ne comunică ceva, o informaţie ce poate fi utilă... 

Nu pentru utilitatea lor accepţi gândurile, ci pentru plăcerea ce ţi-o 
produc. Gândeşti de plăcere şi fiindcă ai devenit dependent de această 
mică plăcere. 

La fel cum se procedează cu drogaţii, trebuie să înlocuieşti heroina 
gândirii cu metamfetamina tăcerii. Este doar o metaforă, desigur. 
Plăcerea ce izvorăşte din liniştea mentală este de o mie de ori mai 
puternică decât orice drog. 

Să trăieşti în dualitate înseamnă să te mulţumeşti cu drogul impur al 
gândirii compulsive. Nondualitatea înseamnă să nu accepţi decât 
serotonină pură, naturală, fără contraindicaţii. 

În plus, liniştea nu este inertă, ea îţi transmite enorme cantităţi de 
informaţie. Aşa că nu eşti în pericol de a rămâne ignorant. Orice ai avea 
nevoie, liniştea mentală îţi va comunica instantaneu, cu toate detaliile, 
dar în tăcere. 

Deci, dacă te simţi plictisit de monotonia şi banalitatea gândurilor, 
dacă constaţi că eşti prins într-o cursă a minţii, sau că eşti dependent de 
nişte gânduri ce-ţi promit o fericire care dispare imediat, atunci eşti 
pregătit pentru meditaţie. Meditaţia este atunci când scoţi capacul de la 
borcanul cu miere şi fericire. În continuare, ştii ce ai de făcut... 

Alege adevărata plăcere fără sfârşit! E simplu. Concentrează-te pe 
plăcerea emanată de linişte, de tăcere. O vei simţi imediat. Tăcerea te va 
recompensa imediat ce-i dai atenţie. Şi te vei întreba de ce n-ai simţit-o 
mai devreme. 

De ce? 

Pentru că erai dependent de gânduri. O mică dependenţă 
nevinovată. Dar a trecut, gata, ai înlocuit-o cu dependenţa de tăcere. De 
acum, nu te mai interesează ce-ţi promit gândurile, fiindcă te grăbeşti să 
sorbi plăcerea din tăcere. 

Plăcerea asta creşte şi creşte, pe măsură ce stai tot mai mult în 
tăcere. Ai fi nebun dacă ai renunţa la plăcere tocmai acum, când te-ai 
scufundat într-un ocean de plăcere. O simţi mereu şi fără să mai 
meditezi. 

Meditaţia a fost doar ocazia de a renunţa la gândurile parazite. Toate 
gândurile te parazitează, scot vlaga din tine şi nu-ţi oferă nimic în 
schimb. În orice secundă liberă, revino imediat la tăcere, la plăcerea 
instantanee, la automatul tău de plăcere. 

Cum stau funcţionarii pe lângă cafematul din hol, tot aşa, ieşi şi tu 
din biroul minţii, ia o pauză şi soarbe plăcerea negândirii. Fă-o des, nu-şi 
va da nimeni seama că tragi chiulul de la truda gândurilor. 


O «Când eram tânăr, eram sărac. Dar după zeci de ani de muncă 
asiduă, iată că nu mai sunt tânăr.» (de pe internet) 


Relaxarea 





Şi mai poţi adăuga ceva: relaxarea corpului. Observă cât de 
încordat eşti, mai ales în zona feţei, în spatele umerilor, în zona 

stomacului, a feselor şi coapselor. Scanează-te timp de câteva secunde şi 
destinde rapid toate punctele de tensiune din corp. Acolo s-au acumulat 
gânduri şi emoţii. Sparge acele pungi de rezistenţă, prin simpla atenţie şi 
relaxare, şi astfel vei goli rezervorul de gânduri compulsive şi emoţii 
negative. Acum te simţi mai uşor, mai liber, mai calm. 

În mod formal, poţi face toate aceste operaţiuni în shavasana 
(postura yoghină a cadavrului). Este cea mai eficientă asană dintre toate. 
Relaxând trupul, ea înlătură blocajele energetice şi aduce sănătatea 
perfectă. Eliminând contracţiile din corp, îţi diminuează din ego, care 
provine dintr-o contractură subtilă a fiinţei infinite. Dacă vei deveni 
expert în shavasana, vei putea chiar să te dedublezi în lumea energetică 
astral sau mentală. 

Shavasana este regina asanelor, deşi pare cea mai simplă. Secretul 
este să te simţi ca o cârpă aruncată pe jos, ca un cadavru (shava -— lb. 
sanscrită). Un cadavru nu are ego, e total detensionat, iar sufletul s-a 
expansionat în infinit. 


O La clasica întrebare „Ce carte ai lua cu tine pe o insulă pustie?” aş 
răspunde, în variantă hatha-yoghină: „Dintre sute de asane, aş lua numai 
shavasana şi aş practica-o până voi părăsi insula, prin dedublare.” 


Iată o variantă de realizare a asanei. Întinde-te pe sol sau în pat, cu 
membrele răsfirate lejer. La fiecare expiraţie, trimite un val de relaxare în 
trunchi, de sus până jos. Astfel, în răstimp de 2-3 secunde, relaxează în 
ordine: faţa, spatele umerilor, abdomenul, fesele, coapsele. Vei rămâne 
relaxat până la următoarea inspiraţie. Trage din nou aer în piept, iar la 
expiraţie, din nou trimite o undă de destindere de sus în jos, ca şi cum ţi- 
ai lipi trupul de sol sau de pat, ca o cârpă. 

În principiu, după câteva minute, ar trebuie să fii mai relaxat. 
Totuşi, dacă observi că începi să te pierzi într-un film mental, deschide 
ochii. În acest fel, revii la realitatea concretă a simţurilor, părăsind 
realitatea virtuală a fluxului de gânduri. Shavasana are şi rolul de a te 
focaliza pe corp şi simţuri, pentru a nu te mai lăsa prins în gânduri. De 
oprit, nu ai cum să le opreşti, ele răsar din inconştient, sunt favoritele 
tale. Poţi însă a nu te duce după ele în filmul pe care ţi-l propun. Pentru 
asta, revino mereu la observarea corpului şi simţurilor, nu te lupta cu 
gândurile. Treaba lor este să-ţi apară în minte. Treaba ta este să dai 
atenţie realităţii concrete. Sunt realităţi paralele. 

Toate gândurile sunt mincinoase 





Dar poate că nu agreezi plăcerea. Nu-ţi convine metoda tăcerii de 
plăcere. În acest caz, iată altă variantă: Respinge orice gând, pe 
motiv că toate gândurile sunt neadevărate. 

Să nu spui că un gând ar fi teza, altul contrar ar fi antiteza şi ar mai 
exista al treilea care înglobează adevărul amândurora. De fapt, toate se 
anulează între ele, la o analiză mai atentă. Poate că îţi trebuie ceva mai 
multă experienţă de viaţă ca să recunoşti pe cont propriu că toate 
gândurile sunt mincinoase. Fiecare îţi promite ceva şi nu se ţine de 
cuvânt. Fiecare are o negaţie. Niciun gând nu este de încredere. Acceptă 
asta. 

Primul obstacol în calea renunţării la gânduri va fi plictiseala. Vei 
simţi imediat că te plictiseşti dacă nu gândeşti. Realitatea senzorială pare 
prea fadă, prea banală. Ai nevoie de nişte stimulente abstracte, adică de 
gânduri. Acesta e un semn de la ego. EI se plictiseşte cumplit fără 
gânduri. 

Nu-i face pe plac! Lasă-l să se plictisească. Tu dă atenţie senzaţiilor 
corpului şi atât. Faci astfel loc inspiraţiei de la Spirit, care nu poate intra 
într-o minte plină de gânduri inutile. Trebuie să fie aerisită. Gândirea 
egotică este repetitivă, dar gândurile venite de la Spirit sunt inspirate, 
creative. 

Ego-ul este ca un gardian care numără din oră în oră deţinuţii, ca nu 
cumva să fi evadat vreunul. Oare ce satisfacţie ţi-ar putea furniza acest 
ritual egotic? Dar ăsta-i ego-ul, el vrea să fie sigur, vrea să aibă control şi 
repetă mereu ceea ce ştie, de teamă să nu uite. E lipsit de creativitate şi 
ţine cu dinţii de acele câteva idei pe care le-a strâns, ca avarul, de prin 
lume. 

Oare de ce vor oamenii să aibă un rege sau regină în fruntea ţării, ca în 
unele democraţii occidentale? Pentru că ego-ul se teme de neprevăzut şi, prin 
menţinerea unei continuităţi monarhice, are impresia că aşa controlează 
viitorul. Este ridicol, desigur, mai ales că nu Casa regală conduce destinele 
țării, iar viitorul oricum va rămâne imprevizibil. Dar ego-ul nu ştie de glumă, el 
se crede la adăpost, vegheat de „unsul lui Dumnezeu”. 

Spiritul nu te bombardează tot timpul cu idei, cum face ego-ul. Te 
lasă în apele tale şi, când e cazul, îţi trimite un jet de idei geniale, 
inspirate, folositoare. Te lasă să te bucuri de liniştea minţii. Dar trebuie 
să vrei şi tu să te bucuri de ea. 

Pentru asta, adoptă o atitudine de dezgust față de gândurile de la 
ego. Eşti dezgustat de ele, fiindcă sunt mincinoase, niciunul nu ÎI reflectă 

pe Dumnezeu. Nu există vreun gând care să-L arate pe Dumnezeu, chiar 
dacă mii de cărţi vorbesc despre El. Sunt minciuni. În momentul 
iluminării, te vei convinge singur de acest adevăr. Aceasta este singura 
idee adevărată: niciun gând nu poate atinge Adevărul. 

Dar această idee de mai sus, nu este şi ea o minciună? 

Este cea mai mică minciună posibilă. Dar îţi vei da seama că, într- 
adevăr, şi ea este falsă abia când vei vedea că nu există niciun gând, mai 
ales, gândul de „eu”. Când te vei uni cu Dumnezeu în non-gândire, vei da 
totul uitării, inclusiv că obişnuiai să gândeşti, adică să vehiculezi 
minciuni. Până atunci, acceptă gândul că toate gândurile sunt false. Dacă 
iubeşti Adevărul mai mult decât pe tine însuţi, atunci nu-ţi va fi greu. 

Dar omul este superior animalelor prin faptul că gândeşte. Fără 
gândire, nu ar fi putut crea civilizația. 

Hai să analizăm această idee, aparent rezonabilă, ca să vezi cât este 
de falsă şi ea. 

Ego-ul a apărut din instinctul de conservare, din teamă. Omenirii 
tribale i-a fost oferit secretul focului pentru a se putea încălzi. Dar ego-ul 
s-a gândit imediat cum să dea foc tribului rival. Şi aşa s-a întâmplat cu 
toate invențiile, inovațiile şi descoperirile. Inspirația le-a venit oamenilor 
de la Spirit, pentru a-i ajuta să trăiască mai bine şi mai frumos. Dar ideile 
au fost imediat preluate de ego şi aplicate pe placul său. Nobel a inventat 
dinamita ca să spargă tuneluri în munţi, dar oamenii au folosit-o ca să se 
ucidă între ei. Aşa a „creat” ego-ul civilizaţia, distrugând-o. 

Nu, civilizaţia nu este opera ego-lui, ci a fost inspirată de Spirit. Tot 
ce numim civilizaţie provine din Spirit. Nu s-ar fi putut construi nimic 
durabil fără colaborare, compasiune, curiozitate, toleranţă etc. Toate 
atributele civilizaţiei autentice vin de la Spirit. Deci nu gândirea specifică 
ego-ului a creat civilizaţia. Dimpotrivă, ego-ul acţionează mereu spre 
distrugerea ei, el este un atavism inadaptat la realitatea zilelor noastre. 
Iar civilizaţia decade din cauza lui. 

Am putea spune doar că omul diferă de animale fiindcă are un ego. 
Dar nu prin ego este superior animalelor. Este superior prin faptul că 
poate recepționa inspiraţia divină, care i-a adus toate beneficiile de a fi 
om. Condiţia umană este nefericită din cauza ego-ului şi a gândurilor 
sale. Q.e.d. 

Şi când să folosesc tehnica asta? 

Oricând. Dar mai ales când te copleşesc nişte gânduri neplăcute sau 
îngrijorări. Atunci întâmpină-le cu afirmaţia „toate gândurile sunt 
neadevărate”. Şi menţine acest gând o perioadă de timp. 

Ce beneficii îmi aduce? 

Asta o să-mi spui tu. Practică şi vei vedea. 

Spre deosebire de diverse metode psihologice, în care încerci să 
înlocuieşti gânduri negative cu unele pozitive, această metodă le mătură 
pe toate. Toate sunt apanajul minţii egotice. Aşa secătuieşti ego-ul de 
putere, dar nu-ţi face griji — ego-ul nu moare niciodată. Doar că nu te va 
mai supăra. 

14 octombrie 2021 

FILOSOFIE SPIRITUALĂ 


METAFORICE ȘI METAMORFICE 


Falsa modestie sau modestia prost înţeleasă 





Ştiaţi că Celine Dion a interpretat pentru prima dată piesa „Prayer” 
pe o scenă împreuna cu Josh Groban şi nu de Andrea Bocceli? Este o 
poveste interesantă. 

Andrea Bocceli se afla în drum spre America pentru a cânta prima 
dată acea melodie celebră pe scenă alături de Celine. Dar, ghinion, 
avioanele au fost oprite la sol în Germania, şi Andrea a întârziat cu o zi. 
Între timp, Celine trebuia să repete pe scenă, dar nu avea cu cine. Atunci, 
producătorul şi compozitorul David Foster, o altă stea a muzicii pop, a 
auzit că tânărul adolescent Josh Groban ar avea o voce superbă. I-a 
telefonat şi i-a spus să vină la sala de concert pentru a cânta împreună cu 
Celine. Josh, la acea vreme având 17 ani, l-a refuzat pe marele 
producător, pe motiv că nu poate lua toate notele acute din piesă. Şi i-a 
închis telefonul în nas. David Foster l-a sunat din nou peste câteva 
minute zicându-i: „Băiete, cred că n-ai înţeles. Nu te rog, îţi spun foarte 
ferm să vii chiar acum! Eşti singura noastră soluţie.” Aşa că Josh n-a mai 
avut încotro şi a cântat la repetiţie cu Celine, înaintea lui Andrea. Din 
acel punct, cariera lui Josh a explodat şi a devenit o stea a muzicii pop. 

Ce se desprinde din această pildă este falsa modestie care l-a 
împins pe tânărul Josh să refuze o ofertă de nerefuzat. De fapt, era 
orgoliul său că se va face de râs. Un orgoliu prostesc, pentru că pe atunci 
nici măcar nu era celebru. Dar orgoliul şi alte defecte ale ego-ului nu sunt 
raţionale, aşa că nu trebuie să ne mirăm. 

Ego-ul nostru se pune uneori de-a curmezişul norocului. Mai bine să 
acceptăm provocări imposibile, decât să regretăm ulterior şansa 
pierdută. Unele ocazii nu se mai repetă niciodată. Nu trebuie să ne fie 
frică să eşuăm, eventual. Măcar ne-am încercat norocul şi am făcut un 
pas către altceva, către inedit, către o nouă experienţă. Nu se ştie unde ne 
va duce. 

Viaţa ne oferă mereu şansele de a trăi acele experienţe de care 
Spiritul nostru are nevoie. Dacă însă nu intuim momentul de graţie, adică 
nu ne ascultăm Mintea supraconştientă (Sinele Superior sau Sistemul de 
ghidare), atunci ne vom cam rătăci. 

Cum să nu confundăm micuța voce a Sinelui cu vocea puternică a 
ego-ului? Asta e o problemă pentru mulţi. Cea mai importantă măsură 
este să nu mai dăm prioritate opiniilor şi dorințelor altora. Din cauza 
asta, ne înnăbuşim impulsurile interioare, ca să le facem altora pe plac. 
Să fim deci conştienţi că trebuie să ascultăm de poruncile Minţii 
supraconştiente şi nu de poruncile lumii. Asta-i o adevărată revoluţie 
psihologică, pentru că am fost învăţaţi să ascultăm de ordinele venite din 
exterior, nu de cele lăuntrice. 


Bătrânii nu sunt victime ale biologiei, ci ale 
societăţii 





„Bătrânii noştri sunt victime ale biologiei, dar societatea are grijă de 
ei.” Acesta este un mit în care credem cu toţii. De ce este un mit? 

La vârsta de 60-65 de ani, oamenii au acumulat multă experienţă de 
viaţă şi profesională şi ar putea fi de mult folos în societate. Chiar dacă 
fizic sunt mai puţin viguroşi, ei ar putea să se păstreze activi mult mai 
mult timp, chiar până la moarte. Însă societatea nu-i vrea. 

Societatea preferă să le dea o pensie de vârstă cu care să nu moară de 
foame, dar să nu mai încurce lumea cu prezenţa lor. Deci însăşi 
societatea îi marginalizează, nu biologia. 

Mulţi bătrâni nu vor să iasă la pensie sau cei care se pensionează se 
reangajează. Pentru mulţi, ieşirea la pensie e ca şi cum ar fi puşi pe o linie 
moartă. Se consideră deja morţi. 

În societăţile tradiţionale, mai vechi, bătrânii erau consideraţi avuţia 
familiei. „Cine n-are bătrâni, să şi-i cumpere”, se spune în popor. Ceea ce 
nu mai crede nimeni azi. 

Desigur, sunt şi unii care abia aşteaptă pensionarea, ca să scape de 
un serviciu care i-a înrobit timp de 30-35 de ani, o slujbă care nu le-a 
plăcut. Aici apare problema alegerii profesiunii predestinate, care iar este 
o chestiune total neglijată şi considerată un moft. Societatea are propriile 
ei priorităţi, indiferent de nevoile omului. Dar oare este mai importantă o 
societate abstractă decât omul concret?! 

Deci realitatea de azi este că bătrânii sunt victime ale ordinii 
societăţii, nu ale biologiei. De fapt, ce ne mai mirăm, că societatea îi 
transformă în victime cam pe toți membrii ei, tineri, adulţi şi bătrâni. 
Toţi sunt subordonați unor reguli făcute fără cap, din mers, fără nicio 
strategie pe termen lung, fără un proiect înţelept al societăţii. 

Spitalul e real, dar bolile sunt imaginare 





Imaginaţi-vă un spital cu tot dichisul, cu multe camere, medici şi 
asistente, aparatură, perfuzii, medicamente şi tot restul. Desigur că există 
şi mulţi pacienţi internaţi în acele camere mari, aşteptând în pat 
vindecarea. Numai că niciunul dintre pacienţi nu este cu adevărat bolnav. 
Toţi cred că au diverse boli, iar medicii îi încurajează să o creadă. Li se 
dau medicamente cu pumnul, dar, de fapt, sunt sănătoşi tun. Regulile 
spitalului nu îngăduie să fie găzduiţi decât oameni bolnavi. 

Luaţi această imagine ca pe o metaforă potrivită să descrie cum 
este realitatea din punctul de vedere spiritual nondualist. 
Realitatea este că toate fiinţele sunt nişte spirite divine perfecte în sine, 
dar care vor să evolueze tot mai sus. Pentru a evolua, se încarnează pe 
Pământ, în acest plan fizic supus limitărilor de tot felul. Adică „spitalul”. 
Prin încarnare, spiritele sunt convinse că sunt nişte bieţi oameni limitați, 
părăsiţi de Dumnezeu, care Dumnezeu nici nu prea există. Aceştia sunt 
falşii „pacienţi” cu pretinsele „boli”. Aceste spirite încarnate sunt 
convinse de către tot ce văd în jurul lor (inclusiv „medicii” şi „aparatura 
medicală”) că sunt bolnave, grav bolnave şi că trebuie să se trateze, căci 
altfel vor muri. 

De fapt, nu au nevoie de niciun tratament, pentru că sunt sănătoase 
şi nici nu pot muri, fiindcă sunt nemuritoare. Dar acesta este un secret pe 
care numai medicul-şef îl cunoaşte şi nu-l spune oricui. De ce nu-l 
spune? Păi, e simplu: ar fi considerat incompetent, ba chiar răuvoitor, că 
nu vrea să-şi facă datoria faţă de pacienţi. Aşa că, mai bine, tace. Spitalul 
a fost inventat tocmai pentru a trata boli şi bolnavi. Dacă spui că nu 
există boli, înseamnă că negi rostul spitalului, că negi „realitatea”. 

Iată în ce paradox suntem băgaţi cu toţii când intrăm în acest tărâm 
fizic. Este o pseudo-realitate de care nu putem face abstracţie, dar care, 
din perspectiva nondualistă, nu este Realitatea pură şi perfect adevărată. 
Spitalul este real, că noi l-am construit, dar bolile sunt o ficţiune, un 
pretext de a ridica spitalul. Nu e un spital de nebuni, ci, de-a dreptul, un 
spital nebun. 

La un moment dat, medicul-şef al spitalului te cheamă în biroul lui, 
fiind înconjurat de personal medical zâmbitor, şi îţi spune cam aşa: 
„Dragul nostru, te-ai făcut bine! Felicitări, poţi părăsi spitalul.” Iar tu te 
cam codeşti. „Dar ştiţi, cred că mai sunt încă bolnav...” Directorul râde, şi 
râd şi ceilalţi medici din jur, cu subînțeles. „Dumneata n-ai fost niciodată 
bolnav.” „Cum n-am fost?!”, te burzuluieşti tu uluit şi cam iritat. „Dar 
analizele medicale şi tratamentul şi suferinţa mea, asta ce-au fost, 

domnule director?!”. „Aaa, au fost greşite. De fapt, acum trebuie să afli 
tot adevărul. Dumneata nu te-ai internat pentru că erai bolnav, ci pentru 
voiai să fii sănătos...”. „Cum adică?!”. „Adică, voiai să treci prin 
experienţa spitalului, ca să te bucuri că nu eşti bolnav. Pricepi?”. 

No, să şedem puţin ca să cujetăm... 


Sanatoriul pentru visare 





În celebrul film „Nosso Lar”, ecranizare după romanul omonim scris 
de mediumul Chico Xavier şi dictat de spiritul Andre Luiz, există o 
secvență memorabilă. După ce moare, spiritul Andre se trezeşte într-un 
gen de sanatoriu de recuperare psihică, aşezat pe un pat şi tratat cu 
energie luminoasă de un medic astral. Alături de el, alţi „pacienţi” recent 
decedați şi ei. Imediat după moarte, sufletul continuă să viseze că este 
om şi se confruntă cu coşmarurile vieţii abia apuse. Totuşi, treptat, 
începe să înțeleagă că totul a fost un vis şi viaţa reală abia acum reîncepe. 
Îşi revine la condiţia naturală de spirit liber. 

Este o minunată metaforă pe care o putem extinde. Din punct de 
vedere nondualist, însăşi viaţa de om viu este o visare. 

Să ne închipuim un imens stadion umplut cu paturi de campanie 
frumos aliniate. Printre ele, mişună suflete libere sau îngeri, fiecare cu 
sarcini diferite de îngrijire a sufletelor aflate în paturi. Cine sunt acestea? 
Sunt sufletele care au acceptat să se încarneze pe Pământ. De fapt, 
încarnarea constă în faptul că sufletul se aşază în pat şi înghite 
medicamentul specific înmânat de un medic astral, unul din acele spirite 
libere. Apoi, sufletul se întinde şi începe să viseze că este om şi are o viaţă 
pe Pământ. Fiecare vis este diferit, conform reţetei somniferului respectiv 
(sau halucinogen?!). 

Aceste vise apar ochiului spiritual sub forma unui abur colorat ce 
înconjoară capul şi trupul sufletului pus să viseze. Dar, mai mult de atât, 
acest abur individual se uneşte într-un fel de ceaţă compactă care 
acoperă tot stadionul. Acesta este visul comun al umanităţii, format din 
visele tuturor membrilor săi. Oamenii comunică prin visele lor, deşi 
fiecare pare a sta izolat în pătrăţica lui. Este o lume comună, chiar dacă 
nu pare aşa la prima vedere. Numai ochiul spiritual poate vedea unitatea 
omenirii, la nivel de spirit. 

Oamenii au impresia că sunt separați unul de celălalt, la fel cum 
spiritele sunt aşezate în paturi separate. Numai spiritele care se plimbă 
libere printre paturi înţeleg că totul este legat de tot. 

Dar se mai poate întâmpla ceva special şi rar. Unii oameni se trezesc 
la realitate, adică sufletul lor deschide ochii şi se vede întins în pat, 
alături de alţi „visători”. El continuă să viseze lucid, dar în acelaşi timp, 
vede şi realitatea, că lumea este doar un vis şi nu realitate. Vede şi 
spiritele libere mişcându-se printre paturi şi având grijă de „pacienţi”. 
Este, aşadar, prins între două realităţi simultane. Vede clar că lumea este 
o iluzie, dar nu se poate ridica din pat şi nici nu poate pune capăt visului 
până ce efectul somniferului nu se estompează de la sine. Aceasta este 
starea de iluminare spirituală. 

La moarte, iluminarea este dublată şi de eliberarea deplină de 
necesitatea de a sta țintuit pe un pat separat, adică încarnat într-un corp 
distinct. Acum, spiritul devine cu adevărat liber să se plimbe şi el printre 
paturi, să-i ajute pe „pacienţii” cu probleme sau, de ce nu, să plece 
definitiv din sanatoriu. 


Cine dă mai multă lumină: Luna sau stelele? 





Iubirea şi fericirea sunt infinit mai puternice şi omniprezente, dar 
ego-ul ţipă mai tare, pentru că este minuscul şi altfel n-ar fi băgat în 
seamă. Cine are nevoie de panarama de ego?! 

La fel sunt stelele şi Luna pe cerul nopţii. Stelele nu-şi strigă măreţia 
şi forţa, ci abia pâlpâie. Oamenii sunt însă interesaţi de Lună, că pare mai 
mare, deci muuult mai importantă. De fapt, ea este un corp ceresc 
minuscul, doar că, fiind mai aproape, ne atrage atenţia. 


Metafora bacalaureatului 





Se spune că Pământul este o şcoală pentru spirite. Ce fel de şcoală? 
Este Şcoala Iubirii. Pare ciudat, căci iubirea cam lipseşte din lumea 
noastră! Dar este cât se poate de adevărat. Spiritele învaţă să iubească 
prin încarnare într-un corp omenesc. 

Dar nu sunt oare ele divine de la bun început? 

Da, sunt create după chipul lui Dumnezeu, întru o nesfârşită 
asemănare cu El. Adică sunt perfecte, au potenţialul de a deveni 
Dumnezeu, dar pentru aceasta trebuie să străbată o lungă călătorie 
evolutivă. Au în interiorul lor un „motoraş cuantic” care le împinge să 
acţioneze permanent către această desăvârşire. Perfecţiunea divină este 
un ideal îndepărtat, dar realizabil, după parcurgerea veşniciei. 

Spiritul are din start anumite calităţi divine, dar îi lipseşte memoria, 
este tabula rasa. Trebuie să înveţe totul pe cont propriu şi într-un mod 
unic. Tocmai acesta este motivul pentru care se naşte fără memorie: 
pentru a-şi trasa o istorie evolutivă unică. Dumnezeu doreşte să se 
extindă în permanenţă şi o face prin fiecare spirit creat, cu condiţia ca 
acesta să fie unic. N-ar avea niciun beneficiu să creeze două spirite 
identice, căci ar lipsi elementul de inedit, de noutate, de originalitate. 

Cum învaţă spiritul să iubească pe Pământ? 

Simplu, prin lipsa iubirii, garantată de prezenţa ego-ului. Aici sunt 
create toate condiţiile ca iubirea să lipsească dar, tocmai datorită 
nostalgiei după iubire, ea este atrasă în viaţă. Cum se spune adeseori, n- 
am şti ce este binele dacă nu ne-am lovi de rău. N-am aprecia frumosul, 
dacă nu ne-am lovi de urât. Binele este iubirea, frumuseţea, iar răul este 
lipsa acestora. 

Dar nu am putea învăţa cu mai puţină suferinţă? 

În primele faze, nu. Spiritul începător trebuie să-şi impregneze 
memoria goală cu experienţe memorabile. Teoria este utilă, dar practica 
este obligatorie. Experiențele traumatizante vor fi amintite în veşnicie şi 
astfel iubirea nu va mai fi niciodată uitată. Deci nu cu vorbe frumoase 
învaţă spiritul primele lecţii, ci prin durere. 

Atunci de ce există învăţători spirituali care ne promit o evoluţie 
frumoasă fără suferinţă? 

Şcoala Pământului poate fi comparată cu învăţământul general de 12 
clase. Absolvirea bacalaureatului îi conferă spiritului diploma de 
absolvire a Şcolii Iubirii. Apoi, el poate merge la facultate. Nu poate 
deveni student fără diploma de bacalaureat. 

Ei bine, când elevii ajung în clasa a 12-a, ei ştiu deja să înveţe 
singuri, aproape că nici nu mai au nevoie de profesori. Au dobândit toate 
abilităţile de autoeducaţie. De fapt, la facultate, studenţii folosesc tocmai 
acest stil nou. Fi pot lipsi de la cursurile profesorilor şi învaţă după 
notițele colegilor sau după manuale tipărite. Sunt relativ independenţi şi 
au multă iniţiativă. 

Aşa este şi cu spiritele ajunse în ultima fază a evoluţiei lor 
pământene. Ele pot beneficia şi de o educaţie mai blândă, pentru că sunt 
capabile să înveţe din ea. Au trecut deja de etapele incipiente care 
necesitau metode dure. Au achiziţionat deja cam toate abilităţile şi 
cunoştinţele necesare pentru a trece la următoarea etapă evolutivă. Şi-au 
cam ars karma. 

După părăsirea lanţului reîncarnărilor terestre, spiritul va continua 
să evolueze la nesfârşit pe alte planuri şi în moduri inimaginabile acum. 

Dar condiţia este ca ele să fi învăţat deja lecţia iubirii. Iubirea este 
fundamentul pe care se pot clădi celelalte experienţe divine. Iubirea este 
abia începutul. Ce urmează este de o frumuseţe şi măreție inimaginabilă. 
Deci, învățătorii spirituali se adresează spiritelor evoluate, nu celor 
imature. De altfel, acestea din urmă nici nu vor interesate şi nu vor 
înţelege despre ce vorbeşte înțeleptul. Ele au nevoie de senzaţii tari, 
fizice. 
23 martie 2021 

LIBERUL-ARBITRU NU ÎNSEAMNĂ 
LIBERTATE 


I-am văzut pe unii iluminaţi fiind total convinşi că nu există liber- 
arbitru. Pe de altă parte, există mulţi învăţători spirituali care ne dau 
metode să ne accelerăm evoluţia, admițând implicit că avem liber- 
arbitru. Care să fie adevărul absolut? Cine greşeşte? Sau toţi au dreptatea 
lor? 


Spiritul e Dumnezeu 





Absolutul se împarte în două. Din cea de-a doua jumătate a Sa, 
creează lumea, universul. Toate elementele universului sunt entităţi vii: 
de formare, de susţinere şi de explorare. 


ABSOLUT 


Entităţi de susţinere Entităţi de formare (spirite  Entităţi de 
(zeități, arhangheli, îngeri ale naturii, atomi, molecule explorare (spirite 
etc.) etc.) umane 

Tabel 1 


Pe acelaşi principiu, Spiritul uman se împarte în două. Din cea de-a 
doua jumătate creează numeroase conştiinţe umane, destinate încarnării 
în fiinţe umane. Astfel creează lanţul reîncarnărilor. 


CONŞTIINŢĂ SPIRITUALĂ 


Conşt. Conşt. Conşt. Conşt. Conşt. umană 
umană 1 umană 2 umană 3 umană 4 iii 1000 
Tabel 2 


Spiritul uman este un mic fragment din Dumnezeul Absolut. Rolul 
său este de a explora în detaliu Creaţia. Absolutul nu poate face decât să 
organizeze Creaţia per ansamblu, e prea „mare” ca să se bage în toate 
ungherele. Deci spiritul este un mic Dumnezeu cu misiunea de a cerceta 
toate posibilităţile dintr-un domeniu restrâns. Dumnezeu creează mereu 
noi spirite pentru a putea explora şi restul posibilităţilor încă neştiute. 

Un domeniu virgin şi ciudat al Creaţiei este domeniul 
individualizării, al senzaţiei de separare. Aici se aruncă spiritul uman 

ca să-i aducă Divinităţii tot ce se poate afla din această experienţă 
originală. 


Polul unităţii vs polul individualizării 





Dumnezeu reprezintă polul suprem al Unităţii, comuniunii. El 
este UNUL, care se divizează pentru a se autocunoaşte mai bine. Creaţia 
îi este necesară ca o oglindă în care să se recunoască. În lipsa ei, 
Dumnezeu rămâne un simplu potenţial neexplorat, necunoscut, 
nemanifestat. 

Cealaltă extremă, insuficient explorată, este polul 
individualizării, al separării. Este un domeniu artificial creat. De 
altfel, toată Creaţia este artificială. Dar individualizarea extremă este ceva 
inedit şi nenatural. Iar lumea fizică terestră este locul pentru această 
individualizare, oamenii fiind creaturile ce o manifestă la maximum. 

A fi individualizat înseamnă a te simţi separat de restul 
universului. Nu este o senzaţie naturală pentru spirite, ci este o invenţie, 
ca şi spaţiul-timp. Spiritele nu trăiesc în spaţiu-timp, ci în infinit- 
veşnicie. 

Omul este animat de un Spirit, care are misiunea de a explora ce 
înseamnă individualizarea extremă. Totuşi, el nu o face cu toată energia 
sa, ci numai cu o părticică din ea. Spiritul este ca un bidon de plastic care 
nu poate fi scufundat, oricât am împinge de el în apă. După cum 
Dumnezeu nu poate cunoaşte creaţia în detaliu cu întreaga sa Fiinţă, ci 
numai cu mici fragmente din Ea, tot aşa, spiritul se fragmentează şi el. 
Un astfel de fragment se numeşte suflet sau conştiinţă umană, spre 
deosebire de Conştiinţa spirituală integrală. Sufletul (micul fragment de 
spirit) este cel care se încarnează într-un om. 


Spiritul-vapor şi sufletul-batiscaf 





În cele ce urmează vom apela la următoarea comparaţie. Spiritul 
este ca un vapor care pluteşte la suprafaţa oceanului. Sufletul este ca un 
mic batiscaf lansat de pe puntea vaporului. Batiscaful are toate calităţile 
să se poată scufunda până la aproape orice adâncime, este bine proiectat 
să reziste la imensele presiuni din ocean. Cu ajutorul batiscafului, 
cercetătorii explorează spaţiile necunoscute. Viaţa în batiscaf este destul 
de neplăcută şi trebuie să rezişti la claustrofobie. Dar cineva trebuie s-o 
facă şi pe asta. 

Fig.1 Spirit şi suflet 


Este o misiune de explorare generală, astfel că 
orice fel de informaţie dobândită este binevenită. 
Oceanul este plin de enigme şi monştri legendari, 
care nu ştii niciodată de unde vor apare. Prin 
urmare, batiscaful poate avea orice traiectorie, 
poate merge mai în adâncime sau mai la suprafaţă; 
cercetătorii de la suprafaţă vor fi oricum mulţumiţi, 
căci li se vor lărgi cunoştinţele. Desigur, pentru 
batiscaf nu este totuna. La mari adâncimi, este 
supus la nişte presiuni extraordinar de mari şi este 
foarte întuneric. 

Coborârea în întunericul materiei este o nevoie 
imperioasă a lui Dumnezeu pentru a cunoaşte tot ce 
se poate cunoaşte despre Sine. Pe de altă parte, 
suferinţele asociate acestei aventuri îl fac pe 
Dumnezeu să limiteze, pentru vapor şi batiscaful 
său, durata acestei explorări în oceanul individualizării. Dar Dumnezeu 
are o flotă întreagă de nave (spirite) cu care va continua cercetarea 
oceanului separării. 

Tehnic vorbind, batiscaful-suflet are două direcţii de mers: în jos şi 
în sus. Pentru a cobori spre adâncuri, foloseşte forţa gravitaţională a 
ego-ului. Pentru a se ridica la suprafaţă, foloseşte forţa ascensională 
sau tracţiunea Spiritului. Omul este o fiinţă duală. 

Pe fundul oceanului se află iadul separării maxime. Iadul este fictiv, 
ca şi oceanul, dar pentru trăitorul acestei iluzii, este foarte dureros. Este 
normal ca individualizarea şi maxima separare de Dumnezeu să se simtă 
foarte dureros. 

Ego-ul este o forţă oarbă, precum gravitația, nu este o entitate. 
Demonii sunt acele entităţi care au căzut pradă total ego-ului, forţei 
descendente. Au ajuns atât de jos, încât nu se mai pot ridica, fiind striviţi 
de presiunea oceanului, ţintuiţi la fund. 





Voința sufletului 





Sufletul are o voinţă proprie, fiind un fragment holografic din 
Spiritul-Tată, care este un fragment holografic din Dumnezeu-Tatăl. Dar 

există o diferenţă. Spiritul trăieşte în lumină şi este în permanent contact 
conştient cu Dumnezeu, astfel că voinţa lui este şi Voința Domnului. Cu 
alte cuvinte, intenţiile Spiritului nu contravin intereselor generale ale lui 
Dumnezeu. Spiritul poate avea iniţiative individuale, dar numai în 
armonie şi slujind interesele generale ale Creaţiei. 

În schimb, sufletul uman, fiind scufundat intenţionat în oceanul 
întunecat al individualizării, aparent izolat de restul Spiritului, îşi poate 
manifesta voinţa în orice sens şi direcţie, chiar împotriva intereselor 
Spiritului şi împotriva lui Dumnezeu. Această independenţă haotică 
poartă numele de liber-arbitru. Este un concept specific oceanului 
separării. În lumea lui Dumnezeu nu există liber-arbitru, ci adevărata 
libertate, care nu dăunează nimănui, fiind în armonie cu totul. 

Abia când sufletul-batiscaf este ridicat la suprafaţa oceanului, vede 
în mod clar că nu a fost niciodată lăsat absolut singur, că fusese ancorat 
cu un cablu gros de vaporul de la suprafață. Tot timpul, a fost 
independent numai în mod aparent. Este adevărat că s-a mişcat în sus şi 
în jos după cum a vrut, dar era asigurat cu acel cablu gros să nu cadă în 
fundul oceanului. 

Mai este o diferenţă importantă. Voința sufletului este mai redusă 
decât cea a tatălui său, Spiritul. Dacă ar avea o putere de voință mai 
mare, poate că s-ar ridica imediat la lumină, ar ieşi din oceanul 
individualizării. Dacă ar avea o voinţă mai mică, s-ar duce ca glonţul la 
fund. Prin urmare, gabaritul voinţei sufletului este calculat încă înainte 
de încarnarea propriu-zisă, astfel ca să poată rămâne sub apă un timp 
nelimitat. 

Sufletul-batiscaf va merge în sus şi în jos pentru a cerceta oceanul. 
Acesta este scopul său fundamental. Nu va rămâne fixat într-un loc, 
pasiv. Va fi supus unor forţe exterioare, iar el va reacţiona mereu. 


Iluminarea spirituală 





Iluminarea sau trezirea spirituală este un proces de scoatere a 
sufletului din apă definitiv. De aceea nu se întâmplă oricui, ci numai 
puţinor fiinţe umane. Restul trebuie să rămână sub apă, să exploreze 
posibilităţile infinite ale oceanului individualizării. Nu este greşit sau rău 
ca oamenii să rămână sub iluzia cosmică a individualizării. Ba chiar este 
misiunea lor. 

Totuşi, pentru că efortul este mult prea mare pentru Spirit, 
Dumnezeu stabileşte o limită relativă de timp, conformă cu Spiritul 

respectiv. Comparativ cu eternitatea, este foarte mică durata lanţului 
reîncarnărilor pe Pământ sau în alte zone la fel de joase. Oprirea acestui 
ciclu nu depinde de suflet, ci exclusiv de Dumnezeu şi de Spirit. 

Totuşi, sufletul, având un fragment din voinţa divină în el, poate 
colabora sau se poate opune acestei intenţii de salvare din ocean. De 
aceea, învățătorii spirituali spun că omul are un liber-arbitru cu care îşi 
poate grăbi eliberarea sau dimpotrivă, o poate întârzia. Totuşi, 
inițiativele sale sunt mărginite, nu pot contravine total deciziei de 
eliberare, luate deja la un nivel superior. 

Când omul este trezit spiritual, sufletul său se aliniază, se 
sincronizează perfect cu Spiritul. Nu mai apare forţa antagonică a ego- 
ului şi viaţa nu mai pare o luptă. Totuşi, sufletul poate recădea în apă, în 
oceanul iluzoriu al separării. Dar amintirea stării paradisiace îl va 
rechema în curând la suprafaţa apei. Alternanţa se va repeta, eventual, 
până sufletul se stabilizează sus, complet liber de influenţa ego-ului şi 
complet unit cu voinţa Spiritului. 

În momentul morţii, această mică distincţie va dispărea şi ea, 
sufletul revenind complet în Spirit. De fapt, acesta este un fenomen 
general care se petrece cu oricine după moarte. Diferenţa ar fi că, după 
iluminarea spirituală, Spiritul nu se va mai reîncarna în acest plan dificil 
al Pământului, ci în alte locuri mai plăcute, unde separarea şi 
individualizarea este mult mai mică. 


Liberul-arbitru nu înseamnă libertate adevărată 





În fenomenul iluminării sau trezirii spirituale, sufletul-batiscaf este 
ridicat pe puntea vaporului. Sufletul iese complet din oceanul separării şi 
acum înțelege că, aflându-se sub apă, era influenţat de cele două forţe 
antagonice: ego-ul şi Spiritul. Că liberul-arbitru pe care credea că-l are nu 
făcea decât să opteze pentru una sau cealaltă dintre influenţe. Nu avea 
nicio iniţiativă. Deci nu era chiar atât de liber. 

Cuvântul „liber-arbitru” este sugestiv în sine. Eşti liber să faci ce? Să 
arbitrezi între două tabere, două echipe, doi competitori sportivi. Ca 
arbitru, nu vei face spectacol, nu vei primi aplauze. Rolul tău se reduce la 
a da dreptate unuia sau altuia in anumite momente critice sau tensionate 
ale jocului. În acest sens, liberul-arbitru al omului e foarte limitat şi nu-i 
mare scofală, aşa cum pretind oamenii. Nu înseamnă o adevărată 
libertate. 

Batiscaful se poate mişca numai în sus şi-n jos pe verticala locului 
unde este ancorat vaporul. Dar adevărata libertate o are numai vaporul, 
care se poate deplasa oriunde pe întinsul oceanului nesfârşit. Odată cu 
trezirea spirituală, înţelegem acest adevăr. Da, omul are liber-arbitru, 
dar nu este liber cu adevărat. 

Şi mai înţelege ceva frapant, că singurul decident este Spiritul. El 
acceptă prezenţa haotică a ego-ului, pentru că îi dă ceva de lucru, pentru 
că ţine sufletul în mişcare prin apă. Deci singura forță conştientă este 
Spiritul, este singurul concurent care se joacă cu Sine însuşi într-o 
partidă fictivă. Acest simulacru de meci sportiv are ca scop fundamental, 
repetăm, explorarea oceanului separării. 

Acest ocean este el însuşi o ficţiune, ca şi conceptul de separare. Dar 
e o ficţiune apărută în Mintea divină. Tot ce a fost creat, întâi a apărut ca 
o idee în Mintea divină şi apoi s-a manifestat ca o realitate aparent solidă. 
„Cum ar fi viaţa dacă creatura s-ar considera a fi separată de Creator?” La 
această întrebare răspunde fiecare suflet de om, cum poate fiecare. Orice 
răspuns ar găsi, este corect, iar Dumnezeu este mulţumit. 


Evoluţia sufletului de la separare la unitate 





Vom pune cap la cap toate aceste explicaţii într-un grafic. Partea 
întunecată poate semnifica oceanul separării. Graficul prezintă evoluţia 
în timp a sufletului, care este întâi afectat negativ de ego (1), apoi pozitiv 
de Spirit (2), tot mai mult (3), până primeşte Graţia trezirii spirituale 
(4!), când iese la suprafaţa oceanului individualizării. 

Fig.2 Evoluţia sufletului de la separare la unitate 


Axa verticală reprezintă apropierea sau depărtarea de Unitate, de 
comuniunea cu totul. Opusul unităţii este separarea, individualizarea, 
atomizarea. 

Spiritul evoluează din starea A în starea superioară B, în non-timp 
(veşnicie). Pentru a evolua, se încarnează într-un om, care va trăi în 
timpul fizic. 

Omul este condus de un fragment din conştiinţa spiritului, numită 
conştiinţă umană sau suflet. Fragmentul se „desprinde” la naştere din 
Spirit (momentul zero) şi devine aparent autonom. Sufletul deţine liber- 
arbitru, putând alege între cele două influenţe opuse: 

1 — Forţa descendentă a EGO-ului, care atrage sufletul spre senzaţia 
de separare, individualizare maximă. 

2 - Forţa ascendentă a SPIRITULUI, atrage sufletul spre Dumnezeu, 
unitate, comuniune cu alte fiinţe şi cu tot ce există. 

Forţele 1 şi 2 se contrează permanent în psihicul uman. De obicei 
suntem sub influenţa 1, dar uneori ne simţim inspirați, înnobilați, când 
ne atrage 2. 
N, 

3 — Forţa ascendentă sporeşte în intensitate atunci când omul apucă 
pe o CALE SPIRITUALĂ, urmează nişte învățături spirituale. 

4 — Prin Graţie divină, apare trezirea spirituală sau ILUMINAREA, 
când sufletul constată că separarea a fost o iluzie. Pot apare şi perioade 
de revenire temporară la starea egotică, dar iluminarea se va stabiliza 
până la urmă. 

5 — La MOARTEA corpului, sufletul omului iluminat se reuneşte cu 
Spiritul, care se ridică la un nivel superior de evoluţie cosmică, când nu 
va mai fi nevoit să se reîncarneze în planul fizic. 


Contrazicere cu non-modelul neoadvaita 





Modelul explicativ de mai sus justifică existenţa ego-ului şi de ce ar 
trebui să scăpăm de el. Mai ales, justifică de ce ar fi bine să urmăm o cale 
spirituală sau măcar un efort personal de perfecţionare. 

Faptul că avem un „eu” este evident pentru oricine, nu poate fi pus la 
îndoială. Dar modul cum interpretăm acest ego poate diferi. De pildă, 
nondualiştii radicali, citind explicaţiile de mai sus, ar putea izbucni în 
râs, spunând că sunt doar o altă iluzie, o născocire ceva mai „spirituală”. 

Poziţia lor este radicală, în sensul că resping, filosofiile şi orice 
produs mental care nu se bazează pe o viziune directă, iluminată. 
Iluminaţii neoadvaita (nondualişti occidentali recenți) au un punct de 
vedere uşor diferit de nondualiştii advaita tradiţionali. 

Ei spun că „eu” nu există ca entitate şi nici măcar ca o forţă activă. 
Că este un concept mental abstract, învăţat social. Abia pe la vârsta de 2 
ani reuşeşte copilul să-l asimileze. Dar odată învăţat, nu va mai fi uitat 
niciodată, decât după moarte sau prin trezire spirituală. 

Facem o paranteză. Teoretic ar fi posibil ca acei copii pierduţi şi adoptați 
de animale sălbatice să trăiască fără un ego, fiindcă n-are cine să-i înveţe. 
Evident, acest lucru le-ar pune mari probleme de supravieţuire în lumea 
actuală a oamenilor. Cineva ar trebui să aibă mereu grijă de ei. Stau să mă 
gândesc dacă anumiţi copii care prezintă deficienţe mentale (cum ar fi autism 
sau alte forme de inadaptare) nu sunt cumva încarnarea unor spirite care au 


refuzat să asimileze un ego. Cauza ar putea fi aceea că sunt spirite venite de 
pe alte planete superioare, unde nu există această trăire egoiică... 


Ego-ul este deci un fel de umbră, un nor mental care ne însoţeşte în 
tot ce facem şi gândim. EI adaugă la fiecare experienţă a corpului-minte 
gândul suplimentar de „eu”: „Eu gândesc asta. Eu văd asta. Eu fac asta. 
Eu simt asta. Eu nu mai suport asta.” În momentul iluminării, acest nor 
se risipeşte şi rămâne doar viaţa care se trăieşte pe sine. Iluminatul 

continuă să facă aceleaşi lucruri ca înainte, doar că nu mai este cicălit de 
gândul permanent de „eu”. Şi nu le face el, ci viaţa însăşi, descătuşată de 
iluzia că ar exista o „persoană”, un individ cu voinţă independentă. 

Ego-ul este ca un papagal care repetă „eu” după fiecare gând, cuvânt 
sau acţiune. Nu e de mirare că am ajuns să credem că suntem o persoană 
individuală, căci de la naştere suportăm acest asalt mental în aproape 
fiecare moment al vieţii. Este cea mai comună obsesie şi aproape 
imposibil de eliminat. 

Această descoperire a iluminaţilor este confirmată de studii de 
neuroştiinţă, care au dovedit experimental straniul fapt că, în momentul 
când luăm o decizie, de fapt, creierul a luat-o deja cu o jumătate de 
secundă înaintea „noastră”. Creierul sau subconştientul sau spiritul, 
oricum i-am spune, practic, altceva decât „eu” ia toate deciziile. 

Ego-ul este doar un robot mintal ce adaugă un comentariu repetitiv 
şi inutil la trăirea directă a vieţii. Iar atributul conştiinţei umane este 
doar să perceapă realitatea înconjurătoare şi acest gând de „eu. 
Conştiința umană nu are o voinţă proprie, nici măcar să aleagă dintre 
două opţiuni (aşa cum declaram în celălalt model), nu are nicio rațiune, 
niciun gând sau emoție proprie. Este doar un martor tăcut al 
evenimentelor psihice. 

Desigur, această viziune neoadvaita nu este la fel de elaborată şi nici 
nu dă răspunsuri la unele întrebări de genul: Ego-ul are vreun rol pozitiv, 
din moment ce a apărut la specia noastră? Sau a apărut din accident şi, 
dacă da, în ce fel? Dacă este atât de incomod, cum putem scăpa de el? Ce 
produce trezirea spirituală şi ce produce revenirea la „normal”? 

De fapt, nu dă răspunsuri la nimic. Nu dă nicio explicaţie pe care 
mintea să o rumege. Iluminaţii neoadvaita nici nu-şi propun să dea vreun 
răspuns, consideră că totul este aşa cum trebuie şi că nu e necesară nicio 
îmbunătăţire a ceea ce deja există. Pe ei înşişi se consideră dezvăţători, 
fiindcă nu au ce să ne înveţe şi pe cine să înveţe. Nu există nimeni. Orice 
explicaţie nu ar fi decât o iluzie mentală creată de ego şi pentru ego, 
pentru a-şi justifica existenţa iluzorie. Hrănind mintea, hrănim ego-ul 
mental. 

Acest total abandon şi refuz al căutării vreunei „soluţii” este foarte 
inspiratoare. Produce în auditori o relaxare soră cu iluminarea. Nu avem 
nevoie de nicio soluţie, fiindcă nu există nicio problemă. Singura 
problemă este căutarea. Iar căutarea este urmarea neliniştii provocate de 
ego. Când disparea neliniştea, nu mai are rost să căutăm altceva decât ce 
există deja. Căutarea vine din senzaţia egotică că ceva lipseşte, că ceva 
trebuie completat, că viaţa trebuie îmbogăţită în acest moment. 

Desigur, asta nu înseamnă că se impune să stăm nemişcaţi şi să nu 
mai facem nimic. Iluminaţii nu prescriu nicio atitudine „corectă” sau 
„imperativă”. Viaţa ştie singură cum să se desfăşoare şi să ne împingă 
încolo şi încoace. Ea se schimbă de la un moment la altul, nu există 
stagnare şi, dacă are nevoie, viaţa se va optimiza şi îmbogăţi singură. Aşa 
vede lucrurile un iluminat neoadvaita. 


Ego-ul se limitează la oameni 





Este important cum definim ego-ul. Dacă i-am extinde definiţia la 
aspectul de supravieţuire fizică şi instinctele de autoprotecţie, atunci 
întreaga lume animală ar fi egotică. Dar nu acesta este scopul. Ego-ul este 
considerat de către toţi cercetătorii psihicului a fi o caracteristică specific 
umană. 

Pe de altă parte, senzaţia de individ, de separare de restul lumii, 
acest ego-centrism este perfect compatibil cu instinctele de autoprotecţie. 
Într-un fel, a apărut odată cu corpul şi a devenit ceea ce numim corpul- 
minte. Iar ego-ul va face uz de toate tehnicile de supravieţuire animală, 
adăugând nenumărate strategii specifice vieţii sociale, umane. Este greu 
să delimităm strict unde se opreşte viaţa psihică animală (mai ales la 
animalele superioare) şi unde începe viaţa psihică umană. 

În acest sens, definirea ego-ului ca un „nor mental” este foarte 
potrivită pentru a ne sugera specificul său strict uman, ca şi posibilitatea 
ca el să dispară la un moment dat, fără ca nimic să se schimbe esenţial în 
viața omului. Ego-ul ar fi ca un apendice — poţi trăi cu el sau fără el. Dar e 
mai plăcut fără. 


Viaţa a ales deja în locul nostru 





După citirea articolului de până acum, s-ar părea că avem de ales 
între modelul 1 şi non-modelul 2. Dar nu-i deloc aşa. Nu trebuie să 
alegem, fiindcă viața a ales deja în locul nostru. 

Când suntem într-o dispoziţie raţională, preferăm spontan modelul 
explicativ clar şi logic. Când suntem într-o dispoziţie contemplativă, 
intuitivă, ne simţim automat atraşi spre non-model. 

Ba chiar le putem accepta simultan pe amândouă, dacă avem 
dezvoltate atât raţiunea, cât şi intuiţia spirituală. Dumnezeu din noi este 
paradoxal, El poate îmbina armonios opusele. De aici şi termenul de non- 
dualitate, asociat cu Adevărul absolut. „Non-opoziţie” ar fi o altă 

variantă. Dumnezeu îngăduie totul, pentru că toate sunt experienţe care 
Îl fac să se autocunoască mai profund. 

Desigur, asta nu înseamnă că noi, ca indivizi separați ce suntem, 
trebuie să fim de acord cu orice, nici măcar cu ce s-a scris în acest articol. 
În definitiv, noi nu suntem Dumnezeu, nu-i aşa?! 

Sau suntem?... 


Nu vorbim de suferinţă 





Mintea obişnuită crede că omul este o victimă a naturii, a altor 
semeni sau a propriilor greşeli. Soluţia găsită de ea este să se lupte cu 
natura, cu semenii sau chiar cu sine însuşi. 

Mintea ce primeşte unele învățături spirituale spune că omul este 
victima ignoranței spirituale sau a karmei sau a păcatului original etc. 
Deci tot o victimă. Soluţia este să practice anumite metode, tehnici, 
ritualuri, toate în scopul de a diminua treptat metehnele moştenite sau 
autoprovocate. 

Mintea ce ajunge la abordarea nondualistă personală, devine 
convinsă că lumea este oglinda ei vie, care reflectă întocmai interiorul 
omului. Omul nu mai este victimă, ci demiurg. Dispare orice fel de 
victimizare sau autoînvinovăţire. Dar suferinţa încă este sesizată de 
persoana interesată de nondualism, iar soluţia oferită ei este 
transformarea minţii, pentru ca totul să se schimbe, inclusiv lumea 
exterioară. 

În schimb, în articolul de mai sus privim lucrurile la nivel nondualist 
impersonal, adică fără referinţe la punctul de vedere al omului şi la 
suferința lui. La acest nivel de analiză, nu suferința ego-ului ne 
interesează, ci doar viziunea supremă. Este o poziţie mult deasupra 
dualității bine-rău, unde răul, desigur, ar fi interpretat de ego ca fiind 
suferinţa lui personală. 

Poate apare, indirect, o diminuare a suferinţei, prin simplul fapt că 
ne ridicăm mult deasupra gândirii egotice. Cred că acesta este motivul cel 
mai pragmatic pentru care oamenii s-au ocupat dintotdeauna cu filosofia. 
Suferinţa psihică este numai a ego-ului. 

În această viziune detaşată, ignoranţa spirituală şi karma sunt doar 
mijloacele prin care Spiritul, mica unitate divină, se poate menţine în 
regiunile joase pe care trebuie să le exploreze. Dacă ar fi atotcunoscător 
şi extrem de pur, cum ar mai putea Spiritul să scurme în noroi? Nu este 
un sacrificiu de dragul Tatălui, căci Spiritul este însuşi Tatăl şi tot efortul 

îi este răsplătit cu o tot mai mare evoluţie. Evoluţia înseamnă apropierea 
de Gloria divină, imposibil de descris în cuvinte, dar pe care Spiritul ştie 
că o poate atinge cândva, căci de acolo provine. 


Spirite care nu se încarnează 





Să revenim la tabelul 1, de la începutul articolului. Există şi spirite 
create de Dumnezeu special ca să nu se încarneze vreodată. Se numesc 
îngeri, arhangheli etc. Ele au rolul de a întreţine Creaţia la parametri 
funcționali, pe baza devizei „serviciu-pentru-alţii”. Evoluţia lor este mult 
mai lentă, de altfel, nu au nicio grabă, căci au la dispoziţie eternitatea. Şi 
oricum, se simt foarte bine de la bun început. 

În schimb, spiritele umane evoluează extrem de rapid prin 
reîncarnare pe Pământ. Dificultăţile învinse aici le propulsează fantastic 
de repede către niveluri superioare. Dar sunt dispuse la acest efort 
tocmai pentru că pleacă de pe poziţii inferioare, de ignoranță, neputinţă, 
la care se adaugă, pe parcursul reîncarnărilor, tot felul de urmări 
karmice. Au toate motivele să fie foarte active. Şi astfel, îşi pot îndeplini 
misiunea de explorare. 

După cum ştiţi, mai există şi anumite entităţi spirituale decăzute, 
aşa-zişii demoni sau spirite ale întunericului sau îngeri negri. Ei provin 
din îngeri adevăraţi care au înlocuit sloganul vieţii lor cu „serviciu- 
pentru-sine”. Ei nesocotesc ordinea stabilită de Dumnezeu, că îngerii au 
fost creaţi cu mari puteri exclusiv în scopul de a ajuta fiinţele mai mici, 
mai neputincioase decât ele. Întreaga creaţie are o structură piramidală, 
în care nivelurile superioare servesc celor inferioare. 

Dar lucifericii au schimbat această ordine implicită şi desăvârşită. 
„Serviciul-pentru-sine”, de tip egotic, nu are niciun rost în lumea 
spiritelor. Toată energia ar trebui focalizată asupra progresului 
Întregului. Opţiunea lor neavând niciun sens, automat s-au retrogradat 
singuri în sferele cele mai joase cu putinţă. În lumea lui Dumnezeu, ceea 
ce nu are sens, noimă, logică se plasează la extrema opusă Lui. 

Nu avem nicio explicaţie pentru coruperea lor. Nu are sens. Poate 
este tocmai dorinţa divină de a experimenta lipsa de sens şi unde poate 
duce ea. Unii spun că Dumnezeu a apărut prin autoorganizarea haosului. 
Dar tot ce există în EI este bine ordonat. În afara Lui, încă mai există un 
haos nestructurat şi care se reduce permanent. În schimb, a apărut în 
interior nonsensul structurat (Lucifer). 

Poate că a fost de vină un singur gând jucăuş de rebeliune, care a 
devenit realitate instantaneu. La nivelurile înalte, gândirea este extrem 
de puternic creatoare şi se manifestă imediat. Sau poate că nu există 
accidente în creaţia divină, ci doar nevoia irepresibilă de explorare a 
tuturor posibilităţilor. 

Demonii îndeplinesc şi ei acum o misiune: explorează cele mai dense 
locuri posibile din Absolut. Poate că fac şi ei ceva util pentru 
autocunoaşterea Divină... Sunt ca acele forme de viaţă diforme şi ciudate 
care există pe fundul oceanului, suportând presiuni uriaşe şi nefiind 
integrate în restul ecosistemului marin. 


+ kk 


Cu cât avansăm pe scara evoluţiei, căpătăm mai multă putere, dar şi 
responsabilitate. Ca oameni simpli, suntem protejaţi, aici putem gândi şi 
face orice, căci urmările sunt limitate şi pot fi corectate pe loc sau mai 
târziu sau în altă viaţă. Ca oameni spirituali însă, ne înţelegem mai bine 
răspunderea faptelor, cuvintelor şi, în primul rând, a gândirii. Nu noi 
controlăm ce gânduri ne vin, care au multiple surse, dar putem controla 
dacă le dăm curs şi ne lăsăm purtaţi de hipnoza lor. 

9 mai 2021 

ESTE LIBERUL-ARBITRU DOAR O 
IMPRESIE? 


Înţelepţii au dat diverse răspunsuri la chestiunea liberului-arbitru. 

Nondualiştii afirmă că nu există decât impresia de liber-arbitru, 
care, de fapt, nu modifică nimic din ceea ce se petrece prin Voința Divină. 
Din această impresie, intelectul face un concept. Un concept iluzoriu, ca 
toate conceptele. În realitate, Mintea universală decide toate 
evenimentele. 

Unii spun că liberul nostru arbitru (ego) chiar poate modifica câte 
ceva, dar în limitele destinului nostru. Este o poziţie de compromis. În 
general, învăţăturile spirituale se adresează unei voințe individuale, ce 
poate acţiona şi contrar divinității, dar ar fi mai bine dacă s-ar alinia 
Voinţei Divine. 

Iar alţii spun că ego-ul poate modifica foarte multe, pentru că există 
o infinitate de viitoruri posibile care ne aşteaptă să le explorăm. Şi chiar 
dacă contravine destinului, există timp şi ocazii destule pentru reparații, 
în această viaţă sau în următoarele. Destinul ar fi doar ceva orientativ, ce 
poate fi încălcat oricând. 

Prima poziţie, nondualistă, este considerată de ego ca fiind fatalistă. 
A treia, este poziţia voluntaristă. Poziţia de mijloc, de compromis, vrea 
să împace ambele tabere, din motivul că oferă o învăţătură spirituală de 
autoîmbunătăţire a vieţii şi pregătire a iluminării. 

Din această poziţie de compromis, unii afirmă chiar că nu poţi face, 
ca individ limitat, prea multe ca să te ridici spiritual, ci poţi doar să te 
deschizi şi să invoci ajutorul Forţelor divine, care ştiu şi pot să te purifice 
spiritual. Singurul efort se reduce la a cere ajutor divin. 

Pe aceeaşi linie, alţii merg chiar mai departe, spunând că e de ajuns 
să nu te împotriveşti intervenţiei divine, care oricum modelează pe toată 
lumea. Deci nici măcar rugăciunile sau alte proceduri activ spirituale nu 
sunt necesare, ci doar aspiraţia sinceră, receptivitatea spirituală, dorinţa 
de evoluţie spirituală. 

Pe de altă parte, se acceptă că ego-ul ar putea încerca să forţeze 
„porţile Împărăției”, prin anumite tehnici yoghine sau esoterice. Dar, 
dacă nu-i este dat în destin, rezultatul acestor eforturi egotice poate fi ori 
nul, ori o incursiune dramatică, dureroasă sau terifiantă în lumea 
spiritelor sau energiilor subtile. Ca urmare, spiritul va învăţa o altă lecţie 
importantă: de a nu grăbi procesele naturale, creşterea organică, evoluţia 
treptată. 

Observăm că problema existenţei liberului-arbitru se pune în două 
situaţii diferite: 1) Pentru progresul spiritual, ca o chestiune de 
importanţă practică; 2) În viaţa curentă, ca o chestiune filosofică, pur 
teoretică. 

1) În primul caz, se pare că, mai degrabă, liberul-arbitru este foarte 
limitat, dacă cumva există. Acest lucru se recunoaşte deschis de către unii 
înţelepţi care se adresează unor aspiranţi spirituali, gata să suporte 
francheţea şi alte neplăceri specifice urcuşului spiritual. Progresul 
spiritual nu este iniţiativa ego-ului, ci dimpotrivă. Pe verticală, de la 
ego în sus, nu prea există liber-arbitru, adică bunul-plac. 

2) În al doilea caz, omul poate afla că i se pun multe limite în ceea ce 
poate face şi ceea ce poate gândi. Este plin de condiţionări şi moşteniri 
mentale şi karmice. Chiar şi în mentalitatea populară există un oarecare 
fatalism referitor la momentele critice din viaţă. Bob Dylan spunea că 
suflăm în vânt („blowing in the wind”). 

Dar, între anumite limite, teoretic, omul poate alege orice. 
Dumnezeu nu-l împiedică. Spiritul său este interesat de orice variantă de 
lucru, din care va câştiga ceva, cu siguranţă. Doar dacă ego-ul depăşeşte 
graniţa invizibilă a ceea ce i se îngăduie, vor interveni imediat nişte forţe 
divine care să-l oprească: prin evenimente exterioare, prin alţi oameni, 
prin dorinţe şi idei induse în minte. Totuşi, ego-ul poate avea iniţiative, 
care sunt tot atâtea variante de explorare a vieţii. Pe orizontala ego-ului, 
există destul liber-arbitru sau bun-plac. 

Putem face o diferenţă clară între liber-arbitru sau bunul-plac egotic 
şi libertatea spirituală. 

Spiritul are toată libertatea de a-şi alege mijloacele prin care să-şi 
provoace evoluţia, prin intermediul omului pe care îl animă. Îşi cunoaşte 
foarte bine interesele: unde vrea să ajungă, ce să înveţe, ce calităţi să-şi 
perfecţioneze, ce să repare. Şi cunoaşte foarte bine materialul uman: 
personalitatea, calităţile şi defectele, karma suportată, condiţionările 
familiale, educative, de mediu etc. 

Omul (ego-ul) nu ştie mai nimic. Nu înţelege de ce s-a născut, dar 
nici nu vrea să moară. Este plin de condiţionări, dar rareori vrea să şi le 
cunoască. Vrea libertate, dar nu şi responsabilitate. 

Omul de nivel spiritual începător, adică în primele încarnări umane, 
poate face orice. Bunul său plac este rege. Poate greşi cât doreşte, căci 
numai aşa va încasa pedepse şi, astfel, va învăţa pe propria piele că există 
nişte legi cosmice. Spiritul nu poate învăţa decât prin experienţă, nu prin 
teorie. Experienţa se imprimă adânc în memoria spiritului, pentru 
veşnicie. Teoria, după cum bine cunoaştem, intră pe o ureche şi iese pe 

cealaltă. Ba chiar dacă memorăm bine teoria, „practica ne omoară”, după 
cum se spune. 

Cu cât nivelul spiritual al omului creşte, cu atât simte că nu trăieşte 
chiar după bunul său plac, ci se supune unor ordine invizibile venite de 
Sus. 

La limita superioară, omul iluminat simte că nu are nicio voinţă 
personală, ci voinţa lui individuală s-a unit cu Voința Divină. Este total 
relaxat, calm, liniştit, pe pace, ştiind că orice ar face, ar spune sau ar 
gândi, nu are ce-şi reproşa. 

Pe de altă parte, omul iluminat care este onest cu sine înţelege că 
întotdeauna mai rămân resturi de ego care pot ieşi la suprafaţă uneori. 
Însă tot ce poate face este să fie onest şi să-şi recunoască greşelile, dacă şi 
când apar. Asta însă nu-i răpeşte din fericirea vieţii, căci iluminatul este 
îndrăgostit de orice lucru sau fiinţă, de orice aspect pe care i-l înfăţişează 
viaţa. Adyashanti spune că dacă iluminatul înţelege ce mare răspundere 
are pentru cei din jurul său, devine foarte atent ce şi cum spune. 


Iată o diagramă sintetică a ceea ce am spus mai sus. Liberul-arbitru 
este invers proporţional cu libertatea spirituală. 


Libertate reală (spirit) 


Nivel spiritual mediu 


Liber-arbitru sau bun-plac (ego) 


Fig. Liberul-arbitru este invers proporţional cu libertatea reală 


Libertatea este specifică  supraconştientului (spirit) şi este 
imprevizibilă. 

Liberul-arbitru este specific inconştientului (unde se găseşte şi ego- 
ul) şi este relativ previzibil (toate programele din inconştient ar putea fi, 
teoretic, introduse într-un algoritm de previziuni) 





Şi acum, te invit să faci un test rapid de autocunoaştere. Bifează 
opţiunea corectă pentru tine şi se va deschide automat partea a doua a 
articolului, unde vei putea citi o interpretare interesantă. 

Test rapid: Cât liber-arbitru cred că am? 





Cât liber-arbitru cred că am? 

C Total (100%) 

Deloc (0%) 

Destul (80%) 

O Puţin (20%) 

O Deloc în alegerile importante (0%) şi total în restul (100%) 
El Nu mă interesează 


Optează pentru o variantă şi abia apoi citeşte interpretarea şi restul 
articolului! 


Labirintul 





La început, când priveai laolaltă toate opţiunile, ce acopereau toate 
posibilităţile, erai foarte optimist şi relaxat, toată lumea era a ta. Simţeai 
că eşti liber. Dar ai pus bifa, fiindcă aşa ţi s-a spus. Ai ales ceva. Ţi-ai 
folosit liberul-arbitru. 

Şi, dintr-o dată, te-ai crispat, căci viitorul s-a restrâns la numai o 
singură variantă. De acum înainte, eşti mai contractat şi te simţi legat de 
ce ai ales şi trebuie să-ţi aperi decizia. Ai un punct de vedere. Şi obligaţia 
de a te conforma acestuia. Nu mai eşti la fel de liber mental. Ai căpătat 
încă o condiţionare. 

Fiecare decizie pe care o iei în viaţă te aşază pe un anumit făgaş, un 
anumit viitor. Fiecare alegere are urmări diferite. Modul cum priveşti 
viaţa îţi influenţează viitorul. Gândurile predominante sunt un filtru 
pentru alte gânduri şi emoţii viitoare, care te vor conduce la acţiuni 
diferite. 

Eşti condamnat să alegi mereu, fie că vrei, fie că nu vrei. Te afli într- 
un labirint unde nu ai unde te odihni, trebuie să mergi tot înainte, până 
la capăt. Dar acest labirint nu are nicio ieşire. Cum ai intrat în el? Nu ştii. 
Te-ai trezit la un moment dat, copil fiind, că exişti ca un individ separat 
de ceilalţi. Labirintul are ziduri puse de însăşi oamenii. Ei se izolează 
între ei şi clădesc această structură artificială, din care aproape nimeni 
nu iese. Totuşi, unii reuşesc să escaladeze zidurile şi să vadă lumea liberă, 
din afara labirintului, precum Daedalus. Însă marea majoritate merg 
numai pe orizontală, sperând că vor găsi ieşirea care nu există. 





RĂZVAN-ALEXANDRU PETRE - Eseuri pe teme spirituale 2021 pag. 77 


Ego-ul se simte responsabil, şi răspunderea asta te apasă mereu şi te 
frămânţi: Oare am ales cel mai bine? Dar dacă alegeam altceva? Ego-ul 
nu este niciodată sigur şi mulţumit. Ca să fii în siguranţă deplină, învaţă 
să te arunci în gol. Pluteşti în aer, la început, minute, apoi ore, iar apoi 
zile şi ani. Şi nu atingi niciodată fundul prăpastiei. Fiindcă te ţine în aer 
Mâna invizibilă a Providenţei. Fa l-a ridicat pe Daedalus din labirint... 

Testul de mai sus este o simulare a unei situaţii reale, când eşti 
obligat să faci o alegere dintre mai multe opţiuni. Subiectiv, este evident 
că ai libertatea de a alege orice crezi de cuviinţă. Obiectiv însă, orice 
decizie este luată ori de inconştient, ori de supraconştient. Conştientul nu 
decide niciodată nimic. De ce? Pentru că conştientul este pură conştiinţă, 
nu are mecanisme de analiză şi decizie. Inconştientul este plin de scheme 
prefabricate, dintre care se poate impune automat una cu cea mai mare 
energie. Supraconştientul (spiritul) este entitatea cu adevărat conştientă, 
dar despre care nu ştim nimic. 

Şi atunci, de ce avem impresia de liber-arbitru? Ea este totuna cu 
simţul individualităţii şi al separării, produs de ego. Ego-ul creează 
această impresie falsă sau sine fals, cu care conştientul sau conştiinţa se 
identifică. Acesta este rolul ego-ului. Nu e vina noastră şi nici nu putem 
schimba nimic. Dar este folositor să fim conştienţi de acest adevăr, 
pentru a deveni ceva mai liberi şi mai fericiţi. “Adevărul vă va face liberi”, 
cum spunea Învățătorul Isus. 


În concluzie, ce altceva puteai să faci la acest test? Dacă nu ai fi ales 
nimic, nu ai fi putut citi această interpretare, deci nu ai fi avansat în 
cunoaştere. Însă alegând o variantă, ţi-ai pus singur nişte limite, nişte 
condiţionări mentale. 

Pentru ego, aceasta este o capcană, o dilemă. 

Sugestia ar fi să priveşti lucrurile dincolo de dualitatea ori-ori. 
Fiecare opţiune are valoarea şi rostul său. Oare poţi să le accepţi pe toate 
ca fiind ale tale? Să te simţi una cu totul? Să nu te simţi diferit de cei care 
aleg altfel? În fond, şi tu era cât pe ce să pui bifa în căsuţa de alături şi ai 
fi avut alt viitor... 

Similar în privinţa articolului de faţă: Îl poţi considera fie o speculație 
intelectuală zăpăcitoare, fie o adresare a Divinului către aspectul din El care 


citeşte articolul. Dar pot fi amândouă în acelaşi timp, nu-i aşa? Nu-i nevoie să 
alegi una din două. 


Privind opţiunile testului, ne putem da seama că sunt nişte simple 
concepte, fără nicio valoare în sine. Orice concept este un produs al 

minţii şi, din punctul de vedere nondualist, o irealitate. Mai mult, însăşi 
ideea de a discuta despre liber-arbitru este un nonsens. 

Adevărul este subiectiv. Dacă simţi că ai liber-arbitru, acesta este 
adevărul tău. Totodată, pregăteşte-te pentru a nu fi surprins în 
momentul iluminării, când vei simţi exact invers. De fapt, atunci 
descoperi că absolut tot ce ştiai şi credeai depre viaţă şi lume este FALS. 

Spiritualitatea îşi are originea în nondualitate. Însă conceptual, 
intelectual, sunt sfere diferite. Nu poţi folosit conceptele nondualiste în 
realitatea concretă. Nondualismul afirmă că nu există cauzalitate, fiindcă 
nu există nici timp. Cum ai putea folosi ideile astea în viaţa curentă??? N- 
ai cum. Dar nici invers nu merge. Odată iluminat, nu te mai interesează 
poveştile dualității, pentru că vezi clar temelia falsă pe care se bazează. 

Spiritualitatea provine din nondualitate şi tot în ea se împlineşte. 
Nondualitatea este alfa şi omega. Cele mai importante idei spirituale 
sunt, la bază, nondualiste. Marii fondatori de religii sau curente mistice 
au fost nişte iluminaţi, trăind nondualitatea. 

Am putea presupune că spiritualitatea va triumfa pe deplin când va 
atinge nondualitatea. Doar că se petrece exact invers: culmea 
spiritualităţii este să se stingă în nondualitate. Un mare fâsss... Cu totul 
altceva decât s-ar aştepta căutătorul spiritual, nu-i aşa?! 

Dacă vei prelua de-a gata nişte idei nondualiste ca fiind adevărate, 
vor fi indigeste pentru tine. Cât timp crezi din toţii rărunchii în dualitate, 
sunt false şi nefolositoare pentru tine. Vor deveni adevărate abia când vei 
intui sau trăi iluminarea, adică vei vedea direct adevărul, nu prin mintea 
duală. Mintea duală nu poate înţelege nondualitatea, fiindcă nu o poate 
potrivi cu restul cunoştinţelor sale. Numai Inima (spiritul) poate. Dacă te 
atrage nondualitatea, înseamnă că Inima spirituală a devenit activă în 
tine. Iar mintea e doar un apendice, trasă de Inimă căte lumină. 

În învăţăturile spirituale găsim multe îndrumări şi îndemnuri sosite 
direct din nondualism. 

De pildă, iubirea necondiționată - iluminatul observă că totul 
este o singură Fiinţă. Spiritualitatea justifică altfel: să iubeşti, ca să fii 
iubit sau ca să fii fericit. Alt exemplu, nu există moarte — iluminatul 
observă că nu există timp. Spiritualitatea justifică altfel: moartea este o 
trecere a lui „eu” în altă formă (păstrează identitatea limitată de sine). 
Spiritualitatea se adresează unui ego şi, prin urmare, adaptează viziunea 
nondualistă la înţelegerea şi acceptarea ego-ului spiritual. 

Desigur că prescripţiile spirituale nu vor fi respectate de ego, fiindcă 
nu poate, sunt contrare naturii sale. Şi atunci intervine supraego-ul, care 
forţează nota şi doreşte să fie campion la disciplina spirituală. Dar când 

reuşeşte, asta nu-l fericeşte cu nimic, nu-i aduce mult-aşteptata 
serenitate. Explicaţia: sunt îndemnuri sau metode provenite din 
descrierea stării de nondualitate, lipsită de ego. Aplicarea lor de către ego 
este un nonsens. 

Şi totuşi, uneori câte un om reuşeşte... Explicaţia este că atunci nu 
acţionează ego-ul, ci supraconştientul (Inima spirituală sau Sinele 
Superior). Este un progres al Sinelui Superior, în paralel sau în pofida 
ego-ului ori supraego-ului. Sinele Superior simte direct nondualitatea, 
fiindcă este în contact direct şi permanent cu Spiritul. Iar învăţăturile 
spirituale se adresează mai degrabă acestui supraconştient (Sinele, 
Inima), care le înţelege intuitiv perfect şi apoi returnează minţii fizice 
impulsurile spirituale necesare îndeplinirii obiectivelor divine. Toate 
informaţiile spirituale trebuie decodificate de către intelect pe înţelesul 
său, şi tocmai acest rol îl joacă supraconştientul, care deja le cunoaşte, 
dar la un nivel mai înalt, mai abstract. 


Non-iînvăţătorul și non-adepţii 





Un non-învăţător iluminat nu te învaţă ce să faci ca să-i fii pe plac lui 
Dumnezeu sau să scapi de ego. Ci doar descrie starea de dumnezeire. Şi 
zice că tu eşti Dumnezeu. Şi că n-are importanţă că nu-ţi dai seama de 
asta. Oricum nu poţi să faci nimic pro sau contra. Doar să te relaxezi. Mai 
ales dacă eşti un căutător spiritual frustrat, îţi va prinde bine contactul cu 
un non-învăţător “neoadvaita”. 

— Dezvăţătorule, ieri mi-ai spus că nu am nevoie de nicio practică 
pentru a atinge iluminarea, iar azi îmi spui că nu practic destul. Mă 
simt bulversat. 

— Când mintea ţi-e paralizată, acum e momentul să te bazezi pe 
intuiție. Când eşti total relaxat, vei simţi impulsul natural să practici ceva 
spiritual sau să stai degeaba, într-o contemplare a vieţii. Dar dacă te iei 
după minte, ea îţi face un program standard şi repetitiv. Nu aşa se 
dezvoltă intuiţia. Mintea ştie ce-i disciplina, dar nu ştie renunţarea la 
control. De aceea, e bine că eşti bulversat. Rămâi în această stare de 
perplexitate cât poţi de mult. 

— Dezvăţătorule, te respect, dar nu mai am încredere în ce spui. 

— Bun. Este perfect aşa. Ai renunţat să-ţi mai dai puterea maestrului 
exterior. De acum înainte, bizuie-te numai pe Inimă. Ea te va îndruma 
clipă de clipă: când să practici şi când să nu practici. Fără regulile altora. 

Între un maestru spiritual şi adepţii săi relaţia este întotdeauna 
tensionată, chiar dacă într-un mod foarte subtil. Maestrul simte 
presiunea dorinţei discipolilor de a atinge iluminarea sau fericirea mult- 
lăudată, pe care el ştie că nu le-o poate garanta. Îi pune să lucreze 
spiritual, ca să le dea o speranţă şi să nu-l părăsească. Iar discipolii 
trăiesc sub presiunea îndemnurilor şi preceptelor impuse de maestrul 
lor. Se gândesc că ei sunt de vină fiindcă n-au atins idealul, că nu 
muncesc spiritual destul (nu meditează, nu fac fapte de caritate, nu se 
roagă, au resentimente etc.) sau că nu sunt destul de dotați de la natură. 
Se autoblamează pentru nişte supoziţii, dând apă la moară ego-ului, care 
adoră să fie victimă. 

Maestrul ştie că discipolii sunt ca o bombă cu ceas, gata oricând să-şi 
manifeste nemulţumirea. De aceea, îi încurajează să-i fie devotați în orice 
condiţii, căci “maestrul este Dumnezeu încarnat chiar printre ei”. 

Totuşi, din când în când (chiar dacă poate dura ani de zile), discipolii 
îşi fac bilanţul cu sinceritate, şi îşi dau seama că nu s-au apropiat de 
iluminare cu nimic de când se tot ocupă de spiritualitate. 

Desigur, dacă au practicat gimnastica yoga, sunt mult mai agili. Dacă 
au citit cărţi de spiritualitate, sunt mult mai erudiţi. Dacă au meditat, îşi 
pot controla mai bine mintea. Au făcut nişte progrese, şi-au dezvoltat 
corpul-minte. Sunt capabili să-i înveţe şi pe alţii ce pot şi ce ştiu. 

Dar în privinţa iluminării, adică țelul ultim pentru care au sacrificat 
atâtea, nu sunt cu nimic superiori omului obişnuit. Şi atunci poate apare 
revolta. Se simt trădaţi, păcăliţi, manipulaţi. Pleacă de lângă maestru şi 
poate că renunţă la căutarea spirituală. Sau devin şi mai fanatici. Sau 
altceva, sau nimic... 

Cea mai frumoasă şi mai liberă relaţie este cea dintre un non- 
învăţător spiritual şi non-adepţii săi. Nimeni n-are nicio aşteptare de la 
celălalt. Şi din această libertate poate înflori iubirea necondiționată. 

Primii iluminaţi non-învăţători moderni (neo-advaita) au fost Jiddu 
Krishnamurti, Papaji (Poonjaji), Ramesh Balsekar, U.G. Krishanmurti 
ş.a.. Dintre cei occidentali, activi astăzi sunt Tony Parsons şi cei pe care i- 
a inspirat: Jim Newman, Richard Sylvester, Andreas Muller, Tim Kliss şi 
mai nou-veniţii: Anna Brown, Naho Owada, Mei Long, dar lista este 
parţială. 

3 iunie 2021 

DIVINITATEA DUALĂ 


Din fizică, ştim că există o “energie potenţială” sau un “potenţial de 
acţiune” care se defineşte matematic. Acest Potenţial devine energie 
cinetică sau altă energie când apare o interacţiune, o ciocnire. Isaac 
Newton a înţeles realitatea Potenţialului energetic abia când a primit un 
măr în cap. Savanţii au încredere acum că aparatul matematic nu 
greşeşte, că energia prezisă de acesta chiar există, deşi nimeni nu o vede, 
nu o simte. Newton nu credea că mărul liniştit din copac avea o energie, 
decât când i-a făcut un cucui. 

Similar, Creatorul poate fi definit prin Creaţia Sa, prin ceea ce se 
vede şi se simte. Numai că în metafizică, în loc de matematică, trebuie 
să ţinem cont de revelații, de mărturiile iluminaţilor. Iluminaţii sunt 
un fel de newtoni care au primit un măr în cap, doar că este un măr căzut 
din Grădina Raiului. Sunt cam buimăciţi la început, dar toţi iluminaţii 
spun acelaşi lucru, mesajele lor sunt coerente, deşi sunt rostite la 
momente diferite istorice, în culturi diferite, în cuvinte diferite. 

De fapt, exprimarea verbală cam suferă, căci niciunii nu prea găsesc 
cuvinte adecvate. Dar plecând de la revelaţiile lor, putem să înțelegem 
Creatorul prin comparaţie cu ceea ce putem percepe, cu atributele 
Creaţiei. 


Prima lege a metafizicii 





Există o singură dualitate: 

1. Absolut, transcendent, nondualitate, haos, unitate, iubire, Creator 

2. Minte universală, Creaţie, ordine, separare, energie 

Vom defini “în oglindă” cele două aspecte ale Divinităţii, Shakti şi 
Shiva, pentru a pune în evidenţă Absolutul, pentru care nu avem alte 
concepte. Nu-l putem defini cum ESTE, ci cum NU este. 


Forma sau oglinda Absolutului. Absolut (fără forme sau concepte). 
"Shakti" "Shiva" 


Creaţie Creator 
imanent transcendent 


dualitate nondualitate 


ordine, control haos, libertate 

multiplicitate, separare unitate, iubire 

diferenţiere non-diferenţiere 

energie intenţie 

Minte universală Conştiinţă universală 

cantitate fără calitate, “ireală” calitate fără cantitate, indescriptibilă 
vis, iluzie, hipnoză indusă realitate 


complexitate simplitate 


spaţiu şi timp non-spaţiu, non-timp (eternitate) 


permanent se schimbă neschimbat în veşnicie 





Creaţia 





În lipsa altor instrumente intelectuale, să folosim o abordare 
temporală a veşniciei: 

- Absolutul era haotic. La un moment dat, a „dorit” să se ordoneze pe 
sine însuşi. Aşa a apărut principiul ordonator sau vibrația primordială 
AUM. Ea a fost începutul Minţii cosmice sau universale. Dar ea nu a 
eliminat haosul din Absolut, ci doar este o altă stare de agregare, 
inexistentă “anterior”. Este ca şi cum, la început exista numai apă, iar 
acum o parte din apă a îngheţat la suprafaţă. 

TERMINOLOGIE: 

Termenul de haos este înşelător. L-am folosit pentru a distinge în mod 
clar libertatea absolută de ordinea, supunerea la reguli, specifică Creaţiei. 
Totuşi, pentru noi, haosul este echivalent cu mişcarea browniană a unei 
mulţimi de particule ce nu reuşesc să se coordoneze. In Absolut nu este vorba 
de mai multe unităţi, ci de una singură, o singură Fiinţă. Prin urmare, mai 
potrivit ar fi cuvântul LIBERTATE absolută, imprevizibilă şi de neînțeles. 

- Prima şi singura operă, în viziunea Absolutului, a fost şi este 
această diferenţiere iniţială. Restul creaţiei s-a autocreat de la sine, prin 
auto-dezvoltare pe baza principiilor ordonatoare AUM. 

Tatăl are un singur Fiu. Creatorul are o singură Creaţie. Dar Creaţia se 


multiplică în sine însăşi. Creaţia este Mamă pentru creaturi, cu un Tată 
invizibil. Creatura este ca un “copil din flori”, care nu-şi cunoaşte Tatăl. 


- Deci acum Absolutul are două stări simultane: transcendentul (unii 
spun "energiile necreate") şi imanentul (creaţia). 


Imanentul este, într-un sens, “secundar”. Motivul logic este că întâi există 
Creatorul şi abia ulterior Creaţia. Totuşi, din perspectiva veşniciei, nu există 

succesiune temporală, deci argumentul nu este pe deplin valid. Logica nu 
funcţionează în non-timp şi non-spaţiu, căci este un instrument destinat 
continuumului spaţiului-timp. 


Dar există un alt motiv, legat de criteriul /ibertăţii. Absolutul înseamnă 
libertate totală, deci inclusiv posibilitatea de a renunţa la Creaţia sa. Pe de altă 
parte, Creaţia nu se poate lipsi, ci este “lipită” de Absolut. Deci creaţia este 
“secundară” pentru că nu este la fel de liberă precum Absolutul. Nu este liberă, 
pentru că depinde total de Absolut şi pentru că este strict ordonată. Ordinea se 
opune libertăţii, cel puţin apareni. 


Dar în Dumnezeu — care combină Absolutul cu Creaţia, El fiind 
amândouă simultan — există o armonie, un echilibru între libertatea Absolutului 
şi ordinea Creaţiei; între iubire, care provine din unitate, şi control, care 
provine din nevoia ordonării multiplicităţii. 

- Creaţiei îi mai spunem şi Mintea cosmică. În orice lucru sau 
fiinţă creată există o părticică de minte, de inteligenţă. Mintea cosmică 
înseamnă totalitatea minţilor creaturilor, plus ceva specific numai 
Absolutului. 

Dacă este o minte, înseamnă că este la fel de ireală ca orice minte. 

Mintea umană sau gândurile — nu sunt recunoscute ca atare de către 
ştiinţă, ci doar sunt constatate efectele indirecte: reţeaua neuronală, 


transmisiile electrice şi chimice din creier etc. Deci putem spune că mintea nu 
există ca entitate. 


Cuvinte similare folosite în nondualism pentru a descrie irealitatea minţii 
ar mai fi: vis, iluzie, hipnoză sau halucinație indusă. Lumea este ireală — din 
perspectiva Absolutului — dar este reală pentru creatură. 


Pe de altă parte, omul mai are parte de o iluzie suplimentară, numită ego. 
(Unii îl numesc tot minte, dar asta poate produce confuzii.) Ego-ul, acest "vis 
în vis", poate fi eliminat fără a pierde nimic din realitatea lumii. Lumea dispare 
cu adevărat numai în stările rare de transă profundă, când Absolutul devine 
singura Realitate. 


- Absolutul este simplu (în comparaţie cu Mintea universală) şi 
neschimbat. Mintea, creaţia este complexă, din ce în ce mai complexă, se 
modifică continuu. 

Mintea oricărei creaturi are ca ideal să atingă puterea Minţii 
universale. Pentru ea, Divinitatea reprezintă această Minte supremă. Pe 
minte nu o atrage Absolutul. 

Dar Absolutul este sursa iubirii, fiindcă iubirea înseamnă unitate. 
El este haotic, total liber (prin comparaţie cu Mintea, care înseamnă 
ordonare). 

Mintea este sediul separării, al diferenţierii, dar şi al ordonării. 
Mintea AUM, dorinţa de ordonare, a apărut din iubirea Absolutului 

pentru sine, pentru a se îmbogăţi cumva. Sau a se autocunoaşte, după 
cum se mai spune... 

Lumea înseamnă implicit ordine, respect al legilor cosmice, al 
principiilor ordonatoare divine. Dar mai înseamnă şi iubire universală, 
necondiționată, care nu provine din Minte, ci din Absolut, din Unitate. 
Ordinea fără iubire dă naştere, inevitabil, la manipulare, dorinţă de 
control absolut. Inteligența fără iubire este despotică, iar iubirea fără 
inteligenţă este neputincioasă. 

Absolutul este complet imprevizibil şi liber. Nu există vreo măsură 
obiectivă care să-i determine gradul de libertate, căci numai Unica fiinţă 
există. Noi ne pretindem exteriori Absolutului acum, ceea ce este un fals. 
Dar nu putem ieşi din această capcană. Când intelectualizăm, ne detaşăm 
de obiectul analizei, devenim subiectul ce priveşte obiectul. 

În realitate, nu există triada obiect, subiect şi relaţia dintre ele. Sau 
triada cunoscut, cunoscător şi cunoaştere. Există numai cunoaşterea, 
numai relaţia abstractă. Acesta este spiritul, ceva abstract: nici fiinţă, nici 
lucru — un verb. Obiect-subiect este o altă dualitate apărută din 
dualitatea primordială Creator-Creaţie. 

Când ne retragem în Absolut, revenim Acasă şi dispar toate 
dualităţile. Orice simţim atunci nu poate fi translatat, tradus, interpretat 
de mintea creaturii şi nici măcar de Mintea universală. 

Nu există un plan predefinit, fiindcă nu există timp, ci totul se 
petrece în eternul Acum. Mintea universală reglează totul instantaneu. 
Este de înţeles de ce Absolutul este fascinat de Creaţia sa: şi ea este 
imprevizibilă. 

Dar atunci cum explicăm premoniţiile, cunoaşterea viitorului? 

Timpul este o creaţie artificială, ca orice creaţie. EI poate fi controlat 
de Creator. 

Scenariile de viitor ţin de activitatea Minţii. Ea este foarte complexă, 
după cum am spus. Dar scurgerea timpului urmează o singură variantă. 
Am putea spune că timpul curge din trecut spre viitor, adică de la cert, 
sigur spre incert, nesigur. Aceasta e săgeata timpului, de la cert la 
incert, aşa îl putem defini în termeni abstracţi. 


Timpul - o noţiune depășită 
Timpul este o noţiune foarte utilă în chestiunile practice, de zi cu zi. 
Dar devine o noţiune nu doar inutilă, ci chiar deranjantă dacă vrem să 
cunoaştem Adevărul. 

Este la fel cu mecanica newtoniană, care devine inutilă în studiul 
particulelor subatomice. Acolo trebuie folosită teoria cuantică. 


Ce este timpul? Este un concept prin care oamenii explică de ce 
apare schimbarea. De ce apare schimbarea? Pentru că există timpul. 
Voilă! Dar ce este timpul? O idee, o abstracţiune. Însă schimbarea este 
ceva concret. 

Schimbarea apare continuu în momentul prezent şi nu ştim de ce. 
Fiindcă tare ne deranjează că nu ştim, înjghebăm imediat o altă 
explicaţie: schimbarea este acţiunea Creatorului. Numai că şi Creatorul 
este tot o idee, ca şi timpul, şi are acelaşi defect ca orice idee: poate fi 
înlocuită cu alta. Lumea ideilor este foarte instabilă, nu ne putem baza pe 
ele. 

Este ca şi cum am construi o structură din baloane de aer. Oricât de 
impresionantă ar fi acea structură, ea se bazează pe nişte aţişoare care leagă 


baloanele între ele. E de ajuns un nod mai slab sau un vânt mai tare, şi toată 
structura dispare în aer. Aşa e şi cu lumea abstractă a ideilor. 


Timpul este un concept nesigur şi atacabil. Haide să-l disecăm puţin! 

Teoretic, timpul se împarte în trecut şi viitor. Prezentul este 
nesemnificativ pentru acest concept, fiind doar graniţa subţire dintre 
trecut şi viitor. (Totuşi, în Adevăr, numai prezentul există, în care apar 
toate schimbările.) 

Formele biologice de viaţă cunosc numai jumătate de timp: trecutul. 
Ele au memorie, deci un trecut, chiar dacă inconştient. Dar niciuna nu 
se gândeşte la viitor, fiindcă nu au intelect. Viitorul este un concept 
strict uman. Dar asta nu-l face real, doar fiindcă ni-l imaginăm noi, 
specia cea mai avansată dintre toate dobitoacele. 

Prin gândire, omul extrapolează săgeata timpului (dată de ordinea 
evenimentelor trecute) dincolo de clipa de ACUM, creând astfel noţiunea 
de viitor. Nimeni nu a putut demonstra vreodată că viitorul există. Ce 
experimentăm în mod comun este doar schimbarea, care este cu totul 
altceva. 

Pentru animale, trecutul există ca o energie înmagazinată în corpul 
lor, nu-i o idee. Deci, deocamdată, putem spune că timpul este pe 
jumătate energie (trecutul) şi pe jumătate o idee (viitorul). Putem 
renunţa la viitor, ca la orice idee, fără a pierde nimic esenţial. Meditaţi la 
asta! 

Există oameni care au amnezie. Ei sunt ca nişte forme inferioare de viaţă, 
cunosc trecutul numai ca o energie înmagazinată în corp, nu ca noţiune 


mentală. Or, cum viitorul este o inferenţă a trecutului, evident că îl pierd şi pe 
acesta ca idee. Aceşti oameni sunt nişte fericiţi, fiindcă au pierdut noţiunea 

timpului, fie şi numai temporar. Desigur, cei din jur îi căinează că au devenit 
nişte handicapaţi, dar adevărul este invers, toi temporar. 

Odată cu animalele superioare, care au amintiri episodice (de 
exemplu, elefanții au o memorie remarcabilă), începe să existe trecutul şi 
ca o creaţie mentală. Însă numai odată cu omul apare noţiunea 
echilibrată de timp, cu trecut şi viitor, simetrice între ele. 

Logica şi natura preferă întotdeauna simetria. Conceptul de timp doar cu 
trecut şi fără viitor este schilod şi dizgraţios. De aceea, viitorul trebuia să apară 
ca idee, chiar dacă el nu există sub nicio formă. Dacă reuşiţi să vă gândiţi la 
timp fără jumătatea sa de viitor, vă faceţi un mare bine metafizic, vă apropiaţi 
mai mult de Adevăr. 

Amintirile episodice devin şi ele tot mai bine structurate, datorită 
gândirii umane şi mijloacelor de întărire a trecutului (scrieri, filmări, 
monumente, rememorări colective etc.). Şi uite aşa, trecutul devine mai 
mult decât o energie corporală, devine şi el un concept abstract. 

În mod aparent, clipa de ACUM este rezultatul energiei trecutului, 
înmagazinată în formele fizice, inclusiv în corpul uman. Nu putem şterge 
memoria cosmică, dar ne putem ridica deasupra ei, rămânând în purul 
ACUM, veşnicia în permanentă schimbare. 

Nu ne putem încrede în concepte, în ideile minţii, instabile şi 
abstracte. Mult mai de încredere sunt simţurile: mirosul, auzul etc. Ele ne 
informează cu ce se petrece concret în împrejurimi. În schimb, intelectul, 
cu abstracţiunile sale, ne minte tot timpul. Ne minte cu timpul. Timpul 
este ireal. Doar ACUM există cu adevărat, mereu proaspăt. 


Trezirea spirituală și trezirea lui Kundalini 





Să definim din nou conştiinţa individuală. Există o singură 
Conştiinţă - universală, divină, absolută. Ea se divide în nenumărate 
spirite. Cum? 

Îşi stabileşte nişte puncte focale în cadrul Marii Conştiinţe, un fel de 
sorb, tunel sau canal, prin care îşi îndreaptă atenţia către detaliile 
lumii. Se naşte astfel o conştiinţă locală. 

Prin acelaşi procedeu, Mintea cosmică se divide în nenumărate 
minţi locale (de pildă mintea de spirit — perispirit sau koshas). Detaliile 
lumii înseamnă creaturi, formate din minți locale ale Minţii universale, 
cosmice, divine. 

Astfel, se creează o corespondenţă şi o echipă sudată între o 
conştiinţă locală şi o minte locală (de pildă, conştiinţa umană şi mintea 
umană, care, împreună, pot fi numite "suflet uman"). 

Conştiinţa umană este un canal prin care se scurge ATENŢIA de la spirit 
către om (similar ca de la Absolut la spirit). In mod normal, canalul este 
înfundat de un ghem de mizerii numite EGO. Numai Instalatorul divin poate 
desfunda scurgerea, moment în care apare iluminarea. Vine instalatorul cu 
şarpele de desfundat, îl învârte pe canal şi gata! (Poate că din acest motiv unii 
se închină Zeului-şarpe!) 9 

Deci iluminarea omului ar fi un fel de desfundare a canalului 
conştiinţei, prin care va curge o mai mare cantitate de fluid al ATENȚIEI 
de la spirit. Putem spune deci că conştiinţa umană este un mic fragment 
din conştiinţa spiritului, care curge continuu în rezervorul minţii umane. 


Energia 

Cu totul altceva se întâmplă prin ridicarea lui Kundalini şi activarea 
intensă a chakrelor. Atunci se desfundă canalul ce conectează mintea 
spiritului cu creatura. Atunci, natura umană are acces la o mare 
ENERGIE a Minţii universale, prin mintea spiritului (perispirit sau 
koshas). 

Cei mai mulţi iluminaţi nu au parte decât de prima desfundare, şi 
vor păstra aceleaşi limite umane ca semenii lor. Uneori însă, chiar şi la 
cei neiluminaţi, când se desfundă canalul mental, apar puterile 
paranormale. 

Există însă şi posibilitatea unei desfundări simultane a ambelor 
canale, având ca rezultat atât iluminarea, cât şi abilităţi paranormale 
superioare. 

După cum spune tradiţia yoghină clasică, există 6 chakre ce 
corespund Creaţiei şi cea superioară, a şaptea, care face legătura cu 
Transcendentul Absolut. Am putea îmbunătăţi modelul nostru afirmând 
că tunelul sau canalul minţii are 6 subcanale, corespunzătoare celor 6 
chakre, de la Muladhara la Ajna. Astfel, şi mintea spiritului are 6 canale 
de legătură cu Mintea universală. Acest fapt poate explica cum de 
spiritele diferă ca specializare şi putere energetică: este rezultatul 
activării combinate şi complete sau incomplete a celor 6 chakre. 

Deci pe aspectul de Minte, creaturile au parte de dezvoltare 
energetică, de acumulare de experienţe şi purificare energetică. Dar pe 
aspectul de Conştiinţă, nu putem vorbi de nicio evoluţie. 

La nivelul fiecăreia dintre cele 6 chakre apare o formă de iubire, iubirea 
Creatorului pentru creaţia sa. El simte toate aceste iubiri simultan. La nivelul 
creaţiei, iubirea unică s-a divizat în mai multe tipuri, ce corespund chakrelor şi 
extazurilor specifice fiecărei chakre. Ne putem îndrăgosti de creaţie la fiecare 


nivel, cu ce ne oferă el. Şi ne îndrăgostim de Absolut pe nivelul ultimei chakre, 
a şaptea, Sahasrara. 

Echipa „minte-conștiinţă” 





În următorul grafic am reprezentat echipa minte-conştiinţă pe toate 
cele trei niveluri: divinitate, spirit şi om. Mintea diferă de la nivel la nivel. 
Astfel, din Mintea universală AUM se desprind o infinitate de spirite, mai 
precis partea lor energetică-mentală (perispiritul). Iar perispiritul se 
divizează, la rândul lui, în minţile umane supuse încarnărilor. 


Mintea 
universală 





nivelul Divinităţii 


nivelul Spiritului 


Mintea 
omului 


nivelul uman 


MINTEA + CONŞTIINŢA 
evolutivă + neschimbată 
dualistă „  nonduală 


Fig.1 Echipa minte-conştiinţă pe cele trei niveluri: Divinitate, Spirit, om 


Mintea evoluează pe toate cele trei paliere: 

Mintea umană se completează şi se îmbunătăţeşte odată cu trecerea 
timpului. 

Mintea spiritului se perfecționează odată cu fiecare încarnare 
umană, îmbogăţindu-se cu experienţa minţii umane respective. 

Mintea universală AUM acumulează experienţa tuturor spiritelor 
care o compun. 

În schimb, Conştiinţa rămâne aceeaşi, neschimbată, nu evoluează, 
este nonduală, indiferent pe ce nivel serveşte. Iluminatul se simte a fi 
Întregul, deşi este doar un om. Este un paradox. La nivel de Conştiinţă, 
este una cu Conştiinţa universală, dar la nivel de minte, rămâne cu 
limitele sale umane (cum sugerează şi figura 1). 


Conștiinţa este mai reală decât mintea 





Absolutul este nondiferenţiat, nelocalizat, un tot fără margini. 
Conştiinţa unică absolută se “localizează”, generează senzaţia de Aici. O 
mică parte a Conştiinţei se îndrăgosteşte de acest Aici şi, în sfârşit, simte 
că are ceva al ei concret, ceva de care să se ţină. Şi astfel, Conştiinţa non- 
locală devine ŞI o conştiinţă localizată. Conştiinţa locală este partea 
din Conştiinţa universală care este un martor tăcut la viaţa unei 
creaturi. 

În paralel, din Mintea divină non-locală se desprinde un mic 
fragment ce devine mintea creaturii. Ea are limite în ce priveşte puterea 
şi înţelegerea, fiind specifică creaturii respective. 

Deci, Conştiinţa înseamnă viaţă pură, liberă, fără formă, iar Mintea 
este mecanismul de organizare a vieţii în Creaţie. Conştiinţa locală nu 
percepe decât spectrul limitat oferit de mintea locală. Iluminatul nu 
capătă cunoaşterea universală, ci doar conştiinţa universală. 

Creatura este condusă de Mintea universală, care are imaginea de 
ansamblu şi coordonarea generală. Mintea universală conduce fiinţa în 
primul rând prin mecanisme generale, integrative, dar şi prin intelectul şi 
voinţa creaturii. 

În adresările prin Erin Michelle Galito sau din "Cursul de miracole”, 
spiritul lui Isus vorbeşte deseori despre Spiritul Sfânt sau Duhul Sfânt. 
Este ceea ce tot el numeşte, prin alţi mediumi precum Gina Lake sau Tina 
Spalding, Sistemul de ghidare emoţională sau Inima. În spiritualitatea 
occidentală se numeşte Sine superior, iar în mesajele primite de 
mediumul Nina Petre este combinaţia dintre Mintea astrală şi Mintea 
mentală (poate fi numită şi Mintea supraconştientă). Mediumul Guy 
Needler spune că fiinţa umană funcţionează pe 10 benzi de frecvenţă, 
dintre care primele 3 ţin de corpul fizic, următoarele 4 ţin de aspectele 
energetice şi astrale, iar ultimele 3 au deplina conştiinţă a Spiritului, dar 
uşor coborâtă ca vibraţie, pentru a se putea asocia cu frecvențele 
inferioare ale omului, constituind astfel Sinele superior. 

În anumite tradiţii de yoga, Sinele Superior se regăseşte prin numele 
de Buddhi. A nu se confunda cu Atman, care este Spiritul Divin, cea mai 
înaltă instanţă prezentă în om, de natură impersonală. 

Mintea supraconştientă este strict individuală, dar se află în 
legătură directă şi permanentă cu Spiritul Divin, gândind exact gândurile 
acestuia (mai exact, ale perispiritului) referitor la această încarnare. 

Mai există şi mintea inconştientă, care nu are o personalitate sau 
voinţă propriu-zisă, dar are o mare influenţă asupra minţii conştiente. În 
inconştient se găsesc amintirile şi tiparele mintale. Aici nu există deloc 
Conştiinţă, inconştientul este o structură auxiliară, precum memoria, dar 
la fel de gigantică. 

Mintea conştientă este o mică parte a conştiinţei umane (deci 
conştientul nu este minte propriu-zisă!), dar sub o formă atenuată şi 
umbrită de iluzia separării de Univers şi de Dumnezeu. Mintea 
conştientă este total asociată cu corpul fizic. Limitele impuse de corpul 
fizic se transpun în limitele minţii conştiente sau fizice. 

Am marcat această clasificare în articolul meu „YANTRA 
CONŞTIINŢEI”. Ea este valabilă inclusiv pentru persoana noastră. Avem 
o minte corporală (“conştientul”), o minte pur mentală 
(supraconştientul) şi un Spirit transcendent, non-mental. 

Ca o menţiune filosofică, putem spune că jumătate dintre decizii vin de la 
inconştient, adică din Trecut. Celelalte vin de la supraconştient, adică din 
idealurile de Viitor ale spiritului. Dar viaţa se desfăşoară conştient numai în 


Prezent, unde nu se ia nicio decizie. Decidenţi sunt trecutul şi viitorul, iar viaţa 
doar se întâmplă. Altundeva se decide, iar prezentul doar se desfăşoară. 


Iată într-un tabel sintetic cele trei forme ale Conştiinţei, în diverse 
clasificări. Singura reală este Conştiinţa, iar restul (aspectele mentale) 
sunt adăugiri imaginate de către Conştiinţă. Nimic nu este absolut real, 
în afară de Conştiinţă. 


“i = A Forma 
In om In Univers îi: gust 
Conştiinţei 

Conştiinţă spirituală (perispirit)  Transcendenţă, Divinitate Preateie 

i P lit ! Suprem 

Conştiinţă cu minte liberă Lumi spirituale, pur mentale . .. .. 
onştiinţă cu inte liberă un ispi tuale, p Gili tibac 

(supraconştient) — fără forme 


Conştiinţă cu minte corporală, 


y . Lumi corporale —cu forme Spirit încarnat 
densă (conştient) 

Privind prin corpul-minte, Conştiinţa are impresia că Universul 
fizic este separat de ea însăşi, că ar exista o dualitate eu-restul lumii. 
Crede că simpla sa voinţă individuală nu are prea mare efect asupra 
mediului înconjurător şi absolut niciuna asupra mediului îndepărtat. 

Privind prin mintea liberă, dar începând treptat încă de la nivelul 
eteric şi astral, Conştiinţa observă că Universul ia naştere din intenţiile 
sale. Realitatea înconjurătoare este un produs al imaginaţiei sale, la fel 
cum pânza de păianjen este secretată de corpul lui. 

Privind de la nivelul Conştiinţei pure, creaţia nu are nicio realitate 
proprie. Creaţia este o iluzie pe care tot Conştiinţa şi-o produce sieşi, 
dintr-un motiv neclar pentru mintea noastră. (Cât de clară ar putea fi o 
halucinație?) 

Se spune că Conştiinţa pură nu se poate autocunoaşte altfel, fiindcă 
nu are nicio calitate, şi atunci a inventat această “oglindă”, prin care îşi 
manifestă unele aspecte limitate ale sale; şi aşa îşi compune treptat 
imaginea de sine. Tot ce este creat este un aspect autolimitat al 
Conştiinţei, fiindcă ea este infinită în toate direcţiile şi sensurile. De 
aceea, pentru a se cunoaşte cât mai complet, Conştiinţa creează continuu 
noi şi noi expresii ale sale, numite spirite. Niciun spirit nu seamănă cu 
altul şi numărul lor este infinit, crescând în permanenţă. Creativitatea 
Conştiinţei divine nu se termină niciodată, pentru că Ea simte nevoia 
imperioasă să se autocunoască complet şi absolut, ideal de neatins, 
probabil. Niciodată nu creează două lucruri, fiinţe, conjuncturi identice, 
caz în care n-ar învăţa nimic nou despre Sine. Creatura ajută Creatorul să 
se cunoască, iar Creatorul, la rândul său, ajută creatura să se cunoască. 

Ceea ce Conştiinţa învaţă la nivelul Universului fizic, printr-un corp- 
minte, este cu totul diferit de ceea ce învaţă în planurile suprafizice. Iar la 
cel mai înalt nivel, supramental absolut, acolo se autocunoaşte cu 
adevărat în toată splendoarea, creativitatea, atotputernicia şi infinitatea 
Sa. 

Este greu pentru un om, un corp-minte, să priceapă cum stau 
lucrurile în planul mental, dar este absolut imposibil să înţeleagă ce este 
planul non-mental, acolo unde nu există nicio minte. De fapt, aceste 
planuri nu se află în altă parte, ci tot aici, dar vibrează la altă frecvenţă. 
Aşa cum am spus, totul este o iluzie măiastră, bazată pe vibraţie. La 
fiecare nivel, conştiinţa îmbracă o anumită formă sau minte cu care poate 
percepe acel nivel al realităţii iluzorii. Realitatea este iluzorie numai din 
perspectiva supremă transcendentă, a conştiinţei pure. Însă pentru 
conştiinţa îmbrăcată în acel corp sau formă sau minte specifică, realitatea 
este cât se poate de solidă şi de reactivă. 

Ce este omul? 

Omul este, în esenţă, un fragment limitat din Conştiinţa unică, care 
a fost încapsulat într-un corp-minte. Această conştiinţă devenită 
“umană” nu-şi aminteşte nimic despre starea ei transcendentă, fiindcă i 
s-a şters sau nici nu i s-a dat memoria cosmică (care ţine de perispirit). 
Rolul ei este să se centreze numai pe experienţa fizică, din care să extragă 
maximum de învăţăminte. Prin acţiunile sale şi urmările lor, conştiinţa 
umană învaţă despre sine lucruri interesante. 

Totuşi, aceste experienţe fizice nu pot dura la infinit, fiindcă gama 
lor este limitată, iar conştiinţa începe să se plictisească şi să nu mai 
găsească elemente de inedit. De aceea, la un anumit punct evolutiv, 
conştiinţa începe să fie atrasă de aspecte suprafizice, începând cu 
chestiuni culturale, artistice, intelectuale şi terminând cu aspectele 
spirituale. Primele încarnări sunt mult mai interesante, fiindcă oferă 
lecţii noi. Spre sfârşitul lanţului reîncarnărilor, multe chestiuni omeneşti 
se repetă, iar fiinţa devine mult mai interesată de lumile superioare. 

Şi vine şi momentul iluminării spirituale, când conştiinţa umană 
realizează că ea nu este deloc umană, ci este Conştiinţa unică ce s-a 
autolimitat temporar pentru a se experimenta pe Sine însăşi. Căci, aşa 
cum am spus, creaţia este propriul “corp” al Creatorului. Cunoscând 
creaţia, El se autocunoaşte. Viaţa fiecărui individ nu este altceva decât 
Conştiinţa care se experimentează pe Sine într-o formă unică. 


Gradele individualităţii 





“Iluminarea înseamnă să fii capabil că trăieşti simultan unitatea şi 
individualitatea fără a resimţi niciun conflict” (Adyashanti) 


Individualitatea are grade şi trepte. Această idee este contraintuitivă 
şi trebuie acceptată la modul abstract, la fel cum facem cu matematica 
superioară, care nu are nicio tangenţă cu realitatea imediată. 

Vorbim de universalitate (nonlocalizare) şi localizare, ca cei doi poli 
între care se găseşte întregul spectru al individualităţii. Mintea universală 
şi mintea locală. Conştiinţa universală şi conştiinţa locală. 

Am auzit cu toţii de termenul de conştiinţă colectivă. Dar el poate 
desemna două lucruri total diferite. 

În cazul unei colonii de insecte, de pildă, avem o conştiinţă unică şi o 
mulţime de minţi locale corelate cu ea. Raportul este de N:1. 

La om, avem o conştiinţă locală unică şi o minte locală unică. 
Raportul este de 1:1. 

La extratereştri (sau umanitatea viitoare), avem o unică minte 
colectivă corelată cu o mulţime de conştiinţe locale (care au şi propria 
minte locală). Raportul este de 1:N. Asta vrea să însemne că voinţa 
individuală se subordonează binelui colectiv, minţii de grup. Fiecare 
extraterestru este conştient de sine, ca unitate autonomă. În acelaşi timp, 
nu se poate imagina ca vieţuind singur şi făcându-şi doar mofturile lui de 
moment. De altfel, nici nu poate înţelege cum de oamenii pot face acest 
lucru, cum de sunt rupţi de restul omenirii. 


Legenda: dreptunghi = 
minte, cerc = conştiinţă, () 


N:1 (conştiinţă 1:1 (conştiinţă 
colectivă, ex. insecte) individuală, ex. om) 


Pa 














pi ta, 


1:N (minte colectivă, ex. extratereştri) 








Evoluția individualității 





Fig.2 Trei tipuri de individualitate 


Cantitatea este un concept specific Creaţiei, Minţii. Energia este 
cuantificabilă. Conştiinţa nu. Când spunem că Conştiinţa se "divide", 
folosim un termen imperfect. Mai corect ar fi să spunem că Conştiinţa 
unică îşi creează puncte de interes local, un fel de sorb sau tunel, pe 
unde percepe şi comandă creatura (mintea locală). În Conştiinţă, punctul 
local va rămâne punct local în eternitate, nici nu se va mări, nici nu se va 
uni cu alte puncte. Punctul de interes rămâne un concept static, 

neschimbat. Dar prin acest tunel va putea curge mai multă atenţie de la 
Conştiinţa universală, exact cât este necesară pentru a coordona creatura. 
Când creatura devine mai complexă, se scurge mai multă atenţie prin 
punctul local. Deci conştiinţa nu se "dilată", precum mintea, ci se 
“intensifică”. 

Am putea folosi şi conceptul de hologramă. Dintr-o singură imagine, se 
pot crea nenumărate copii holografice, fără a afecta cu nimic originalul. Şi 
dacă fragmentăm una dintre copii, toate copiile rezultate vor conţine automat 
aceeaşi imagine iniţială. 

Dar spiritul? În principiu, un spirit oarecare are o conştiinţă şi o 
minte mult mai non-locale decât omul, dar încă nu a atins 
universalitatea. Putem spune că spiritele umane imature sunt 11. 
Spiritele evoluate sunt 1:N, adică, rămân cu o conştiinţă localizată (rază 
sau aspect fix din Dumnezeu, creat la început), însă cu o minte tot mai 
largă, pe măsură ce numărul de încarnări (N) creşte. Mintea locală a 
spiritului se măreşte prin adăugarea de experienţe umane sau specifice 
lumii spiritelor. Spiritul nu mai este interesat de un bine personal, ci de 
un bine transpersonal (al speciei, al grupului de spirite etc), şi chiar 
impersonal (când ajunge la un nivel mai apropiat de Mintea universală). 

16 iunie 2021 

SPIRITUALITATEA SE JOACĂ LA 
AMBELE CAPETE 


Haosul nondualist 





Psihanalistul caută în visele clientului său dezlegarea problemelor 
psihologice. Iar noi vom căuta legăturile nondualităţii cu spiritualitatea. 
Dar aşa cum nu toate visele au vreo relevanţă, nu este uşor să găsim 
rațiunile nondualităţii, să o conectăm cu spiritualitatea. 

Totuşi, este o mare diferenţă. Psihanalistul se consideră real, iar 
visele, simbolice şi ireale. Aici este invers: spiritualistul este un vis, parte 
din iluzia vieţii, iar nondualitatea este realitatea. Oare un personaj din vis 
poate să înţeleagă starea de veghe a visătorului?! Oare nu-i va părea 
complet lipsită de noimă?! 

Sperăm să existe o rațiune în nondualitate. Iluminaţii neoadvaita 
spun însă că nu există nicio cauzalitate în nondualitate, totul este o 
apariţie spontană fără sens şi scop. Cam asta au observat şi fizicienii 
cuantici, că particulele subatomice apar ca bulele dintr-o supă cuantică 
care “fierbe”. Apar mult mai multe particule decât percepem noi, dar 
dispar imediat. Iar cele care rămân "fac ordinea", la propriu, adică 
structurează lumea fizică. 

Noi vedem că ordinea domină în creaţie, dar asta pentru că nu avem 
ochi pentru haosul intermediar, mult mai activ. Haosul este Creatorul, 
iar ordinea este creaţia. 

Ca fiinţe create, suntem concepuţi a percepe ordinea, nu şi haosul 
creator, preludiul ordinii. Numai prin iluminare, omul şi numai omul 
poate percepe simultan ordinea şi haosul. Cel de-al doilea este o 
minunăţie, fericirea vieţii. Omul nu se mai satură de el, dar în acelaşi 
timp, apreciază şi mai mult ordinea creaţiei, prin contrast. Acest contrast 
permanent oferă un extaz continuu, la fel cum o baterie cu doi poli 
generează curentul electric. 

Iluminatul nu este detaşat de viaţă, ci este îndrăgostit de ea, de orice 
îi oferă. Detaşarea pe care o învaţă unele şcoli spirituale n-are nicio 
legătură cu fericirea reală, ci doar hrănesc ego-ul spiritual de a se crede 
superior oamenilor obişnuiţi. Este posibil şi ca, într-o primă fază a 
iluminării, să apară o oarecaer răceală, detaşare de iluzia lumii. Dar este 
doar o etapă intermediară, o iluminare parţială. 

Nondualitatea este starea Absolutului. Ea nu este undeva, departe şi 
inaccesibilă. Dimpotrivă, este chiar sub nasul nostru şi este revelată 

anumitor semeni de-ai noştri numiţi iluminaţi sau treziţi spiritual. 
Dumnezeu este în faţa noastră şi suntem noi, dar ne este voalat de ceva 
numit ego. Când dispare ego-ul, aceea este iluminarea. 

Oamenii cred că iluminarea înseamnă ca tu să devii un alt om: 
superior sau detaşat sau paranormal etc. Nu. Când apare iluminarea, tu 
rămâi acelaşi, dar întreaga lume se schimbă — ea devine tu. Iluminarea 
transformă lumea, căci „tu” dispari în ea. Iluminarea nu este un fenomen 
personal, ci impersonal: universul mai pierde un personaj iluzoriu. 


Diferențe între perspectivele iluminaţilor 





Referindu-ne strict la iluminaţii autentici şi complet treziți, trebuie 
să spunem că ei se împart în două categorii: 

e Unii oferă îndrumări şi învățături spirituale dualiste, care pot fi 
oarecum înțelese de majoritatea oamenilor, părând raţionale şi de folos. 

e Alţii doar descriu starea de nondualitate şi nu se ocupă cu 
problemele omeneşti curente, nu dau sfaturi şi nu împart lucrurile în 
bune-rele. Acestora li se spune neo-advaitini de către ceilalţi (de la 
neo-advaita, adică adaptarea modernă occidentală a nondualismului 
hindus). Foarte puţini oameni sunt interesaţi de acest nondualism pur 
sau radical, care nu le oferă nimic concret, ci doar descrie Adevărul. 

În funcţie de care linie, practică sau nonpractică, urmează, iluminaţii 
au deci opinii foarte diferite asupra practicii spirituale şi efectului 
acesteia asupra evenimentului iluminării. Ei răspund diferit la 
întrebările: 

— Este iluminarea un proces sau o stare instantanee? 

— Există o cale, metodă, tehnică măcar de a ajuta iluminarea, dacă 
nu chiar a provoca-o la voinţă? 

Neo-advaita spune că nu există nicio cale. Iluminarea este o 
non-experienţă, ceva imposibil de imaginat. Orice ai practica, nu te 
apropie nici măcar cu un milimetru de nondualitate, te învârţi în cercul 
stărilor de conştiinţă, care sunt nişte experienţe, mai mult sau mai puţin 
personale. 

Adică, procesul de iluminare este aparent pentru creatura 
iluzionată, dar nu pentru Absolut. Îţi dai seama de asta abia după ce te-ai 
trezit spiritual. De fapt, nu tu te trezeşti, ci „tu” dispari — asta-i 
iluminarea. 

Ego-ul este ca un nor sau o ceaţă lipită de ceea-ce-există. Trezirea 
înseamnă risipirea ceţii. Nu este o experienţă adăugată, ci dispariţia unei 

experienţe. Experienţa de a avea un ego, un centru, dispare şi rămâne 
SURPRIZA. Rămâne non-localizarea, singularitatea. 

Dimpotrivă, mulţi alţi învăţători dualişti (inclusiv nondualişti) 
militează pentru o acţiune fermă împotriva ego-ului şi limitărilor impuse 
de tiparele mentale, pe baza unor tehnici. Este evident, din experienţa 
multora, că o asemenea acţiune ne apropie de fericire. Unii spun că poate 
chiar aduce iluminarea, dar alţii, că nu o garantează, ci doar o poate 
„grăbi”. Toţi spun să insistăm pe repetarea stărilor de iluminare, când ele 
au dispărut, pentru a crea o nouă obişnuinţă a minţii. Deci este vorba de 
un proces iterativ şi de un continuu efort personal. 

O cale spirituală ne promite că vom deveni persoane mai fericite, 
mai mulţumite, mai liniştite, fundal psihic pe care iluminarea poate veni 
mai uşor — deşi nimic şi nimeni nu o poate garanta. Cine promite 
iluminarea este un mincinos, chiar dacă are bune intenţii. 

Deci o metodă spirituală acţionează pe două niveluri: 1) Face mai 
bună şi mai plăcută experienţa vieţii obişnuite (ba chiar pot apare, 
uneori, abilităţi paranormale) şi 2) Poate pregăti sau grăbi trezirea 
spirituală. Această trezire ne va propulsa să devenim în mod natural 
fiinţele ideale pe care ni le doream când eram căutători spirituali. 

Spiritualitatea e pragmatică, vrea să schimbe omul şi lumea. 
Nondualismul neoadvaita nu vrea nimic, nu-şi propune să schimbe 
nimic, ci doar descrie Realitatea. Învățăturile nondualiste nu sunt de 
niciun folos pentru ego. În general, cine este atras să le asculte, i se 
trezeşte ceva, o aspirație neştiută şi neînţeleasă, care, poate, se va 
manifesta ca iluminare mai târziu sau mai devreme. Clar, este un indiciu, 
dar nu o promisiune. 

«Nu e vorba că punctele de vedere dualiste n-ar juca un rol în viaţă. Pot fi 


chiar foarte folositoare. Dar nu trebuie să confundăm utilitatea cu Realitatea 
supremă.» (Adyashanii) 


Viziunea neoadvaita asupra iluminării este că ea nu schimbă cu 
nimic viaţa curentă exterioară a iluminatului. Este doar o revelare a 
adevărului şi o luminare a existenţei. Dispare acel voal ce diminua 
lumina. Ego-ul este ca un nor sau ceaţă care dispare şi rămâne Lumina 
pură. Nu există niciun rost al ego-ului, după cum niciun lucru nu are 
sensul raţional pe care i-l conferă mintea. În nondualitate, nu 
funcţionează cauzalitatea. 

Dualismul pune însă la bază cauzalitatea, astfel încât, chiar dacă 
ego-ul n-ar avea niciun sens, trebuie să-i inventăm unul. Nimic nu poate 
rămâne fără o cauză sau fără un scop, dacă există un Creator conştient de 
Creaţia sa. 

Din perspectiva dualistă, ego-ul corupe mintea în mod intenţionat, 
pentru ca aceasta să descopere singură, pe cont propriu, ce este bine şi ce 
este rău. Mintea omului (sau şirul de încarnări înregistrate în spirit) 
trebuie să treacă prin dramele alegerilor proaste înainte de a învăţa ce 
este binele, pe care îl va alege de acum înainte, în veşnicie. Deci învăţarea 
nu se produce prin predici, ci prin durere, prin experimentare proprie. 

Binele corespunde cu Lumina, cu Conştiinţa. Există o polaritate 
clară în lumea Minţii. Binele corespunde cu Principiile creaţiei, care, 
desigur, sunt inspirate direct din Conştiinţa Supremă. 


Viziunea orientală tradiţională este că samadhi-cu-ochii-închişi (un gen de 
iluminare) produce o schimbare dramatică în psihic, prin modificarea minţii, a 
energiei personale, a inconştientului. Samadhi poate purifica mintea de karmă. 
Repetând procedeul sistematic, mintea va deveni pură. Deci e nevoie de efort 
şi metodă. 


Ramana Maharishi şi Ramakrishna spuneau că altceva decât samadhi- 
cu-ochii-închişi este samadhi-cu-ochii-deschişi. Acesta din urmă ar 
corespunde cu ceea ce occidentalii numesc iluminare spirituală permanentă. 
Ea nu îmbunătăţeşte neapărat mintea (deşi nu se poate exclude această 
posibilitate), ci este cu totul altceva, indescripiibil şi deci neinteresant pentru 
minte. Mintea doreşie mai multă energie, putere, o schimbare dramatică. 
Iluminarea însă aduce altceva inefabil şi o anulare a ierarhiilor şi valorilor 
impuse de minte. 


De fapt, cele două tipuri de samadhi au roluri diferite şi complementare. 
Primul este oridicare a omului în dimensiunile divine, iar al doilea este 
coborârea divinului în condiţia umană. Primul este doar o vizită temporară, cu 
scopul de a ne aduce aminte de unde provenim. Al doilea poate deveni 
permanent, în mod ideal, fiind întruchiparea divinității în acest plan grosier. 


Ego-ul zorește iluminarea 





Oare nu avem la dispoziţie şi o cale de accelerare, de apropiere a 
iluminării? 

Ego-ul îşi zoreşte dispariţia. Dar chiar o doreşte?! Mai degrabă, 
speră ca, prin nondualitate, să înceteze disconfortul creat de permanenta 
nemulțumire care îl defineşte. Deşi i se spune clar că iluminarea 
înseamnă dispariţia sa, ego-ul se crede mai isteţ şi speră că va reuşi, 
cumva, să păcălească natura, adică să ajungă un “ego iluminat”. Asta-i 
visul lui, un vis imposibil. Care vine în siajul visului irealizabil de a fi 
fericit. 

Ego-ul constată că uneori, când îşi împlineşte unele dorinţe, apar 
scurte momente de fericire. Şi ar vrea să capete fericirea continuă. 

Soluţia lui obişnuită este să-şi dorească altceva şi apoi să obţină, pentru 
ca să fie iarăşi fericit. Nu înțelege de ce fericirea lui nu durează. 
Răspunsul este dezarmant de sincer: fiindcă aşa este programat, să nu 
poată fi niciodată fericit total şi permanent. Prin urmare, ego-ul este o 
fabrică de dorinţe insaţiabile. 

Totuşi, cum de poate fi fericit câteodată? 

Răspunsul este că fericirea apare în orice om pentru scurte intervale 
de timp, însă numai atunci când ego-ul dispare. Atunci omul este 
încântat doar de impresiile senzoriale sau emoţiile superioare sau 
deliciile intelectuale, fără a se gândi la “eu”. Fericirea durează puţin, 
pentru că ego-ul revine imediat. Dacă ego-ul n-ar mai apărea, fericirea ar 
dura nelimitat. 

Şi nici n-ar mai fi nevoie de vreo dorinţă şi de îndeplinirea ei. Asta-i 
doar momeala ca ego-ul să nu se oprească din căutat. Dacă ar fi conştient 
că fericirea există deja aici, fără să facă nimic pentru a o găsi, atunci ego- 
ul şi-ar pierde raţiunea de a trăi. Viaţa ar continua, fiindcă viaţa nu se 
poate opri şi omul trebuie să se manifeste cumva. Dar s-ar manifesta fără 
ego. 

Deci ego-ul nu este niciodată fericit, fericirea apare numai în lipsa 
lui, iar când ego-ul revine, el se hrăneşte cu amintirea acelei fericiri. Ego- 
ul se hrăneşte din amintiri, ca şi din speranţe. EI nu trăieşte niciodată în 
prezent, fiindcă nu este programat pentru prezent. Prezentul este real, iar 
ego-ul funcţionează numai în ireal, într-o lume iluzorie. Ego-ul este un 
sine fals, hrănit exclusiv din iluzii — actualizări ale trecutului şi imaginări 
despre viitor. 

Ego-ul preia din memorie ideea de fericire şi o leagă de ideea de 
dorinţă, acţiune şi realizare. E foarte bun la capitolul idei. Deşi nu poate 
fi fericit, din programare, totuşi ştie că trebuie să urmărească ideea de 
fericire. Care, prin raţionamentul său, este legată de dorinţe şi acţiuni în 
sensul lor. Aşa se autoperpetuează ego-ul, ca orice program cibernetic 
bine conceput: merge în buclă. 


Când ego-ul se dizolvă 





Există trei concepte net diferite: Conştiinţa, Mintea şi ego-ul. 

Aşa-zisele stări de conştiinţă sunt, de fapt, stări de expansiune ale 
minţii umane către Mintea universală. Conştiinţa, în sensul definit de 
noi, nu are decât o singură stare, cea divină şi neschimbată. 

Mintea este o macroiluzie creată de Conştiinţă. Ego-ul este o 
miniiluzie în macroiluzie, creată de Minte. Sau un vis în vis. Am mai 
putea spune că Mintea este jocul prim, iar ego-ul este jocul secund. 

Ego-ul este o iluzie suprascrisă peste mintea omului. Această iluzie 
generează lecţii de neuitat pentru spirit. În perispirit se înregistrează 
toate experienţele oamenilor în care s-a încarnat. Ego-ul este deci foarte 
activ în îmbogățirea spiritului cu experienţe. Când lecţiile (sau anul 
şcolar) se apropie de sfârşit, ego-ul începe să fie dizolvat de spiritul 
însuşi. (Cel care l-a provocat îl poate şi dizolva. Ego-ul nu se poate 
elimina singur şi nici nu i-ar trece prin mintea aşa ceva, dimpotrivă, el 
vrea să supravieţuiască cu orice preţ.) 

Când ego-ul se dizolvă, se pot întâmpla mai multe lucruri, în 
funcţie de mulţi factori. 

Uneori, mai des decât mai rar, iluminarea nu produce în sine 
purificarea completă a minţii. Aşa explicăm de ce unii maeştri spirituali 
au fost demascaţi că îşi abuzează discipolii (de obicei, sexual). Anumite 
tipare psihice mascate în inconştient au rămas aceleaşi ca mai înainte, ele 
nu au fost şterse automat de iluminare. 

La limită, am putea avea un eu spiritual, dar neiluminat încă, extrem 
de blând şi fără emoţii negative care să îl deranjeze. În cealaltă extremă, 
am putea avea un iluminat, care deci şi-a pierdut eul, dar se manifestă, 
uneori, ca un nemernic. 


Adevărata fericire vine doar prin pierderea căutătorului fericirii. Dar 
această stare vine prin Graţie, nu prin efort personal. 


Un fenomen des întâlnit este reiterarea trezirii. Stările de trezire 
şi post-trezire alternează, fără niciun control din partea omului. 

Tradiţionaliştii spun că omul poate şi trebuie să se străduie să 
repete experienţa iluminării, mai ales prin tehnicile practicate până 
atunci. Numai prin repetare, iluminarea devine o stare permanentă. 

Dar ar fi mai corect să credem că Spiritul însuşi decide dacă şi când 
va expulza ego-ul de la comandă. Atunci experienţa iluminării se va 
repeta, indiferent de obiecțiile ego-ului. După cum, indiferent de 
eforturile ego-ului spiritual, fenomenul misterios al iluminării nu va 
reveni fără aprobarea Spiritului. 

Dar dacă omul tot a primit Graţia, de ce trezirea spirituală nu se 
stabilizează de la început? 

Desigur, din cauza unor tipare psihice contradictorii cu iluminarea, 
care trebuie eliminate înainte de a se putea stabiliza. Aici omul se poate 
ajuta şi singur, analizându-şi trăirile şi încercând să se echilibreze cumva. 

Şi păstrându-şi viu interesul. Practicile spirituale şi psihologice îl pot 
ajuta enorm în acest scop. 


Spiritele inferioare au ego? 





Cum stau lucrurile în universul spiritual ni s-a revelat în primul rând 
de către spiritele superioare, în secundar de cele inferioare şi, desigur, 
de oamenii care au pătruns prin propriile abilităţi în lumea spiritelor 
(psihonauții). Să admitem că aceştia din urmă puteau fi înşelaţi în 
percepțiile lor de tiparele mentale umane pe care le cărau cu ei. Dar 
restul spiritelor, oare toate fac parte dintr-o mare Conspiraţie cosmică 
având rolul să ne ascundă nouă, oamenilor, adevărul nondualist? Nu pot 
crede aşa ceva. Nu sunt atât de istețe şi nici n-ar avea interes. 
Dimpotrivă, dacă ar şti că ne pot încurca minţile, ar face-o cu plăcere. 
Dar nu se pricep toate la nondualitate. 

Spiritele inferioare au o neputinţă reală de a vedea 
nondualitatea, iar cele superioare ne feresc de această abordare cam 
prea dificilă, lăsând-o pentru mai târziu, când vom fi pregătiţi. Oricum, 
este un adevăr indescriptibil şi inacceptabil, şi contravine, pe alocuri, 
învățăturilor şi legilor spirituale predate, aşa că ne rămâne fiecăruia să-l 
descoperim singuri cu uimire maximă, când ne va veni rândul. 

La fel cum nu orice om este iluminat, tot aşa, nu orice spirit poate 
percepe nondualitatea. Există o stratificare a spiritelor, aşa cum afirmă 
spiritualismul. În general, nondualiştii nici nu pomenesc despre spirite 
sau fenomene paranormale, băgându-le pe toate în categoria „Iluzie”. 
Spiritele inferioare au o viziune voalată, nu numai oamenii. E ca şi cum 
ar avea şi ele un fel de ego. Pare un ego tot mai diluat, pentru că spiritele 
au niveluri diferite de percepere clară a Divinităţii. Iar la dispariţia totală 
a acestuia, spiritul trece graniţa dintre planul astral şi planul mental, 
dintre formă şi non-formă, dintre spaţiu-timp şi veşnicie non-localizată. 

Totuşi, trebuie să spunem că definiţia clasică leagă ego-ul de corpul 
fizic. La moarte, ego-ul fizic dispare. În rândurile de mai sus ne-am 
referit la păstrarea unei iluzii mai diafane de către spiritele imature, din 
astral, acolo unde continuă să îşi practice pasiunile omeneşti. 

Reluăm aici modelul explicativ din articolul nostru „Divinitatea 
duală” (vezi fig.1 din acel articol): 

Conştiinţa rămâne aceeaşi, neschimbată, nonduală, indiferent pe 
ce nivel serveşte (Divinitate, Spirit sau om). Iluminatul se simte a fi 
Întregul, deşi este doar un om. Este un paradox. La nivel de Conştiinţă 

este una cu Conştiinţa universală, dar la nivel de minte, rămâne cu 
limitele sale umane. 

Nondualitatea priveşte de pe coloana din dreapta, din unicitatea 
Conştiinţei, unde totul este egal, deşi pare diferit când tragi cu ochiul la 
partea complementară din stânga. 

Spiritualitatea priveşte de pe coloana din stânga, unde totul este 
diferit. Ştim că spiritele sunt net structurate pe grade de evoluţie. 
Spiritele superioare au foarte multe vieţi umane la activ, spre deosebire 
de cele imature. Iar spiritele inferioare sunt şi ele supuse unei iluzii, la fel 
ca fiinţa umană. Au un fel de voal, o limită a viziunii. Pe măsură ce cresc 
în evoluţia mentală, spiritele devin tot mai deschise şi lucide în privinţa 
unităţii tuturor lucrurilor (nondualitatea). 

Demonii au aceeaşi conştiinţă ca şi îngerii. Diferă însă perispiritul 
lor, energia, cunoaşterea. Mintea şi energia demonilor este impură, ceea 
ce-i împiedică să simtă binele. Binele este contrapartea răului, făcând 
parte din dualitate, dar apropierea de Bine pregăteşte intrarea în 
nondualitate. 

Nu se poate ajunge la nondualitate decât prin Bine. De aceea, 
învăţăturile spirituale au un rol important, chiar dacă ele nu conduc 
direct la nondualitate. Ba uneori chiar pot amplifica ego-ul. Iluminarea 
vine numai prin Graţie, iar omul atâta trebuie să facă: să nu se opună. 
Când se opune (ego-ul se opune), trecerea va fi mult mai dureroasă 
pentru el. 

De aceea, energia ego-ului trebuie diminuată cumva în prealabil, 
care este şi rostul învățăturilor spirituale. Niciuna nu poate garanta 
iluminarea, ci doar diminuarea ego-ului şi astfel, micşorarea 
durerilor “naşterii din nou”. 

Iluminarea omului nu poate apare decât atunci când spiritul său a 
atins un anumit nivel de maturitate, adică este el însuşi "iluminat". 
Totuşi evoluţia spiritului, la fel ca a omului, nu se opreşte odată cu 
revelarea nondualităţii. Este abia începutul unei etape noi, minunate, 
mult mai plăcute decât etapa de pământean chinuit. 

EVOLUȚIE 


E 


Spirit imatur Spirit evoluat 
(puţine vieţi (multe 
la activ) reîncarnări) 


Fig.2 Evoluţia spiritului odată cu numărul de încarnări 


Totuşi, din perspectiva nondualistă, spiritul trăieşte în non-timp 
(veşnicie), deci contabilizarea şi  cronologizarea încarnărilor nu 
funcţionează. Toate sunt, într-un fel, simultane. Acolo-aici nu există nici 
evoluţie, nici matur sau imatur. 

Vedem că, oricât am încerca, rămân mari discrepanțe între 
abordarea spiritualistă şi cea nondualistă. Cea mai bună legătură dintre 
nondualitate şi spiritualitate o poate face numai Inima spirituală din 
fiecare om. Ea are o soluţie de moment pentru orice nelămurire şi 
contradicţie. Inima nu-ţi oferă o învăţătură fixă, rigidă, valabilă oricând. 
Dimpotrivă, Inima îţi oferă numai inspiraţii de moment, dar oricând 
salvatoare. 

25 iunie 2021 

PROVOCĂRILE OMENIRII 


Probabil că logica omenească binară (cu două valori de adevăr, 
adevărat sau fals) este incompatibilă cu nondualitatea, rezultând aşa- 
numitele paradoxuri. Dar poate că în lumea spiritelor se foloseşte logica 
ternară (cu trei valori de adevăr) sau alte logici. Iar acea logică spirituală 
este mai compatibilă cu nondualitatea. 

Şi probabil că, în momentul când omenirea va trece la un alt palier 
de vibraţie (5D), ne vom ghida după logica ternară şi nu vom mai găsi 
aceleaşi contradicții între experinţa omenească comună şi starea de 
nondualitate a Absolutului. De aceea, apar tot mai mulţi iluminaţi şi 
lumea se preocupă tot mai mult de această chestiune, ce ar ţine mai mult 
de speculaţiile filosofice dacă nu ar fi chiar o trăire concretă: ca să se 
pregătească terenul pentru noua epocă, când nondualitatea îşi va găsi 
aplicaţii mai practice. 


Efectul iluminaţilor 





Mulţi oameni iluminaţi nu au dobândit nicio calitate paranormală 
evidentă. Se pare că cele două aspecte nu au nicio legătură între ele, că 
nondualitatea n-ar avea nicio aplicaţie practică. 

Totuşi, prin iluminaţi, Mintea cosmică acţionează cel mai puternic. 
Efectul prezenţei lor asupra semenilor este neîndoielnic. Prin urmare, fie 
că aceştia sunt învăţători spirituali, fie că sunt dezvăţători nondualişti 
sau chiar total anonimi, ei au un efect energetic imens. Desigur, cu cât 
sunt mai vizibili, cu atât vor influenţa mai mulţi oameni în mod direct. 
Dar sunt şi unii mari meditatori, retraşi în izolare, care fac enorm de 
mult bine întregii specii umane. 

Dumnezeu ar fi putut trimite dintr-o dată 1000 de Isuşi pe Pământ 
şi ar fi transformat radical lumea antică, deci şi lumea de azi. De ce n-a 
făcut-o? A lăsat lumea să se maturizeze prin suferinţa de 2000 de ani. 
Acum numărul de iluminaţi este mult mai mare, proporţional cu oamenii 
dispuşi şi capabili să se trezească. 

Tot de aceea, autobiografia lui Isus nu a fost transmisă, de pildă, 
prin Jakob Lorber în secolul 19, ci abia în secolul 21, prin Tina Spalding. 
Oamenii n-ar fi citit aşa ceva atunci. Acum însă sunt destui interesaţi, iar 
asupra lor cartea are un efect puternic. Deci e nevoie de pregătirea minţii 
pentru a putea fi transformată la nivelul următor. Nu se pot face salturi 
în evoluţie. 

«Când te trezeşti din “povestea eului” pe care ţi-o spuneai, ghici ce 
remarci la ceilalţi? Nici ei nu sunt acea poveste pe care şi-o spun despre ei. Şi 
ei sunt spirit. lar acel spirit este total independent de povestea lor şi de 
povestea ta despre ei. Aşadar, nu doar că-i pierzi centrul tău, ci îl pierzi şi pe 
al lor, acel sertăraş în care îi aşezai. Devii conştient că şi ei sunt ca tine. De 
aceea se spune că iluminarea nu este o chestiune personală. Nu poţi fi 
iluminat şi încă să mai crezi că ceilalţi nu sunt. Nu-ţi poţi vedea natura ta 
adevărată fără să remarci natura adevărată a celorlalţi. Este imposibil. Acesta 
este un imens aci de compasiune, un act de iubire.» (Aayashanti — pe 
Facebook) 


Astăzi omenirea are parte de un ajutor exterior, care este accelerarea 
galactică sau intrarea în centura fotonică sau apropierea Păcii de 1000 de 
ani ori Epoca de Aur ori trecerea în dimensiunea 5D. Prin acest aport 
energetic sublim, omenirea este elevată în mod global. Dar asta nu 
înseamnă că toţi oamenii se vor ilumina, ci numai cei pregătiţi. 

Iar înainte de asta, toţi oamenii vor avea parte de provocări, greutăţi 
(care deja sunt vizibile la nivel planetar), pentru a fi forţaţi să aleagă. Ne 
aflăm într-o perioadă istorică când nu prea mai este valabilă concilierea, 
soluţiile de compromis. Acum este ori-ori. Omenirea este la o răscruce, la 
propriu şi la figurat. Se vede cu ochiul liber că oamenii nu se mai înţeleg 
între ei, că fiecare este absolut convins de dreptatea sa, că lumea s-a 
polarizat şi radicalizat ca opinii. 


Chestiunea covidului 





De pildă, iată, suntem forţaţi să fim pentru sau contra vaccin. Sau 
pro sau contra măsurilor restrictive anti-epidemie. Nu avem cum evita să 
luăm o decizie fermă. La fel şi cu alte lucruri, suntem forţaţi de 
împrejurări să alegem o tabără. Vor fi mai multe teste succesive care ne 
vor forţa să luăm câte o decizie, pe care în mod normal i-am fi lăsat pe 
alţii să o ia. Nu doar teste colective, ci şi strict individuale sau în 
microgrupul familial. Oricum, karma colectivă se amestecă cu cea 
individuală. 

Mintea omului este ezitantă, nu ştie cum e mai bine. Şi ia deciziile 
doar ca să scape de suferinţa pe care i-o creeează ezitarea, îndoiala, 
indecizia. Iar deciziile vor fi luate mai mult inconştient, ţinând cont de 
acumulările mentale de până acum. Cei care meditează descoperă cum le 
ies din inconştient multe credinţe de care habar nu aveau. Acesta este 
procesul de purificare mentală. 

De data asta, toată omenirea este forţată să-şi descopere „scheletele 
din şifonierul minţii”, dar nu în liniştea meditaţiei, ci în hărmălaia 

planetei. Şi toţi vor afla, forţat, ce le zace în inconştient. Este o vreme a 
conştientizării planetare. 

Vaccinarea nu are nicio relevanţă pentru iluminare sau trecerea în 
5D, ci este doar un pretext pentru ca oamenii să-şi dea seama cum 
gândesc, fiecare în felul lui. Şi cei care s-au vaccinat, şi cei care nu s-au 
vaccinat vor putea face parte dintre cei „aleşi”. Nu corpul trebuie salvat 
(fie prin vaccin, fie prin refuzul vaccinului), ci sufletul. Iar „mântuirea” 
înseamnă aducerea la nivelul conştient a ceea ce stă ascuns în abisurile 
inconştientului. Adică a fricii — fie de vaccin, fie de lipsa vaccinului. 

Se pare că însăşi Natura conspiră să ne separe. lată o ştire ştiinţifică de 
senzaţie: Circa 50% dintre oameni au deja imunitate NATURALA anti-covid19 


— arată mostrele de sânge recoltate în 2015-2016 — ceea ce explică infectările 
ASIMPTOMATICE (sursa YouTube) 


Însăşi biologia era deja pregătită să ne împartă în două, fiecare din 
cele două tipuri genetice fiind înclinat, teoretic, spre o altă abordare a 
problemei epidemice. 


Alte crize posibile 





Nu este exclus ca, în curând, să aterizeze masiv o rasă extraterestră. 
Nu va fi neapărat cea mai binevoitoare, ci având interese ascunse. Va fi 
un eveniment global, iar oamenii vor fi iarăşi obligaţi să aibă o părere. 
Sunteţi de acord cu venirea extratereştrilor sau nu? 

O tabără va fi entuziasmată, crezând că vom putea profita de 
tehnologiile lor ca să ne facem o viaţă mai bună. Cealaltă tabără va fi 
îngrozită că această specie vrea să ne domine, să ne manipuleze, să ne 
folosească în propriile interese, ce contravin alor noastre. Ambele vor 
avea dreptatea lor. Iar politicienii nu vor şti nici ei cum să reacționeze. Va 
fi deci un alt test care ne va forţa să luăm o decizie care ne depăşeşte 
puterea de calcul. 

Un alt exemplu va fi resetarea sistemului bancar, cu dispariţia 
banilor cash. Va fi o schimbare profundă, care iarăşi va provoca două 
reacţii distincte. Unii vor vedea în asta o salvare a economiei şi o 
speranţă pentru viitor, dar în cadrul vechii paradigme. Alţii vor vedea 
certitudinea  înrobirii populaţiei de un sistem supracentralizat, 
iresponsabil şi controlat de un mic grup de oameni, pe baza cipurilor 
implantate în corp etc. 

De fapt, dependenţa totală a omenirii de circuitele electrice şi 
cibernetice este aproape definitivată în aproape toate domeniile. O 

vedem în viaţa de zi cu zi şi în tendinţele societăţii. Când va ajunge la 
apogeu, va fi de ajuns o pană de curent masivă, ca să fie toată civilizaţia 
pusă la pământ într-o săptămână. 


Iluminarea în masă 





În decurs de mai mulţi ani, probabil că omenirea trebuie să se 
despartă în două categorii de oamenii: 1) cei dispuşi să se schimbe total, 
care vor putea primi iluminarea, mai mult sau mai puţin completă, şi 2) 
cei nedispuşi la schimbări interioare, care vor alege vechile obişnuinţe de 
gândire, vechile scheme mentale care au adus omenirea în stadiul acesta. 
După o serie de astfel de teste clarificatoare, fiecare om va alege deja, 
inconştient, în ce categorie se plasează. 

Ce trăim acum este o forțare a conştientizării faptului că aproape 
TOT ce gândim este greşit. Asta se poate percepe şi prin iluminare. Doar 
că provocările globale se adresează tuturor, pentru detaşarea treptată de 
vechile scheme. Deci criza globală este, în fond, pregătirea pentru o mare 
transformare planetară. Nu a tuturor oamenilor, ci numai a celor care vor 
alege schimbarea cu orice risc. Chiar şi în prezent, mulţi oameni încep să 
aleagă şi soluţii riscante, ceea ce părea de neconceput în urmă cu câţiva 
ani. Până acum, oamenii puteau alege calea de mijloc, soluţiile 
intermediare. De data asta, prima dată în istoria ei, omenirea se 
pregăteşte pentru o transformare generală şi radicală, imposibil de 
imaginat. 

Din ce întrevăd unii înţelepţi, actuala criză nu se va termina mai devreme 
de anul 2028. Poate că vor tot veni alte valuri şi tulpini de virus sau cine şiie ce 


alte provocări mondiale, care în aceşti câţiva ani, vor remodela structurile şi 
mentalităţile omenirii. 


La un moment dat, când energia galactică va fi suficient de puternică 
pe planetă, Dumnezeu va decide un eveniment masiv, global, de trezire 
spirituală în masă. Dar nu toţi vor fi iluminaţi, ci numai cei deja 
autoselectaţi prin testele anterioare despre care am vorbit. Într-o bună zi, 
omenirea se va împărţi drastic în două. Cele două tabere nu se vor mai 
suporta, iar populaţiile se vor despărţi. Va apare un gen de migraţie 
spirituală, cei iluminaţi fondând noi comunităţi sau colonii unde îşi vor 
face propriile reguli de trai. Majoritatea vor părăsi oraşele unde au trăit 
până atunci, inițiind noi aşezări, pe noi principii sociale, culturale, 
economice şi chiar tehnologice. Vor avea acces la noi tehnologii, care le 
vor face viața mai uşoară. 

Ne putem întreba de ce va fi nevoie de această separare. Că doar şi 
astăzi există iluminaţi ce trăiesc printre oamenii normali. 

Este adevărat, numai că în acel viitor destul de apropiat (cel mult 
câteva decenii), energia pe planetă va fi mult diferită şi vor fi trecut multe 
evenimente de mare impact, care vor fi schimbat multe lucruri. Practic, 
oricâtă bunăvoință şi compasiune vor avea iluminaţii de atunci, ei vor 
simţi nevoia să se regrupeze în colective mari, pentru a clădi o nouă 
civilizaţie. Chiar şi acum există prototipuri de genul ashramurilor, 
templelor, mânăstirilor, retragerilor, noilor vetre săteşti, unde se adună 
aspiranţii la evoluţie spirituală, sub oblăduirea unor iluminaţi sau având 
parte de o ghidare interioară intuitivă. 





Alte civilizaţii terestre 





Nu trebuie nici să ne mirăm, nici să ne temem de transformarea 
societăţii. Ne putem aştepta chiar şi la dispariţia civilizaţiei noastre, 
într-un anumit moment dat. Nu suntem prima şi nici ultima. Din cele 
comunicate de Sursă prin mediumul Guy Needler, au mai fost 43 de 
civilizaţii umane pe planetă, răspândite pe tot întinsul şi diferind între 
ele. Fiecare a adus ceva nou, a excelat în anumite direcţii şi a colapsat 
din cauza unei vulnerabilităţi. De pildă, civilizaţia omului de 
Neanderthal era foarte spiritualizată, stăpânind magia materializărilor 
cu strictul necesar supravieţuirii. De aceea, acei oameni nici nu au lăsat 
vestigii, în afară de propriile carcase. 

Cea mai recentă şi spectaculoasă pentru noi este civilizaţia din 
Atlantida. Amintirea ei este păstrată în marile construcţii din Egipt. Se 
ştie că stăpâneau energia cristalelor. Dar şi mai şocant pentru noi este 
că se întreceau în ştiinţa manipulărilor genetice. Ei au creat hibrizi om- 
animal, cu care se mândrea fiecare savant. Vârful societăţii era format, 
de fapt, din cei care aveau aceste puteri asupra biologiei. Fiecare se 
mândrea cu hibrizii săi. Cea mai înaltă realizare era când unul din aceşti 
aristocrați îşi părăsea trupul uman, iar spiritul său intra pentru a anima 
o astfel de vietate pe jumătate om, pe jumătate animal. Aceste fiinţe 
erau venerate de toată societatea Atlantidei şi aveau toate avantajele 
posibile. Amintirea lor încă mai dăinuie în mitologia Egiptului antic, 
cum ar fi acele zeități cu trup de om şi cap de animal sau invers: Horus 
(bărbat cu cap de vultur), Hathor (femeie cu cap de vacă), Thoth (bărbat 
cu cap de pasăre ibis), Bastet (femeie cu cap de felină), Anubis (om cu 

cap de şacal), Sekhmet (femeie cu cap de leu), chiar şi celebrul Sfinx de 
lângă piramida lui Kheops (leu cu cap de om). 





Statuie veche egipteană a lui Sekhmet 





Martirizarea anti-vacciniștilor 





Titlul spune tot: cei care nu se vaccinează vor fi proscrişi. Procesul a 
început. Deja, nevaccinaţii nu pot participa la spectacole şi au probleme 
la deplasarea peste graniţe. Restricţiile se vor acutiza odată cu trecerea 
timpului. Cei indecişi vor trebui să se decidă urgent, sub presiunea 
evenimentelor. Apele se vor despărţi în două: cine s-a vaccinat şi cine nu 
vrea să se vaccineze, indiferent de urmări. 

Ce trăim astăzi s-a mai întâmplat în istorie, în primele secole ale 
creştinismului. Cei care nu-şi renegau apartenenţa la credinţa creştină 
erau martirizaţi, ucişi public, de obicei în chinuri, ca o pildă pentru restul 
populaţiei să nu facă ca ei! Desigur, creştinii nu făceau nimic rău, ci doar 
se opuneau tacit ordinii sociale, ce solicita loialitate exclusivă faţă de 
cezar şi frică faţă de autorităţi. Or, acei creştini dovedeau o necuvenită 
lipsă de frică. Din acest motiv erau măturaţi de pe scena vieţii. 

Desigur, mulţi vor riposta la această afirmaţie, pe motiv că situaţiile 
nu sunt comparabile. Martirii creştini luptau pentru un ideal spiritual, 
pentru o viaţă de apoi perfectă, pe când anti-vacciniştii sunt mânaţi de 
diverse frici: frica de oculta mondială, frica să nu se crocodilizeze, frica să 
nu devină infertili, frica de preotul satului etc. Şi nici pedepsele nu sunt 
comparabile: primii creştini îşi riscau viaţa, pe când cei de astăzi riscă 
doar inconfortul unor piedici birocratice. 

Iată însă argumentele. 

Chestiunea vaccinului nu este doar una medicală sau biologică. În 
principiu, ştiinţa şi-a făcut bine treaba. Vaccinul este eficient pentru 
scopul în care a fost creat şi nu s-au constatat simptome colaterale grave. 

Iar pe termen lung, oricum, nu poate şti nimeni dacă vor apare probleme 
medicale generalizate. Prin urmare, argumentele anti-vacciniştilor sunt 
şubrede. 

Însă aici e vorba mai ales de o problemă spirituală. Iată de ce. 

Revenind la vremurile martirizării primilor creştini, s-ar putea 
spune că, fără jertfa lor, nu s-ar fi putut întemeia Biserica creştină. 
Dovada credinţei lor i-a inspirat pe mulţi să creadă că ei deţineau 
adevărul. Erau incomparabil mai zeloşi decât cei care se închinau la alţi 
zei. Intrau în extaz în faţa morţii, fapt ce i-a făcut pe mulţi oameni 
inerent spirituali să se convertească la dogma creştină. 

Dar oare cât de mult bine au adus martirii creştini omenirii?! Oare 
nu au fost tocmai ei cei care au pus umărul la ridicarea Bisericii imperiale 
romane, bizantine? O Biserică de stat, cu rolul de a ţine sub ascultare 
populaţia prin frica de ce s-ar putea întâmpla cu sufletul după moarte. O 
Biserică ce a stabilit nişte dogme false, care să nu le încurce socotelile de 
manipulare a prostimii. Poate că martirii, fără să vrea, au dat apă la 
moară marilor profitori de pe urma credinţei lor, inclusiv Inchiziției. 
Lucrurile se pot privi şi din acest punct de vedere. 

(La fel, unii spun astăzi, la 30 de ani de la revoluţia din 1989, că 
Jertfa tinerilor căzuţi în acele zile a ajutat doar la îmbogățirea ulterioară a 
foştilor securişti care au ajuns la butoanele noii democraţii.) 

Desigur, când înfruntau moartea cu seninătate, martirii nu se 
gândeau la destinul glorios al Bisericii, ci aveau o motivaţie strict 
personală. lar acea motivaţie provenea dintr-o dogmă ce poate fi 
contestată din punct de vedere spiritual. Şi nici Isus, nici Dumnezeu nu 
aveau nevoie de jertfa lor. 

Dar cine? 

Acum ajungem la miezul problemei: propriul lor spirit îi îndemna să 
devină martiri, adică să-şi învingă teama de gura lumii şi de lama 
gâdelui. Spiritul lor voia să experimenteze starea de neînfricare supremă. 
Nu era curajul specific luptătorilor, care ştiu că-şi riscă viaţa, dar au 
încredere în pregătirea lor militară şi psihologică. Nu. În cazul martirilor, 
ei nu se luptau cu arma în mână, ci cu demonii interiori, adică se luptau 
cu propria minte. Fi şi-au învins fricile şi aceasta a fost marea lor victorie 
spirituală. Spiritul lor a evoluat rapid prin această atitudine curajoasă. Au 
fost batjocoriţi, huliţi şi apoi ucişi pe Pământ, dar pe termen lung, s-au 
ridicat în rang spiritual. 

Şi ce legătură are asta cu anti-vacciniştii? 

La prima vedere, nu are. Argumentele acestora din urmă sunt fie 
aberant medicale, fie dictate de credinţă oarbă în spusele unor clerici sau 

diverşi ghicitori sau profeţi, fie bazate pe teoria conspirației. Dar, aşa 
cum spuneam, şi martirii tot de nişte concepte mentale failibile au fost 
împinşi. Ei aveau anumite credinţe metafizice care astăzi sunt contrazise 
chiar de către spiritele Cerului. Credinţa lor era la fel de oarbă şi 
neştiinţifică atunci cum este astăzi credinţa anti-vacciniştilor. Şi astăzi, ca 
şi atunci, spiritele sunt cele care fac jocurile, îndemnându-i pe oamenii în 
care sunt încarnaţi să fie contra ordinii sociale prestabilite. Căci este şi o 
chestiune socială aici. Anti-vacciniştii se pun în calea unei curgeri sociale 
netulburate de revolte sau proteste. 

Dar la bază, e vorba de învingerea fricilor. Cei care vor rezista până 
la capăt să nu se vaccineze îşi vor fi învins anumite frici: frica de izolare şi 
ostracizare socială, frica de a nu avea acces la multe servicii, frica de a-şi 
creşte copiii fără unele facilităţi etc. Dacă vor rezista acestei imense 
presiuni, aceasta va fi marea realizare spirituală a vieţii lor, comoara cu 
care vor trece dincolo. Este posibil ca spiritul lor să fi fost încarnat în alte 
vieţi în nişte oameni laşi, fricoşi, conformişti, iar acum vrea să se 
echilibreze rapid. 

Prin urmare, pe planetă se desfăşoară la ora actuală un imens 
experiment spiritual, comparabil cu vremurile martiriului primilor 
creştini. Este aceeaşi luptă interioară a multor oameni de a-şi învinge 
fricile. 

Dar, în acelaşi timp, trebuie să fim conştienţi că nici cei care se 
vaccinează nu greşesc nici ei. Au altă opţiune medicală şi alte căi de 
evoluţie spirituală. Nimeni nu este condamnat de Cer dacă se vaccinează. 
Experimentul spiritual este strict individual, NU împarte omenirea în 
două clase de oameni: unii vrednici, alţii nevrednici, unii aleşi ai Cerului, 
ceilalți aruncaţi la gheenă. 

Totuşi, la fel ca în cazul martirilor, care au contribuit la mersul 
istoriei într-un anume sens, anti-vacciniştii sunt o pungă de rezistenţă în 
calea instaurării unui stat mondial de tip Big Brother. Unii dintre ei chiar 
clamează acest rol, trăgând numeroase semnale de alarmă. Dar una este 
să vorbeşti şi alta este să suferi pentru crezul tău şi pentru binele 
semenilor tăi. 

Vaccinul anti-covid poate fi privit şi ca un test pentru elitele 
conducătoare, care verifică cât de mult pot întinde coarda fără să se rupă. 
Este posibil ca, în viitor, ele să ia şi alte măsuri nedemocratice, de control 
total al cetăţenilor. 

Astăzi, sclavia este mult mai subtilă, căci nu corpul este pus în 
lanţuri, ci însăşi mintea omului. Or, dacă mintea este controlată, corpul 
poate fi lăsat liber. Sclavia modernă se bazează pe sclavia minţii. Aşa este 

controlată prostimea de către elite: prin infuzia de frică prin mass-media, 
în paralel cu impunerea unor măsuri masive de control „spre binele 
cetăţeanului”. 

Poate că impulsul spiritual pe care unii semeni de-ai noştri îl 
primesc de a se opune irațional unor măsuri raționale nu este altceva 
decât dorinţa Spiritelor bune de a contrabalansa influenţa ocultei 
conducătoare, ce crede că poate controla toată omenirea aşa cum vrea ea. 

Însă dictatura digitală globală probabil că se va instaura, cu sau fără 
opoziţie. Face parte din experimentul planetar. Oamenii vor fi curioşi să 
vadă unde îi va duce. Abia când vor vedea, vor riposta puternic. Puţini 
vor alege, din vreme, calea vieţii libere în natură. Trebuie să existe şi 
asemenea temerari, un fel de martiri şi ei, prin comparaţie cu cei care vor 
alege comodităţile vieţii civilizate, digitalizate şi controlate. 

13 iulie 2021 

ÎNVĂȚĂTURĂ FĂRĂ FISURĂ 


Programatorul divin 





Vechii înţelepţi indieni spuneau că universul este un joc divin (lila). 
Savanţii de astăzi (de pildă, Neil deGrasse Tyson) spun că universul este 
o simulare pe computer sau un joc video. Este aceeaşi idee, înfăţişată în 
alţi termeni. Vizionarul Elon Musk spune că în viitor, tehnologia va fi atât 
de performantă, încât jocurile video nu vor putea fi diferenţiate prin 
nimic de realitate. Deci, poate că şi noi suntem personaje într-o realitate 
simulată pe un computer cosmic. 

Cam asta afirmă şi nondualismul. Există o singură Fiinţă care se 
împarte în nenumărate puncte de conştiinţă şi pe care tot Ea le face să 
uite că sunt părticele din Divinitate. Unica Fiinţă se transformă astfel în 
personajele unui joc video. În acelaşi timp, o parte din Ea rămâne pe 
poziţia de jucător. 

Diferenţa între jocul cosmic (lila) şi un joc video obişnuit este că în al 
doilea caz, programul este făcut dinainte, iar jucătorul are un număr 
limitat de opţiuni, conform programării iniţiale. În schimb, jocul cosmic, 
pe lângă programarea iniţială, are parte şi de update-uri permanente 
chiar în timpul jocului. Programul se îmbunătăţeşte singur permanent, 
ţinând cont atât de istorie, cât şi de opţiunile personajelor din prezent. Se 
autoreglează şi se îmbogăţeşte în mod absolut liber. 

Aşa că, dacă apar surprize în rolul personajului pe care-l jucaţi, să nu 
vă miraţi. Aţi fost updataţți. lar dacă vă apar nişte percepții 
extrasenzoriale, înseamnă că aţi fost chiar upgradaţi. Faceţi parte dintr- 
un joc. Dar sunteţi chiar Divinul, deghizat într-un personaj video mai 
mult sau mai puţin stupid. 

Spre deosebire de celelalte personaje animate, oamenii din acest joc 
video poartă nişte ochelari de realitate augumentată (A.R.) numiţi „ego”. 
Şi fiecare ego pune pe prompter o poveste diferită, legată de ceea ce vede 
şi simte în faţa ochilor. Scriptul nu e făcut de Programatorul jocului, ci 
este un algoritm bazat pe istoria personală şi pe diverse input-uri 
aleatorii (precum funcţionează motorul de căutare YouTube, care ne 
propune diverse recomandări de filme bazate pe istoria căutărilor şi a 
vizionărilor). 

Faptul că omul e ca un personaj într-un joc video nu ar fi chiar atât 
de greu de observat. Dar pe ochelarii A.R., ego-ul trimite mereu mesaje 
de genul: „Nu e de joacă! Eşti în pericol! Aceasta nu e o simulare, ci o 

alertă reală! Viaţa nu-i un joc, poţi muri oricând dacă nu controlezi 
situaţia!” Bietul personaj, n-are timp să se dezmeticească, să se uite mai 
atent la ambient şi la evenimente — fără ochelari. Să observe că toate sunt 
doar nişte animații reuşite. Va crede ce-i spune ego-ul ăsta, care stă 
nedezlipit de el. 


Ego-ul oglindește haosul divin 





Am scris în articolul „Sunetul Creaţiei, sunetul distrugerii” 
despre revelaţiile divine ce spun că la început exista numai Haosul. Apoi 
el s-a autorganizat şi a apărut Dumnezeu Creatorul sau Mintea cosmică 
AUM. Acest Dumnezeu aduce tot mai multă ordine în jurul Lui, iar 
Creaţia este tocmai rodul ordinii divine. Nu ar putea exista Creaţia fără 
legile cosmice care o ordonează. În acelaşi timp, Dumnezeu înghite în 
permanenţă haosul din jurul Său. 

Această imagine însă are un defect: ea vorbeşte în termeni de timp şi 
spaţiu. Ştim însă că Divinitatea există în veşnicie şi infinit. Prin urmare, 
ar fi mai exactă afirmaţia că Haosul coexistă cu Ordinea în sânul 
Divinităţii (Sursei sau Originii). 

Deşi Creaţia este rezultatul ordinii, din când în când ar putea apare 
impulsuri de haos, venite din aceeaşi Divinitate. Învățăturile spirituale ne 
prezintă numai latura raţională, logică şi ordonată a lumii. Dacă vrem să 
găsim o explicaţie pentru suferinţele noastre, oricând putem să ne găsim 
propria greşeală sau pedeapsa karmei sau vina unor vrăji ori blesteme 
etc. Omul este însetat de sens. 

Se pare însă că există şi o latură absolut haotică, care intervine 
punctual şi pe neaşteptate. După acel moment, intră automat în 
funcţiune reparația dumnezeiască, pentru a reface ordinea „stricată”. 

Este precum într-un furnicar. Milioane de furnici lucrează sincronizat 
pentru a clădi tuneluri şi săli. Dar, la un moment dat, apare o surpare sau intră 
nişte apă care le deteriorează templul. Imediat soseşte la locul catastrofei un 
regiment de furnici harnice, care repară stricăciunea în câteva minute. Cam 
aşa acţionează şi Divinitatea. 

Învățăturile spirituale arată numai spre Ordinea universului. 
Neoadvaita (iniţiată de Tony Parsons) punctează mai mult Haosul divin. 
După cum spune el, ordinea lumii este aparentă. Adăugăm noi că este şi 
obligatorie. Altfel nu s-ar putea organiza lumea. Sus există şi haos, 
imprevizibilitate, şi în privinţa asta nu se poate face nimic, pentru că este 
un haos ce coexistă în Divinitate. Se poate doar repara ce, uneori, strică 
el. 

Oare noţiunea fizică de entropie este sinonimă cu haosul divin? Entropia 
slujeşte schimbării formelor creaţiei, nu la distrugerea ei. Nu are nicio legătură 
cu haosul divin. Poate doar găurile negre din adâncul cosmosului să aibă 
legătură cu acesta. 


După cum sugerează unele revelații (Guy Needler, Scarlat 
Demetrescu), haosul divin reprezintă 99% din Origine şi abia 1% 
constituie Ordinea divină. Nu e vorba că haosul ar fi mai potent decât 
ordinea, ci doar că nu va putea fi niciodată eliminat complet. Creaţia este 
produsul ordinii. Dar acel haos picurat intermitent (cam cât 1%) este 
sarea şi piperul. Fără puţintel haos, ar fi o mare plictiseală, probabil. 

Fiinţa umană este creată după chipul şi asemănarea lui Dumnezeu. 
De aceea, omul conţine un ego. Ego-ul este oglindirea haosului 
divin. EI se opune, din programare, impulsurilor de ordine divină, este 
mereu pus pe invers faţă de voinţa spiritului. Paradoxal, însă, ego-ul 
pretinde că doreşte controlul evenimentelor şi previzibilitate şi evitarea 
suferinţei. Desigur, efectul este tocmai invers: tocmai aşa apare suferinţa 
umană. Ce ascunzătoare perfectă pentru haos! Dacă ar fi fost evident că 
ego-ul este haos deghizat, toată lumea l-ar fi alungat. Ar fi spus „Stop joc! 
Afară cu impostorul!”. 

Iată însă că lucrurile stau pe dos. Lumea este subjugată de ego şi de 
aceea vedem atâta haos în jur. Acţionează, desigur, şi forţa contrară a 
ordinii, care repară în continuu distrugerile provocate de ego-ul 
oamenilor. Fără intervenţia divină, civilizaţia noastră ar fi dispărut de 
mult. 

Învățăturile spirituale sunt vârful de lance al luptei pentru fericire. 
Dar ele nu-şi propun desfiinţarea definitivă a haosului (considerat de unii 
a fi „răul”), ci crearea unei ordini locale cât mai perfecte. Ordinea locală 
perfectă apare numai prin iluminarea fiinţei umane. Iluminarea 
înseamnă alungarea haosului din om. Atât şi nimic mai mult. Dar chiar şi 
după ce omul este iluminat, tot rămâne posibilitatea ivirii unui imbold 
egotic de scurtă durată. Poate tot cu o probabilitate de 1%. 


Învățăturile spirituale au fisuri 





Când încerci să abordezi transcendentul prin logică, vei ajunge, 
inevitabil, într-un punct mort. Raționamentul va avea o fisură. Asta au 
observat toţi marii gânditori. Şi, pentru a-şi păstra adepţii, „a nu-i 
sminti”, cum spun duhovnicii ortodocşi, au găsit diverse tertipuri de a 
ocoli fisura. 

Religiile pun la bază credinţa, căreia nici nu-i pasă de logică. Iar în 
vremurile mai tulburi, ideologiile se impuneau cu forţa, prin frică. 

Învățăturile mai sofisticate, precum buddhismul sau kaballa, când 
ajung la o astfel de fisură, introduc noi şi noi concepte şi, astfel, 
materialul devine şi mai stufos. Puţini vor reuşi să-l parcurgă integral şi 
să-l înţeleagă, darămite să-l mai analizeze critic şi încă să-l nege. 

Eu însumi, în raţionamentele pe care le construiesc, când constat că 
am ajuns într-o fundătură logică, mă refugiez în spatele ideii de paradox 
divin. Şi este adevărat că Divinitatea conţine ambele opuse, deci trebuie 
să ne împăcăm atât cu logica, cât şi cu fisurile în logică. 

Isus, în mesajele şi cărţile pe care i le-am tradus, îmi dă impresia că, 
uneori, când afirmaţiile sale ar putea fi contrazise de ceva ce tot el a spus 
cu altă ocazie sau când ajunge la o tautologie, ne deturnează atenţia prin 
câteva întrebări retorice. 

Singura teorie fără fisură logică este neoadvaita, nondualismul 
promovat de Tony Parsons şi alţii. El chiar spune că este ceva nou în 
peisajul spiritual, ceea ce eu explic prin faptul că toate celelalte au fisuri 
logice. Desigur, anumite elemente similare găsim şi la Shankaracharya 
sau alţii, dar, de obicei, ele sunt omise sau se pierd în cadrul tradiţiei mai 
vaste. 

Tony vine cu un suflu proaspăt, radical, simplu şi inedit în peisajul 
occidental, cel puţin. Adevărul este înfăţişat în forma sa pură, fără 
compromisuri logice, deşi concluzia poate să dezamăgească. Însăşi Tony 
admite că teoria sa nu este de niciun folos pentru căutătorul spiritual! 
Este un magazin gol, care lasă să moară de foame pe orice căutător. 

În ciuda sau tocmai datorită acestui acestui fapt, unii se iluminează 
doar ascultând acest mesaj, fără nicio practică spirituală. Mintea cade de 
la sine, fiindcă se simte inutilă, nu are ce înţelege şi nu are cum să te 
ajute "să ajungi la Dumnezeu". Spre deosebire de învăţăturile spirituale 
clasice, acest mesaj elimină din start nenumăratele completări, 
avertismente, excepţii pe care învăţăturile trebuie să le adauge atunci 
când sunt greşit înţelese de ego. Şi mereu va exista riscul ca ego-ul să 
priceapă anapoda spiritualitatea. Nu riscul, ci chiar certitudinea. Datoria 
ego-ului este să te deturneze de la înţelegerea spirituală corectă. 

În neoadvaita, ego-ul cade de la sine, nemaifiind hrănit, 
nemaidându-i-se importanţă pentru „dobândirea” iluminării. De la Tony 
s-a molipsit Jim Newman, iar de la Jim s-a molipsit Anna Brown. Sunt 
mai multe exemple în articolul cu iluminaţii neoadvaita (o adaug acum şi 
pe nou-venita Naho Owada). Cum se explică? 





RĂZVAN-ALEXANDRU PETRE - Eseuri pe teme spirituale 2021 pag. 117 


Se explică prin faptul că acel conferenţiar este un suport sau releu 
pentru o transmitere energetică, care produce modificări în psihicul 
auditorilor. Este adevărat că publicul este foarte redus, dar vor rămâne 
să-l asculte numai cei deja receptivi la acea energie şi care apreciază 
onestitatea totală a conferenţiarului, precum şi coerenţa perfectă a 
mesajului. Cei nepregătiţi vor fugi de aici, atraşi de mesaje mai apropiate 
de chestiuni concrete. 

Când văd ce întrebări paralele cu calea spirituală pun unii elevi ai 
„Cursului de miracole” sau altor învățături nondualiste, îmi dau seama că 
n-au înţeles nimic din nondualitate. De fapt, este şi greu să înțeleagă ceva 
din atâtea fraze stufoase, laconice şi misterioase. Lor le-aş recomanda să 
urmărească neoadvaita, măcar pentru a se clarifica mental asupra 
nondualităţii, care n-are nicio legătură cu problemele lor personale. 

Şi în celelalte căi spirituale dualiste, progresul se produce tot pe cale 
energetică, venind de Sus. Învățăturile sunt doar modalităţi de a menţine 
interesul căutătorilor, de a le da ceva interesant de făcut (o mantră, un 
ritual, o rugăciune, o vizualizare, o acadea spirituală) în timp ce sunt 
modelaţi de energia divină. Fiecare om are specificul său şi de aceea sunt 
nenumărate căi şi abordări spirituale, pentru ca oricine să se poată agăța 
de ceva atractiv şi să rămână în sfera de influenţă energetică benefică. 

Pe de altă parte, nu putem nega rolul practicii individuale pentru o 
anumită dezvoltare personală. Mintea, când este lucrată într-un anumit 
sens, se transformă. De pildă, numai prin exersare constantă poţi învăţa 
să cânţi la un instrument, nu este de ajuns urechea muzicală. Însă aici ne 
referim la iluminare, acest fenomen misterios de ieşire din Iluzia 
cosmică. 

Va prefera neoadvaita numai cine caută Adevărul nediluat, în esenţă 
tare. Vor fi puţini, de obicei vechi căutători pe alte căi. Majoritatea 
oamenilor au alte preferinţe, vor adevărul amestecat cu puţină iluzie. Nu 
e ceva greşit. Fiindcă nici Iluzia cosmică, Maya, nu este greşită. Totul este 
aceeaşi Divinitate. 


Feliem pâinea cu acul 





Neoadvaita nu a apărut ca să înlocuiască vechile tradiţii nondualiste, 
ci, poate, ca să acopere nevoia de logică perfectă a căutătorilor ce vor să 
ajungă la Adevărul ultim. Dacă alte căi spirituale fac unele compromisuri 
cu lipsurile şi limitele minţii umane, omenirea a ajuns la nivelul de 

conştiinţă când are pretenţia ca, măcar la acest nivel, să nu apară fisuri 
logice. 

Doar că raţionamentul perfect aduce şi concluzii nedorite. 
De pildă, dacă nu există timp, atunci cum ar putea exista cauzalitate?! 
Prin urmare, nimic nu are un scop anume. Evoluţia şi scopul au nevoie 
de timp, care nu există în nondualitate. Concluzia neoadvaita este că 
existenţa nu are niciun scop şi nimic nu evoluează. Deşi poate exista o 
aparenţă de cauzalitate şi evoluţie, ele sunt doar o iluzie, ca întreaga 
manifestare creată. Din perspectiva absolută, totul este simultan şi nu se 
întâmplă niciodată nimic. 

Această concluzie vine în flagrantă contradicţie nu numai cu alte 
învățături spirituale, ci cu însăşi percepţia omului. Omul e însetat de 
sens, nu de nonsens. Acceptând concluziile neoadvaita, ieşim cu totul 
din normalitate şi din logică. Adică, am plecat de la neacceptarea 
compromisurilor de logică şi am ajuns la pierderea logicii. Iată un alt 
paradox divin! 

Este clar că nondualitatea nu are nicio legătură cu logica, cu mintea 
umană, nu poate fi descrisă şi nu poate fi explicată şi nu aduce nicio 
cunoaştere suplimentară a creaţiei. Şi atunci, de ce unii oameni sunt 
iluminaţi, prin Graţie, şi trăiesc direct nondualitatea? Este o stare de 
fericire permanentă şi stabilă, necondiționată de evenimentele vieţii, ce 
se desfăşoară în paralel. De ce? 

Pentru că numai datorită nondualităţii au putut apare învăţăturile 
spirituale care îndeamnă oamenii către o mai mare unitate şi iubire. 
Unitatea şi iubirea şi fericirea şi libertatea sunt stări nonduale, dar se pot 
simţi, la un nivel mai redus, şi în cadrul Creaţiei duale. 

Când analizăm nondualitatea cu mintea este ca atunci când am vrea 
să tăiem o pâine în felii frumoase, dar folosind un simplu ac. O putem 
înțepa într-un milion de puncte, dar tot nu vom obţine feliile dorite. 

Tony Parsons spune că viaţa NU are sens şi scop. Aparent, 
contrazice tot ce spun alţi învăţători. Înţelepţii spun că scopul creaţiei 
este ca Creatorul să afle mai multe despre EI însuşi, să înveţe din fiecare 
experienţă a creaturilor ignorante. Ele trebuie să fie ignorante pentru a 
crea nişte experiențe inedite față de cele deja cunoscute de 
Atotcunoscătorul. 

Dar tocmai aici mintea găseşte un paradox. Din moment ce 
Creatorul le ştie pe toate, ce ar mai putea afla prin intermediul unei biete 
creaturi? Şi, desigur, nu putem găsi niciun răspuns mulţumitor. Mintea 
este complet depăşită. De aceea, am putea spune că, practic, afirmaţia 

“există un scop, dar de neînțeles” nu diferă fundamental de afirmaţia “nu 
există niciun scop”. 

Sau, am mai putea spune, din poziţie dualistă, că una este că 
Divinitatea ştie toate scenariile dinainte, dar alta este ca o creatură să 
experimenteze un scenariu pe cont propriu. Cu alte cuvinte, teoria nu 
este totul, ci numai practica o transformă într-un adevăr trăit. 

Să folosim o analogie. Să presupunem că un muzician care compune 
melodii de relaxare, ce aduc ascultătorului plăcere şi fericire, îşi pune 
muzica la dispoziţia oricui, gratuit, pe YouTube sau pe SoundCloud sau 
pe altă platformă (chiar există asemenea muzicieni!). Este evident că el 
nu are niciun scop pragmatic. Totuşi, cu fiecare nouă melodie, îşi 
îmbogăţeşte priceperea artistică, vrând-nevrând. 

Aşa este şi cu Dumnezeu. El creează lumea şi creaturile din pură 
fericire şi pentru fericirea lor, care este şi a Sa. Nu are nevoie de nimic, 
căci este complet în sine. Dar prin acest exerciţiu, devine tot mai 
experimentat în actul creaţiei. Astfel, jocul creaţiei devine tot mai 
complex şi mai frumos. 

În cartea mea „Modelul psihicului uman normal şi paranormal”, 
vorbeam de cele două axe filosofice perpendiculare (separate): prima, axa 
cauză-efect, iar a doua, axa mijloc-scop. Creaţia nu are un scop 
pragmatic, dar are un efect benefic asupra Creatorului. Uneori, mintea 
poate amesteca cele două axe şi să confunde un “efect” cu un “scop”. 


Diferenţa dintre Avidya și Maya şi Lila 





6 MAYA este iluzia cosmică, care creează aparenţa lumii materiale, 
obiective. Este jocul prim, apărut în sânul Absolutului. 

Teoria cuantică afirmă, în acord cu spiritualitatea orientală, că totul 
este un imens câmp infinit, din care particulele apar ca nişte valuri la 
suprafaţa oceanului. Ceea ce noi percepem ca fiind obiecte disparate sunt 
nişte astfel de valuri (numite singularităţi în teoria cuantică). Realitatea 
fundamentală este acest ocean fără formă, dar cu un potenţial creator 
infinit. Realitatea aparentă este cea a obiectelor cu formă, care se 
înfăţişează astfel numai creaturilor. Creatorul este însuşi oceanul, care 
nu-i separat de valurile pe care le creează din Sine. 

Iluminarea înseamnă să simţi direct, nu intelectual, că totul este 
real şi ireal în acelaşi timp (ocean şi valuri). Ignoranța (avidya) 
înseamnă să simţi pe jumătate, anume că totul ar fi numai real (valuri, 
fără ocean). 

Fizica cuantică specifică foarte clar: există dualitatea undă-particulă 
(real-ireal). Atunci când observăm intenţionat materia elementară, ea se 
comportă ca particulă, iar când nu o observăm, măsurările ulterioare 
arată că s-a comportat ca o undă sau câmp de energie. 

Deci, fundamental, lumea este o vibraţie (câmp), şi numai aparent, 
„de dragul nostru”, ni se înfăţişează ca structuri disparate, separate. 
Fiindcă noi înşine ne percepem ca indivizi separați şi ne ruşinăm de 
nuditate, precum Adam şi Eva, materia ni se arată tot sub o formă 
îmbrăcată, din „pudoare”. Sau poate din şiretenie... 


kk ok 


& AVIDYA este ignoranţa omului (corpul-minte) de a se crede o 
persoană separată de restul. Acesta-i ego-ul, un joc secund. Este o 
iluzie de gradul doi, care însă poate dispare prin iluminare, şi atunci 
rămâne doar jocul prim, Maya. Ego-ul este o iluzie totală, iar creaţia este 
doar o iluzie parțială. 

Iluminarea nu distruge Maya. Iluzia cosmică acţionează chiar la un 
nivel anorganic, încă de la nivel de particulă subatomică. Orice particulă 
este deja o creatură supusă Maya-ei. 

Cum este să nu te mai simţi separat de restul, adică fără ego? 

Este un sentiment crescător, pe parcursul aprofundării iluminării. 
Simţul individualităţii are grade de expansiune. Începe cu fuziunea cu 
obiectele din imediata vecinătate. Şi se continuă cu o fuziune tot mai 
largă. Vidya, adevărata cunoaştere, este pierderea treptată a simțului 
individualităţii. Dar încă din prima trezire, prima etapă, înţelegi că ceea 
ce credeai că este real, nu este chiar aşa. Şi accepţi că totul este real şi 
ireal în acelaşi timp. 

Să fii iluminat înseamnă să spui un mare DA! vieţii, oricărei 
întâmplări, oricărui lucru sau fiinţe întâlnite pe drumul tău, bun sau rău, 
plăcut sau neplăcut. 


9 LILA este Jocul cosmic. Este un cuvânt aparent similar cu Maya, 
dar are o cu totul altă încărcătură. Lila poate fi chiar un alt nume pentru 
Haosul divin, care coexistă cu Ordinea divină. Libertatea absolută, de 
multe ori, înseamnă opoziţia la Ordinea prestabilită de cineva, chiar de 
către Dumnezeu. Entităţile malefice, probabil, au ca slogan „Lila”, Jocul 
Cosmic neîngrădit. Ce poate fi mai interesant într-un joc liber decât să 
dejoci regulile?! 

Desigur, adepţii Binelui vor spune că nu poate exista niciun joc fără 
reguli, căci atunci n-ar mai fi joc, ci degringoladă. Dar, când cineva 
încalcă regulile Jocului cosmic, cine este arbitrul care să-l pedepsească? 
Karma sau rezonanţa. Absolutul Divin nu poate fi acel arbitru, căci EI 
este chiar sursa libertăţii, care încurajează inclusiv nesupunerea la reguli, 
cât şi stabilirea de reguli. Oare răul este iniţiat chiar de către Absolut, sub 
forma haosului ce perturbă ordinea? 

Dacă n-ar exista acest haos injectat periodic, atunci n-ar mai exista 
imprevizibilul şi totul ar decurge conform unui plan. Iar cine cunoaşte 
perfect planul, nu mai are nevoie de Dumnezeu, devenind el însuşi 
Dumnezeu. Dar aşa, când mereu apar injecții de haos, nimeni nu poate fi 
sigur pe nimic. Spiritele Superioare primesc constant ordine şi indicaţii 
de Sus, cărora uneori nu le înţeleg sensul. Ele încearcă să le dea un sens 
pe baza inteligenţei şi experienţei fiecăreia, dar mereu sunt cu un pas 
înapoi. Deciziile sunt impuse şi supervizate de Absolut. 

Probabil că Absolutul dă indicaţii şi entităţilor negative, pe altă 
filieră, sau poate chiar prin intermediul Spiritelor Superioare, care le 
eliberează primelor anumite canale de acţiune, „retrăgându-şi protecţia”, 
cum se spune. Spiritele Superioare nici n-ar putea face rău sau haos în 
lume, căci sunt structurate să iubească Ordinea, Binele, Adevărul etc. N- 
ar avea niciun spor sau entuziasm să provoace haos, suferinţă şi răutăți 
gratuite. Dar la astea se pricep demonii. 

Ce rol are răul în lume? Se vorbeşte, metaforic, de piatra care zgârie 
diamantul, pentru a-l face să strălucească. Iar învăţăturile spirituale 
vorbesc despre karmă, unde demonii ar juca rolul de pedepsitori. Fără ei, 
nu s-ar putea plăti karma. 

Dar oare orice rău este justificat din urmă? Oare nu există victime 
colaterale în diverse evenimente dramatice? Oare nu există întâmplare? 
Iar dacă nu există întâmplare, atunci haosul ce perturbă Ordinea lumii, 
nu cumva este trimis de Creatorul Absolut? Care face pare din libertatea 
Jocului divin sau Lila... Iar dacă chiar există întâmplare, oare nu este alt 
nume pentru haos? 


Când ţi se întâmplă ceva rău, ai două opţiuni înțelepte. 

Prima: să ţii seama de învăţăturile spirituale şi să cauţi mesajul sau 
corecţia care ţi se aplică. Unde ai greşit în trecut sau unde greşeşti în 
gândire mereu? Înţelegând asta, probabil că nu vei mai suporta în viitor 
aceeaşi „răutate” a vieţii. Asta înseamnă că vrei să fii mai fericit şi să 
scapi de Maya, de iluzie. 

A doua opţiune: să vezi în rău acţiunea directă a haosului, care nu 
poate fi înţeleasă, fiindcă nu are niciun sens. Injecţia de haos are doar 
rolul de a dinamiza creaţia şi atât, el nu este gândit de cineva, ci se iveşte 
organic din „supa cuantică”, ca şi ordinea. 

În acest caz, nu cauţi explicaţii personale, acceptând că nimic nu este 
personal. Pur şi simplu, te simţi parte din jocul libertăţii totale, Lila, de 
care doar eşti conştient. Nu te simţi o victimă, căci este un joc liber al 
nimănui, fără nicio miză. Nu eşti o victimă, fiindcă nici nu exişti. 
Universul nu te vede ca pe un individ, ci ca pe o constelație de energii. 
Numai tu te consideri un individ, din cauză că suferi de avidya, adică un 
fel de fata morgana. 


MAYA este iluzia sau minciuna cosmică din care vrei să ieşi, căci 
tânjeşti după Adevăr, şi acţionezi în acest scop, pe baza indicaţiilor 
înțelepţilor. 

LILA este jocul cosmic din care nu te gândeşti să ieşi, fiindcă atunci 
ar însemna să afli totul. Iar dacă ştii ce urmează, îţi va dispărea 
UIMIREA. 

Mai corect spus, Maya şi Lila sunt noţiuni ce se aplică Unicei 
Conştiinţe care se autoiluzionează că ar fi o grămadă de indivizi. Dar 
pentru că acum mă adresez unor indivizi, am adaptat limbajul. 


+ kk 


Unii învăţători spirituali spun că singurul scop al vieţii este ca tu să 
te iluminezi. Desigur, sugerează că asta ar sta în puterea ta. Dar 
neoadvaita spune că iluminarea nu depinde de tine. Concluzia logică ar fi 
că viaţa nu are nici măcar acest scop. 

Viaţa nu are niciun scop. Este o aparenţă. Aparenţa nu are niciun 
impact asupra Realităţii. Viaţa este LILA, un joc liber, fără scop şi fără 
efecte asupra jucătorului. Restul sunt poveşti. 

Desigur, există şi poveşti complexe, spiritualiste, în care spiritele, 
părticele din Dumnezeu, au fost trimise în Creaţie pentru a evolua şi a se 
întoarce la sânul Creatorului mult mai experimentate şi astfel să 
îmbogăţească Originea cu experienţa lor. Dar nondualiştii nu gustă 
aceste poveşti spiritualiste. Poate că n-au destulă imaginaţie... 

Fără aceste poveşti sofisticate, jocul LILA s-ar sfârşi. Sunt necesare 
pentru ca jucătorii să rămână în priză. Nu este doar un joc de acţiune, ci, 

mai ales, unul de imaginaţie. Dacă lipseşte motivaţia mentală, nu va mai 
exista nicio mişcare. 

„Banii fac lumea să se învârtă”, spune un slogan laic. Poate că ar 
trebui rescris astfel: „Ideile fac lumea să se mişte”. Fără nicio credinţă în 


vreo idee, ce ar mai fi oamenii?! Nişte bieţi iluminaţi, acolo... 
25 iulie 2021 

MINTEA MINTE 


Ce înseamnă că Isus a înviat 





Se spune că, în viaţă, numai moartea este o certitudine. Dacă 
însă Isus chiar a înviat, înseamnă că moartea este doar un concept, o 
interpretare psihologică - nu este un fapt real. Or, dacă nici moartea 
nu este o certitudine, atunci mai putem avea vreuna?! Toate 
conceptele sunt ireale. 

Dacă ne interesează Adevărul, trebuie să acceptăm că mintea nu ne 
serveşte decât minciuni, că nu ne putem baza pe ea pentru a afla 
Adevărul absolut. EI trebuie trăit direct, nu cunoscut mental. 

„Adevărat a înviat!” se tălmăceşte prin „Neadevărate sunt 
gândurile!”. 


Iadul e un cazino 





Iadul este un cazino, cu draperii groase la geamuri, ca să nu intre 
cumva lumina. Mesele de joc slab luminate sunt locurile populate de 
oameni. lar demonii se amestecă printre jucători ori stau în spatele lor. 
Toţi demonii vor să înşele pe cineva, fie ca jucători, fie prin inspiraţii 
înşelătoare date jucătorilor. Când reuşesc, demonii câştigă jetoane. Ei 
sunt plătiţi de patronul cazinoului să păcălească clienţii-oameni. Orice 
om care se aşază la o masă de joc poate cădea victima înşelărilor acestor 
smecheri. Nimeni nu este ferit. Singura modalitate de a te păzi este să nu 
te aşezi la nicio masă sau, şi mai bine, să nu intri în cazinou. 

Ce înseamnă asta? Să nu te amesteci cu lumea prea mult. Şi să nu te 
încrezi în gânduri prea mult. Mintea minte. 


Nici spiritele nu știu totul 





Am impresia tot mai acută că nici spiritele superioare nu ştiu totul. 
Parcă şi pe ele le iau prin surprindere Poruncile venite de la Divinitatea 
Absolută. Sunt şi ele la fel de uimite de viaţă, ca şi oamenii. Aparent, ştiu 
mai multe. Dar tot nu stăpânesc Misterul, care le depăşeşte. În această 
privinţă, oamenii sunt la fel de surprinşi ca şi spiritele. 

Spiritele superioare se pot exprima în sensuri opuse când se 
adresează unor oameni diferitiţi. Mai mult, chiar aceluiaşi om îi pot 

spune variante foarte diferite la momente diferite. Parcă ne-ar sugera să 
nu credem mai nimic, căci totul este o iluzie. Sau să nu mai căutăm 
răspunsuri de la alţii. Credinţa totală într-o entitate sau ideologie, 
obligatoriu ne va dezamăgi cândva. Este lecţia să ne îndoim de orice 
(scepticism) şi de totul (nondualism). Niciun sistem nu se susţine. La un 
moment dat, va fi subminat de o Poruncă Divină, care îi va da peste cap 
pe toţi. Numai că spiritele superioare nu suferă ca oamenii cu ego. Ele 
doar se miră şi se minunează, dar ascultă de Divin fără să crâcnească şi 
mai învaţă ceva. 

Cum spunea Isus, intuiţia proprie ne ajută să ştim ce trebuie să 
facem şi în ce să credem pe moment. Intuiţia ne este de folos personal. 
Nu este un instrument de validare a adevărului obiectiv, de aflare a 
secretelor lumii. Nicidecum. 

Adaug, eu aici, pentru că nici nu există un adevăr lumesc universal 
valabil. Totul este relativ. Numai Adevărul Absolut este demn de 
încredere, dar El spune atât, că toată creaţia este o iluzie, deci că nu ne 
putem baza pe ea, că nu are o valoare în sine, pe care să ne-o facem crez 
şi idol. Nimic creat nu are valoare absolută, ci doar pentru creatura 
respectivă, care şi ea este o iluzie. Real este doar Absolutul, care joacă 
toate rolurile din sceneta cosmică. Ce poţi să faci când înţelegi acest 
Adevăr suprem? Nimic. 

Cum spune celebrul dicton zen: „Înainte de iluminare, tăiam lemne 
şi căram apă. După iluminare, tai lemne şi car apă.” 


Universul e mental 





De sus în jos pe toate nivelurile (absolut, mental, astral superior, 
astral inferior şi fizic), se poate spune că „universul e mental”. Este o 
afirmaţie hermetică cu urmări profunde. Cu cât nivelul e mai înalt, cu 
atât subiectivitatea este mai mare. 

- La nivelul ultim, întreaga Creaţie este ideea Absolutului, deci 
Creaţia este o iluzie din punctul său de vedere. 

- La nivelul omului, realitatea este în cea mai mare parte obiectivă, 
dar subiectivitatea ne marchează doza de fericire personală. Lumea 
subiectivă a ego-ului este aparte de mediul înconjurător. Sunt realităţi 
paralele. În cazul iluminării, dispare lumea ego-ului, subiectivitatea, şi 
rămâne doar realitatea obiectivă, naturală. 

-La nivelul spiritelor libere care se amestecă cu oamenii, spiritele 
percep realitatea fizică prin intermediul conştinței umane. Ceea ce 





RĂZVAN-ALEXANDRU PETRE - Eseuri pe teme spirituale 2021 pag. 126 


contează pentru ele este conştiinţa umană, care este creatoare. Deci 
realitatea fizică coerentă este o interpretare a minţii umane, este 
subiectivă. 

Obiectiv privind realitatea fizică, ea este descrisă de fizica cuantică: 
un mare vid, în care se ivesc aleatoriu particule subatomice din spuma 
cuantică. Nimic interesant, nimic coerent. 

- Pentru spiritele din astralul inferior, realitatea mediului lor este 
parţial obiectivă, dar cu o mai mare influenţă a subiectivităţii decât în 
planul fizic. 

- Iar în mediul astral superior, realitatea mediului este aproape total 
subiectivă, deşi mai există nişte urme de forme şi culori oarecum 
obiective. 

- În mediul mental, fără forme, realitatea este în întregime mentală 
(de aici şi numele). Totuşi, se păstrează o diferenţă faţă de viziunea 
Absolutului, în sensul că mediul mental nu este privit ca o iluzie, aşa cum 
îl vede Absolutul, ci încă are o realitate obiectivă: este un mediu foarte 
maleabil, fără nicio iniţiativă sau formă proprie, totul depinzând de 
voinţa spiritelor. 

„Universul e mental” este o afirmaţie general valabilă. Doar 
proporţiile variază în funcţie de nivelul de abordare. La nivelul ultim, 
totul este subiectiv, iar la nivelul omului, realitatea pare a fi mai ales 
obiectivă, cu injecții masive de subiectivitate. 

La nivelul omului, putem spune că lumea interioară, a gândurilor şi 
emoţiilor, depinde foarte mult de ideile pe care le nutrim. Ne vin mereu 
idei care nu ne aparţin. E clar că sunt nişte idei „obiective”, venite din 
afara noastră. Ce putem face este să le încurajăm, dându-le atenţie. Noi 
suntem un filtru care lasă să treacă doar anumite gânduri din infinitatea 
care ne înconjoară. Deci materialul de construcţie a lumii ideilor noastre 
nu ne aparţine, este obiectiv. Noi alegem însă fiecare cărămidă (sau carte 
de joc) pentru castelul viselor noastre. Aceasta este subiectivitatea 
noastră. 

La nivelurile superioare, spirituale, ideile sunt create de spiritele 
înseşi. Fiecare spirit are control asupra gândurilor pe care le nutreşte. 
Dar chiar şi acolo, vin înspiraţii de la nivelul suprem, divin, care nu pot fi 
oprite sau filtrate. Spiritul este îmbibat automat de mesajul lor, iar el le 
va adapta la specificul mediului în care trăieşte. Pe lângă acestea, poate 
avea şi propriile iniţiative. Aşadar, este o mult mai mare subiectivitate, 
dar încă există anumite impuneri foarte subtile. 

Numai Absolutul este total liber să gândească orice vrea şi să 
transmită mai departe inspiraţiile sale către iluzoria sa Creaţie. Această 





RĂZVAN-ALEXANDRU PETRE - Eseuri pe teme spirituale 2021 pag. 127 


libertate absolută poate fi interpretată şi ca un fel de haos, adică o 
libertate nereglementată de vreo lege cunoscută de creaturi. Din contră, 
toate spiritele se supun unor reguli şi unei ierarhii, în vârf tronând 
Creatorul. 


Cum văd spiritele lumea fizică 





Conştiinţa trebuie să coboare în vehiculul fizic, în corpul-minte, 
pentru a trăi anumite experienţe inaccesibile de la nivelurile superioare. 
Senzaţiile sunt unice de la nivelul fizic. Ele pot fi oarecum simulate la 
nivel astral, dar nu e acelaşi lucru. 

Se ştie că spiritele, de obicei, când interacționează cu oamenii, 
privesc lumea fizică prin ochii omului respectiv, adică percep prin 
intermediul minţii omului. Pentru spirite, ceea ce vedem noi nu există, 
privind de la nivelul lor de vibraţie. Mintea noastră creează propria-i 
realitate, iar spiritul respectiv preia această „imagine a lumii”. Iată cât de 
relativă este realitatea şi de ce se spune că „universul este mental”. 

Desigur, toţi oamenii folosesc acelaşi dispozitiv mental, astfel că 
realitatea fizică este consensuală, vedem toţi exact aceeaşi iluzie. Dar tot 
este o iluzie, pentru spirite. 

În plus, fiecare om îşi adaugă propriile sale iluzii, prin ego. Acesta este un 
vis în vis, o iluzie de gradul doi. 

Dacă vor neapărat, unele spirite se pot materializa în planul fizic şi 
să-şi fabrice instantaneu organe de simţ fizic. Dar nu e un proces la 
îndemâna oricărui spirit şi este destul de neplăcut pentru ele. Preferă să 
ne supravegheze prin intermediul propriilor noastre minţi. 

Tot în minte apar şi visele. Iar spiritele ce ne veghează pot interveni 
în vis, adică în iluzia mentală care provoacă visul. 


Demonstrarea științifică a conștiinței? 





Savanţii Vernon Neppe şi Edward Close au pus la punct o 
Teorie a Totului care se apropie cel mai mult de adevărul ştiinţific. De 
unde ştim? Din faptul că teoria lor rezolvă matematic cele mai multe din 
zecile de chestiuni rămase nerezolvate de modelul standard al fizicii 
moderne şi de modele alternative, cum ar fi teoria superstringurilor. 
Detalii în comunicarea ştiinţifică "The triadic dimensional vortical 
paradigm”. 

Mi-a atras atenţia esenţa lucrării, anume că nu trăim într-o lume cu 
3 dimensiuni spaţiale şi una temporală (3s+1t), ci în 3 dimensiuni 
spaţiale + 3 dimensiuni temporale + 3 dimensiuni mentale (numite de 
autori „gimmel” sau vehiculul conştiinţei). Ei spun că încă nu pot 
explica cum să interpretăm cele 3 dimensiuni temporale. Susţin însă cu 
fermitate că lumea nu poate fi explicată fără introducerea celui de-al 
treilea element, alături de spaţiu şi timp, un element fără masă şi fără 
energie (gimmel). 

Dar iată că explicaţia o găsim în altă parte, la mediumul Guy 
Needler. Comunicând cu Sursa, i s-a spus că timpul nu este liniar 
(unidimensional, reprezentat de o axă pe care plasăm trecutul, prezentul 
şi viitorul), ci sferic (tridimensional). Aceasta s-ar traduce prin faptul că 
există nenumărate variante în care se pot desfăşura evenimentele, 
plecând de la un moment dat (precum razele ce pleacă din centrul sferei). 
Toate coexistă, dar numai o variantă va fi aleasă sau activată de liberul 
arbitru al fiinţelor. Celelalte sunt viitoruri probabile sau lumi paralele, 
dar nu mai puţin reale (sau la fel de ireale) ca varianta trăită de noi. 

Autorii Neppe şi Close spun că modelelor fizice de până acum le 
lipseşte conştiinţa (gimmel), fără de care nu se poate explica stabilitatea 
particulelor elementare. 

Am putea specula că acele particule cuantice care apar şi dispar într- 
un interval infim de timp, neputând fi detectate de aparatele noastre de 
măsură şi care se anulează reciproc (de genul electron şi pozitron), ele ar 
fi instabile tocmai din cauză că nu sunt sprijinite de conştiinţă (gimmel). 
Conştiinţa este cea care stabileşte ce fiinţează şi ce nu. Conştiinţa 
generează realitatea fizică. 

Dar iată cum am putea explica şi cele trei dimensiuni ale conştiinţei: 

Conştiinţa explorează simultan toate variantele posibile de timp, 
foarte multe, dar nu infinite ca număr. Şi atunci, evident că există 
nenumărate lumi paralele, la fel de reale şi foarte similare, dar în care 
evenimentele pământeşti se desfăşoară după scenarii diferite. În acest 
caz, este clar că şi conştiinţa trebuie să aibă trei dimensiuni (precum 
timpul) — cu alte cuvinte, să se poate diviza în oricâte părţi pentru a 
experimenta simultan toate variantele temporale. 

Acest lucru ni-l confirmă şi comunicarea mediumul Maria Cociş cu 
entitatea Ande (nr.3). 

Din perspectivă filosofică (în care nu ne interesează ecuaţiile 
matematice, ci numai logica), am putea spune că „trei dimensiuni” este o 
figură de stil care sugerează ideea, mai generală, de „variante ale realităţii 

desfăşurate simultan” şi, de asemenea, „divizarea holografică a 
conştiinţei” în oricâte părți este nevoie pentru a trăi toate acele variante. 

Iată cum poate fi descris mai simplu acest model al realităţii 
simultane. La un moment dat, trebuie să luăm o decizie dintre mai multe 
opţiuni. De fapt, toate opţiunile vor fi explorate de conştiinţă, motiv 
pentru care spaţiul se divide în câte opţiuni există, la fel şi conştiinţa. 
Fiecare opţiune este o variantă temporală. La următorul moment 
important, când trebuie să ne exprimăm liberul-arbitru, spaţiul iar se 
divide ş.a.m.d. Evident, acelaşi lucru se petrece cu oricare fiinţă dotată cu 
liber-arbitru, astfel că numărul de variante generale planetare creşte 
enorm în (aproape) fiecare secundă. Dar aceasta nu este nicio problemă, 
fiindcă Conştiinţa se poate diviza în oricâte părţi este necesar, potenţial o 
infinitate, deşi numărul real este, totuşi, finit. 

Mă gândeam deunăzi ce interesant ar fi ca un clarvăzător să poată 
accesa Akasha şi să scrie o carte cu, să zicem, 30 de variante diferite ale 
evoluţiei României de la revoluţia din 1980 până în prezent. De genul, ce 
s-ar fi întâmplat dacă...? Astfel, istoria post-factuală poate deveni un fapt 
foarte real, cel puţin pentru cercetarea spirituală. 


11 7412 





Autorii Neppe şi Close mai spun că, pentru ca teoria lor cu cele 9 
dimensiuni să fie completă, este nevoie să existe încă o dimensiune 
integrativă (rezultată din teorema incompletitudinii a lui Godel) care să 
le înglobeze, a zecea — care are la bază a unsprezecea. Acelaşi număr, 11, 
este pomenit şi de tânărul clarvăzător Matias de Stefano, care 
conferenţiază pe site-ul Gaia. EI îl defineşte astfel: 3 dimensiuni fizice, 3 
dimensiuni emoţionale şi 3 dimensiuni mentale, în total 9, care creează o 
a zecea dimensiune unică. Iar aceasta se divide şi ea, generând-o pe a 
unsprezecea — Absolutul, de unde totul se vede complet altfel. 

Tot la 11 dimensiuni ajunge şi teoria supercorzilor, dar prin 
însumarea unei dimensiuni temporale şi altor 8 dimensiuni spaţiale 
(rezultate din matematica superioară), plus gravitația şi încă una de 
integrare. Nu cred că este o coincidenţă; este ceva cu acest număr. Dar 
oare ce? 

În schimb, alte informaţii date de Matias de Stefano concordă cu 
unele aflate de Guy Needler astfel: primul spune că la baza creaţiei stă 
cifra 6 (cele 6 cercuri ale Florii Vieţii sau vârfurile a două piramide unite 
la bază), care, dublată prin polarizare, dă 12. Iar al doilea spune că la baza 

creaţiei stau cele 12 Entităţi Sursă, menţionaţi şi în Biblie sub numele de 
Elohimi sau Creatori (vezi Psalmul 82:1 şi 6). Deasupra lor se află 
Originea sau Creatorul Absolut. 

Un alt element remarcabil în lucrarea autorilor Neppe şi Close este 
numărul 108, care apare ca o sumă a calităţilor electronului, neutronului 
şi protonului. Tot numărul 108 apare în descrierea matematică a 
elementelor care stau la baza vieţii organice, dar nu şi la celelalte 
elemente chimice. (Simplă observaţie: 108 = 12x 9) 

Pe de altă parte, numărul 108 este considerat sfânt de către tradiţia 
hindusă, deşi motivaţia s-a pierdut de-a lungul timpului. 

Sadhguru spune că există 108 variante ale Creaţiei divine (plus încă 
4, adică 112). La un moment dat, există circa 20 de Creaţii active, dar pe 
măsură ce una apare, alta dispare. În prezent ne-am afla în Creaţia nr. 
84. După sfârşitul creaţiei nr.112, nu va mai exista nicio creaţie, ci doar 
Absolutul. 

XXX 

Aici se ridică cel puţin un semn de întrebare: care număr este corect, 
11 sau 12? Această întrebare a pus-o Originii şi mediumul Guy Needler în 
cartea sa „The History of God”. Originea a răspuns că, atunci când 
matematica va mai avansa, va găsi 12 dimensiuni ale creaţiei. Iar fiecare 
dimensiune are 12 benzi de frecvenţe. 

Şi a mai adăugat un comentariu interesant. Anume că, din cele 12 
dimensiuni, primele 3 sunt dimensiunile spaţiului tridimensional 
(lungime, lăţime şi înălţime), iar a patra este timpul. Următoarele 
dimensiuni sunt energetice, fiecare suficientă în sine (un fel de spaţiu 
fără timp), în număr de 8. 

Este interesant că versiunea simplificată a teoriei supercorzilor (fără 
includerea gravitaţiei) a găsit tot 10 dimensiuni: 8 spaţiale + 1 temporală 
+ 1 integrativă = 10. (Am detaliat bazele matematice ale acestei concluzii 
în cartea mea „Cele o Mahavidya”.) Prin urmare, se pare că 11 este un 
număr exagerat, şi ar trebui redus la 10 (9 dimensiuni + 1 integrativă). 
Iar 10 poate fi ulterior extins la 12. 

Bun, şi ce dacă? La ce ne ajută? Ba chiar, aceste informaţii 
contradictorii mai mult ne încurcă decât ne lămuresc. De pildă, în teoria 
Neppe-Close, timpul avea trei dimensiuni, iar în celelalte, timpul este o 
dimensiune unică de sine stătătoare, ca şi celelalte dimensiuni 
energetice. 

Răspunsul îl găsiţi în titlul acestui articol. 


6 august 2021 

CUM DEFINIM CONDIȚIA UMANĂ 


Există o pildă înţeleaptă din Orient despre perceperea Adevărului. 
Oamenii se apropie de Adevăr precum orbii care pipăie un elefant pentru 
a înțelege cum arată. Unul pipăie trompa şi spune „Aha, ştiu cum arată 
un elefant!”. Altul pipăie urechile şi spune „Gata, ştiu ce este elefantul!”. 
Altul pipăie coada şi exclamă „Ce minune este un elefant!”. De fapt, 
niciunul dintre orbi nu poate înţelege cu adevărat ce au în faţă. Tot cam 
aşa abordează spiritualitatea condiţia umană. 

Ce este omul şi cum se diferenţiază el de animale? 

Există trei noţiuni care ar putea defini esenţa condiţiei umane: 
conştiinţă de sine, ego şi liber-arbitru. Despre ele am scris în repetate 
rânduri şi din diverse perspective. Voi relua subiectul, pe scurt. 

Să spui astăzi că omul este singura specie cu conştiinţă de sine este o 
eroare. Cercetătorii au demonstrat, prin testul oglinzii, că există câteva 
specii de animale superioare care se pot recunoaşte ca indivizi separați 
(maimuţele, delfinii, elefanții, orca, pițigoiul etc). Este cel puţin începutul 
conştiinţei de sine, dacă nu chiar mai mult. 

Să ne rezumăm, aşadar, a vorbi despre ego şi voinţa liberă. Ambele 
aceste concepte gemene se bazează pe ideea de separare a individului de 
restul universului. Nu putem vorbi de ego fără liber-arbitru şi nici invers. 
Oarecum, sunt noțiuni sinonime. 

Cum ia naştere ego-ul? 

Există mai multe explicaţii. În general, învățătorii spirituali pun 
accent pe faptul că ego-ul este o achiziţie a speciei şi a copilului. Încă din 
primele luni de viaţă, copilul învaţă de la cei apropiaţi că este un individ 
separat de restul obiectelor şi fiinţelor din jur. Iar pe la vârsta de 1,5 ani, 
copilul devine, dintr-o dată, conştient de separare. 

Învățăturile spirituale pleacă de la acest fapt pentru a propune căi de 
diminuare a acestei separări, pentru purificarea subconştientului de 
„falsele învățături” ale lumii. Se presupune că, odată cu „dezvăţarea” 
subconştientului, va apare iluminarea, adică va dispare ego-ul, revenind 
la stadiul inocenţei, maxima fericire posibilă pentru om. 

Credinţa iudeo-creştină ne oferă chiar şi o poveste despre cum a 
apărut ego-ul la primii oameni, Adam şi Eva. Cauza a fost ispita şarpelui, 
adică a diavolului. Diavolul ar fi deci vinovatul pentru apariţia ego-ului 
uman. Şi tot diavolul încurajează şi astăzi „păcatele” omului, adică 
manifestările egotice. 

Oricum l-am privi, ego-ul este privit ca un rău ce apasă asupra 
condiţiei umane. 

Unii încearcă să-l motiveze pe baze evoluționiste. Ego-ul ar avea la 
bază instinctul de supravieţuire, adică creierul reptilian. Peste el, s-au 
acumulat straturi de civilizaţie, care l-au îmblânzit, l-au cizelat, prin 
apariţia supraego-ului. Totuşi, această viziune se contrazice cu afirmaţia 
aceloraşi învăţători care spun că animalele nu au ego, că se simt parte a 
naturii. 

A apărut, mai recent, abordarea nondualistă neoadvaita, şi l-aş 
nominaliza aici pe Jim Newman, care spune că ego-ul nu are nicio 
legătură cu ce am fost învăţaţi. Ego-ul este o contracție energetică ce 
apare în organism la o vârstă fragedă, dar fără nicio cauză sau explicaţie. 
Nu are legătură cu educaţia. Neavând o cauză de apariţie, nu are nici o 
cauză de dispariţie. Nicio cale spirituală nu poate duce la dispariţia ego- 
ului. (Oarecum confirmând acestă opinie, Adyashanti spune că, dacă ar fi 
să ne luăm după rata de succes în privinţa iluminării, buddhismul ar fi 
trebuit să dea demult faliment.) 

Jim Newman spune că, înainte de a apărea ego-ul, în Tot-ce-există 
apare sentimentul de AICI. Din imensitatea spaţiului infinit, Absolutul se 
restrânge şi se stabilizează într-un loc, pe care îl ia în posesie şi declară: 
iubesc acest Aici! Ulterior, această restrângere devine un fel de contracție 
energetică în organismul uman. 

Este deci o lucrare divină intenţionată, spunem noi. Nu este de vină 
„păcatul originar”, nu este de vină nici diavolul, nu este de vină nici 
educaţia primită de copil. Este voinţa liberă a Divinităţii de a se separa de 
Sine, a experimenta sentimentul de izolare. Este o iluzie în care 
Dumnezeu se bagă singur, un fel de autohipnoză. 

Dar de ce? 

Jim Newman spune că nu există niciun răspuns, niciun scop, nicio 
rațiune, cum de altfel, nu există pentru nimic altceva. Totul este 
Absolutul, imposibil de priceput. Absolutul este atât haosul creator cât şi, 
simultan, ordinea aparentă a creaţiei. Nu e vorba că o parte din haos ar 
deveni ordine, ci haosul este simultan ordinea. Nicio minte nu poate 
pricepe acest paradox şi, astfel, Absolutul va rămâne pe veci de neînțeles. 

Totuşi, pentru că omul e însetat de sens, ajungem la ceea ce i-a 
transmis Originea mediumului Guy Needler, în „History of God”. Se 
spune că specia umană desfăşoară un experiment unic în univers. 
Dumnezeu cercetează cum poate evolua o specie inteligentă bazându-se 
pe liberul-arbitru individual. Restul speciilor inteligente au o voinţă de 
grup, toţi indivizii urmăresc binele comunităţii, nu al lor personal. În 

schimb, pe Pământ, fiecare om are posibilitatea de a-şi urmări numai 
propriul interes, chiar în dauna semenilor sau a naturii. 

Desigur, acest fapt a dus şi duce la degradarea speciei şi a naturii, 
pentru că este contra-productiv. Dar numai observând efectele nocive ale 
egocentrismului, oamenii învaţă că trebuie să caute binele colectiv 
înaintea celui individual. Nu li se impune voinţa de grup, ci ajung singuri 
la necesitatea ei. 

Oare învaţă ceva din necazurile lor? 

Din aceeaşi sursă spirituală aflăm că au existat până acum 43 de 
civilizaţii terestre, care toate au eşuat pe această cale a individualităţii. 
Ultima civilizaţie cunoscută este cea din Atlantida, al cărei nivel 
tehnologic era remarcabil, neegalat astăzi. De fapt, nu putem compara 
civilizațiile între ele, fiindcă fiecare a mers pe o anumită paradigmă, şi-a 
dezvoltat anumite capacităţi. Fiecare a fost un experiment unic în felul 
său. De pildă, civilizaţia atlantă stăpânea manipulările genetice şi ştiinţa 
cristalelor, iar civilizaţia actuală excelează, destul de recent, în folosirea 
electronicii şi tehnologiei digitale. 

La nivel global şi istoric, specia umană a eşuat constant pe această 
cale a liberului-arbitru. Ne punem atunci întrebarea dacă civilizaţia 
noastră mai are vreo şansă să iasă de pe calea autodistrugerii. Fiind un 
experiment, el poate eşua. Însă, ne spune Originea, dacă va reuşi, va 
influenţa întregul Univers. Atunci, şi celelalte specii inteligente vor fi 
trecute pe traiectoria dezvoltării individuale, ştiind deja riscurile şi 
soluţiile. Deci de noi ar depinde viitorul universului...! Dacă trezirea 
spirituală care are loc astăzi la nivel global va reuşi să strângă masa 
critică pentru scoaterea omenirii din acest impas recurent, atunci reţeta 
va fi folosită şi la celelalte civilizaţii extraterestre. 

Sună raţional şi înălţător şi mobilizator. Dar nu putem şti cât adevăr 
zace în tot ce a primit Guy Needler. Fiecare entitate spirituală benefică ce 
comunică prin mediumi are, desigur, intenţii foarte bune, constructive, 
educative. Însă ea transmite printr-un medium care trebuie să poată 
traduce, înţelege şi accepta mesajul respectiv. Mai mult, entitatea ţine 
cont şi de publicul potenţial al acelui medium, adaptând mesajul la 
nivelul general de înţelegere. Ţinând cont de toate aceste restricţii, uneori 
mesajul poate să nu mulţumească pe cititorii aflaţi pe un nivel superior 
de cunoaştere. 

Sau, preluând pilda cu elefantul, există o părticică de adevăr în toate 
aceste abordări, însă Marele Adevăr va rămâne o enigmă. Nu 
întâmplător, Buddha a transmis cu limbă de moarte să nu credem pe 

nimeni, nici măcar pe cei mai venerați maeştri, ci să cercetăm toate 
informaţiile pe cont propriu. 

Desigur, mintea umană este limitată şi nu putem fi experţi în 
domenii necunoscute. Totuşi, aici e vorba de intuiţie, de rezonanţă, de a 
accepta ceea ce „ne face cu ochiul”. Nu se pune problema de a descoperi 
vreun adevăr absolut, fiindcă mintea nu poate face asta. Mintea, prin 
definiţie, parcelează adevărul ca să-l poată analiza în detaliu. Nu-l poate 
pricepe integral. Fiecare om se află într-un anumit stadiu evolutiv, unde 
are nevoie de anumite adevăruri şi nu de altele. Adevărul altuia l-ar putea 
încurca. 

Acesta e sensul îndemnului lui Buddha: Să nu gândim cu mintea 
altuia înseamnă să acceptăm porţiunea de adevăr care ne este de folos în 
stadiul actual. Cum s-ar zice, să punem mâna pe piciorul elefantului şi să 
ne mulţumim cu ce am simţit pe propria piele. Este un adevăr parţial, dar 
cert. Să nu-i credem pe cei care ne spun că elefantul este o fiinţă cu 
trompă. 

Sau să-i credem şi pe ei?!... 


Liberul-arbitru este un dar? 





L-am auzit pe Roger Castillo, discipol al lui Ramesh Balsekar, 
spunând ceva interesant, anume că sentimentul că ai voință liberă este 
un dar. Însă sentimentul că tu ai fi făptuitorul este fals, fiindcă 
condiţionările tale aleg în locul tău. Şi de aici decurg toate problemele şi 
suferinţele din lume, din faptul că te crezi făptuitor. 

M-am oprit din ascultat, fiindcă mi s-a părut că ceva sună disonant 
în ce spunea acest conferenţiar nondualist. Dar ce putea fi greşit? 

Şi mi-am dat seama că acest “dar” al liberului-arbitru, perceput de 
ego ca un fel de plăcere subtilă, este de fapt o momeală, ca să nu renunţe 
la senzaţia de făptuitor, foarte apăsătoare, de altfel. Aşadar, nu putem 
spune că liberul-arbitru ar fi ceva benefic, ce trebuie păstrat, şi că ar 
trebui să renunţăm doar la senzaţia de făptuitor. Nu. Cele două nu pot fi 
separate, sunt feţele opuse ale aceleiaşi monede. 

În general, toate plăcerile egotice ne sunt date tocmai pentru ca ego- 
ul să nu simtă apăsarea misiunii sale. Altfel, ego-ul ar renunţa repede la 
viaţă, la propriu şi la figurat. Sunt nişte plăceri mici şi trecătoare, de care 
ego-ul are nevoie. Toate momelile destinate ego-ului se prezintă iniţial ca 
nişte mari speranţe de fericire, eventual, încheiate cu mici plăceri de 

scurtă durată. Dar se pare că ego-ului nu-i pasă că a fost păcălit pe trei 
sferturi. Şi în final, rămâne mereu nesatisfăcut, ceea ce se şi doreşte. 

Dacă ego-ul ar fi pe deplin satisfăcut, n-ar mai căuta, nu s-ar mai 
agita, n-ar mai dori să controleze ceea ce nimeni nu poate controla: 
viitorul. Or, rolul ego-ului tocmai ăsta este. Fără ego, treburile ar fi clare, 
în ordine, ideale. Divinul ne-ar putea scăpa pe toţi, instantaneu, de 
povara egotică, dacă asta ar vrea El. Însă experimentul terestru nu 
include perfecțiunea nici măcar ca ideal, ci operează cu alţi parametri. Ar 
trebui să ne împăcăm cu această idee. 

26 august 2021 

CELE 4 FAZE TARI ALE 
SPIRITUALITĂŢII 


Cele 4 faze tari ale evoluţiei spirituale ar fi: ateul, religiosul, 
spiritualistul şi non-dualistul. 

Ateismul este credința în materie. Are un rol util la începutul 
evoluţiei omului, pentru a căpăta încredere în propriile puteri şi 
inteligenţă. Dar la un anumit punct, devine insuficient. Şi atunci omul 
devine religios. 

Religia este credința în non-materie. Omul înţelege că deasupra lui 
mai există un întreg univers invizibil. Totuşi, viziunea sa este marcată de 
materialism şi conformism social: de ritualuri, influenţa preoţilor, dogme 
rigide. Religia este un spiritualism materialist. Omul religios se roagă la 
Cer pentru lucruri materiale şi rezolvări practice. La un moment dat, nici 
religia nu îl mai satisface. Şi atunci omul devine spiritualist. 

Spiritualismul este o religie purificată de balast: de ritualuri 
absurde, de influenţa atotputernică a preoţilor, de dogme rigide, care nu 
se potrivesc cu lumea spiritelor libere. Omul ia contact cu lumea 
spiritelor, direct sau prin intermediari (de gen mediumi, senzitivi, 
clarvăzători etc). 

Totuşi, chiar şi acum omul are o viziune trunchiată, 
antropomorfizată. El are impresia că spiritul este un fel de om cu un corp 
mai moale şi mai aerodinamic. Nu-şi poate închipui lumea spiritelor 
superioare şi de aceea îi plac poveştile despre viaţa în astral. Viaţa în 
astral, într-adevăr, pare a fi o viaţă terestră paradisiacă, la prima vedere. 
Totuşi, este şi ea o iluzie, comparată cu lumea ideilor pure. 

Spiritul superior este cu totul altceva decât un suflet limitat de om. 
Şi aşa ajungem în pragul non-dualităţii, pe care îl va trece omul aflat la 
capătul evoluţiei sale. 

Non-dualitatea anulează toate fazele precedente, bazate pe 
credinţă, considerându-le pe toate nişte iluzii într-o Mare Iluzie. Credinţa 
este un vis al minţii, Mintea este un vis al Creaţiei, iar Creaţia este visul 
Creatorului. În acelaşi timp, nondualistul nu le respinge, ci le acceptă ca 
inevitabile, din moment ce există. Prin însăşi numele său, de „non- 
dualitate”, ea face pace între toate opusele, între real şi ireal, între bine şi 
rău, între Creator şi Creaţie etc. Totul alcătuieşte unica Fiinţă ce există şi 
care se manifestă într-o infinitate de moduri diferite şi, deseori, 
contradictorii. 

Diferenţa dintre spiritualism și nondualitate 





Unii spiritualişti proclamă „nondualitatea” ca pe un suprem ideal şi 
destinaţie finală, afirmând că atingerea nondualităţii ne va duce la 
obţinerea tuturor calităţilor divine. Dar asta e doar o speculație a 
spiritualiştilor, bazată pe ignoranță. Nondualitatea nu are nimic de a face 
cu stările ideale, care sunt nişte concepte. 

Un iluminat poate fi şi nervos sau supărat, iar prin asta nu pierde 
nimic din calitatea sa de iluminat. Care calitate nu-i conferă nicio 
superioritate asupra altora — nu este nici mai virtuos, nici mai păcătos. 
Nondualitatea înseamnă recunoaşterea a Ceea-ce-este şi atât. Nu aduce 
niciun avantaj individual şi nu trebuie transformată într-o unealtă sau un 
scop. „Nondualitatea aplicată” este o minciună. Nu există nicio cale către 
ea şi niciun avantaj lumesc ce rezultă din ea, din nondualitate. 

Şi ce este Ceea-ce-este? Nu se poate descrie în cuvinte, pentru că nu 
avem asemenea noţiuni, nici măcar pe aproape. Ceea-ce-este este totul şi 
nimic, în acelaşi timp; sau niciuna dintre cele două. Ceea-ce-este este 
nimicul manifestat ca tot ce există. Ce paradox! 

Iluminatul spune că nu mai există nicio persoană în el, deci nu mai 
simte ruşine, teamă de respingere socială, plictiseală, depresie etc.. Pot 
apare însă emoţii animalice, primare, care răsar din inconştient, din 
achiziţiile speciei şi ale personajului pe care l-a jucat şi încă îl joacă. Doar 
că de acum înainte, din starea de iluminare, nu va mai achiziţiona alte 
tipare mentale. Dar cele deja prezente îşi pot face apariţia din când în 
când, până când, eventual, se vor şterge de la sine. 

Spiritualistul depune o muncă conştientă şi dureroasă pentru a le 
elimina. Iluminatul nu o face, pentru că nu simte nevoia de perfecţionare, 
de îmbunătăţire personală. Nu mai există în el nicio persoană, deci nicio 
dorinţă. Totuşi, ca rezultat al istoriei personale şi de specie, anumite 
dorinţe pot apare, dar sunt automate, nu mai au drept cauză nevoia de un 
ego mai bun. Aici e cheia, lipsa ego-ului. 

Spiritualitatea este făcută de ego sau, mai bine zis, de supraego. Ce-l 
împinge s-o facă? Spiritul, care trăieşte permanent în nondualitate, fiind 
Divinul focalizat pe o anumită experienţă. Iluminarea înseamnă a te 
contopi cu Spiritul divin, păstrându-ţi partea umană. Ce paradox! 


Iluminarea spiritelor 
Iluminarea există şi în lumea spiritelor. lar acolo chiar contează 
foarte mult pentru viaţa lor curentă. Cu cât spiritul este mai iluminat, cu 
atât este mai aproape de Absolut, adică pe un nivel mai înalt de evoluţie, 

mai avansat în ierarhia spiritelor. Şi aşa ne explicăm de ce sunt “bune” 
spiritele superioare: pentru că sunt iluminate. Spiritele din astralul 
inferior nu sunt iluminate, ci se situează cam la nivelul oamenilor 
obişnuiţi, cu bune şi cu rele. Pe tărâmul spiritelor bune, însă, 
nondualitatea este o realitate obişnuită şi pragmatică. 


Etapele metamorfozei ego-ului 





1. Ego-ul este la putere. Are o armură prin care nu poate pătrunde 
niciun sfat divin. Experienţa de separare este completă. Consecința este 
că va suferi, cu siguranţă. 

2. Ego-ul începe să accepte sfaturile divine şi practica spirituală. 

Pericolul este să exagereze cu practicile sau să înţeleagă lucrurile 
greşit, egotic, putând astfel să-i facă rău complexului minte-corp. 

3. Ego-ul primeşte mereu inspiraţii şi intuiţii. El este pe jumătate un 
canal deschis către divin. Pericolul este să capete orgoliu spiritual pentru 
micile sale realizări. 

4. Ego-ul este aproape complet înlăturat prin iluminare. Aici 
pericolul este revenirea la supremaţia ego-ului, dacă mintea nu suportă 
dintr-o dată atâta lumină, libertate, iubire. 

Uneori, fazele se întrepătrund sau se succed, înainte şi înapoi, foarte 
rapid, chiar în aceeaşi zi. 

«Trezirea spirituală este ca atunci când erai un beţiv şi ai renunţat 


definitiv la băutură. Singura problemă este că trebuie să trăieşti tot restul vieţii 
într-un bar.» ( Aayashanti, pe Facebook) 


Interpretări ale libertăţii de voinţă 





În privinţa liberului-arbitru, există trei opinii posibile, trei categorii 
de oameni. 

(1) — «Eu am liber-arbitru total. Toţi îl au şi, de aceea, tot ce mi se 
întâmplă în viaţă este haotic. Viaţa mea este mereu în pericol şi trebuie să 
fiu vigilent, să mă protejez.» 

(2) — «Am observat că, în anumite momente, am fost împins să iau 
anumite decizii sau situaţia avea o ieşire unică sau că am luat decizii 
inexplicabile ulterior. Forțe invizibile mi-au forţat mâna sau au acţionat 
în locul meu. 

Mai mult, dacă analizez mai profund, observ că liberul meu arbitru a 
acţionat doar în situaţii nesemnificative. Marile decizii critice mi-au fost 
impuse. Oare liberul meu arbitru este atât de neimportant, încât ar putea 
chiar lipsi?» 

(3) — «Ca iluminat, observ clar că nu există niciun liber-arbitru, 
fiindcă nu există nicio fiinţă separată de Dumnezeu. Există numai o unică 
Inteligență care se autoreglează. Liberul-arbitru este o iluzie a fiinţelor 
iluzionate de Maya. Persoana care scrie aceste rânduri nu există decât în 
mintea cititorilor ignoranţi. Desigur, un corp-minte scrie aceste cuvinte, 
dar nu în mod independent, ci este acţionat de Unica Inteligență Divină, 
la fel ca tot ce există. 

Dacă privim aparenta lume ca fiind reală, atunci există o oarecare 
libertate, care este însă la fel de aparentă. Însă dacă privim lumea ca fiind 
simultan reală ŞI ireală, atunci libertatea creaturii este o iluzie, ca şi 
creatura însăşi.» 


Era ciobanul mioritic un iluminat? 





Acceptând clasificarea de mai sus, putem interpreta balada Mioriţei 
în altă cheie. 

Este clar că ego-ul (1) respinge soluţia mioritică de resemnare şi 
fatalism. Însuşi termenul de fatalism este inventat de ego pentru a 
declasa abordarea iluminată. 

Pe de altă parte, este evident că autorul baladei era un iluminat, nu 
un pesimist. Altfel cum să explicăm faptul că mari oameni de cultură 
susţin că balada este o capodoperă?! 

Desigur, putem înţelege opoziţia ego-ului, care se teme să nu cadă în 
depresie, defetism şi pasivitate în urma resemnării mioritice. Aici este 
nevoie de o explicaţie suplimentară, care să relaxeze pe toată lumea. 

Dacă îi spui ego-ului că nu liberul-arbitru lipseşte, ci însăşi 
persoana care să-l aibă, este altceva. Atunci, dintr-o dată, auditorii se 
vor împărţi în două categorii: (1) În prima vor intra cei care vor spune că 
este o absurditate de la un cap la altul şi că nu are rost să mai discute 
această chestiune. Şi se vor simţi uşuraţi. (2) În a doua vor intra cei se vor 
simţi uşuraţi, fiindcă nu mai simt sufocantele regrete pentru trecut, 
responsabilitatea pentru prezent şi teama de viitor. 

11 septembrie 202 

DEFORMĂRILE EGO-ULUI 


Nu există dreptate în natură 





În natură nu există dreptate, nicăieri. Dreptatea este un concept al 
minţii omului, care reflectă oarecum legea naturală a echilibrului, dar 
într-un mod distorsionat. Dreptatea este un concept simplist, adoptat de 
ego în încercarea lui de a crea ordine într-un aparent haos. Dar este clar 
că această dreptate a ego-ului produce nenumărate inegalităţi şi 
nedreptăţi. Nu numai dreptatea empirică pe care vrea să şi-o facă fiecare 
pe cont propriu, ci chiar dreptatea juridică, cu nenumăratele sale vicii 
inerente, toate aceste încercări sunt denaturări ale ego-ului. 

Unii ar putea replica că există legea karmei, care face dreptatea 
divină. Greşit! Karma nu urmăreşte să face dreptate, ci educaţie. 
Prioritară în univers este educaţia spiritului, nu pedeapsa. De pildă, 
foarte puţini oameni sunt irecuperabili şi ar trebui izolaţi de ceilalţi. 
Restul deţinuţilor sunt educabili prin metode mai blânde şi, oricum, mai 
eficiente decât claustrarea în închisori dure. 

Totuşi, ca să clarificăm mai bine problema, iată o privire de 
ansamblu: 

La nivel abstract, există două principii opuse şi complementare: 

1. Stabilitatea, prin simetrie; 

2. Dinamismul, prin asimetrie. 

Din primul rezultă Legea echilibrului cosmic, care asigură 
stabilitatea relativă a universului, dar acţionează oarecum automat, 
inconştient, mecanic. 

Din al doilea principiu rezultă Legea evoluţiei spiritului, care se 
bazează pe dorinţa conştientă a spiritului de a se îmbunătăţi. Evoluţia 
spiritului se produce prin educaţia sa practică, pentru care poate fi 
necesară şi reîncarnarea. (Nu există „legea” reîncarnării, ci ea este doar 
un proces, o metodă de educație în vederea evoluției.) 

Mult pomenita lege a karmei le înglobează pe amândouă - legea 
echilibrului şi legea evoluţiei — dar cu accent pe educaţie. Astfel, nu este 
obligatoriu ca echilibrul cosmic să fie refăcut mecanic, orbeşte, dacă este 
posibil să fie refăcut prin educaţie, ce duce la conştientizare, ce duce la 
acţiuni reparatorii ulterioare. Dumnezeu nu se grăbeşte să pedepsească 
şi, de aceea, uneori, marii criminali mor liniştiţi de bătrâneţe. 

Dreptatea este un concept uman, care a început cu legea 
talionului, „dinte pentru dinte, ochi pentru ochi” şi pedepsirea rudelor 

apropiate când făptaşul nu poate fi pedepsit. Omenirea primitivă avea 
nevoie de acest concept. Erau pedepsiţi inclusiv membrii grupului 
(familie, clan, trib) ca să fie învăţătură de minte întregului colectiv. 
Totuşi, omenirea a evoluat mult şi acest concept nu mai este potrivit. 
Astăzi, fiecare om răspunde numai pentru propriile acţiuni. 

În acest caz, este posibil să nu se poată aplica dreptatea juridică sau 
morală, din cauza morţii sau unei grave suferinţe a făptaşului. Legea 
echilibrului nu se poate transpune oricând în lumea oamenilor. Iar când 
se aplică, o face pe sărite. 

De fapt, legea echilibrului se aplică de către natură, prin perpetuarea 
unor probleme pe cale genetică (rudenie) sau spirituală (reîncarnare). 
Dar, evident, asta nu satisface dorinţa de dreptate a ego-ului, care 
rămâne frustrat dacă vinovatul moare între timp, până să-şi primească 
sentinţa juridică şi oprobiul public. 

Setea de răzbunare nu are legătură cu echilibrul. Când vorbim de 
dreptatea dorită de oameni, ne referim mai mult la această sete de 
răzbunare, specifică ego-ului. Scoateţi „răzbunarea” din dicţionar şi veţi 
vedea că nici „dreptatea” nu-şi mai are rostul. 

Dreptatea este o distorsiune a legii echilibrului, pentru că nu ţine 
cont şi de corelativa lege a evoluţiei spiritului, care urmăreşte, în primul 
rând, educația. 

Dar ego-ul vrea dreptate, nu educaţie. Chiar respinge şi nu înţelege 
ideea de educaţie. Educaţia înseamnă îmbunătăţire continuă, iar ego-ul 
se teme de orice schimbare, cu atât mai mult de o schimbare 
permanentă. Ego-ul este un set de algoritmi. 

Ego-ul poate fi însă dresat. Dresajul diferă de educaţie prin faptul că 
dresajul este mecanic, behaviorist, pe când educaţia necesită o conştiinţă 
care nu doar se supune unor ordine exterioare, ci le înţelege justeţea şi le 
poate interioriza. Când ego-ul este dresat, devine supraego, adică un ego 
civilizat. Totuşi, năravurile vechi rămân şi ies câteodată la iveală, pe 
neaşteptate. 

Cuvântul „dreptate” are legătură şi cu îndreptăţirea-de-sine. Aceasta 
este un atribut inerent al ego-ului, care vrea să aibă dreptate în tot ce a 
spus, ca să nu se facă de râs în faţa oamenilor. Dar nu se opreşte aici. Se 
va semeţi şi va căuta să-şi impună părerea, dacă cumva sunt indicii că 
greşeşte. Prin îndreptăţire-de-sine, ego-ul pune monopol pe 
corectitudine, ca şi cum doar ce zice el ar fi corect. Alături de setea de 
răzbunare, acesta este un alt motiv pentru care afirmăm că dreptatea 
este un concept specific ego-ului. 

- În spiritualitate, nu trebuie să ne intereseze niciodată „să se facă 
dreptate”. 

- De ce? 

- În primul rând, pentru că ne coboară vibrația la frecvenţa ego-ului, 
după cum am detaliat mai sus. În al doilea rând, pentru că, oricum, 
natura balansează lucrurile în felul ei, dar care, desigur, nu satisface ego- 
ul. 

- Dacă nu există dreptate, înseamnă că Dumnezeu nu există. 

- Da?! Cine spune asta? 

- Biblia spune că există dreptate divină. 

- Aaa, Biblia... Păi, cine pomenea acolo de dreptate? Frau nişte 
oameni care au suferit din cauza altora şi i-au cerut lui Dumnezeu să-i 
răzbune. Asta înțelegeau ei prin dreptate. Uneori, opresorii lor au fost 
pedepsiţi, dar alteori nu. A dispărut Dumnezeu din cauza asta?! Nu. 
„Dreptatea divină” este o noţiune alunecoasă, pentru că deseori nu o 
constatăm în realitatea vieţii noastre. Şi atunci, ca să nu negăm 
Divinitatea (şi să nu ne pierdem speranţa!), preferăm să credem în 
diverse variante neverificabile: fie agresorii vor ajunge în iad, fie se vor 
reîncarna în viermi, fie urmaşii lor va fi blestemaţi (asta chiar se mai 
întâmplă!) etc. 


Depresia și anxietatea și orgoliul sunt inflamații 
ale ego-ului 





Tot mai răspândite în lumea modernă sunt anxietatea şi depresia. 
Despre ultima se spune chiar că este boala secolului. Dar şi anxietatea 
vine tare din urmă, cu atacurile sale de panică. Ce sunt toate acestea? 
Psihiatria nu le ştie cauzele sau sunt multe şi complexe, în opinia sa. Ea 
tratează simptomele, nu cauzele. 

Din punct de vedere spiritual, lucrurile par ceva mai simple. La baza 
acestora stă ego-ul, de cele mai multe ori. Omul este programat să se 
îngrijoreze şi să fie nemulţumit — care sunt două caracteristici ale 
ego-ului. Există însă şi excepţii de la această regulă, acei oameni care nu 
se îngrijorează niciodată şi sunt mereu mulţumiţi. Ei sunt numiţi 
iluminaţi şi, în unele locuri, sunt veneraţi ca nişte sfinţi. 

Prin urmare, îngrijorarea şi nemulţumirea, care ne întunecă vieţile 
tuturor, se pare că pot fi depăşite, pentru a duce o viaţă cu adevărat 
fericită. Asta nu înseamnă că vor dispărea problemele sau suferinţele, ci 

că nu ne vom mai face singuri probleme inutile şi suplimentare, mai mari 
chiar decât cele iniţiale. 

Omul învaţă din copilărie să se îngrijoreze pe un motiv sau altul. 
Îngrijorarea este o reacţie emoţională şi somatică neplăcută la o anumită 
idee. Corpul reacţionează la îngrijorare, de pildă, prin nod în stomac, 
palpitaţii, nod în gât, transpiraţie abundentă, răceala membrelor etc. Dar 
întâi apar reacţiile mai subtile, nu atât de evidente, un fel de crispare. 
Imediat ce ne trezim dimineaţa, apare această crispare, de parcă ne 
pregătim de luptă cu problemele ce ne aşteaptă peste zi. Am putea să le 
rezolvăm şi fără această tensiune inutilă, dar aşa ne-am obişnuit. 

După ce a învăţat bine acest comportament, corpul îl reactivează 
imediat ce apare o grijă. Reacţia somatică apare simultan cu motivul de 
grijă. Iar la unii oameni, reacţia somatică apare chiar şi în lipsa 
motivului, ceea ce se numeşte anxietate, în termeni medicali. Cum este 
posibil? 

Este posibil la acei oameni sensibili, cărora îngrijorarea le produce o 
reacţie exagerată. Sistemul lor nervos s-a sensibilizat într-atât, încât chiar 
şi soneria telefonului le poate induce neliniştea („oare ce veste proastă 
voi primi?”. În acest caz, tratamentul este relativ simplu: închiderea 
telefonului). Tratarea anxietăţii durează un timp proporţional cu 
perioada în care corpul a învăţat acel comportament de îngrijorare. 
Desigur că nu toţi oamenii fac forme grave de anxietate. Dar toţi oamenii 
ştiu să se îngrijoreze şi o fac în mod obişnuit. Dintre aceştia, unii vor da 
într-o formă cronică de îngrijorare (anxietate). 

Profilaxia anxietăţii constă în a ne dezvăţa să ne îngrijorăm. Şi 
nu e vorba doar de motive mărunte, ci de orice motive. Este o dezvăţare 
radicală, propusă numai de unele învățături spirituale care ştiu că acest 
lucru este posibil. 

Cam acelaşi lucru îl putem spune şi despre nemulțumirea cronică, 
numită şi depresie. Pe fond, aproape toţi oamenii au o reacţie de 
nemulțumire deja pregătită, indiferent de ce se petrece. Este 
manifestarea ego-ului, acea programare pentru a fi nemulţumiţi, o 
reacţie inconştientă, iraţională. Dar ego-ul caută şi o rațiune pentru 
nemulțumirea lui funciară. Şi găseşte mereu motive reale sau imaginare 
pe care dă vina. În realitate, vina este chiar existenţa ego-ului. 
Nemulțumirea specifică ego-ului ne împiedică să fim fericiţi cu ce avem şi 
cu ce suntem. Când organismul se învață cu ea, devine o stare 
permanentă, numită depresie. Atunci nu mai are nevoie de niciun pretext 
sau motivaţie. Depresia poate fi înţeleasă ca o nemulţumire 
permanentă fără motiv. 

Depresia mai poate fi văzută şi ca o retragere totală din contactul cu 
lumea, din cauză că individul sensibil se simte rănit de ceilalţi oameni şi 
de evenimente. Preferă atunci să se rupă complet de trăirile umane, 
fenomen numit şi depresie. Pur şi simplu, nu mai vrea să aibă de a face 
cu umanul. Este un fel de moarte emoţională, autoimpusă la început, iar 
apoi cronicizată prin obişnuinţă. 

În concluzie, îngrijorarea cronică devine anxietate (nelinişte 
fără motiv), iar nemulţumirea cronică devine depresie 
(nemulţumire fără motiv). Amândouă provin din felul de a fi al ego- 
ului: neliniştit şi nemulţumit. Depresia şi anxietatea sunt inflamații ale 
ego-ului. Putem trata inflamaţia, ceea ce face psihoterapia. Sau putem 
merge direct la rădăcina suferinţei, anume ego-ul, ceea ce face 
spiritualitatea, mai ales nondualitatea. 

Nimeni nu este de vină pentru cum este ego-ul, care este o 
programare. Nimeni nu este de vină pentru că are un ego, ci aşa este 
condiţia umană. Am scris zeci de articole spirituale despre aceste 
chestiuni şi cum să le abordăm lucid... 

Deci anxietatea este doar vârful aisbergului, momentul când boala 
devine gravă. Însă primele semne ale bolii sunt îngrijorările”. Putem 
facem o distincţie între grijă şi îngrijorare: grija este o idee, pe când 
îngrijorarea este reacţia emoţională şi corporală la acea idee. Este normal 
să avem preocupări, griji, dar nu şi îngrijorări. Similar, depresia este doar 
apogeul bolii spirituale numite „nemulţumire”. 


Orgoliul 





O altă caracteristică a ego-ului este nevoia de a fi superior altor 
oameni. Judecata şi bârfa sunt manifestări ale acestei nevoi egotice. 
Judecata este o bârfă de unul singur, iar bârfa este o judecată 
împărtăşită. Ambele sunt forme prin care ego-ul îşi dovedeşte sieşi că el 
este superior. Ego-ul nu doreşte neapărat să-i facă rău celui judecat sau 
pârfit, ci o face din nevoia de autoconfirmare a propriei valori. Asta, 
pentru că ego-ul este nesigur pe el, pe valoarea lui. Este normal să fie 
nesigur, pentru că ego-ul, pur şi simplu, nu există ca fiinţă, este o 
programare care simulează o fiinţă. 

Care este apogeul complexului de superioritate al ego-ului? Este 
orgoliul (numit şi fudulie, infatuare, înfumurare, mândrie, trufie, 
vanitate etc). Orgoliul este o inflamație a ego-ului. Iar când orgoliul 
devine cronic, boala se numeşte grandomanie sau megalomanie. 

Poate părea o idee dură aceea că ego-ul este o simulare de fiinţă sau 
un fals sine. Dar o fiinţă reală este eternă, pe când diverse alte creaţii pot 
exista temporar. Ego-ul ştie că el va dispărea odată cu moartea corpului 
fizic. De aceea, se teme de moarte. Fiinţa eternă nu se teme, tocmai 
fiindcă ştie că este eternă. Omul este o combinaţie hibridă între un ego 
temător şi o fiinţă radioasă. 

Degeaba îşi repetă mintea că nu există moarte sau că va trăi veşnic, 
fiindcă nu o poate crede. O împiedică „raţiunea” ego-ului, care ştie că 
asta nu-i adevărat (pentru el). Deci frica de moarte este o manifestare 
clară a ego-ului. Totuşi, uneori este benefică, prin instinctul de 
supravieţuire. Numai că acest instinct nu ne este necesar atât de des pe 
cât îl manifestă ego-ul. Şi tocmai aici apare problema de adaptare la 
realitate, pe care ego-ul o deformează. Dacă ne comportăm mai mereu ca 
şi cum viaţa ne-ar fi în pericol, atunci devenim violenţi, insensibili la 
semeni, indiferenți la natură. În lumea civilizată, extrem, extrem de rar 
viaţa ne este pusă în pericol. Dar teama de moarte a fost intenţionat pusă 
în ego de către Marele Programator. Ego-ul este proiectat să fie invers 
decât Fiinţa eternă, căci altfel, n-ar fi adus nimic nou în univers. 

25 septembrie 2021 

ŞTIU CĂ NU ŞTIU 


de Răzvan-Alexandru Petre 


«Datoria principală a unui învăţător spiritual nu este de a vă răspunde la 
întrebări, ci de a pune sub semnul întrebării răspunsurile pe care le aveţi deja. 
Căci presupunerile şi credinţele voastre conştiente şi inconştiente vă 
distorsionează percepţia şi vă face să vedeţi separare şi divizare acolo unde 
nu există decât unitate şi completitudine.» Aayashanti 


Ignorantul şi ateul se află în poziţia celui care poate spune „Nu ştiu 
că nu ştiu”. Se crede cunoscător al treburilor lumii, dar de fapt nu 
înțelege mai nimic. 

Cel care descoperă spiritualitatea şi se aruncă cu entuziasm în lecturi 
şi participări la conferinţe şi cursuri practice de dezvoltare personală şi 
evoluţie spirituală, acesta poate spune despre sine „Ştiu că nu ştiu”. 
Înţelege că Există Forțe invizibile ce trag sforile în lume şi vrea să le 
cunoască. 

Cel care a făcut progrese de cunoaştere pe calea spirituală şi şi-a 
dezvoltat unele capacităţi umane înnăscute, cum ar fi discernământul, 
intuiţia, iubirea, tăria sufletească etc, acesta poate spune cu certitudine 
„Ştiu că ştiu”. Într-un fel, se consideră un supraom şi poate chiar are 
nişte calităţi speciale cu care s-ar putea mândri în faţa altor semeni. 

În schimb, omul care s-a trezit spiritual, a devenit iluminat, a 
cunoscut Adevărul, poate spune doar atât „Ştiu că nu ştiu”. I-a dispărut 
orice mândrie sau orgoliu. Vede că nimic nu este aşa cum credea el. Ceea 
ce credea el despre sine şi despre lume era o iluzie. Totul este o singură 
Fiinţă, care joacă toate rolurile din lume. Este un amuzament luat foarte 
în serios. 

Iluminatul vede că există o valoare relativă în cunoaşterea spirituală 
acumulată până atunci, dar mai există o mare doză de imprevizibil în 
viaţă care râde de acea „cunoaştere”, Dumnezeu fiind un mare mister 
incognoscibil. Ceea ce putem cunoaşte din EI este doar o fărâmă din ce 
ştie şi poate EI. Dar EI nu cunoaşte cu mintea, care este un instrument 
limitat la logică. „Nu ştiu că ştiu”. Misterul trece dincolo de logică, 
adică devine haotic (pentru minte). Dumnezeu nu este o Minte separată 
de creaţie, ci este însăşi întreaga creaţie, simultan. Mintea universală 
este chiar universul. 

Nici măcar Spiritele Superioare nu ştiu totul, sunt şi ele surprinse de 
unele decizii divine. Ele cunosc prin intermediul instrumentului divin 
numit Akasha, nu prin minte. Desigur, când spiritele discută cu oamenii, 

împrumută din gândirea lor, ba chiar din cunoştinţele lor, ca să se facă 
înțelese şi acceptate. Dar când scrutează viitorul, de pildă, apelează la 
Akasha, adică la ce le permite Absolutul să ştie. Şi le permite multe, dar 
nu totul. 

Nici măcar în Akasha nu stă scris dacă şi când se va ilumina un om. 
Niciun spirit nu poate şti exact. În miezul fiecărui om se află însuşi 
Misterul, care decide singur, în totală libertate, când se va ilumina acel 
om. 

Iluminarea depăşeşte complet preocupările umane. Oamenii 
spirituali află despre acest fenomen straniu din relatările celor care l-au 
pățit. Cei neinteresaţi de spiritualitate este puţin probabil să afle, iar dacă 
află, să pună vreun preţ pe aceste informaţii stranii. 

Învăţătorii spirituali prezintă fenomenul ca pe ceva dezirabil, ce 
trebuie căutat, ba chiar stimulat şi grăbit. Îşi fac şi ei datoria, conform 
dorinţei divine. Dar, pe de altă parte, nici măcar ei nu pot provoca la 
dorinţă iluminarea unui adept. De fapt, dacă sunt nişte învăţători 
iluminaţi, aşa cum ar fi cazul, nici măcar nu au o voinţă proprie, ci sunt 
supuşi Voinţei Divine. Dar, oricum, mai pot păstra nişte rudimente de 
intenţii egotice, omeneşti, care i-ar putea îndemna să facă minuni, fie şi 
din pură compasiune. Dar niciun ego nu va reuşi să elimine alt ego. Şi 
niciun ego nu va reuşi să se elimine pe sine prin diverse practici 
spirituale. 

Pe de altă parte, în ciuda ego-ului, Sinele Divin poate interveni în 
preocupările, gândirea, atitudinea şi comportamentul omului respectiv, 
care devine mai meditativ, mai detaşat de gândirea comună, înțelegând 
aspectul paradoxal şi nondual al realităţii. 

Paradoxurile apar în gândire când omul gândeşte dual, împărțind 
lucrurile în două categorii: bine-rău, corect-incorect, dezirabil-indezirabil 
etc. Viaţa nu este duală, ci numai gândirea. Viaţa ne oferă ambele 
categorii, fără să aleagă, ceea ce, de multe ori, ne bulversează. Viaţa 
urmează la milimetru Gândirea Divină, care, cum am spus, nu este 
logică, ci nonduală. 

Nondual înseamnă că, pe de o parte, este valabilă cunoaşterea legilor 
şi tiparelor, pe baza cărora putem trage nişte concluzii despre trecut şi 
nişte previziuni despre viitor; dar mai înseamnă şi acceptarea faptului că 
Dumnezeu nu poate fi cunoscut, ci numai aparenta Creaţie a Sa. Voința 
Divină în Creaţie este total imprevizibilă, total liberă. Adică, lucrurile par 
a se desfăşura „normal” până la un punct, când o iau complet razna, fără 
nicio explicaţie sau rațiune. Ulterior, am putea găsi o explicaţie, ba chiar 

mai multe, dar nu putem fi niciodată siguri dacă sunt absolut valabile. 
Nu există nicio garanţie pentru nimic. 


Cum se spune despre astrologie: nu există vreun eveniment pe care 
astrologia să nu-l poate explica după ce s-a petrecut. O 


Întrebăm Spiritele Superioare, dar şi ele au limitele lor de 
cunoaştere şi nici nu au voie să ne spună orice vrem. De multe ori, ne 
spun ceea ce vrem să auzim. Sau ne citesc gândurile şi ne spun ceea ce 
ştim deja, dar, venind de la ele, pare mai veridic şi ne întăreşte încrederea 
în propria gândire. 

Doar Dumnezeu există. Iar explicaţiile pe care le dau creaturile 
inteligente despre EI sunt nişte născociri chiar ale Lui. De fapt, singurul 
Adevăr este că există o Fiinţă Unică; or dacă este aşa, este clar că orice 
altă afirmaţie este mincinoasă. Toate explicaţiile logice despre mister 
sunt false, pentru că este complet ilogic ca o singură Fiinţă să fie toată 
această diversitate; şi totuşi, este. 

Este ilogic, dar se vede clar că aceasta este Realitatea, se vede în 
momentul iluminării spirituale. Nimeni nu o vede, adică nicio persoană 
individuală. Dimpotrivă, ce se vede prin iluminare este că nu există nicio 
persoană individuală. Cine vede? Misterul însuşi. În fiecare om stă 
ascuns acelaşi mister, sub diverse măşti. Când cade masca (persona), 
aceea este iluminarea, este un fenomen al naturii, nu opera vreunei 
persoane. 

Toate acestea ar putea fi contrazise imediat de dualişti. Conform lor: 

Răul şi binele nu sunt doar nişte impresii personale, după interesele 
ego-ului. Dimpotrivă, există în univers forţe ale binelui şi forţe ale răului, 
adică spirite bune şi spirite demonice. Acţiunile lor sunt concrete şi au 
urmări evidente asupra vieţii oamenilor. Nu doar ego-ul vede dualitatea, 
ci însăşi natura este duală. 

Într-adevăr, spiritele superioare nu pot face decât binele, prin natura 
lor. Iar cele demonice nu pot face decât răul, tot prin natura lor. Primele 
acţionează conform principiului „serviciu-pentru-alţii”, iar celelalte, 
conform principiului „serviciu-pentru-sine”. Urmările sunt total opuse. 

Dar asta nu înseamnă că ar exista un Dumnezeu al Binelui şi un 
Dumnezeu al Răului. Există un singur Dumnezeu Absolut, care le 
îndrumă pe toate. Aşa se explică de ce există un echilibru dinamic între 
Bine şi Rău, şi niciunul nu îl poate învinge pe celălalt. 

Desigur, Spiritele Superioare susţin că, până la urmă, spiritele 
demonice vor adera la Lumină. Dar pe ce se bazează? Pe speranţele 
omului sau pe dorinţa de a justifica tabăra binelui, unde a aderat, adică 
este doar o minciunică. Probabil că spiritele demonice susțin exact 

opusul. Absolutul le ghidează pe toate, el este Dumnezeul Binelui şi 
Răului. Dumnezeu este numele Absolutului când acţionează aparent 
bine, iar Satan este numele Absolutului când acţionează aparent rău. 

Atunci, de ce i se spune iubire necondiționată, dacă sprijină şi răul? 

Atenţie la cuvinte! Este necondiționată, adică îi iubeşte şi pe cei 
buni, şi pe cei răi, pe demoni. Este un concept imposibil de înţeles sau de 
aplicat de mintea umană. Poate doar Spiritele Superioare să îl înţeleagă 
cumva, în sensul că nu le urăsc pe cele demonice, ci doar li se opun acolo 
unde le permite Dumnezeul Binelui. Care este şi Dumnezeul Răului, să 
nu uităm. Spiritele bune nu au puterea de a transforma sau distruge 
spiritele rele, şi nici reciproc. 

Pare o joacă cosmică. Sau comică. Este un război care nu va fi 
câştigat de nimeni, niciodată, pentru că atunci s-ar termina şi creaţia, şi- 
ar pierde dinamismul. Binele şi răul e musai să coexiste, pentru ca lumea 
să nu îngheţe. De aceea, poziţia spiritualistă dualistă este evident parţială 
şi partizană. Dar asta nu înseamnă că ar trebui să renunţăm la ea, căzând 
automat în cealaltă tabără, unde ne aşteaptă nefericirea. Cât timp 
animăm un corp de om sau un corp de spirit (perispiritul) şi ne aflăm în 
Creaţie ca nişte creaturi, trebuie să optăm pentru una din tabere. De fapt, 
nici măcar nu optăm, ci suntem puşi aici. Doar trebuie să ne jucăm rolul 
cât mai frumos. 

Nondualitatea poate fi simțită de creatură, dar nu poate fi aplicată în 
creaţie, care este duală prin natura ei. 


Limitele cuvintelor și conceptelor 





Când învățătorii spirituali iluminaţi spun că Sinele Suprem sau 
Absolutul este Pură Conştiinţă trebuie să vedem în această expresie o 
metaforă - cea mai accesibilă metaforă prin care mintea umană să-şi 
reprezinte ceea ce nu va putea niciodată să înţeleagă. 

Din această metaforă, mintea preia ceea ce crede că înţelege, anume 
Conştienţa, şi îşi imaginează că Absolutul nondualist ar fi ceea ce percepi 
când eşti în întuneric total, fără sunete sau alte percepții şi fără gânduri 
sau emoţii. Aşa traduce mintea conştienţa pură, ca o atenţie vigilentă fără 
nimic de perceput, precum în somnul fără vise. Dacă ar fi fost doar atât, 
nondualitatea ar fi fost deja simulată prin dispozitive neuronale sau 
fizice, de tip samadhi-tank. 

Dar, la fel ca termenul de Iubire necondiționată, şi Conştiinţa pură 
este o metaforă. Oamenii ştiu ce este iubirea şi ce este conştienţa — sunt 

cele mai rafinate aspecte ale fiinţei umane. De aceea, au fost alese pentru 
a descrie  indescriptibilul. Totuşi, observați că iubirea este 
„necondiţionată” iar conştiinţa este „pură” — ceea ce schimbă complet 
sensul lor obişnuit. Nondualitatea nu este o continuare pe un nivel 
superior a dualității. Este cu totul altceva. Ea nu este nici iubire, nici 
conştiinţă, deşi acestea sunt metaforele cele mai apropiate de experienţa 
umană. Ambele fac parte din dualitate, căci au nevoie de un obiect asupra 
cărora să opereze: iubesc ceva sau pe cineva; sunt conştient de ceva 
diferit de atenţia propriu-zisă. 

Nondualitatea nu este nici conştienţă, nici iubire. Este mult mai 
mult, dar le generează pe acestea în lumea duală. Sunt cele mai fidele 
reprezentări ale nondualităţii, dar nu o egalează. Mintea şi simţurile 
umane au mari limite. Este ca şi cum spiritul nondual ar avea câteva mii 
de simţuri sau caracteristici, care se reduc la fiinţa umană la doar câteva, 
printre care iubirea şi conştiinţa. Este clar că prin această reducere se 
pierde enorm din informaţia iniţială. Cifra 1 este doar o simplă sugestie a 
ce înseamnă numărul 1000. 

1 octombrie 2021 

CURIOZITATE DIVINĂ şi 
PLICTISEALĂ DIVINĂ 


Care-i scopul apariţiei ego-ului? 

Scopul său este să ofere Absolutului experienţe bazate pe ignorarea 
Adevărului, pe programarea egotică. Absolutul este imprevizibil şi 
creativ, pe când ego-ul este destul de previzibil şi rigid. Ce contrast 
interesant!  Absolutul este foarte curios să afle ce situaţii şi 
comportamente pot apare din situaţiile generate de totala ignoranță 
spirituală a omului. De aceea, creează astfel de oportunităţi în care EI se 
„prosteşte” şi se joacă de-a ignorantul. 

Ego-ul este un joc secund într-un joc prim, sau o mică poveste într-o 
poveste mai largă. Ego-ul se consideră centrul Universului. Când ego-ul 
este eliminat, prin trezire spirituală, rămâne doar povestea principală, 
Universul, fără niciun centru. 

Când este eliminat ego-ul? 

Când se termină interesul Absolutului pentru acea poveste 
secundară. Ego-ul a apărut din Curiozitate divină şi dispare din 
Plictiseală divină. 

Dar trezirea, perceperea Adevărului, nu opreşte Jocul principal. 
Universul cu legile sale rămân ferm pe poziţie. Iluminatul vede iluzia 
cosmică, dar nu o poate opri sau manipula. Vede că nu există timpul, dar 
totodată, nu poate ieşi din timp. Stă cu un picior în Iluzie şi cu celălalt în 
Adevăr. 

Chiar şi spiritele evoluate continuă să trăiască în această Macro- 
Iluzie. Spiritul va ieşi definitiv din Iluzia cosmică abia la sfârşitul 
„evoluţiei”, când va atinge „piscul” evolutiv. Dar nu datorită acelei culmi 
va dispărea, ci motivul real este că individualitatea lor nu va mai furniza 
informaţii noi Absolutului. Cu alte cuvinte, evoluţia spiritului este o 
metodă prin care Absolutul îşi epuizează treptat interesul de 
experimentare a diverselor grade de ignoranță, de la ignoranţa grosieră a 
omului la cea rafinată a spiritului foarte înalt. 

Spunea Spiritul lui Isus: „Marele Proiectant a creat lumi peste lumi 
ca să exploreze posibilităţile nesfârşite pe care le prezintă opusul 
Adevărului.” (din „Totul este Graţie”, cap.5) Cu alte cuvinte, toate lumile, 
inclusiv cele rafinat subtile, cu spirite foarte evoluate, sunt fabricate în 
scopul de a experimenta ignoranţa în diverse grade şi situaţii. 

De ce impune Absolutul ignoranţa unor părticele din El? 

Dintr-o imensă curiozitate şi dorinţă de a fi uimit. Uimirea este 
efectul plăcut al curiozităţii. Un spirit stagnant este cea mai neinteresantă 
experiență pentru Absolut, fiindcă nu învaţă nimic din ea. Totuşi, 
spiritele sunt împinse să evolueze (chiar dacă unele reacţionează invers şi 
involuează), pentru ca astfel să schimbe decorul şi experienţele. 

Un spirit total încăpățânat şi stagnant va sfârşi inevitabil prin a fi 
dizolvat de Absolut, fiindcă omoară Curiozitatea divină. Nu este nicio 
răzbunare din partea Creatorului, nu este o acţiune crudă, fiindcă acelaşi 
lucru se petrece şi cu spiritele ajunse la ultimul nivel de evoluţie posibil, 
când sunt dizolvate şi revin în Absolut. Mai corect spus, Absolutul 
încetează să se mai ascundă sub masca ignoranței. 

Un spirit este dizolvat prin fragmentarea totală a perispiritului său. 
Energiile nu au ce căuta în Absolut, ci rămâne doar amintirea 
experienţelor. Energiile sunt tot o iluzie, la fel ca întregul Univers. 
Perispiritul este format din energii, ce vor fi cedate spiritelor în formare, 
care au nevoie de ele. 

De fapt, nu există spirite separate de Creator, ci doar nişte puncte 
focale ale Purei Conştiinţe. Când spiritul este dizolvat, am putea spune că 
dispare punctul focal şi atât. Asta ar echivala cu dispariţia 
individualităţii, când dispare până şi amintirea sa din cadrul Creaţiei, ea 
rămânând doar în „akasha” Absolutului. Nu se pierde nimic prin 
dispariţia unei individualităţi iluzorii. Sau poate că punctul focal rămâne, 
cine poate şti...? 


Experimentul „iluminaţii-copii” 





Unii iluminaţi, eliberându-se de povestea ego-ului, sunt atât de 
entuziasmați, încât au impresia că au ieşit cu totul din povestea 
Universului. Fals! E adevărat că, după eliberarea de iluzia persoanei 
separate, ei văd iluzia cosmică, dar încă n-au ieşit definitiv din ea, nici 
măcar ca spirit, adică după moarte. Niciun spirit aflat în evoluţie nu se 
poate sustrage Marelui Joc, deşi îi vede foarte clar iluzia. 

Nu este fair-play ca un iluminat să nege legile Universului (de pildă, 
karma sau reîncarnarea) ca fiind doar nişte poveşti religioase. Nu, ele 
sunt legi ferme, la fel ca legea gravitaţiei. Karma nu-i o simplă poveste 
personală, cum este ego-ul. Reîncarnarea nu se referă la persoană, ci la 
spirit. Această atitudine mi se pare imatură, a unui „iluminat-copil”, 
foarte entuziasmat că vede Realitatea, dar care încă nu înțelege mare 
lucru. De fapt, neoadvaitinii chiar şi recunosc sincer că nu înţeleg ceea ce 

percep, care este un paradox, real şi ireal în acelaşi timp. Realitatea 
divină nu poate fi înţeleasă cu mintea umană, e adevărat, dar aceeaşi 
minte poate face nişte afirmaţii grave. 

Sigur, se poate spune că vorbele lor sunt inspirate de Sus, dar poate 
că această inspiraţie are dedesuptul ei. Poate că este tot o experienţă de 
care este curios Absolutul — să se manifeste în acest fel „straniu” prin 
anumiţi oameni iluminaţi, ca să vadă ce efecte obţine. Deci chiar şi 
trezirea spirituală a anumitor oameni este un prilej de învăţare, de 
experimentare pentru Absolut. Iluminarea este un tip încă nou de 
experienţă umană, în faza de tatonare. Din această experienţă particulară 
numită „iluminarea fiinţelor umane” face parte şi prezentul meu 
comentariu, care este doar un mic element de îmbogăţire cu o analiză la 
rece. 


Trezirea este prima fază a iluminării depline 





Universul are legile sale, ce nu pot fi învinse decât de marii maeştri 
(spiritele evoluate). Trezirea este abia prima fază a iluminării, şi doar 
maeştri pot controla perfect Iluzia — doar ei pot „demonstra” altora 
Iluzia. Dar maeştrii, fiind maturi spiritual, se exprimă mai rezervat decât 
„iluminaţii-copii”. Iluminaţii-copii sunt un experiment în sine, care se 
desfăşoară în prezent pe o scară tot mai mare. 

Ca să ne exprimăm mai exact, întâi apare trezirea spirituală, care se 
va continua în procesul de iluminare până la iluminarea deplină. 
Iluminaţii-copii sunt cei care abia s-au trezit, dar mai trebuie să se dea 
Jos din pat, să meargă prin casă şi abia pe urmă să iasă în lume. Deci mai 
au nişte etape de parcurs. Totuşi, faţă de restul omenirii adormite, ei sunt 
cu un pas înainte. 

Cel abia trezit vede că totul este o iluzie, dar nu o poate modifica cu 
nimic, deşi este doar o iluzie. Este etapa despre care vorbeşte şcoala 
advaita, Nondualismul. 

În schimb, cel iluminat pe deplin are controlul acestei iluzii. EI poate 
chiar demonstra iluzia şi celor adormiţi. Asta a făcut Isus prin miracolele 
sale. La el, procesul de iluminare era deplin. 

Trebuie să menţionăm aici neapărat că nici trezirea şi nici 
aprofundarea procesului de iluminare nu are nimic de a face cu dorinţa 
sau putinţa persoanei. Este un proces misterios, dincolo de înţelegerea 
sau acţiunile omului. 

Trei abordări ale puterilor paranormale 





Acum, când vorbim de stăpânirea legilor universului, adică miracole 
şi puteri paranormale, intrăm pe un teritoriu sensibil. Asta pentru că, în 
general, oamenii au, cel puţin, trei arhetipuri sau modele diferite prin 
prisma cărora înţeleg, acest domeniu: 

1) Minunile săvârşite de Isus. Ele erau complet lipsite de vreun 
interes personal, puse exclusiv în slujba semenilor şi conduse de 
Dumnezeu. Erau o demonstraţie a irealităţii materiei, deci aveau un rol 
educativ spiritual. Pentru amănunte, vă recomand lectura cărţii „Isus — 
Autobiografia mea”. 

Tot aici putem plasa şi vindecările miraculoase realizate de 
vindecătorii cu energie sau alte metode „neştiinţifice”. 

2) Numerele de magie de spectacol. Servesc interesului magicianului 
de a-şi câştiga existenţa, dar şi interesul superior al omenirii de a-şi 
deschide mintea spre noi orizonturi de înţelegere. Cu siguranţă că 
magicianul are o iniţiere spirituală, deşi poate să nu fie încă trezit 
spiritual. Are limitele sale, inclusiv în potenţa magică. De pildă, el poate 
face să dispară un obiect, dar nu poate face să dispară o tumoare 
canceroasă. 

De asemenea, faptul că face magie la lumina zilei îl face mai 
vulnerabil la criticile că „lucrează cu diavolul” şi îl izolează de restul 
oamenilor, ca pe un specimen ciudat. De aceea, pentru a se face mai 
plăcuţi şi să nu inspire teamă, toţi magicienii spun că folosesc nişte 
„trucuri” sau „iluzii”, deşi este magie pură. 

3) Practicile oculte, vrăjitoreşti. Servesc doar interesul bănesc al 
vrăjitoarei, dar şi interesul ego-ului clientului său. Ambii sunt adânciţi în 
iluzie şi n-au nicio şansă ori interes de a ieşi din ea prin aceste procedee 
invocatorii. Colaborează cu nişte spirite inferioare, ele însele ignorante. 
Rezultatele sunt nesigure, iar repercusiunile sunt întotdeauna negative 
asupra celor doi, chiar şi când țelul a fost atins. 

Mai adăugăm că puterile paranormale se folosesc şi în spionaj sau ca 
metode de manipulare în slujba unor potentaţi sau interese de stat, toate 
intrând în această ultimă categorie. 

Problema este că oamenii, când se gândesc la puteri paranormale, 
amestecă toate aceste trei categorii sau arhetipuri şi nu ştiu ce să mai 
creadă. Atât de încâlcită este situaţia pe această planetă. Totuşi, în 
sumara descriere de mai sus, am dat nişte puncte de reper foarte clare. 


+ kk 

Ca o concluzie la fenomenul trezirii spirituale, ea este viziunea pe 
care o are mereu spiritul tău. Nu poţi avea o viziune mai înaltă decât a 
lui. Şi ai putea stăpâni legile materiei, cum fac marii maeştri, numai dacă 
spiritul tău a atins acel nivel sau competenţă, şi dacă vrea el. Fără 
supărare! 

Prin trezirea spirituală „obişnuită”, conştiinţa ta umană se uneşte cu 
Conştiinţa spiritului, dar nu are acces la mai mult decât mintea fizică. 
Apare acum o incongruenţă între două realităţi paralele: ce este perceput 
fără niciun dubiu ca fiind real (nondualitatea) şi aparentul real (lumea 
fizică). Pentru manifestarea puterilor sau simţurilor paranormale trebuie 
ca conştiinţa umană să capete acces şi la supraconştient sau mintea 
superioară. Abia atunci, aparentul real fizic nu va mai avea atâta putere 
asupra conştiinţei tale. Totuşi, avertizăm că „noul” real suprafizic i-ar 
putea lua locul şi ar putea deveni noua atracţie iluzorie, dacă nu eşti bine 
fixat în Conştiinţa divină. 


Iubirea „necondiţionată” a unei iluzii 





Dacă n-ar exista ego-ul, n-am avea toate poveştile din lume, 
spiritualitatea, căutarea unui sens al vieţii, al universului, existenţa lui 
Dumnezeu. Când dispare ego-ul, toate acestea dispar şi rămâne 
vacuitatea. Tocmai datorită ego-ului iau naştere aceste poveşti luxuriante 
despre eliberare, sfârşitul suferinţei, glorie, sacru. No ego, no stories! 

Spunea Jim Newman, râzând, că „ignoranţa este fericire”. Asta, 
pentru că iluminarea înseamnă pierderea a tot ce credeai, toate poveştile 
care fac deliciul şi supliciul vieţii. Dar nimeni nu poate alege să fie 
iluminat (impersonal) sau ignorant (persoană), ci aici este vorba exclusiv 
de jocul Divinului, al unicei Fiinţe care fie se ascunde de Sine, fie nu. 

Orice căutător spiritual speră ca la capătul căii să găsească Adevărul, 
sensul vieţii. Dar atunci va descoperi că nu există şi nu poate exista 
niciun scop al creaţiei, fiindcă totul este un joc şi o Iluzie optică. O iluzie 
foarte convingătoare şi bine proiectată, totuşi, ireală din perspectiva 
Adevărului neaoş. Dacă ar şti asta, căutătorul spiritual crede că ar 
renunţa să mai caute sfârşitul poveştilor, ar renunţa la Adevăr. Dar el nu 
va putea face asta niciodată, fiindcă este împins de la spate de suferinţă. | 
se promite că suferinţa va lua sfârşit odată cu realizarea spirituală. Se 
întâmplă asta, e adevărat, dar într-un mod neaşteptat: prin moartea ego- 
ului. 

Iluminarea este cel mai înfricoşător lucru posibil pentru ego, care, cu 
o clipă înainte de trezirea spirituală, va fugi din faţa marii revelații pe 
care a căutat-o febril timp de atâţia ani. Cum se spune: ai grijă ce-ţi 
doreşti, fiindcă s-ar putea să se împlinească! Desigur, în realitate, nu este 
vina sau meritul ego-ului, dar aşa vine vorba. Cum spunea marele 
iluminat Ramana Maharishi, „dacă ţi-a intrat capul în gura tigrului, nu-ţi 
va mai da drumul”. 

Iluminarea se poate petrece brusc (şi spunem că iluminarea 
înseamnă dispariţia ego-ului) sau mai lent, când moartea ego-ului este 
un proces aproape imperceptibil (aşa i s-a întâmplat lui Andreas Muller: 
pe parcursul a doi ani de zile, eul său s-a stins treptat). Nici nu există 
ceva concret numit ego, ci doar o viziune egotică mai mult sau mai puţin 
pronunţată. Aşa explicăm cum este posibil ca ego-ul aparent să priceapă 
ce este iluminarea şi să fugă de ea în ultimul moment. Este doar o 
oscilație de viziune. La fel cum tot o oscilație de viziune este revenirea 
ego-ului (post-trezirea). 

În general, trezirea spirituală se manifestă la început prin trăirea 
vacuităţii, a nimicului, care este perceput ca fiind baza existenţei, 
adevărul din spatele creaţiei. Iar după o anumită perioadă, unii încep să 
simtă şi mult-trâmbiţata „iubire necondiționată”, provenită din trăirea 
unităţii a 'Tot-ce-există. 

De ce asta? 

Poate pentru că nu poţi iubi creaţia, cu bunele şi cu relele ei, dacă nu 
trăieşti mai întâi neantul, liniştea şi nemişcarea absolută. Creaţia adaugă 
o latură minunată vidului şi, abia după ce te „plictiseşti” de vid, vei iubi 
mai abitir toate formele iluzorii, poveştile, imaginaţia. Atunci poţi spune 
cu siguranță că „nirvana este totuna cu samsara”, niciuna nu este 
superioară celeilalte. Trezitul nu este mai breaz decât adormitul. 

Numai că nu în toate cazurile este aceasta succesiunea celor două 
etape de trezire. De pildă, lui Adyashanti i s-a întâmplat în ordine 
inversă: întâi a trăit unitatea tuturor formelor şi abia după câţiva ani a 
trăit şi vidul nondualist. Cele două treziri sunt legate de activarea 
chakrelor Anahata şi Ajna. Adyashanti mai vorbeşte şi de trezirea pe 
chakra Manipura, care aduce stabilitatea iluminării şi un sentiment de 
împământare. 

Iubirea aceasta este „necondiţionată”, pentru că iubeşti şi răul, 
urâtul, minciuna. (Oare există vreo minciună mai mare decât creaţia 
divină?!) Nu ai putea să le iubeşti pe acestea dacă ai crede în continuare 
că sunt reale, aşa cum face ego-ul. Într-un fel invers faţă de tradiţie, se 
poate spune că ego-ul are discernământ, fiindcă diferenţiază şi alege între 

bine şi rău, iar Absolutul nu are, acceptă orice. Dar ego-ul nu diferenţiază 
între real şi ireal, asta-i problema lui. Şi nu are nici iubire, nu iubeşte nici 
măcar ceea ce-i face plăcere. 

Doar văzând iluzia răului, îl poţi iubi, şi la fel e cu durerea, 
neplăcerea şi alte stări negative. Le iubeşti, poate, pentru că 
condimentează viaţa, creaţia, o fac mai interesantă. De fapt, această 
iubire divină este fără motiv, dar am încercat s-o argumentez logic, 
fiindcă omul neiluminat are nevoie de logică şi sens. Altfel nu ar putea 
înțelege rostul iubirii necondiționate, divine, totale şi nu i-ar da niciun 
credit. Poţi înţelege prima parte, anume de ce Dumnezeu iubeşte binele, 
frumosul, adevărul, dar nu poţi înţelege şi partea a doua. EI le iubeşte pe 
ambele, ca apecte ale aceleiaşi iluzii. 

Absolutul iubeşte Iluzia. Necondiţionat. 


Într-un videoclip cu Sadhguru, întrebat fiind ce părere are Shiva 
despre coronavirus, înțeleptul răspunde că pe Shiva nu-l deranjează. Asta nu 
înseamnă că nu iubeşte oamenii, ci că iubeşte la fel de mult şi virusul, ca pe 
tot ce înseamnă viaţă inteligentă... El nu face nicio discriminare între noi şi 
virus doar pentru că suntem mai mari, iar el e mai mic. Nu ne rămâne decât 
să ne arătăm mai isteţi decât virusul şi să-l învingem. Shiva ne dă 
binecuvântarea sa pentru a supravieţui, pe care o dă şi virusului, care şi el 
vrea să supravieţuiască. 


Prin aceste replici, practic, Sadhguru ne dă peste cap interpretarea 
antropomorfică pe care i-o dăm lui Dumnezeu. El nu este un Dumnezeu 
personal al oamenilor, ci un Creator impersonal al întregii Vieţi. Se pare că 
pandemia aceasta ne face să ne îndoim la scară globală că ar exista acel 
Dumnezeu personal şi dualist, care are preferinţe şi poate fi manipulat prin 
rugăciuni, un Dumnezeu care privilegiază oamenii în dauna naturii şi 
niciodată invers, care ajută credincioşii contra necredincioşilor şi niciodată 
invers, care mă ajută mine împotriva celorlalţi şi niciodată invers. Poate că 
acum a venit momentul ca omenirea să înţeleagă că Dumnezeu este 
impersonal şi nondualist (o singură Fiinţă prezentă pretutindeni), acelaşi în 
piatră ca şi în om... Poate. 





24 octombrie 2021 

PASTILE SPIRITUAL-NONDUALISTE 


Î: Cum se poate împăca un căutător spiritual cu faptul că nu a reuşit încă 
să se ilumineze? 


R: Urmărind conferințele şi dialogurile lui Jim Newman, iluminat 
neoadvaita (sau Tim Kliss sau altora). li va pieri şi frustrarea, şi impulsul de a 
căuta ceea ce nu se poate găsi. 


Iluminarea și astronomia 





În ultimii ani, am insistat în articolele şi traducerile mele asupra 
iluminării spirituale. Rolul lor este de a lămuri mai bine această 
chestiune „ciudată”, aparent inabordabilă, sau care, dimpotrivă, pe unii îi 
obsedează. Totuşi, această claritate conceptuală nu este totuna cu 
iluminarea propriu-zisă. E adevărat că ne apropiem mai mult de adevăr, 
dar încă nu ne-am contopit cu el. 

Ca să facem o comparaţie, am putea spune că oamenii ce trăiesc la 
ecuator sunt mai aproape de Soare decât cei de la Cercul Polar. Mai 
aproape cu 1000 de kilometri. Dar ce contează 1000 de kilometri faţă de 
imensa distanţă de 150 de milioane de kilometri care despart Pământul 
de Soare?! Practic, razele Soarelui ajung simultan la ecuator şi la Cercul 
Polar. Cu alte cuvinte, cel care înţelege mai multe este la fel de ignorant 
ca cel total ignorant. Prin urmare, nu există vreun motiv real de mândrie 
spirituală sau intelectuală. 

Poate că unii dintre cititori vor răspunde că diferenţa este 
semnificativă şi se măsoară în căldura pe care o simt oamenii de la 
ecuator faţă de cei de la Cercul Polar. Adică, ar fi mai bine să nu fii prost 
sau ignorant. 

Aici însă trebuie să-i contrazic. Ştiinţific vorbind, cauza diferenţei de 
temperatură constă în unghiul diferit sub care intră în atmosferă razele 
Soarelui. La ecuator, razele intră aproape perpendicular, ceea ce 
provoacă încălzirea mai intensă a aerului şi o pierdere mai mică de 
energie până ating solul. În schimb, la poli, razele intră aproape 
tangenţial, aproape plonjând pe stratul de aer atmosferic, ceea ce 
determină pierderea energiei lor şi, în consecinţă, o încălzire mai redusă. 

Aceeaşi explicaţie este valabilă şi pentru existenţa anotimpurilor. Ele 
nu se datorează distanţei variabile a Pământului faţă de Soare, ci 
înclinaţiei axei planetei noastre. 

Mesaje potrivite cu fazele evoluţiei spirituale 





Cu siguranţă că există ceea ce se numeşte evoluţie spirituală. 
Parcurgând-o cu succes, devii mai înţelept, mai împăcat cu viaţa, mai 
fericit cu ce ai, mai blând cu ceilalţi. 

Totuşi, adevărata fericire te loveşte abia prin iluminare. Iluminarea 
sau trezirea spirituală este un fenomen cu mare impact interior, dar 
imperceptibil din exterior, de către ceilalţi. Atunci îţi dai seama că tot ce 
ştiai despre viaţă era fals. Mai ales, observi că tu nu exişti şi n-ai existat 
niciodată ca individ separat de natură (doar corpul-minte este real, dar 
face parte integrantă din natură). Pare foarte straniu, dar aceasta este 
trăirea. 

Tocmai pentru că ţi se pare atât de stranie, senzaţia poate dispărea 
destul de repede. Iar când ai pierdut-o, începi să tânjeşti disperat după 
ea, pentru că s-a dus cu fericire cu tot. Acum eşti în starea de post-trezire 
sau de pregătire a re-trezirii. În acest moment, evoluţia fenomenului este 
imprevizibilă. Fie vei rămâne aici toată viaţa, fie iluminarea se va repeta 
şi stabiliza, după norocul fiecăruia. 

Totuşi, chiar şi în faza de iluminare, omul poate evolua în 
continuare. Nu a ajuns la niciun final, la o culme a spiritualităţii, deşi are 
această impresie. Evoluţia se continuă. Cu fiecare nou prag depăşit, 
observă că a mai avansat peste ceea ce credea că este finalul. 

Corespunzător fiecărei faze, unele învățături sau mesaje sunt mai 
potrivite să fie citite decât altele. Dintre mulţi autori şi mesageri divini, 
m-am oprit la câţiva, care transmit o esenţă spirituală de bună calitate. Şi 
alţii sunt bineveniţi şi remarcabili, dar aceştia mi-au atras interesul: 

1 - Pentru etapa premergătoare iluminării, în care omul se luptă cu 
propriul ego pentru a deveni mai fericit şi a aduce lumina în jurul său, 
recomand învăţăturile lui Isus, prin mediumul Gina Lake, şi ale lui 
Marius Ghidel. 

2 - Dacă mintea s-a copt destul, în apropierea iluminării propriu- 
zise, recomand mesajul radical al lui Tony Parsons (şi urmaşilor săi 
spirituali nondualişti, printre care Jim Newman, sau altora care au 
acelaşi mesaj), alături de descrierea făcută de Isus, prin mediumul Gina 
Lake. 

3 - Pentru post-trezire şi continuarea procesului de eliberare, 
recomand învăţăturile lui Isus, prin mediumul Gina Lake, şi cele similare 
ale lui Adyashanti. 





RĂZVAN-ALEXANDRU PETRE - Eseuri pe teme spirituale 2021 pag. 160 


În etapa 1 analizezi experienţele specifice dualității în mod minuţios 
şi acţionezi contrar ego-ului, ceea ce te poate ajuta să depăşeşti stadiul 
dualității. 

Când ajungi la nivelul 2, în pragul nondualităţii, este o cu totul altă 
experienţă, care te buimăceşte la început şi-ţi ia ceva timp să o integrezi. 

Dacă te afli în etapa 1, probabil că vei respinge automat cele scrise 
pentru etapa 2, pentru că nici măcar nu le intuieşti sensul. Invers, dacă te 
afli în etapa 2, vei privi învăţăturile din prima etapă ca nişte simple 
poveşti, basme pentru copii. 

Am observat că iluminarea spontană devine un fenomen tot mai 
frecvent chiar şi printre cei total neinteresaţi de spiritualitate. Asta ne 
arată că „timpul se grăbeşte”, realmente. 

Am tradus multe citate din Adyashanti şi le-am presărat prin multe 
articole. 


Nondualitatea nu se amestecă cu mintea 





Iluminarea nu are legătură cu mintea. Este un plan cu totul paralel. 
De aceea, niciun iluminat nu a ajuns vreodată într-un ospiciu de nebuni. 

Ospiciile sunt pline cu oameni a căror minte a fost îmbogăţită cu un 
simţ suplimentar: claraudiţie (auzirea de voci), clarviziune (vederea a tot 
felul de imagini pe ecranul minţii) etc, dar fără un control pe deplin 
conştient. Aceste calităţi extrasenzoriale îl controlează ele pe omul 
respectiv, şi de aici aparenţa de nebunie. 

Nu căutaţi în iluminare calea către puteri paranormale! Acestea sunt 
periculoase pentru minte. Omul poate fi copleşit de ele, fiind preocupat 
numai de noile viziuni sau voci şi desprinzându-se de planul obişnuit al 
vieţii. 

De aceea, iluminarea nu este deloc periculoasă, deşi este mult mai 
stranie decât extrasenzorialul. Ea nu se suprapune cu nimic peste minte, 
nu are nimic în comun cu mintea. Cele două pot coexista armonios, 
fiindcă nu interferează, sunt planuri total diferite. 

În schimb, extinderea capacităţilor mentale interferează cu calităţile 
mentale obişnuite, şi pot apare confuzii, pierderea lucidităţii, amestecul 
realităţilor etc. 

Puţină nemulţumire este preambulul 





Mulţi au primit iluminarea când se simțeau îngrozitor, pentru că nu 
reuşiseră să o dobândească prin forţe proprii. Alţii au primit-o când erau 
în culmea disperării din alte motive. 

Dar nu e nevoie de multă nemulţumire. Se întâmplă, pur şi simplu, 
că nu te mai simţi adecvat acestei lumi. Simţi că nu te mai interesează 
prea mult ce-ţi poate oferi ea. Simţi că există mai mult, ceva dincolo de 
imaginaţie. Îţi duci viaţa înainte, căci n-ai de ales, dar aspiraţia spirituală 
te trage afară din lume. Unde? Nici tu nu ştii. Ai vrea să te tragă mai 
repede, şi de aici poate acea nerăbdare sau uşoară iritare. 

Dar totul se face la timpul său divin, când te-ai copt îndeajuns. Dacă 
eşti prea verde, te-ai putea speria, pentru că nu ţi-ai epuizat încă 
interesul pentru lumea formelor. N-ai vrea să ţi se ia accesul la ce cunoşti 
bine. Te interesează poate şi alte lumi, dar nu atât de mult ca să renunţi 
la ce ştii. 


Poezia este nondualitate 





Nondualitatea este ca un diamant şlefuit măiastru. În fiecare faţetă 
se reflectă câte ceva frumos. Pe o latură, nondualitatea pare a fi o 
filosofie, pe altă latură pare a fi psihologie, pe alta, religie, iar pe alta, 
pare a fi poezie. 

Nondualitatea este poezie pură, este sursa poeziilor. Poezia este 
imprecisă, aşa cum nici nondualitatea nu poate fi descrisă în cuvinte. 
Poetul consideră că poezia este totuşi mai exactă decât proza, deşi 
foloseşte mai puţine cuvinte. Când poetul este contemplativ, foloseşte 
foarte puţine cuvinte. Când poetul este entuziast, se lasă purtat de un 
şuvoi de cuvinte inspirate. De fapt, cuvintele poetice au rolul tainic de a 
te scoate din gândirea obişnuită, de a-ţi bloca mecanismul rutinier al 
minţii. Abia atunci, poţi intra în tărâmul poeziei pure, nondualitatea. 


Turista care se pierduse 





Un autocar plin cu turişti în majoritate europeni opreşte într-o 
parcare din Suedia. Una din turiste de origine asiatică se duce la baie şi 
îşi schimbă hainele. Când se întoarce, cei din autocar nu o recunosc a fi 
aceeaşi persoană şi, când autocarul trebuie să plece, dau alarma că a 

dispărut una din turiste. Toţi încep să o caute pretutindeni, este alarmată 
şi poliţia. După vreo 2 ore, turista îşi dă seama că, de fapt, pe ea o căutau, 
pe turista asiatică. (cf. Sam Harris). 

Aşa e şi cu căutarea spirituală. Îl căutăm pe Dumnezeu, iar EI este 
chiar sub nasul nostru, se ascunde la vedere. 

Acuma, stau şi mă întreb: oare oamenii ăia din autocar nu ştiau să 
numere? Dar la fel este şi cu omul ignorant spiritual: oare el nu vede 
care-i Realitatea?! 

5 noiembrie 2021 

DE CE MI SE ÎNTÂMPLĂ TOCMAI 
MIE?! 


De ce mi se întâmplă asta tocmai mie?! Este o întrebare pe care omul 
şi-o pune atunci când dă de bucluc sau i se întâmplă lucruri neplăcute. Şi 
este firesc să solicite un răspuns. Dar nu este doar un simplu semn de 
întrebare, ci este şi o acuzaţie, cu semnul exclamării. Şi de aici apar 
dificultăţile. 

În primul rând, omul acuză. Pe cine, nu ştie nici el, dar oricum, vrea 
să dea vina pe cineva. Pe soartă sau pe Cine i-a pus-o în cârcă, pe alte 
persoane, pe preşedinte. Într-un fel, simte că ceva sau cineva este vinovat 
pentru suferinţa lui. Să fie un blestem pe neam sau o vrajă?! 

Uneori, ascultând predici spirituale, acceptă că, poate, el însuşi sau 
spiritul lui sunt implicaţi cumva în pocinog. Da, poate că din vieţile 
anterioare i se trag ponoasele. Ar fi o explicaţie rezonabilă. Şi totuşi, alt 
om a greşit în trecutul istoric şi atunci, de ce să sufere el, nevinovat 
fiind?! 

Alteori, descoperă nişte cauze evidente în viaţa lui curentă, dar nu-i 
convin, pentru că este chiar el vinovatul. Oricum ar face, explicaţiile nu-l 
satisfac pe bietul om suferind. Nu atât explicaţii doreşte el intens, ci să 
dispară neplăcerea sau tensiunea sau sursa iritării sale. Doar când îşi dă 
seama că problema nu poate dispărea cât ai bate din palme, abia atunci 
îşi pune speranţa că explicațiile îi vor uşura durerea sufletească. 

Dar explicaţiile îl vor ajuta numai în măsura în care va dori să se 
înţeleagă mai bine pe sine însuşi. Altfel, doar vor pune sare pe rană. Şi 
ego-ul se va îndrepta cu toată furia pe noua cauză descoperită. Aşa că n-a 
rezolvat nimic. 

Un motiv important pentru care nu primeşte explicaţia dorită este că 
NU este dispus să o accepte sau să o suporte. Este motivul principal 
pentru care Universul nici nu i-o oferă. Omul obişnuit are tendinţa de a 
proiecta în afara lui propriile sale defecte, din cauză că nu şi le acceptă. Şi 
atunci, le va vedea în ceilalţi. Iar ceilalţi chiar le vor manifesta în faţa lui, 
deşi poate că nu-i caracterizează. Însă prezenţa eroului nostru îi 
stimulează cumva să se poarte după acel tipar, tocmai pentru ca el să se 
recunoască în oglindă. (Rareori se recunoaşte.) 

Dar să presupunem că omul nostru a aflat de învățături spirituale 
sau metode psihologice. S-a familiarizat oarecum cu termenii şi 
principiile pentru îmbunătăţirea de sine. Vrea să se autocunoască şi să se 
schimbe. Acesta este un pas înainte. Va începe să capete unele răspunsuri 





RĂZVAN-ALEXANDRU PETRE - Eseuri pe teme spirituale 2021 pag. 164 


parţiale, sperând că, perseverând, va ajunge la adevărul complet. Dar 
timpul trece şi adevărurile rămân parţiale. Ba chiar, întrebările se 
înmulţesc. Oare va ajunge vreodată să găsească toate cauzele necazurilor 
lui?! 

Dar oare chiar trebuie?! 

Călătorul astral Jurgen Ziewe ne relatează că, în urma unei 
meditații, a ajuns în planul spiritual, acolo unde spiritul are viziunea 
tuturor încarnărilor sale, precum şi a tuturor trăsăturilor de personalitate 
sau evenimentelor critice. Toate acestea apar ca nişte centre energetice, 
având legături de lumină între ele. În acel moment, poţi cunoaşte cu 
certitudine absolut toate corelaţiile cauzale dintre problemele actuale şi 
cauzele ascunse. Ai putea afla chiar că unele cauze provin din viitor! Ce te 
faci atunci?! Este un lucru şocant, pentru că încalcă legile fizice. Dar în 
planul spiritual nu există timpul, aşa că orice este posibil. 

Sau ai putea afla că spiritul urmăreşte să-şi perfecţioneze întreaga sa 
fiinţă, care este această reţea de centre energetice, precum un artist 
stăruie ani de zile asupra unei opere de artă. Iar în vederea desăvârşirii 
fiinţei sale, spiritul pune la cale noi încarnări, cu anumite caracteristici, 
care speră că vor rezolva anumite disfuncţii sau imperfecţiuni, 
echilibrând karma. În toate încarnările umane apare, inevitabil, 
suferinţa. Dar ea provine, în primul rând, de la ego-ul uman. Dacă am 
înţelege acest adevăr simplu, am suporta mult mai uşor tot tăvălugul 
vieţii. 

Ei bine, acum intră în scenă învăţătura nondualistă. Ea ne 
avertizează, din start, că viaţa aceasta este o iluzie. Chiar dacă suferinţa 
ne pare foarte reală şi rea cât timp o trăim, ea este văzută din sferele 
spirituale ca o iluzie a individului. Asta, pentru că însuşi individul este o 
iluzie. Corpul este aparent real, dar senzaţia de persoană separată de 
univers, asta e o totală iluzie. Mintea nu este centrul fiinţei, ci un 
instrument neutru. Deci senzația de a fi o persoană separată de restul 
lumii, adică ego-ul, este iluzia care adaugă o imensă suferinţă la simpla 
existenţă. Durerea există pretutindeni în lumea animală, dar acolo nu 
există nişte „persoane” cu gândire autoreflexivă. Numai omul reuşeşte să 
creeze suferinţă suplimentară, prin gândurile şi emoţiile cu care 
înconjoară durerile fizice. Însă, şi mai grav, omul îşi provoacă singur 
mari dureri sufleteşti, prin gândirea sa necontrolată. 

Desigur, el va da imediat vina pe ceilalţi, care nu-l lasă să trăiască 
cum ar vrea. Ceilalţi sunt aparenta cauză a neplăcerilor sale. Ce-ar fi însă 
dacă n-ar mai avea nicio pretenţie de la nimeni?! Nici măcar de la sine 
însuşi?! Să lase lucrurile să treacă aşa cum sunt ele?! Să-şi accepte 

destinul aşa, bun sau rău, cum este, fără să se întrebe de ce?! Să-şi 
accepte fiinţa aşa cum este ea, cu bune şi cu rele?! Să acţioneze pentru a 
ieşi din necazuri, dacă nu le mai suportă, dar fără a căuta vinovaţi, nici 
măcar în propria persoană?! Atunci s-ar aşterne liniştea peste sufletul 
său, suferinţa ar începe să se stingă, rămânând doar ca o vânătaie pe 
inimă, până timpul o va şterge definitiv. Ce-ar fi dacă ar exprima mereu 
recunoştinţă pentru ceea ce are şi iertare de sine fiindcă nu pricepe 
armonia vieţii?! 

Viaţa nu poate fi descifrată în întregime de pe acest nivel de 
înțelegere omenesc. Anumite explicaţii, chiar dacă le-am primi, nu le 
putem pricepe. Şi de aceea, nici nu le primim. Mult mai ades, am putea 
primi unele explicaţii dacă le-am putea accepta. Dar, din ce-am observat, 
tocmai din cauza intoleranţei omului la adevăr, primeşte nişte minciuni 
sau semiadevăruri. Acestea sunt cele mai potrivite pe moment să-i 
satisfacă foamea de sens. 

Foamea de sens pare o calitate intelectuală, dar de fapt, este un 
program de suferință. Fiindcă niciodată nu vom putea descoperi sensul 
tuturor lucrurilor la acest nivel de conştiinţă gregar. Iar dacă ne elevăm 
conştiinţa, răspunsurile se ivesc singure şi foarte clare, fără să le cerem şi 
când nu ne aşteptăm. Am putea proceda cu foamea de sens aşa cum 
facem cu foamea nenaturală. 

Un sfat preţios pe care îl primesc graşii care vor să slăbească este 
următorul: Când ţi-e foame, probabil că ţi-e sete. Bea nişte apă 
şi-ţi va trece foamea! Nu, nu este nicio păcăleală. Dimpotrivă, 
păcăleala este să crezi că îţi este foame când, de fapt, organismul îţi cere 
apă. Omul modern are lipsă de apă curată, nu de mâncare. Bea apă 
curată mai des şi nu-ţi va mai fi acea foame nenaturală, care te îngraşă! 

La fel poţi proceda şi cu foamea de sens. Când ego-ul pretinde 
explicaţii şi justificări pentru suferinţele sale, dă-i să bea adevărul curat. 
Nu trebuie să-ţi hrăneşti ego-ul cu nimic, ci să-l laşi să înfometeze, să nici 
nu-l bagi în seamă. Lasă-l să critice, să pretindă că are dreptate, să se 
lupte pentru a controla lucrurile, să strige după fericire, să se lamenteze 
retoric „de ce mi se întâmplă asta tocmai mie?”. Lasă-l să-şi facă 
numărul, dar nu-i mai da atenţie. Dă-i să bea din când în când din 
adevărul nondualist, până i se face lehamite să mai ridice pretenţii: „tu” 
nici nu exişti, „persoana” ta este o ficţiune, un vis al spiritului divin. 

Dar de ce există acest vis? întreabă ego-ul pe loc, sperând să 
găsească un sens măreț. Însă răspunsul nu-i pe atât de eroic cât să-i 
gâdile orgoliul. Spiritul doreşte să experimenteze contrastul cu starea 
divină, care este domiciliul său permanent. Vrea să vadă cum arată lumea 

bazată pe frică şi separare, opusă Adevărului, care este iubire şi unitate. 
Este un experiment. 


De ce mie?! în pandemie 





Încă înainte de pandemie, lumea civilizată a înţeles că este 
manipulată prin ştiri false sau părtinitoare. Încrederea în mass-media era 
deja şubrezită, iar ego-ul îşi pierduse cumva echilibrul certitudinilor. Dar 
odată cu pandemia, ego-ul este sub un asalt general şi se clatină tot mai 
tare sub zalele sale de fier. Vede că nu mai poate avea deloc încredere nici 
în autorităţi, nici în ştiinţă, nici în semeni. Nu se mai poate baza pe nimic 
exterior. 

Unii găsesc în asta motivaţia să devină şi mai necruţători, mai 
închişi în sine. Îşi fac provizii de asediu, acuză pe toată lumea de orice, nu 
mai au fineţea gândirii, aruncă toată cultura la gunoi, îşi reduc raţiunea 
la creierul primitiv. 

Iar pandemia este doar vârful aisbergului. Crize peste crize se tot 
ivesc din subteran, aglomerându-se şi împletindu-se, ca nişte şerpi 
periculoşi. Crize personale, crize regionale, crize globale, criză 
economică, criză politică, criză alimentară, criză climatică, criză 
energetică, criza hârtiei igienice. În curând, vom rămâne şi în criză de 
cuvinte care să enumere câte crize ne tot înconjoară. Dar ca de obicei, 
singurul lucru pe care îl învăţăm din istorie este că nimeni nu învaţă 
nimic din istorie. 

Şi totuşi, ceva-ceva învăţăm. Peste tot în lume, se vorbeşte despre 
criza forţei de muncă, calificată şi necalificată. Foarte mulţi oameni 
pleacă de la actualul loc de muncă. I s-a dat şi un nume „Marea Demisie”. 
Pandemia i-a făcut pe oameni să realizeze cât de impredictibilă este viaţa. 
Dacă, până atunci, îşi organizau viaţa în jurul programului de muncă, 
atitudinea generală s-a schimbat. După toate aceste carantinări, oameni 
nu mai vor să-şi ducă viaţa sub dictatura serviciului. Au descoperit că vor 
să stea mai mult cu familia, că vor slujbe mai degajate, că viaţa e prea 
scurtă ca să şi-o piardă în cariera greşită, ca îşi pot transforma hobby- 
urile în surse de venit. Nu e minunat că au prins curajul să se desprindă 
de frica de viitor, impusă de ego?! Nu e asta partea bună a pandemiei?! 

În prezent, toate planurile ne sunt date peste cap de măsurile 
restrictive generale. Nesiguranţa, incertitudinea şi lipsa de control au 
devenit virale, adică tot ce preţuia ego-ul mai mult se duce la vale 
(siguranţa, certitudinile, controlul situaţiilor). Dacă este o conspirație, 
atunci este o conspirație universală contra ego-ului uman. 

Se spune că lumea nu va mai fi niciodată ca înainte. Este adevărat. 
Dar oare a fost vreodată ca „înainte”?! Oare lumea nu se schimbă mereu 
sub ochii noştri adormiţi?! Aceasta este vraja sub care trăieşte ego-ul, cea 
a stabilităţii, a neschimbării, necesară păstrării controlului. Ego-ul vrea 
să aibă mereu controlul situaţiei, a lucrurilor, a persoanelor. Îi este frică 
de viaţă şi frică de moarte. Adevărul este că ego-ul nu a controlat 
niciodată nimic, ci doar îi place să creadă asta. Dacă are vreo religie, 
atunci credinţa fanatică a ego-ului este în control. 

Când aude pe vreun trimis al Domnului că spune „Totul e bine aşa 
cum este”, pe ego îl apucă furia. Nu suportă să audă că totul este bine aşa 
cum este. Structura programată a ego-ului este să nu fie niciodată 
mulţumit. Pentru ego „nimic nu este bine”. Chiar şi când are tot ce şi-a 
dorit, fericirea sa nu durează mult, că găseşte el ceva în neregulă care să-i 
strice cheful. 

Şi atunci, cum să scăpăm de ego? Să vă dau o reţetă ar însemna să 
punem ego-ul să-şi taie singur craca de sub picioare. Ar putea s-o facă şi 
pe asta cu entuziasm, dacă este un ego ceva mai spiritual, dar va cădea tot 
în picioare şi va supravieţui bine-mersi. Nu. Nu trebuie să-i dăm ego-ului 
nimic de făcut. Asta îl doare cel mai tare, când nu-l băgăm în seamă. Dar 
nu din ignoranță, ci din înţelepciune. 

De ignoranţi e plin Pământul, care nici măcar nu sunt conştienţi că 
atitudinile lor stau la baza emoţiilor. Nici măcar nu-şi dau seama când şi 
ce gândesc, atât sunt de alienaţi de propria ființă. Este penurie de 
înţelepţi, de asta are nevoie Pământul. Dar s-a făcut cerere şi se aşteaptă 
livrarea mărfii. Unul dintre furnizori este pandemia, iar celelalte crize 
completează necesarul. Este ca un ciur planetar ce separă ignoranţii de 
înţelepţi. 

Împărăţia ego-ului devine urâtă şi amenințătoare. Tot mai multe 
restricţii şi temeri îi înconjoară pe cei care i se închină. De aceea, unii 
evadează către lumea spiritului, care e tot aici, în acelaşi loc, suprapusă. 
Numai că joacă la extrema opusă: totul pare la locul său, fiecare are ce 
merită, toţi mergem spre lumină. Cum naiba?! se întreabă ego-ul confuz 
şi stresat. Zidurile se prăbuşesc peste tine, iar tu să fii mulţumit?! E o 
nebunie. 

Nu, nebunie e ceea ce a făcut ego-ul din lume. Zvonurile catastrofale 
sunt tot mai alarmiste. Parcă se şi aud trâmbiţele îngerilor morţii şi 
galopul cavalerilor apocaliptici. Tensiunea creşte şi se pare că totul se va 
sfârşi într-o gigantică explozie care ne va spulbera pe toţi, ca să scăpăm 
de toate belele. 

Dar nu. Nu aşa stau treburile. Finalul va fi ca un fâsâit, o deschidere 
veselă, o dispariţie a fricii. Vom constata amuzaţi că nu a existat nicio 
suferinţă pentru nimeni. Ba chiar că nu a existat nimeni. Totul a fost un 
vis, o iluzie, o realitate virtuală. Ne scoatem căştile de pe cap şi totul 
dispare în neant, căci nu a existat niciodată, decât în mintea noastră 
cosmică. Ne-am putea distra încă de pe acum, imaginându-ne cât vom 
mai râde atunci... 

Procesul ce se desfăşoară în lume este sofisticat, are două direcţii 
opuse sau chiar mai multe. Lucrurile sunt amestecate şi nimeni nu le 
poate descâlci. Fiecare om alege pe cont propriu, conform instinctului 
sau inspiraţiei. Iar consecinţele sunt foarte diferite. 

Cei care încă dau credit vocii alarmiste a ego-ului se vor radicaliza 
tot mai mult, îşi vor pierde cumpătul, fiindcă situaţia aparentă îi va 
solicita peste limita de suportabilitate. Ego-ul vrea certitudini, controlul 
situaţiei, protecţie şi va fi de acord cu orice măsuri care să le readucă. Dar 
măsurile vor provoca şi mai mult haos, pentru că vor fi luate de nişte ego- 
uri panicate. 

Şi e foarte bine aşa. E bine, pentru ca cealaltă parte a omenirii să se 
desprindă de modul de a fi egotic, autocentrat, inadaptat noii realități. 
Cei pregătiţi lăuntric vor coti brusc pe o traiectorie spirituală, detaşându- 
se de spaimele cotidiene. Până acum, părea un moft, un hobby, un lux 
chiar, să te ocupi de spiritualitate. Dintr-o dată, a devenit vitală pentru 
supraviețuirea, dacă nu fizică, măcar psihologică. Viaţa de ego nu mai 
este fezabilă, nu mai merită experimentată. Şi-a trăit traiul, şi-a mâncat 
mălaiul. Spiritul vrea acum să experimenteze altceva: viaţa fără de ego. 

Semnele sunt clare, pentru cine are ochi de văzut şi urechi de auzit. 
Scuzele şi îndoielile devin tot mai desuete, mai nelalocul lor, pentru că 
realitatea devine tot mai contondentă. Trebuie să devenim maleabili, 
precum apa, pe măsură ce viața pare mai dură. Cum spunea un sfânt 
părinte, în aceste vremuri, numai la Dumnezeu ne mai putem găsi 
alinare, nu la oameni. Dar, paradoxal, Dumnezeu este chiar în noi înşine. 
Până acum, l-am proiectat undeva, în cer, la mare distanţă, ca nu cumva 
să se amestece în treburile noastre telurice. Am vrut să experimentăm 
lumea ego-ului şi asta am făcut. 

Circulă un banc: Dumnezeu crea lumea, era chiar aproape de final, dar 
oamenii l-au întrerupt. „Slăvite Doamne, ai făcut o treabă foarte bună că ai 


creat universul. Dar de Pământ lasă-ne să ne ocupăm noi!. Şi Dumnezeu, în 
mărinimia Lui, i-a lăsat... 9 


4 decembrie 2021 

TREZIREA-Il COMPLICATĂ 


Stadii de conștiință avansate: no-mind, conștiință 
pură, tăcere absolută 





Maestrul Laurenţiu Marga spune că există trei stadii avansate net 
diferite de evoluţie a conştiinţei. 

1) Primul este cel de no-mind, adică atunci când nu mai ai gânduri 
parazite, vagaboande, rătăcitoare. Omul obişnuit are circa 70000 de 
gânduri zilnic, care-i bombardează conştientul. Cel avansat spiritual nu 
mai are atâtea. Desigur, dacă doreşte să rezolve o chestiune, poate apela 
la minte şi la memorie ca înainte. Dar, în momentul când chestiunea este 
rezolvată şi gândurile nu mai sunt necesare, el se poate odihni în liniştea 
totală a minţii. 

Nu este eficient să lupţi cu gândurile. Unii încearcă să „mediteze” 
fiind atenţi la orice gând care le dă ocol şi alungându-le. Ar putea avea 
ceva succes în timpul acelei ore dedicate acestei practici, dar după aceea, 
gândurile se reped cu şi mai mare avânt. Aşa că nu au câştigat nimic. Nu 
poţi lupta cu asaltul gândurilor de la nivelul de conştiinţă ordinar. E 
nevoie să-ţi ridici vibrația conştiinţei şi să ajungi în mod natural la 
stadiul avansat nr.1. 

2) Al doilea stadiu avansat este cel de conştiinţă pură şi vastă, 
unde apare liniştea emoţională. Emoţiile sunt mai greu de învins decât 
gândurile obişnuite, fiindcă au o energie mai mare. 

Voi adăuga aici că emoţiile provin din subconştient şi sunt generate 
de anumite convingeri sau credinţe adânc implantate acolo. Acestea au 
fost create, la rândul lor, în timp, prin acumularea şi repetarea unor 
gânduri obişnuite. S-au creat astfel nişte constructe mentale rigide, 
solide, care, în contact cu evenimentele exterioare, generează automat 
nişte emoţii specifice negative sau aparent pozitive, dar care tot te agită. 
De la nivelul al doilea, poţi vedea convingerile sau credinţele care le 
generează şi astfel scapi de emoţii. Este ceea ce s-ar numi purificarea 
subconştientului. Când nu mai ai emoţiile negative cu care te obişnuiseşi, 
este indicatorul că ţi-ai purificat foarte mult subconştientul. 

Desigur, nu este nevoie de o purificare completă pentru a avansa 
spiritual. Poţi progresa în paralel. Dar este mai bine să ai subconştientul 
purificat, pentru a nu avea probleme ulterior, când avansezi în 
experienţele spirituale. 

Nu este eficient să lupţi făţiş cu emoţiile sau să le reprimi sau să le 
refulezi. Vor produce probleme ulterior. Metoda corectă este să vezi 
cauza lor subconştientă şi, aflând-o, emoţiile se dizolvă de la sine uşor- 
uşor. 

3) Al treilea stadiu avansat este cel de Tăcere absolută, dar care nu 
înseamnă lipsa totală a sunetelor sau a gândurilor sau a vieţii. Nu, 
această Tăcere nu este o lipsă a ceva, ci o plinătate indescriptibilă, dar nu 
există termeni sau cuvinte s-o poată descrie. Abia acum poţi fi oarecum 
sigur că ai atins Absolutul. Totuşi, este doar o impresie a actualului nivel. 
În realitate, scara evoluţiei nu are limite. 

Aş adăuga eu că abia de la acest nivel în sus poţi începe să purifici 
subconştientul altor persoane, de regulă a celor din apropierea ta. Sri 
Aurobindo a mers şi mai departe, încercând purificarea subconştientului 
colectiv. 

Laurenţiu Marga vorbeşte şi de stadiile ce preced aceste niveluri 
avansate. Primul semnificativ şi uimitor ar fi rămânerea în Prezent, adică 
evitarea vorbăriei mentale, a vocii neîncetate din minte, ieşirea din 
abstract şi coborârea în concret, în simţuri. Rămânerea în simţuri este o 
stare minunată, pentru început, pentru că dispar temporar gândurile. De 
la 70000 rămâi cu 35000, ceea ce este o mare uşurare. Totuşi, încă 
oscilezi între prezentul concret din faţa ochilor şi abstract, adică 
filmuleţele mentale. 

La un moment dat, nu-ţi mai vin gânduri neplăcute, negative, ci doar 
unele pozitive. Sunt şi ele dăunătoare progresului spiritual, pentru că 
sunt atractive. Te laşi purtat în nişte filmuleţe plăcute. 

Cu timpul dispar şi acestea şi rămâi în starea de no-mind, prima 
stare cu adevărat sacră, în care simţi că l-ai atins pe Dumnezeu. Unii 
rămân aici şi, vai, cred că acesta ar fi finalul evoluţiei spirituale. 


Etape succesive de apropiere de Adevăr: umilinţă, 
dezidentificare, non-existenţă 





În mod ideal, omul se apropie treptat de Adevăr, care este greu de 
suportat. Cei care au cunoscut brusc Adevărul au suferit un imens şoc. 

Etapa preliminară este cea psihologică, atunci când eşti atras de 
dezvoltarea personală, de reţete de optimizare psihică şi self-help. Nu eşti 
mulțumit de tine ca om şi cauţi nişte scurtături, nişte secrete, chiar 
înţelepciune. De aici, este uşor să treci în prima etapă a spiritualităţii, 

fiindcă aproape toţi profesorii de dezvoltare personală, consilierii sau 
coach-erii au făcut-o deja. 

Dar tot aici, aproape sigur, vei fi atras de materialismul spiritual, 
care apare când consideri că spiritualitatea ar fi doar o metodă de 
dezvoltare personală mai specială, mai şmecheră, pusă la dispoziţia ta de 
entităţi invizibile, gata să te servească şi să-ţi îndeplinească dorinţele 
inaccesibile până atunci. Unii se opresc la acest nivel, dar alţii vor 
aprofunda căutarea. 

În prima etapă autentic spirituală, omul înţelege că există o 
diferenţă între suflet şi spirit. Sufletul ar fi psihicul uman, cu gândurile şi 
emoţiile sale, iar spiritul ar fi ceva suprauman, dar care animă omul şi îi 
dă un rost şi un destin, adică dharma şi karma. Spiritul ar fi un fel de zeu 
la purtător. 

Karma îi aparţine spiritului, dar este suportată de om. Este evident 
că omul nu are nicio vină pentru greşelile antecesorilor săi spirituali sau 
genetici. Şi este, la fel de evident, o nedreptate că suferă din cauza 
karmei. Înseamnă că omul este o cantitate neglijabilă pentru Dumnezeu 
şi doar interesele spiritului contează! Că este important numai ceea ce 
învaţă spiritul, prin intermediul karmei ce loveşte în om. Iată o primă 
umilinţă a falsei identități personale. 

În a doua etapă, cea spiritual-nondualistă, se defineşte ego-ul ca 
fiind acea programare mentală inconştientă cu care omul se identifică, în 
mod eronat. Deci omul nu trebuie să-i mai dea atâta importanţă şi 
prioritate ego-ului, cu dorinţele sale. Este un lucru dificil ca omul să se 
sustragă obiceiurilor de gândire şi emoţionale, dar cei pregătiţi reuşesc 
într-o anumită măsură, acţionând conştient împotriva condiţionărilor 
inconştiente şi egotice. Este mai mult decât o smerenie, ci chiar o 
dezrădăcinare autoimpusă, o schimbare de identitate, de la ego la spirit. 
Spiritul este înţeles aici ca un fel de sine purificat, un „eu” ideal şi divin. 

Totuşi, cu cât afli mai multe învățături şi aprofundezi revelaţiile 
primite de la spirite, cu atât începi să-ţi dai seama că apar contradicții ce 
dau peste cap tot ce ştiai. În loc să te apropii de claritate, lucrurile devin 
mai confuze. Dar este o treaptă necesară pentru a începe să fii dispus să 
renunţi la minte şi la logica ei şi a putea înghiţi adevărul. 

De pildă, afli din mai multe surse de încredere că spiritul tău se 
încarnează simultan în mai mulţi oameni, ba chiar şi în animale (mesajul 
subliminal fiind că eşti una cu toate fiinţele), că vieţile anterioare şi cele 
ulterioare sunt simultane cu aceasta (atunci, mai putem vorbi de 
evoluţie?!), că viitorul se manifestă paralel în toate posibilităţile sale, nu 
doar în unica aleasă (atunci, ce mai este liberul-arbitru?!) şi multe alte 

„năzbâtii”, toate deprogramându-ţi mintea de conceptele învăţate şi pe 
care le considerai corecte. Nimic din ce ştii nu este adevărat. Asta ţi se 
spune deschis abia în ultima etapă, când eşti pregătit să asculţi. 

În a treia etapă, cea nondualistă pură sau radicală, se postulează 
faptul, constatat de către cei treziţi, că nu există niciun fel de „eu”, care 
este o iluzie absolută. Nu există niciun liber-arbitru, nici evoluţie, fiindcă 
timpul şi spaţiul sunt iluzii. Nu se mai vorbeşte despre spirit, care a fost 
doar o noţiune necesară dezidentificării de falsul eu şi apropierii de 
adevăratul Sine. În prezenta etapă, nu mai există niciun „sine”, nici 
măcar al spiritului. Sau, dacă vreţi, spiritul este Tot-ce-există, nicidecum 
o entitate separată în lumea lui Dumnezeu. 

În această ultimă etapă, nu mai cerem sfaturi, fiindcă ar fi ilogic. 
Înţelegem faptul că persoana este o iluzie. Cine vrea soluţii şi 
recomandări, găseşte din abundență la nivelurile anterioare (iar unii 
maeştri mai preiau de acolo, din compasiune). Nu este un mesaj pentru 
„eu”, părând chiar indiferent la suferințele acestuia, dar vine din 
compasiunea divină pentru căutătorii spirituali dezamăgiţi şi frustraţi că 
n-au găsit ce căutau. Li se spune clar că nici nu au cum găsi ceea ce apare 
doar odată cu dispariţia ego-ului, adică al căutătorului. Face fiecare ce 
vrea cu această revelaţie. Oricum, Absolutul nu are intenţia să schimbe 
nimic din ce şi cum este. Unii se opresc din căutat, alţii continuă cu unele 
metode spirituale care îi ajută să se simtă mai bine. Nondualistul radical 
nu impune nicio atitudine sau acţiune, pentru că ştie că nimeni nu poate 
schimba ceea ce trebuie să se întâmple, din cauze pe care oricum nu le 
poate cunoaşte. Îl numim radical, pentru că acceptă totul aşa cum este, 
nu pentru că ar fi intolerant. 

Aici trebuie înţeles că corpul-minte este real, parte din natură, dar 
simţul identității separate este o completă iluzie. Cum s-ar spune, 
corpul-minte este golit pe dinăuntru de orice identitate personală, deşi 
rămâne cu o personalitate, preferinţe, tendinţe, condiţionări, emoţii şi 
gânduri, dar ale nimănui, impersonale, aparţinând Existenţei pure. La 
exterior, acest iluminat nu se schimbă, nu devine un zombie, ci translaţia 
este pur interioară. Nici măcar nu are cum comunica asta şi, de aceea, 
mulţi păstrează discreţia. 

Acest mesaj este atât de radical, încât are puţini adepţi, iar cei care îl 
apreciază o fac printr-o intuiţie inefabilă, dacă vreţi, prin Graţie divină. 
Totuşi, ei nu se consideră superiori celorlalţi semeni, fiindcă nici nu au cu 
ce să se laude. Dimpotrivă, omul trezit spiritual a pierdut toate iluziile, 
toate poveştile şi basmele care fac atât de interesantă lumea adormiţilor. 
Pe de altă parte, a câştigat sentimentul de relaxare, lipsa de plictiseală şi 

imposibilitatea de a cădea în depresie, precum şi o stare perpetuă de 
mulţumire fără motiv. În acelaşi timp, a devenit mai sensibil, fiindcă a 
pierdut filtrul egotic. Asta poate fi un avantaj, dar şi un dezavantaj într-o 
lume a ego-urilor. 


Absolutul este hibrid 





Nondualistul radical Jim Newman afirmă că totul este real şi 
ireal în acelaşi timp. Deci creaţia nu provine din Absolut, ci este 
totuna cu acesta, este Absolutul deghizat. Atât de bine este îngemănată 
Iluzia cu Realitatea! Sunt, în mod clar, diferite şi antagonice, dar 
simultane, exprimând acelaşi Absolut. 

Aceasta este, probabil, cea mai înaltă înţelegere accesibilă minţii 
umane, că Absolutul este hibrid, că Tot-ce-există este ambivalent, este 
veşnic neschimbat, dar şi evoluează; este şi libertate haotică, dar şi 
ordine strictă; este şi static, şi dinamic, este nimic şi toate, este râsu- 
plânsu'. Dualitatea particulă-undă din fizica cuantică exprimă această 
realitate hibridă, imposibil de separat în mod natural. O putem separa 
artificial prin experimente. Dar natura este spontan duală, ambiguă. 

În creaţie, suntem familiarizați cu dualităţile, yin-yang, cald-rece, 
noapte-zi etc. Doar că se succed în timp. Când se petrec simultan, mintea 
numeşte fenomenul „paradox” sau „oximoron”. De pildă, putem cunoaşte 
legile creaţiei tot mai bine, deşi Creatorul (sau nondualitatea sau 
Conştiinţa pură) rămâne un mister etern, pe care nu-l putem cunoaşte 
sau înţelege. Putem doar primi Graţia trăirii Sale directe, dar neputând 
să-l explicăm ulterior. 

Sau observăm că religia este minunată şi oribilă, în acelaşi timp. Sau 
că, în cursul unei experienţe metafizice, putem trăi o viaţă într-o secundă, 
ca şi cum axa timpului şi axa non-timpului ar fi perpendiculare. Sau că 
vaccinurile au efecte bune şi rele în acelaşi timp. 


Învăţători vs dezvăţători spirituali 
Odată cu apariţia nondualismului radical al lui Tony Parsons a mai 
apărut o dualitate interesantă. Pe de-o parte, sunt aceştia care susţin că 
nondualitatea nu poate fi învățată şi nici predată, care par a se opune 
pletorei de învăţători spirituali, cei care ne îndeamnă să ne străduim să 
ajungem la nondualitate. 

Încerc să împac capra şi varza astfel: învăţăturile spirituale şi 
psihologice sunt excelente pentru a diminua puterea ego-ului primitiv de 
a ne face să suferim. Însă datele experimentale dovedesc că ego-ul 
spiritual nu poate face nimic pentru a-şi sfârşi propria dominație, că 
trezirea sau iluminarea este opera exclusivă a Spiritului. Deci, 
învăţăturile spirituale ne dezvoltă supraego-ul în dauna ego-ului primitiv, 
ceea ce este un pas înainte, dar nu ne pot scăpa complet de ego. 

Însă ceea ce este de-a dreptul şocant, prin iluminare, percepem 
direct că ego-ul nu a existat niciodată!!! Ce concluzie logică am putea 
trage de aici? Niciuna. Logica este complet depăşită. Unii dintre cei care 
aud acest mesaj, renunţă la practicile lor spirituale. Iar alţii renunţă să 
mai asculte acest mesaj. Care ar fi decizia „corectă”? O decizie corectă se 
bazează pe o logică. Dar afirmaţia că ego-ul cu care ne luptăm nu există 
nu are nicio logică. În acest punct, mintea trebuie să se predea în faţa 
Misterului. 

Aceasta este, dacă vreţi, dovada că iluminarea nu poate fi rezultatul 
unui efort individual, care se bazează pe legea cauzei şi efectului. Dacă 
fenomenul iluminării s-ar sprijini pe cauzalitate, atunci logica cauzală s- 
ar păstra şi după iluminare. Or, asta nu se întâmplă. Şi aşa învingem 
mintea cu propriile sale argumente raţionale. 


Nondualismul desfiinţează paradoxurile 


În creaţie, ponderea celor două laturi duale variază în timp, de unde 
apare dinamismul lumii, pe când, privite din Absolut, sunt perfect 
echilibrate întotdeauna, de unde rezultă şi neclintirea, neschimbarea. 
Mai exact spus, în Absolut, nimic nu există, sau există în fază de proiect 
(dacă acceptăm că ideile au o existenţă în sine). 

Ne jucăm cu cuvintele aici, pentru că limbajul omenesc nu a fost 
creat pentru asemenea subtilităţi. Cuvintele au un rol pragmatic pentru 
viaţa cotidiană, dar, din câte se ştie, doar limba sanskrită are termeni 
destinaţi exclusiv realităţilor metafizice, cum ar fi atman, brahman, 
avidya, maya, samadhi, nirvana etc. 

Ar fi interesant dacă s-ar putea inventa o limbă nouă în sens invers, 
adică având la bază asemenea concepte, paradoxale astăzi, din care să se 
desprindă apoi cuvintele obişnuite pentru viaţa fizică. În paradigma 
acelei culturi nu ar mai apare paradoxuri, fiindcă ele ar fi punctul de 
plecare unanim acceptat, s-ar învăţa la grădiniţă. Deocamdată, oamenii 
se descurcă mai greu în această aparentă junglă a metafizicii, fiindcă 
merg, în contra curentului Vieţii mai vaste. 

Acesta este punctul de plecare ideal, revelaţia că Absolutul sau Tot- 
ce-există este hibrid, simultan real şi ireal, iluzoriu. De fapt, chiar şi 
astăzi se învaţă la fizica de liceu despre dualitatea particulă-undă, doar că 
nu se insistă pe valabilitatea universală a acestui paradox. Dimpotrivă, 
chiar şi marii savanţi afirmă că încă nu înţelegem fizica cuantică. Păi, da, 
nu o înţelegem, fiindcă folosim un mod de gândire învechit, liniar, 
newtonian, bazat pe cele 5 simţuri înşelătoare. 

Oare ne-ar fi aşa de greu să punem la baza gândirii noastre de zi cu 
zi această revelaţie cuantică: totul este simultan real şi ireal, adevărat şi 
fals, haos şi ordine, bun şi rău, conştient şi inconştient, voliţie şi 
manipulare, personal şi impersonal?! 

Desigur, mintea egotică va obiecta că, dacă am face asta, ea nu ar 
mai avea un cadru de referinţă, n-ar mai putea funcţiona. Aşa este. Şi că 
oricine va putea face fărădelegi fără nicio remuşcare sau teamă de 
pedeapsă. Contra-argumentul meu este că mintea celor care se apropie 
de acest Adevăr straniu este deja purificată destul ca să-şi dorească 
numai binele şi armonia. 

Într-adevăr, ca simplă idee în panoplia cu idei trăznite, această 
revelaţie cuantică ar putea fi interpretată de mintea egotică cum vrea ea. 
Însă dacă devine convingere, credinţă, atitudine, atunci se va petrece 
miracolul: însăşi starea de conştiinţă se va schimba. lar proba 
miracolului este că vei alege în mod spontan numai binele, nu vei mai 
putea face rău nimănui, nici măcar cu vorba. Iar marele tău avantaj va fi 
că nu vei mai privi pe nelegiuit ca pe duşmanul tău, nu vei considera răul 
ca pe o agresiune personală, ceea ce este o mare uşurare. 

Cum de va fi posibil acest miracol? 

Va fi posibil, pentru că această nouă convingere este în deplin acord 
cu Adevărul. Spre deosebire de logica formală, în Adevăr există simultan 
atât A, cât şi non-A. 

În viaţa de zi cu zi, ne creăm mereu convingeri şi credinţe pe baza a 
ce aflăm din jur, de la oameni. Majoritatea sunt informaţii la mâna a 
doua sau fake news. Pe baza lor inventăm credinţe, după care ne 
conducem viaţa. Şi cât de mulţumiţi suntem de viaţa noastră?! Şi nu 
trăim niciun miracol, din cauză că ideile adoptate de ego sunt, mai mult 
sau mai puţin, false, în dezacord cu Adevărul. În schimb, sunt foarte 
logice. 

Prin comparaţie, iată logica Adevărului: Atât imensul ocean, cât şi 
picăturile de ploaie evaporate şi apoi căzute în ocean sunt acelaşi lucru: 
apă. Tu eşti apa sub forma unei picături, dar tot tu eşti apa sub forma 
oceanului. Victoriosul nu este mai breaz decât ratatul, iluminatul nu este 

superior ignorantului, învățătorul spiritual este o altă faţetă a 
dezvăţătorului nondualist, bogatul nu este mai fericit ca săracul, 
agresorul şi victima fac o echipă stranie, iluminarea este un proces şi un 
eveniment, individualul este o expresie a colectivului şi invers. Ce orizont 
larg, se deschide! Este începutul altui tip de cultură, a noii civilizaţii 
umane, al Noului Pământ... 

Iată o mostră de poezie revelatorie în acest sens: 


Eliberarea de modul de gândire ierarhic 


Libertatea nu este superioară limitării; având această înţelegere, pot alege 
libertatea. 


Fericirea nu este superioară suferinţei; având această înţelegere, pot 
renunţa la suferinţă. 


Abundenţa nu este superioară sărăciei; având această înţelegere, 
abundența curge către mine. 


Nimic nu este superior faţă de altceva; având această cunoaştere, ies din 
câmpul ierarhizării, competiţiei şi luptei. 

În această stare, nu judec viaţa; de aceea, nu mă simt separat de ea. 

Mă bucur de diversitatea existentă în lume; ea îmi reflectă libertatea de a fi. 


Nu suntem aici ca să fim unul şi acelaşi; suntem aici ca să fim mulţi şi 
diferiţi. Inţelegând că, dincolo de această iluzie, suntem unul, ne luăm 
libertatea să fim mulţi. 


Nu sunt obligat de a urma o singură cale şi să fiu doar într-un fel. Sunt 
divers. Sunt veşnic schimbător. 


Explorez Totul ca fiind adevărat. 
(autor Story Waters) 


Cum ne vorbește Adevărul 


Mediumul Guy Needler, prieten cu Dolores Cannon, celebra 
fondatoare de şcoală de regresie şi contactare a Sinelui prin hipnoză, a 
fost întrebat cum explică faptul că există „false amintiri din vieţile 
anterioare”. Desigur că întrebarea a plecat tocmai de la faptul că multe 
astfel de relatări din starea de hipnoză nu numai că nu pot fi demonstrate 
ca fiind adevărate, ci este clar că nu sunt adevărate, fiindcă se contrazic 
între ele. 

Iar Guy Needler, pe baza celor ştiute de el, a răspuns că pot fi 
amintirile altor spirite, pe care clientul le accesează din Akasha. 
Akasha este o bază de date accesibilă oricărui spirit şi are tocmai acest 
rol, de a împărtăşi toată cunoaşterea adunată de toate spiritele. 

Pare un mod abil al lui Guy de a împăca capra şi varza, ţinând cont 
de prietenia sa cu Dolores Cannon, promotoarea hipnozei spirituale. Dar 
eu văd aici mai mult de atât. Este o ocazie prin care Divinul ne comunică, 
în acest fel „savant” şi aparent complicat, că nu contează individualitatea, 
că suntem o fiinţă comună. 

Noi privim, de obicei, spiritul ca fiind un fel de ego mai avansat, 
adică un „individ spiritual”. Dar spiritul este im-personal, ceea ce nu 
înseamnă doar că este multi-personal (s-a încarnat succesiv în mai multe 
persoane istorice), ci este complet non-individual, non-dual, are natura 
omniprezentă a lui Dumnezeu. Dacă vrem să „înţelegem” spiritul, atunci 
trebuie să renunţăm la conceptul de individualitate. Pare inacceptabil 
pentru ego-ul nostru, care este însuşi „individualitatea încarnată”, dar 
aşa ar fi corect. 

Iar răspunsul lui Guy Needler atinge tocmai această sensibilitate a 
ego-ului nostru, care vrea ca spiritualul să funcţioneze pe baza logicii 
umane. Ei bine, nu, lumea spirituală nu prea respectă logica omenească! 
Ego-ul vrea să se poată baza pe cunoştinţele primite prin tehnicile 
spirituale, vrea să fie sigur că informaţiile sunt corecte. Uneori, apar şi 
astfel de contradicții între informaţiile primite din subtil, care dau peste 
cap toate certitudinile. Începem să ne îndoim de lucrurile cu care 
dormeam la căpătâi. Nu scapă nimeni de aceste îndoieli, ele apar şi în 
credinţa religioasă, şi în căutarea pur spirituală. Aceste contradicții au 
rolul să ne conducă mai departe, spre o înţelegere mai presus de logica 
umană simplistă: înţelegerea că nu suntem doar nişte fiinţe separate, cu 
istorii separate (deşi este valabilă şi această perspectivă), ci suntem, în 
acelaşi timp, o singură Fiinţă. Ambele perspective opuse sunt adevărate: 
eu sunt o persoană individuală, dar eu sunt şi Dumnezeu-Totul. 


Iluminare contra Înţelepciune 





Iluminarea nondualistă vine dintr-o dată, spontan. În schimb, 
înţelepciunea vine treptat, se acumulează. Dar ambele vin prin Graţie. 
Ele sunt aspecte complementare la nivel de specie umană evoluată. 

Iluminarea nondualistă se referă la fuziunea cu conştiinţa spiritului 
impersonal, iar înţelepciunea se referă la contactul cu mintea 
supraconştientă transpersonală (sau, cum îi spune Isus, Duhul Sfânt). 

După iluminare, poate surveni rapid şi înţelepciunea, dar nu imediat 
şi nu în toate cazurile. Iluminatul poate să fie total buimăcit şi să nu ştie 
ce să facă cu această nouă stare a fiinţei. În schimb, înțeleptul se 

comportă ca un iluminat, fără a fi trăit acea experienţă uimitoare, el doar 
intuind psihologia iluminării. 

Ca să clarific mai bine chestiunea, un yoghin care meditează şi intră 
în extaz poate avea nişte experienţe supraomeneşti, cosmice. Totuşi, când 
revine la starea normală de conştiinţă, el nu este un iluminat, în sensul 
dat de nondualism. Eventual, îşi aminteşte trăirile avute, şi încearcă să le 
dea nişte sensuri utile în viaţa de zi cu zi. Prin urmare, are şanse să 
devină un înţelept. Iar dacă transmite mai departe metodele sale 
meditative sau ceea ce a înţeles în timpul meditaţiei, el devine un 
învăţător. 

Învățăturile spirituale urmăresc dezvoltarea înţelepciunii, dar nu 
pot garanta iluminarea aspirantului. Dezvăţăturile prezintă perspectiva 
iluminatului, conform căreia nicio învăţătură nu te poate „învăţa” cum să 
atingi iluminarea, nondualitatea. Un iluminat poate doar să-ţi descrie 
starea sa, dar nu şi cum să ajungi la ea. Totuşi, cele două perspective se 
completează, nu sunt antagonice. Dumnezeu doreşte ambele tipuri de 
experienţe pentru copiii Săi. Totuşi, există şi situaţia ideală, când un 
iluminat predă învățături spirituale, având, în acelaşi timp, conştiinţa 
relativităţii lor. 

Se desfăşoară un experiment cu specia umană, care primeşte această 
Graţie în cel puţin două forme diferite, cele pomenite mai sus. Nu se 
pune problema de a ierarhiza experienţele sau că iluminatul ar fi superior 
înțeleptului sau invers. Fiecare caz în parte este unic şi nu există 
competiţie, ci doar conlucrare. 

Unii iluminaţi nu par deloc a fi înţelepţi, iar unii înţelepţi par a nu şti 
ce este iluminarea. Dar există şi persoane optimizate pe ambele niveluri. 
Sau sunt cazuri când iluminarea a dispărut, iar omul este în post-trezire, 
când doar are impresia că este iluminat şi cam face gafe. 

Unii s-au trezit spiritual fără a fi urmărit aşa ceva şi sunt nedumeriţi. 
Alţii s-au trezit după decenii de aspirație intensă, dar sterilă. Oare de ce 
această incongruenţă şi inegalitate? Am spus deja, este un experiment, 
care, ca orice experiment, se operează în diverse condiţii. (Însăşi 
existenţa speciei umane, cu toate urcuşurile şi coborâşurile sale, este un 
experiment cosmic). Absolutul urmăreşte toate amănuntele tuturor 
cazurilor şi trage toate concluziile posibile. Este Marele Savant, iar 
oamenii sunt instrumentele lui. 

Ce impact are iluminarea asupra bietei fiinţe umane copleşite de 
această descoperire? Cum va face ea faţă noii sale misiuni de viaţă? 

Oare este mai bine ca omul să primească iluminarea în doze mici, 
suportabile, la care să se adapteze treptat? Aceasta ar fi ceea ce numim 

înţelepciune. Ea suplineşte prin intelect şi intuiţie ceea ce-i lipseşte din 
trăirea directă iluminatorie. Este şi aceasta tot o trezire, dar de altă 
natură. 

Sau este nevoie de trezirea lui Kundalini? Se pare că unii au nevoie 
de un asemenea şoc, dar alţii se dezvoltă frumos şi fără Kundalini. 
Uneori, ridicarea energiei Kundalini pe coloana vertebrală aduce şi 
trezirea spirituală nonduală, dar este posibil să se limiteze doar la 
anumite percepții extrasenzoriale, care nu sunt o stare nonduală, ori 
chiar să provoace unele neplăceri. 

Există atâtea variabile şi posibile combinaţii, încât Divinul are 
nevoie de nenumărate cazuri şi situaţii ca să poată trage nişte concluzii 
ale acestui experiment uman. 


Prin forţa lucrurilor, nu poţi ajunge înţelept decât dacă ai trecut, 
într-o bună măsură, prin efortul de a-ţi purifica subconştientul de o parte 
din balastul de acolo. Orice om are adunate în subconştient multe tipare 
mentale care îi condiţionează comportarea, gândirea şi emoţiile. Însă 
înțeleptul a devenit conştient de această umbră care îl împinge din spate 
şi lucrează cu sine pentru a o aduce la lumină şi a o dizolva treptat, cu 
compasiune. 

În schimb, iluminatul se trezeşte brusc într-o totală libertate, care îl 
poate chiar speria. Dacă are condiţionări subconştiente grele sau 
problematice, iluminarea nu i le şterge automat, aşa că va duce o povară 
în spate. S-ar putea ca pe el să nu-l deranjeze -— fiindcă asta înseamnă 
iluminare, să nu te simţi limitat de condiţia umană — dar îi vor deranja pe 
cei din jur. Iluminatul se comportă fără filtrul egotic (supraego-ul) care îi 
face pe oamenii obişnuiţi să nu se dea în stambă. Acum însă, neavând 
rețineri, el s-ar putea comporta aparent sălbatic, ceea ce i-ar putea aduce 
oprobiul public. Asta ne arată cât de greu este să fii om, chiar dacă eşti 
iluminat. 

În general, este greu să fii om şi merită să avem compasiune pentru 
condiţia umană şi toţi semenii noştri. Toţi se chinuie să trăiască bine, dar 
puţini reuşesc să trăiască frumos. 

Iluminatul are numai bune intenţii şi o imensă iubire. Dar 
exprimarea acestei iubiri este puternic influenţată de acumulările 
anterioare din subconştient. Este deci foarte important cu ce bagaj 
intrăm în noua conştiinţă. Nu toţi iluminaţii au flerul psihologic, 
experienţa de viaţă sau inteligenţa de a-şi autoimpune nişte restricții în 

relaţiile umane. Însăşi ideea de restricţie vine în contradicţie cu 
sentimentul de totală libertate pe care îl aduce iluminarea. 

Desigur, procesul de iluminare se poate adânci şi poate face ca 
aceste condiţionări să dispară, dar nu chiar de la sine, ci tot prin 
conştientizare. Nimic durabil nu se poate construi fără conştientizare, 
nimic nu vine aşa, automat şi gratis, fără să ne preocupe deloc. 

Adyashanii: «Acţiunea iluminată este cea care nu este distorsionată de 


propria persoană. Este pură, instantanee, nepremeditată şi netrecută prin filtrul 
conştiinţei de sine.» 


Relaţia maestru-discipole 


Am ajuns la o chestiune des întâlnită, anume faptul că unii maeştri 
spirituali profită sexual de discipolele lor. Pare un lucru regretabil, ba 
chiar se lasă cu procese şi închisoare prin ţările „civilizate”. Aşa a păţit 
celebrul vindecător Joao de Deus, de pildă, condamnat la închisoare pe 
baza unor mărturii de agresiune sexuală. Desigur, Joao de Deus nu era 
iluminat, nici învăţător spiritual, nici măcar spiritist kardecist, ci un biet 
instrument uman folosit de forţe invizibile ca medium de încorporare. 

Lisa Cairns explică foarte clar, din propria experienţă, că discipolele 
vor să atragă atenţia maestrului, pentru ca acesta să le rezolve unele 
probleme psihologice. Şi cum să se facă mai uşor remarcate, decât prin 
farmecul lor feminin?! Maestrul este un simplu om şi el. În plus, dacă 
este iluminat, are o imensă dragoste pentru toate fiinţele şi nu va fi greu 
să îşi răsfrângă această iubire asupra unei discipole drăguţe ce are nevoie 
de ajutor, nu-i aşa? Sunt lucruri simple de înţeles, atât de omeneşti... 

Problema este că discipola poate să nu-şi dorească neapărat o 
interacţiune sexuală cu maestrul, ci doar o mai mare atenţie şi sprijin 
psihologic. Însă, prin vulnerabilitatea sa de femeie, nu se poate nici 
opune făţiş dorinţei sexuale a maestrului, care este mânat de bune 
intenţii. Şi iată că, în această situaţie, relaţia intimă se poate petrece fără 
ca femeia să şi-o dorească cu adevărat şi fără ca bărbatul să simtă rezerve 
sau regrete. 

Dacă discipola nu-şi rezolvă problema psihologică în urma acelei 
relaţii intime, ba chiar începe să fie geloasă pe alte discipole, ea poate 
chiar să se transforme într-un duşman şi să-l acuze pe maestru de 
agresiune sexuală. Şi aşa se ajunge de la o unire consensuală la o acuzaţie 
gravă... 

Cel puţin în cultura occidentală contemporană, relaţia sexuală are 
puterea de a deschide sufletele femeii şi bărbatului. Se produce un 
misterios transfer de la simpla dezvăluire a zonelor fizice intime la 
dezvăluirea intimităţilor sufleteşti. Cei doi capătă brusc încredere unul în 
celălalt, ceea ce este un pic amuzant, fiindcă oamenii au chiar mai multă 
încredere în duhovnic sau psihoterapeut, fără a se culca cu aceştia. Deci 
este o cutumă sau o proiecţie de a suprapune banala intimitate fizică cu 
intimitatea psihologică, mult mai prețioasă. Uneori, poţi ajunge să regreţi 
amarnic această confuzie. Alteori, este un mijloc de subjugare psihică a 
celuilalt. 

Iluminatul are pentru discipolii săi acelaşi statut ca un duhovnic sau 
psihoterapeut, anume că, în primul rând, nu îi va pune în pericol dacă se 
deschid sufleteşte. Toţi aceştia trei joacă rolul de prieteni discreţi şi fără 
niciun interes personal, egotic, în relaţia cu clienţii sau adepţii lor. Ar fi 
bine ca maestrul să înţeleagă de la început că el are un statut special, 
similar cu al psihoterapeutului şi ar fi bine să urmeze deontologia 
acestuia, adică să nu se culce cu clienţii, respectiv, adepţii săi. Uneori, 
această înțelegere vine cu timpul, întâi greşind şi apoi suportând 
urmările. 

Sintetizând chestiunea, este vorba să diferenţiem relaţia dintre un 
ego şi un non-ego (în cazul interacțiunii cu un iluminat, duhovnic sau 
psihoterapeut) sau dintre două ego-uri (în cazul cuplului obişnuit femeie- 
bărbat). Relaţia are cu totul alte valenţe şi dinamică. Dacă amestecăm 
borcanele, s-ar putea să zborşim conţinutul. 

Însă n-aş reduce toate cazurile doar la această ecuaţie simplă. Există 
şi maeştri care îşi exercită charisma sau puterile paranormale tocmai 
pentru a subjuga toate femeile care le plac. Este un caz grav de decădere 
spirituală prin folosirea egoistă a unor haruri divine. Şi se poate spune că 
acele femei chiar sunt victimele unui tir hipnotic sau energetic care le 
blochează voinţa, ba chiar au impresia temporară că şi-ar dori apropierea 
fizică. Abia la despărţire, se trezesc ca dintr-un vis hipnotic şi pot avea un 
adevărat şoc, când îşi dau seama că au fost, efectiv, folosite ca o pradă. 
Găsim astfel de exemple regretabile chiar pe plaiurile mioritice şi le-am 
menţionat la timpul lor. Acum le-a cam trecut timpul. 

30 noiembrie 2021 

TREZIREA-I SIMPLĂ 


Calitate și sentiment divin 





Fiecare calitate divină are ca răsplată intrinsecă, automată, un 
sentiment divin: 


Calitate divină sentiment divin 

Curiozitate O) uimire OO 
Iubire TO fericire ca 

53 00 

Invăţare expansiune Q 
Pie = CO 

Voinţă =, libertate 


Mulţumire OI pace (3) 


Plăcerea este o funcţie divină 





Să presupunem că eşti programator de aplicaţii şi primeşti ca sarcină 
să produci computerului plăcere atunci când rezolvă o sarcină. Cum 
faci? 

Păi, n-ai cum. Nici măcar programatorii de inteligenţă artificială A.I. 
nu ştiu cum, şi nici măcar A.I. însăşi nu ştie. Plăcerea nu este o funcţiune 
disponibilă computerelor sau programelor. 

Şi atunci, cum face Dumnezeu sau Cine a creat viaţa, că toate 
creaturile simt o anumită plăcere sau fericire când fac ceea ce trebuie 
pentru Viaţă? De pildă, când se împreunează? Sau când oamenii fac 
binele semenilor lor? Sau când oamenii meditează la Creatorul lor sau se 
roagă la EI din toată inima? 

Asta-i simplu. Dumnezeu le împrumută pentru scurt timp din 
Fericirea lui, din Energia lui, care e totuna cu Plăcerea. Plăcerea este o 
funcţiune disponibilă creaturilor divine, create din Conştiinţă. 

Oricând ne simţim bine, o facem pentru că primim o mică doză din 
Simţirea divină. Aşa se simte Dumnezeu tot timpul şi la o intensitate 
muuult mai mare. Şi, prin plăcere, ne atrage să facem lucrurile dorite de 
El. 

Suferinţa apare pe celălalt sens de mers. Cu cât ne îndepărtăm de EI, 
cu atât ne îndepărtăm de Lumina bucuriei şi, instantaneu, ne simţim 
groaznic. Dumnezeu nu ştie decât ce este Bucuria şi pe asta ne-o poate 
oferi când suntem aliniaţi cu intenţiile Sale. Suferința înseamnă, la 
început, lipsa oricărei Călduri sufleteşti, dar apoi suferinţa creşte odată 
cu mărirea distanţei faţă de acest punct, până ne îngheaţă în vine orice 
plăcere a existenţei. 

Am putea spune şi altfel, poate mai aproape de realitate: Simţim 
fericire doar atunci când uităm de noi. Este un proces automat. Fericirea 
vine din uitarea de sine, adică din părăsirea ego-ului. Numai ego-ul ne 
împiedică să fim fericiţi. Şi numai uitând de ego, putem deveni fericiţi. 
Simplu. 


Cele două feţe ale aceleiași monede 





Iluminatul nu mai are întrebări, pentru că nu mai caută nimic. Viaţa 
sa decurge ca înainte, dar pe „pilot automat”, cum s-ar zice. 

În jurul său apar însă căutători spirituali, care au multe întrebări. 
Acestora, iluminatul le răspunde cu plăcere. De fapt, le este chiar 
recunoscător, fiindcă, dacă nu i-ar pune ei întrebări, el nici n-ar căuta 
răspunsuri. 

Aşadar, iluminatul şi neiluminatul sunt cele două feţe ale aceleiaşi 
monede. Niciunul nu poate fără celălalt. Căutătorul vine cu întrebările, 
iar iluminatul vine cu răspunsurile. Invers nu se poate. 

Desigur, este posibil ca iluminatul să n-aibă pe nimeni în jur sau 
nimeni să nu ştie că este iluminat. Şi atunci, răspunsurile sale ar rămâne 
potenţiale. Dar şi căutătorii pot găsi singuri nişte potenţiale soluţii la 
nelămuririle lor, care îi liniştesc pe moment. Cu siguranţă că găsesc nişte 
posibile răspunsuri în religie, ştiinţă, filosofie, cărţi, maeştri etc. Dar, 
desigur, niciuna nu este complet satisfăcătoare. De ce? Pentru că natura 
sinelui fals este să fie nemulţumit şi să întrebe mereu „De ce mi se 
întâmplă asta mie?”. Iluminatul nu-şi pune niciodată această întrebare, ci 
trăieşte clipa, aşa cum vine ea, cu emoţii plăcute sau neplăcute, dar fără a 
o contesta. 





RĂZVAN-ALEXANDRU PETRE - Eseuri pe teme spirituale 2021 pag. 184 


Auto-supravegherea 





Pe orice cale spirituală, discipolul trebuie să înveţe să se 
supravegheze pentru a urma prescripţiile căii respective. O cale spirituală 
eficientă este cea care duce la modificarea durabilă a tiparelor de gândire 
şi comportament. Desigur, este şi mai important ce noi tipare propune 
calea respectivă, dar să presupunem că acestea sunt benefice şi nobile, 
deci calea este autentică. 

Ce supraveghem la noi, pe lângă comportament, care este evident 
pentru oricine? Comportamentul este doar rezultatul unor procese 
psihice mai subtile, cum sunt gândurile, dorinţele şi emoţiile. 

Gândurile sunt cel mai simplu de observat în liniştea meditaţiei, 
când dau năvală în capul nostru. Desigur, o putem face oricând, dacă 
suntem atenţi la ele. Nu orice gând este important, multe sunt 
ocazionale. Este de ajuns să le conştientizăm pe cele care se repetă 
mereu, ca să ne dăm seama cam ce conţine subconştientul nostru. Nu 
putem controla ce gânduri ne vin şi nici nu este cazul să ne propunem 
asta. Putem însă alege ce gânduri încurajăm, le dezvoltăm în scenarii, şi 
ce gânduri vom pune în faptă. 

Dorinţele sunt combinaţia a două elemente: gând + promisiunea 
unei emoţii plăcute. Promisiunea se poate referi uneori chiar la emoția 
plăcută a uşurării de o stare neplăcută. 

Dorinţele, ca şi emoţiile respective, sunt de două tipuri: inferioare şi 
superioare. Dorinţele inferioare sunt ale ego-ului, legate de dobândiri 
materiale sau plăceri grosiere, comune. Dorinţele superioare pot fi 
numite şi aspirații, care reprezintă idealuri nobile, altruiste, spirituale. 

Calea spirituală ne îndeamnă să ne limităm dorinţele inferioare şi să 
le amplificăm pe cele superioare. 

Nu amestecăm în această analiză acele aşa-zise „dorinţe”, cum ar fi 
reacţiile simple, elementare, de genul „vreau un algocalmin fiindcă mă 
doare măseaua”. Ne referim la dorinţele mai rafinate, mai insidioase, cu 
un mecanism ceva mai sofisticat psihic. 

Emoţiile sunt cel mai greu de controlat, datorită energiei lor mari. 
Partea bună este că durează relativ puţin, neputând menţine presiunea 
energetică mult timp. Mă refer aici la emoţiile negative. Totuşi, putem 
alege să le dăm uitării şi să trecem peste ele ca şi cum n-ar fi fost sau, 
dimpotrivă, să le transformăm în dispoziţii, stări, sentimente durabile. 

Cum să trecem uşor peste ele? O emoție negativă ne marchează de 
obicei şi fizic: simţim o durere, un nod, o presiune etc. Fiind o senzaţie 
neplăcută, în mod firesc, dorim să înceteze şi ne irită persoana care ne-a 

provocat acea emoție. Totuşi, cum am spus, senzaţia nu va dura mult 
timp şi, dacă răbdăm câteva secunde sau chiar minute, va trece. În acel 
moment, devenim liberi să uităm complet de ele. 

Totuşi, dacă observăm că ne rămân sechele fizice (cum ar fi un nod 
în stomac), nu este cazul să ne amintim cu ură de „vinovaţi”, ci putem 
aplica mici tehnici simple de relaxare, de masaj local, de invocare a 
puterilor superioare etc. Nu ne aflăm pe acest Pământ pentru a nu avea 
parte de necazuri, ci pentru a învăţa din ceea ce ni se întâmplă şi pentru a 
învăţa noi abilităţi, inclusiv abilitatea de a ne auto-controla reacţiile. 

Emoţiile negative devin tot mai rare cu cât realizăm o muncă 
spirituală de purificare a subconştientului, prin toată această auto- 
observaţie şi auto-supraveghere, care durează întreaga viaţă, ba chiar 
multe vieţi la rândul. 

Dintr-o perspectivă spirituală, iubirea, compasiunea, curajul, 
fericirea nu sunt emoţii obişnuite, ci infuzii de trăire divină în viaţa 
umană. Sau, pentru conformitate, le-am putea denumi emoţii 
superioare, fiindcă nu au de-a face cu satisfacţiile ego-ului. Ego-ul poate 
simţi şi el un gen de fericire sau bucurie, dar care are altă calitate decât 
fericirea sau bucuria spirituală. Aici limbajul omenesc devine confuz şi 
fiecare aspirant spiritual trebuie să ajungă să deceleze singur diferenţele. 


Practica iertării cristice 





Faza 1. EGO-UL observă că ceva l-a deranjat şi se consideră o 
victimă a cuiva. 

Faza 2. INTELECTUL înţelept îţi aminteşte imediat că deranjul este 
doar o reflexie în oglindă a faptelor şi atitudinilor tale, cu rolul de a-ţi 
arăta Adevărul, nu prin vorbe, ci prin împunsături. 

Nu există nicio victimă şi niciun agresor, care sunt doar roluri 
aparente pentru ego. Nici măcar ego-ul nu este real. Totul este o piesă de 
teatru pe care o regizează Divinul, cu actori Divini, pentru folosul şi 
plăcerea Divinului. Prin urmare, n-ai ce ierta şi n-ai pe cine ierta. Tu nici 
nu exişti. 

Aceasta este practica iertării: iartă-ţi orbirea că nu vezi acest mare 
Adevăr. 

Spaima de rebelul Isus 





Pupele cuminţi din coconul confortabil se tem că Isus vrea să le 
transforme în nişte omizi primitive. Şi de aceea îl numesc „rebel”. Dar el 
doar vrea să le grăbească metamorfoza, ca să devină fluturi şi să se 
bucure de libertatea zborului. 


Iertarea folosește la uitare 





„lertarea înseamnă să renunţi la orice speranţă pentru un trecut mai bun.” 
(internet) 


„Să ierţi, dar să nu uiţi”, spune înţelepciunea creştină populară. Doar 
că asta-i o falsă înţelepciune. Unii înţeleg mai bine, anume, că „nu poţi 
ierta, dacă nu uiţi”. Trebuie să dai a doua şansă celui din faţa ta, din toată 
inima, ca şi cum l-ai vedea pentru prima dată. 

Din perspectivă nondualistă, Isus ne spune că iertarea NU ar fi o 
virtute răsplătită de Dumnezeu!!! (Apropo, legea divină a karmei nu 
iartă.) Dar tot el ne spune că iertarea este necesară, ne este nouă înşine 
necesară, nu neapărat celuilalt. Este o tehnică a fericirii. Şi ne foloseşte 
tocmai ca să uităm trecutul, să scăpăm de ghiulele atârnate de picior şi să 
fim liberi. Nu pierdem nimic uitând trecutul personal, din perspectivă 
nondualistă, ci numai aşa putem trăi fericiţi momentul prezent. Desigur, 
nu-i vorba aici de amnezie sau de o afecţiune neurologică. Căci putem 
rechema amintirile în caz de nevoie. Ideea este că nu prea avem nevoie de 
ele. 

Iertarea aduce uitarea, iar uitarea deplină eliberează hormonii 
fericirii. 


Exprimarea-de-sine 





Trebuie ca omul să se exprime într-un domeniu unde are talent nativ 
sau unde simte el nevoia imperioasă. Dacă se exprimă unde are talent, o 
va face cu originalitate. Să fii original nu înseamnă decât că preiei din 
Mintea universală informaţii pe care le exprimi prin mintea umană într-o 
formă nouă pentru acest nivel. Deci poţi fi original la nivel local, fără a 
inventa nimic la nivel universal. 

Iubire, fericire, compasiune, milă 





Iubirea necondiționată nu este totuna cu amorul sau pasiunea 
amoroasă sau relaţia sentimentală. Sunt noţiuni perpendiculare. Amorul 
ţine de ego, deşi pe alocuri primeşte impulsuri cu adevărat divine, de 
iubire sacră. Doar pe alocuri, fiindcă intervine imediat ego-ul şi se 
împotriveşte sau acaparează trăirea sublimă. 

Fericirea necondiționată nu este totuna cu mulţumirea motivată. 
Poţi fi mulţumit de ce ai realizat sau de ce deţii, dar această mulţumire 
este trecătoare. Ea aparţine ego-ului, care prin firea sa este un cârcotaş. 

Iubirea necondiționată şi fericirea necondiționată ar putea fi 
combinate într-o singură noţiune: ANANDA, beatitudinea divină. 

Compasiunea este tot iubire, dar uşor mai coborâtă ca nivel de 
vibraţie. Să nu vă surprindă acest lucru: compasiunea este o iubire ceva 
mai condiţionată, adică doar faţă de cei care suferă. Orice limitare 
înseamnă o coborâre a vibraţiei. Simţi compasiune când iubirea divină 
vede nefericirea altuia şi scade automat puţin în vibraţie. Deci, la un 
moment dat, nu le poţi simţi pe amândouă, iubirea pură şi compasiunea, 
dar le poţi alterna rapid. 

Mila nu este compasiune (dacă acceptăm acest sens al cuvintelor). 
Mila vine din ego, dar un ego ceva mai relaxat. Ego-ul crispat este 
complet autocentrat şi neinteresat de nimeni. Când însă se simte 
protejat, mai puţin vulnerabil ca de obicei, atunci îşi permite să 
empatizeze cu cei suferinzi. Dar totul are o limită în viziunea ego-ului. 
Mila este o ridicare a vibraţiei ego-ului, dar nu chiar până la nivelul 
compasiunii. 

Compasiunea coboară din Spirit, iar mila se ridică din ego. Mila 
este compasiune dublată de frică, frica de a nu ajunge ca cel de care 
ţi-e milă. 


Minte genială într-un creier legumă 





Stephen Hawking — celebrul savant paralizat într-un scaun, care nu- 
şi putea mişca decât un deget şi ochii. L-aţi văzut, cu siguranţă. A fost o 
mare personalitate mondială. Dar mai mult de atât, a fost dovada clară că 
mintea este altceva decât creierul. Avea o minte sclipitoare şi un 
creier legumă. Paradoxal este că, fiind ateu, punea preţ numai pe 
creier, ca cel ce ne conduce vieţile şi duce înainte cunoaşterea. 

Colivii în colivii 





Iluzia este formată din mii de straturi de iluzii mai mici, sau de 
labirinturi în labirinturi sau de colivii în colivii. De aceea este şi greu sau 
imposibil de scăpat definitiv din Iluzie. 

Dar cine vrea s-o facă? Ego-ul?! Dar ce ştie ego-ul în afară de micile 
sale probleme de supravieţuire?! Ce poate el înţelege?! 


Ego-ul funcţionează obsesiv-compulsiv 





În budism şi yoga se spune că principalul mecanism prin care omul 
este deturnat de la cunoaşterea spirituală este prin atracţie-repulsie 
(raga-dvesha). În limbaj psihologic modern, putem spune că mecanismul 
ego-ului acţionează obsesiv-compulsiv. Adică, ne pistonează cu o idee, 
până o punem în practică. Nu la fel acţionează Spiritul, care nu ne 
forţează cu nimic, ci doar ne trimite nişte sugestii din când în când. 

Deci ego-ul ne ţine sub presiunea unei idei, în acelaşi timp 
promiţându-ne fericirea (raga) sau că vom scăpa de suferinţă (dvesha). 
În momentul când cedăm acestei presiuni, vom simţi, evident, o 
detensionare soră cu plăcerea. Dar nu este acea fericire promisă de ego, 
ci pur şi simplu, a reacţie naturală la dispariţia presiunii obsesiei. Şi uite 
aşa ne păcăleşte mereu ego-ul, promiţându-ne mari satisfacţii, care în 
final, dacă apar, sunt doar mici detensionări. 

Acest mecanism este cât se poate de clar în dependențe sau în 
tulburările obsesiv-compulsive. Dar trebuie să fim lucizi şi să-i verificăm 
prezenţa chiar în tendinţele şi acţiunile noastre cotidiene, aparent 
benigne. Aşa ne controlează ego-ul, dacă vreţi să ştiţi. 


Problema e programată simultan cu rezolvarea ei 





Promotorii hipnozei regresive spun că, odată ce ai descoperit cauzele 
karmice ale suferinţei tale, suferinţa dispare ca prin magie. Oare nu este 
asta proba ca sesiunea ne fusese programată de Sus, ca să descoperim 
problema?! Ba mai mult, că însăşi problema ne-a fost programată 
împreună cu rezolvarea €i...?! 

Păcatul e obișnuinţa cu râul 





Spiritul e liber. El poate fi uneori şi rău, şi pervers, şi mincinos, dacă 
împrejurările o cer. Nu e înfrânat de nimic. Doar că nu va persista în 
aceste aspecte, fiindcă e liber. „Păcatul” este doar obişnuinţa cu răul. Iar 
energia lumii în care trăim ne îndeamnă la repetiţie obsesivă, adică la 
obişnuinţă. 

Prin asta diferă iluminatul, este imprevizibil. Nu este condiţionat 
nici de ego să facă mereu prostii, nu este condiţionat nici de supraego să 
nu facă niciodată prostii. Poţi să te şi prosteşti din când în când, cu 
candoarea spiritului. E o pată de culoare şi un contrast uneori necesar. 
Dar trebuie să ai grijă să nu mâzgăleşti tot tabloul. 

Spiritul nu respectă reguli impuse din afară. Libertatea sa este 
fericire necondiționată. Dar oamenii se tem de libertate, fiindcă s-au 
obişnuit cu regulile ego-ului şi ale supraego-ului. Obişnuinţa este a doua 
natură a omului, se spune. Însă spiritul nu se împacă cu asta, el acceptă 
doar natura sa originară, divină, necondiţionat liberă. 


Iluminarea nu vine când vrea omul 





În planul orizontal al Creaţiei, oamenii au liber-arbitru, adică 
viitorul se creează în prezent prin deciziile de moment. Asta nu înseamnă 
că Dumnezeu nu ştie ce vor face, căci Dumnezeu vede dinainte toată 
diagrama arborescentă a opţiunilor care îi vor fi oferite omului în 
decursul scurtei sale vieţi, cu toate ramificaţiile posibile. Totuşi, omul are 
libertatea de alegere, astfel activând numai una din traiectoriile 
potenţiale ale vieţii sale. 

În schimb, când vorbim de iluminare sau trezire spirituală, aici omul 
nu are niciun cuvânt de spus. Nu ţine de el dacă, când şi cum se va ivi. 
Este decisă exclusiv de Spirit. Şi poate avea numeroase variaţii, după 
nişte criterii insurmontabile. De pildă, iluminarea poate surveni dintr-o 
dată sau treptat, într-un timp mai scurt, să zicem doi ani, sau mai lung, 
să zicem câteva decenii de practică spirituală. Poate surveni spontan şi la 
cine nu te aştepţi sau după multe meditații ori alte exerciţii spirituale. 
Poate apărea şi dispărea de mai multe ori sau, după ce apare, să se 
stabilizeze definitiv. Fiecare om este un caz particular. Dar nu practicile 
spirituale generează iluminarea, ci odată ce ea este decisă de spirit, tot el 
îl îndeamnă pe omul în care este încarnat să se apropie prin mijloace 
omeneşti de lumea spirituală. De ce? Pentru a-i fi mai uşor în momentul 

iluminării şi după aceea. Practicile spirituale purifică subconştientul şi 
ajută omul să se manifeste ca un adevărat înţelept. Unii care au primit 
iluminarea nefiind pregătiţi s-au speriat şi au dat înapoi, nu au fost 
capabili să suporte noua viziune. 


Prezentul înseamnă aici 





Dacă acceptăm că timpul există, înseamnă că trecutul şi viitorul sunt 
infinite, iar prezentul este infim, o linie subţire între ele. Atât de subţire, 
încât e ca şi inexistent. Oricum, nu poate fi definit. Cât să fie prezentul de 
lung: o zi, o oră, un minut, o secundă, o nanosecundă?! Nu poate fi 
definit ştiinţific şi nici măcar subiectiv. 

În schimb, dacă nu acceptăm paradigma timpului, înseamnă că 
există doar un etern Prezent, pe care nu mai trebuie să-l definim în 
niciun fel. Sau putem spune că Prezentul este Aici. Prezentul nu poate fi 
niciodată „acolo”. 

Însă este evident că, în planul fizic, există o permanentă schimbare. 
De fapt, oamenii au inventat timpul pentru a defini schimbarea, a o 
confina într-un concept. Cu ajutorul timpului, avem nişte repere pentru 
schimbarea lui Aici. În viziunea divină, doar schimbarea există, dar nu şi 
cele trei diviziuni ale timpului. 


Inteligența cristalizată în A.L. 





Psihologii Catell şi Horn au dezvoltat în anii '60 conceptul de 
inteligenţă cristalizată şi inteligenţă fluidă. Pe scurt, inteligenţa 
cristalizată se foloseşte de experienţa acumulată în trecut, iar inteligenţa 
fluidă (nativă) intră în funcţiune în situaţii cu totul noi, când 
cunoştinţele dobândite nu sunt de ajuns, bazându-se pe intuiţia de 
moment. Dacă aprofundăm puţin sensul acestora, ajungem la polaritatea 
rațiune-intuiție. Rațiunea aparţine minţii, iar intuiţia vine de la spirit. 

În ultimii ani, cibernetica a făcut progrese uluitoare prin apariţia 
inteligenței artificiale (A.I.), bazate pe structuri neuronale similare 
creierului (deep learning). Este deja foarte clar că AI va depăşi, dacă nu 
chiar a depăşit deja, inteligenţa umană cristalizată. În curând, AI va 
înlocui omul în numeroase sarcini intelectuale, fiindcă va fi, pur şi 
simplu, mai eficientă. Şcoala tradiţională şi acumularea de informaţii nu 
va mai fi de niciun folos elevului, fiindcă se va putea ajuta oricând de AI. 
Ca exemplu, nimeni nu mai ştie astăzi să folosească rigla de calcul, 

fiindcă oricine poate avea acces la un calculator, inclus chiar şi în telefon. 
Şcoala va trebui să dezvolte altceva decât memoria. Dar ce anume? 

Răspunsul este evident. Dacă AI a preluat inteligenţa cristalizată, 
atunci omul va trebui să-şi amplifice ceea ce maşina nu are şi nu va putea 
avea niciodată: inteligenţa fluidă sau intuiţia, adică contactul cu spiritul 
atotştiutor. Prin urmare, specia umană va fi forţată de însăşi dezvoltarea 
tehnologică să se conecteze foarte profund cu aspectul său spiritual. Nu 
va mai fi un hobby, o pasiune individuală, o chemare vocaţională, ci va 
deveni însăşi raţiunea de a exista a omenirii. Şi acele vremuri sunt 
aproape, pentru că revoluţia tehnologică avansează impetuos. 


DMT şi îndrăgostirea 





Unii oameni care se ocupă intens de spiritualitate, dar nu au reuşit 
să aibă nişte experienţe personale ieşite din comun, precum alţii, pot fi 
tentaţi să apeleze la mijloace şi metode potenţial periculoase pentru a şi 
le provoca. Fie droguri, fie psihotronică, fie hipnoză, fie alte invenţii 
năstruşnice. Se simt complexaţi şi în pericol de a fi demascaţi ca 
impostori. Este interpretarea lor. Dar spiritualitatea are multe fațete şi 
nu toate înseamnă extaze mistice sau fenomene paranormale. Fiecare e 
bine să se ocupe de ceea ce-l interesează şi unde are talent. 

În fond, spiritul s-a întrupat în acest plan al limitărilor tocmai 
pentru a experimenta din plin limitările, prin contrast cu starea 
paradisiacă originară. În acelaşi timp, tendinţa naturală a fiinţei este 
reîntoarcerea către Lumină, către fericire, către libertate, iar pe acestea 
nu le putem simţi aici. Aşa că nu putem oferi reţete oricând şi universal 
valabile. Doar analizăm fenomenul. 

De pildă, îndrăgostirea este o stare de Graţie prin care simţim 
iubirea divină, proiectată în cealaltă persoană din cuplu. De fapt, noi ne 
îndrăgostim atunci de Dumnezeu, care capătă un contur vizibil şi-l putem 
strânge în braţe. Ce minunat! Că este aşa o dovedeşte faptul că, peste o 
perioadă de timp, îndrăgostirea dispare. Rămânem cu partenerul şi 
iubirea se transformă în prietenie, dacă nu cumva ne răcim complet. Dar 
unde s-a dus acea îndrăgostire? Să fi fost doar un fel de momeală care ne- 
a atras către partenerul predestinat?! Orice rost ar fi avut, ne-a adus 
aminte de Raiul pe care l-am părăsit. 

Cam aşa este şi cu DMT sau alte mijloace psihedelice. Ne amintesc 
de stare de dinainte de naştere, starea firească a spiritului. Nu toate 
reuşesc în aceeaşi măsură. Unele metode ne ridică numai puţin nivelul de 

conştiinţă, până în astralul inferior sau cel superior. Efectul depinde 
foarte mult de starea noastră de moment, ca şi de alţi factori, cum ar fi 
intenţiile spiritului. În special DMT este considerat molecula-minune, 
care ne poate oferi chiar extaze mistice (dar există circa 15 substanţe 
psihedelice cu rol similar). 

Dacă totul ar fi atât de simplu, atunci am putea construi chiar acum 
Noul Pământ, dând la toată populaţia DMT pe săturate. Toţi oamenii şi- 
ar recunoaşte potenţialul divin şi lumea s-ar schimba peste noapte. Se 
pare însă că nu acesta este planul lui Dumnezeu. Ne lasă să ne perpelim 
la foc mic, gustând arareori şi pe apucate din bucuria energiilor 
superioare. lar când forţăm nota, cu obrăznicie, drogurile dau 
dependenţă şi sevraj, mijloacele psihotronice ne pot prăji creierul, 
hipnoza ne poate induce idei greşite ş.a.m.d. 

Meditaţia autentică nu intră în categoria metodelor periculoase, 
fiindcă este ca şi cum am merge la pescuit în fiecare zi: nu ştim dacă vom 
prinde vreun peşte sau ce mărime va avea. Noi doar ne facem datoria să 
aruncăm undiţa în apă şi lăsăm restul pe seama naturii. Dar au fost şi 
cazuri când o meditaţie greşit orientată i-a dus pe unii la balamuc, când 
n-au avut îndrumător. 

Elementul comun între toate aceste sclipiri de Divinitate este faptul 
că nu durează, că sunt doar mici reamintiri sau ispitiri. 

Scopul? Putem să-l interpretăm după propriile fantezii. Am putea 
crede că am găsit o metodă de a deveni supraoameni, şmecherii 
şmecherilor. Am putea crede că suntem aleşii Domnului. Am putea crede 
că cineva îşi bate joc de noi, vrând să ne desprindă de realitate. Sau am 
putea să nu ne gândim, ci să acţionăm după cum ne inspiră intuiţia. Este 
o întrebare la care nu putem răspunde, la fel cum nu putem răspunde la 
întrebarea „de ce florile sunt atât de frumoase?”. 


În căutarea lui B7 





Când Beatles concertau în Hamburg (în perioada 1960-1962), 
povesteşte Paul McCartney, au traversat oraşul cu 3 autobuze ca să 
ajungă la un tip care cunoştea acordul B7 la chitară (Si7, adică dominanta 
cu septimă a lui Mi major). lar motivul pentru care l-au primit în 
formaţie pe George a fost că ştia mai multe acorduri la chitară decât John 
şi Paul. 

Iată cât de greu se obțineau informaţiile muzicale de către amatori 
pe vremea aceea! Dar astăzi, o simplă căutare pe Google ne oferă tone 

întregi de teorie muzicală şi din orice domeniu. Ce progres spectaculos al 
cunoaşterii! Măcar să ajute şi la fericire... 

Şi ajută. Spiritualitatea este la îndemâna oricărui internaut. Înainte 
vreme, trebuia să călătoreşti luni de zile până ajungeai la un înţelept 
vestit. Astăzi, îl găseşti la un click distanţă. 

Reversul medaliei este că începătorul poate fi copleşit de atâtea 
informaţii noi sau de perspectivele diferite. Şi are nevoie de ceva 
discernământ ca să descâlcească iţele. Poate avea greutăţi în a-şi găsi 
propriul drum printre atâtea oferte generoase. Şi s-ar putea să nu aibă 
nici timpul fizic, fiind prins între atâtea cerinţe ale vieţii moderne. 
Niciodată nu a fost simplu să fii om pe Pământ... 


Sunt un compozitor de eseuri spirituale 





Mi se pare că scrierile mele sunt ca nişte compoziţii muzicale, dacă 
ar fi să comparăm procesul creator. Ce spuneau celebrii compozitori 
Benny Andersson (de la Abba) şi Sting: că inspiraţia vine în porţii mici şi 
neaşteptate, pe care le asamblează mai târziu. Cam aşa fac şi eu, notez 
orice idee, că altfel o pierd, iar apoi inspiraţiile se alătură în ceva mai 
mare, mai complet. 

Există mulţi compozitori de muzică diversă în lume şi astăzi toţi şi-o 
pot publica sau promova pe internet. Dar fiind atât de multe piese 
muzicale pe piaţă, majoritatea dintre ele vor ajunge la destul de puţin 
oameni, şi nu neapărat cele mai bune, ci cele mai promovate cu bani sau 
prin algoritmii impersonali ai motoarelor de căutare. 

Totuşi, oamenii continuă să facă muzică, mai ales cei care au un 
talent nativ sau inspiraţie. Nu se pot opri să nu o facă, chiar dacă nu au o 
mare audienţă. La ora actuală, nu calitatea muzicii stabileşte distribuirea 
ei, cum era înainte, când nişte specialişti apreciau şi decideau 
promovarea anumitor piese. 


"Cuviosul" Răzvan, din cetatea Bucureştilor (tablou cu 
şapcă) 








RĂZVAN-ALEXANDRU PETRE - Eseuri pe teme spirituale 2021 pag. 194 


BLOGUL trezirii din GLOBUL adormirii 





„Cel mai bine înţelegi când îi înveţi pe alţii ceea ce credeai că ştii” 
(Aristotel) 

Geografia descrie manifestările mari ale naturii (relief, climă etc.). 
Ea vorbeşte de zăcămintele de aur, dar nu se ocupă cu mineritul. În mod 
asemănător, în scrierile mele nu prezint tehnici spirituale — le găseşti în 
multe alte locuri. Doar voi aprinde un reflector ca să te trezeşti într-o 
mină de aur spiritual. Nu vei mai avea nevoie de utilaje grele de foraj; 
doar vei întinde palma şi te vei umple de praf de aur. 

Te invit să nu iei ideile mele ca literă de lege. Ele pot fi puncte de 
plecare în propriile tale reflecţii. Orice s-ar spune despre Adevăr este o 
minciună, pentru că orice cuvânt sau idee este o limitare. Adevărul 
Absolut este totul: şi teza, şi antiteza, şi sinteza. 

Aş rezuma „cariera” mea de comentator spiritual sau eseist, dacă 
vrei, în următoarele cuvinte-calambur: BLOGUL trezirii din GLOBUL 
adormirii. Scrierile se întind pe câteva decenii, aşa că pot fi o mărturie a 
trezirii mele spirituale lente. 

Şi aş mai adăuga aici citatul din pagina mea index online: 

"Orice lucru pe care îl faci în viaţă va fi nesemnificativ, dar este foarte 
important să îl faci. Deoarece nimeni nu îl va mai face." (Mahatma Gandhi) 


Ideile sunt ca fluturii: trebuie să le prinzi cât zboară pe lângă tine, că 
altfel nu se ştie dacă le vei mai prinde vreodată. Notez ideile, fiindcă mi 
se par interesante şi, dacă nu le scriu, le voi uita cu certitudine. Mai mult 
chiar, dacă le scriu, vin şi altele. Când nu le valorifici, nu le notezi, nu le 
împărtăşeşti, atunci nici altele nu vor mai veni. 

Am dat întâmplător pe internet peste un articol nesemnat ce mi s-a 
părut interesant, cu nişte idei proaspete, deşi stilul mi se părea cunoscut. 
Ca să mă lămuresc cine l-a scris, am introdus un fragment de text în 
motorul de căutare. Şi am descoperit cu plăcere că era chiar articolul 
meu. Ce fericire! După cum spunea citatul pe care l-am pus în site, la 
cărțile oferite gratuit: 


"Dacă există o carte pe care doreşti să o citeşti cu tot dinadinsul, dar ea 
încă nu a fost scrisă, atunci trebuie să o scrii tu însuţi" (Toni Morrison) 


Nu e de mirare că am pierdut şirul articolelor-eseuri şi nici nu prea 
mai am timp să citesc din urmă, fiind focalizat mereu pe noile idei. 
Numărul eseurilor depăşeşte 250, iar ca număr de pagini A4 însumează 
peste 3000, fără a include şi traducerile. Desigur, nu cantitatea contează, 
dar ea indică interesul pe care mi l-a trezit acest domeniu al 

spiritualităţii. Sper ca, din lectura lor, un cititor atent şi interesat de 
subiect să câştige ceva. 

Pentru mine, toate au fost importante, deşi cu unele lucruri scrise 
demult nu mai sunt complet de acord. Este firesc, mintea evoluează, se 
transformă. Mintea de la 55 de ani nu se compară cu cea de la 25. Dar 
tinerii de astăzi ar putea profita: în 6 luni intense, pot citi tot ce am 
gândit şi am scris de-a lungul deceniilor, scurtându-şi astfel timpul de 
evoluţie spirituală. Oricum, subiectele acestea sunt perene, vor fi 
cercetate şi peste 1000 de ani. 

Iată ultimul citat superb din pagina mea index online: 

"Când crezi că ai găsit toate răspunsurile, vine viaţa şi schimbă 
întrebările." (Bob Marley) 


19 decembrie 2021 

ESOTERISMUL ÎN MILENIUL 3 


MOARTEA FĂRĂ PERDEA 


În Occident, moartea a devenit un tabu, o ruşine chiar. Morţii sunt 
bluraţi la TV. Oamenii nu trebuie să vadă moartea, ca să nu se gândească 
la ea şi să nu cadă în depresie. Pe motiv de sănătate mintală, o întreagă 
societate este văduvită spiritual. 

Dacă am fi oneşti, mai degrabă am interzice filmele cu violenţă de la 
televizor, care nu provoacă decât tulburări psihice şi nu aduc niciun 
beneficiu privitorilor. Ele prezintă o realitate imaginară, de negăsit în 
viața reală, care cultivă agresivitatea şi frica. 

Dimpotrivă, din perspectivă spirituală, oamenii ar trebui să se 
gândească mai profund la moarte, ca să-şi înţeleagă viaţa. Altfel, vor 
ajunge în pragul morţii înfricoşaţi. Nu moartea este groaznică, ci teama 
de ea. Din cauza acestei frici cumplite, oamenii fac lucruri necugetate. 
Trăiesc cu teama de moarte şi mor cu nostalgia vieţii. Ambele sunt nocive 
în planul fizic şi dincolo de el. 

Faptul că oamenii sunt feriţi de vederea morţii, ca nişte copii mici, 
nu-i ajută să trăiască mai bine, ci face moartea şi mai înspăimântătoare. 
Necunoscutul ne înfricoşează. 

În Orient, însă, lucrurile stau altfel, de mii de ani. Iată câteva 
videoclipuri demonstrative. Vă avertizăm să nu le vizionaţi dacă staţi 
prost cu nervii. 


Cum e când te pui să mori la voinţă? Un călugăr 
buddhist ne arată 





A ZEN MONK attains Mahasamadhi! 


În tradiţia buddhistă, moartea este un fenomen bine cercetat şi cu 
care călugării se familiarizează din vreme. Mai mult, unii dintre ei, 
adevăraţi maeştri, stăpânesc procedeul părăsirii corpului la voinţă, aşa 
cum făcea şi Isus. În acest videoclip, un maestru decide că a venit timpul 
să părăsească acest loc al durerii şi ignoranței pentru a se întoarce 
definitiv Acasă. O face calm, lucid, fără bocete şi jelire din partea 


1 https://www.youtube.com/watch?v=7E5eBYGsCre 

apropiaților. Este o atitudine total opusă faţă de cea a omului comun şi 
aici vom ajunge cu toţii, ca specie umană. Deocamdată, ne bălăcim în 
confuzie cu privire la moarte, ca şi la rostul vieţii. 

Găsim o secvenţă similară la finalul filmului „Insula (Ostrov)”2, când 
călugărul ortodox se aşază liniştit în sicriu, seara, iar dimineaţa este 
îngropat. 


Stă de 25 de ani în samadhi, într-un mall, 
nemișcat 





The monk took Samadhi 25 yrs Ago. Is He Still Alive?3 


IP 
E. N ad | 


„d 
3 


E OO 





Iată un alt exemplu în care moartea este învinsă, pentru că nici nu 
există. Acest călugăr a intrat în samadhi în urmă cu 25 de ani pentru a 
demonstra puterea spiritului asupra materiei. Nu este o păpuşă de ceară, 
căci poate fi pipăit şi cercetat — este om adevărat. Spiritul său a plecat în 
alte sfere, dar corpul său a fost lăsat în seama altor spirite veghetoare, a 
căror misiune este păstrarea integrităţii şi energizării sale. Se 
demonstrează astfel că viaţa nu este deloc ceea ce crede omul obişnuit. 
Viaţa constă în spirit, nu în trup. Trupul este o anexă dispensabilă. Are 


2 https://www.youtube.com /watch?v=GJVntasjW Co 
3 https://www.youtube.com /watch?v=Z7iEAKc7hIU 
= 

utilitatea sa pentru un anumit scop, dar când scopul a fost atins, poate fi 
aruncat la gunoi. 
Sau expus într-un mall, pentru a le deschide mintea vizitatorilor. 


Cum moare un yoghin respectat în India 





Samadhi of Muni Shri Devkant Sahar Maharaj. 21.07.20204 

Aici ne familiarizăm cu tradiţia jainistă Digambara, unde bărbaţii 
umblă despuiaţi (în Occident ne ruşinăm de nuditate şi moarte, aspecte 
cât se poate de naturale). Partea mai dură a filmării este corpul scheletic 
al unui muribund, numitul Muni Shri Devkant Sahar Maharaj, un 
maestru respectat, care este vegheat de discipolii apropiaţi înainte de 
moarte şi apoi purtat cu respect la rugul funerar. 

Precum tânărul Gautama Siddhartha (viitorul Buddha) ieşit prima 
dată din cetatea sa de plăceri, vedem aici ilustrarea completă a faptului că 
viața are un revers neplăcut sub forma bolii, bătrâneţii şi morţii. Nu 
putem înţelege viaţa dacă fugim de acestea trei, care fac parte integrantă 
din ea. 

FĂ * 

Dar, desigur, asta nu înseamnă să negăm viaţa şi bucuriile ei, ci doar 
să nu mai credem că plăcerile ar fi „bune”, iar neplăcerile ar fi „rele”. 
Viaţa nu cunoaşte aceste noţiuni de bine-rău, care sunt nişte invenţii ale 
minţii umane, relative la interesele ego-ului. 

Nici ego-ul nu este ceva „rău”, ci doar un construct limitat, util într-o 
anumită fază a dezvoltării umane, dar care, la un anumit moment dat, 
devine un obstacol pentru evoluţia spirituală şi trebuie depăşit. 

Depăşirea ego-ului se numeşte iluminare sau trezire, care este o 
moarte „iniţiatică”. Nu moare corpul, ci moare individualitatea, simţul 
personal. Conştiinţa revine la starea de nondualitate, din care, de fapt, 
observă că nu a ieşit niciodată. 

Atunci, cum de nu şi-a dat seama de ea până în momentul 
iluminării? 

Simplu, conştiinţa a fost hipnotizată de Magicianul Divin că ar fi 
separată de Tot-ce-există. Iluminarea este momentul când iluzia ia sfârşit 
şi spectacolul se termină. Nimic mai mult, nimic mai puţin. Viaţa 
continuă, dar fără iluzii. 


1 septembrie 2021 


4 https://www.youtube.com /watch?v=Yi3Lo_z6buc 

VOYEURISMUL. TANTRA SEXUALĂ 


Voyeurismul, privit din toate poziţiile 





Se citeşte „voaiorism”. Este considerat fie simpla plăcere de a-i privi 
pe alţii cum fac sex, fie o perversiune sexuală în sine. Ce mare diferenţă 
de interpretare, nu-i aşa?! 

Energia sexuală este foarte puternică în ființele vii, deci şi la om. 
Interesul sexual este întotdeauna puternic. Privirea actului sexual sau 
preludiul său vor atrage oricând atenţia. Totuşi, voyeurismul este mai 
mult decât atât, este deja un obicei în rutina zilnică. Nu-i atunci când dai 
întâmplător peste un cuplu care se giugiuleşte nestigherit. Ci este un fel 
de plăcere în sine. 

Dar, atenţie, nu este o plăcere sexuală, ci o dependenţă 
psihică. Iar în ultimele decenii a explodat, odată cu apariţia revistelor 
porno, apoi a filmelor şi apoi a internetului, unde s-a adăugat şi 
videochat-ul. 

Ego-ul uman şi-a inventat această nouă plăcere. Care-i rostul ei? Nu 
are niciunul, nu aduce niciun beneficiu, niciun avantaj. A apărut din 
cauza nemulțumirii fundamentale a ego-ului, care nu este niciodată 
satisfăcut cu ce are, cu ce este aici-şi-acum. Ego-ul se plictiseşte, ego-ul 
simte o lipsă nelămurită, ego-ul simte o molcomă suferinţă care nu-l 
părăseşte niciodată (dukha, în sanscrită). Şi atunci caută să-şi provoace 
tot felul de noi senzaţii, de noi plăceri, în speranţa iluzorie că aşa va scăpa 
de nemulţumirea lui pre-programată. 

Voyeurismul este un substitut al sexului real. Spunea un personaj 
de la televizor, mai demult: „Sexul trebuie să-l faci, nu să-l priveşti”. Şi 
este şi o dependenţă. 

Voyeurismul virtual a câştigat enorm de mulţi adepţi, pentru că este 
comod şi igienic. Unora le pare mult mai greu să-şi găsească un partener 
sexual şi să facă sex real, decât să dea două click-uri pe internet şi să 
plonjeze în insula plăcerilor fără limită. Doar că nu e plăcerea lor, ci a 
altora, dacă nu cumva şi aceia mimează plăcerea, doar aşa, pentru a fi 
filmaţi. 

Aşa cum spuneam, este un nou tip de plăcere inventat de ego. Dar ca 
toate invențiile ego-ului, este inutilă, ba chiar poate provoca tulburări 
psihice şi de dinamică sexuală. De aceea, voyeurismul este considerat o 
perversiune. Cei dependenţi de pornografie constată că nu mai sunt 

capabili de a relaţiona normal cu o fiinţă de sex opus. Mai ales că 
industria porno prezintă toate perversiuni sexuale ca fiind norma. 

Sexualitatea se bazează pe energia creativităţii, care încurajează 
libertatea de a experimenta. De aici, nenumăratele explorări fără limite, 
„fără ruşine” în materie de sex. Doar că energia creativităţii trebuie 
controlată prin voinţă şi suplimentată cu alte energii spirituale, pentru ca 
omul să funcţioneze ca un personaj integrat în armonia lumii. 
Libertinajul sexual poate fi doar o etapă de început înainte ca omul să se 
maturizeze. Problema este că unii tind să rămână toată viaţa la acest 
nivel. Iar industria porno îi îngroapă aici. 


Soluţii 

Soluţii pentru cei care vor să scape de acest flagel există, dar fiecare 
trebuie să şi le asume personal şi să le aplice. În primul rând, să 
conştientizeze că au o adevărată problemă, o dependenţă psihică. Acesta 
este primul şi cel mai important pas. Începând de acum, individul 
dependent va căuta cu sinceritate să se dezbare de acest obicei. 

O variantă ar fi să-şi limiteze tehnic accesul la pornografie. Lucrul 
acesta este dificil, fiindcă internetul abundă de astfel de oferte de 
vizionare. Aplicarea de filtre parentale pe motoarele de căutare şi prin 
diverse aplicaţii ar putea fi de folos. Ar fi însă mai eficient dacă ar ruga pe 
un prieten să i le pună şi să nu ştie cum să le anuleze. 

Desigur, nu bietul om este vinovat că are în el un instinct sexual care 
nu-i dă pace. Şi nu bietul om este vinovat că există atâta pornografie la 
vedere în societatea actuală. Dar măcar 25% tot îi revine ca 
responsabilitate şi libertate de alegere. 

În clipa când îi vine gândul că pornografia îl va face fericit, omul ar 
putea să se gândească imediat la o persoană de care a fost îndrăgostit cu 
adevărat. Sau poate fi o persoană de care s-a îndrăgostit pe internet, de la 
televizor etc. Sentimentul pur al îndrăgostirii este mult mai tentant, oferă 
instantaneu o fericire mai intensă decât promisiunile mincinoase ale 
pornografiei. Nici nu e nevoie ca această iubire inocentă să se 
materializeze într-o relaţie autentică. Este de ajuns sentimentul iubirii, 
indiferent de sursa care îi stimulează. Să păstreze şi încurajeze şi să 
amplifice acest sentiment sublim când apare, de oriunde şi oricând! 

Cel mai eficient ar fi ca dependentul să înceapă o practică de 
autocunoaştere psihologică şi spirituală. Practica spirituală vine în 
sprijinul optimizării psihologice, ele operând pe paliere diferite ale fiinţei 
umane. Omul are nevoie să conştientizeze că este mult mai mult decât o 

maşină biologică sau un creier fără Dumnezeu. Altfel, s-ar putea să-i 
lipsească motivaţia reală de a se autodepăşi. Omul nu poate fi niciodată 
perfect, dar poate reuşi să-şi elimine marile defecte sau probleme şi să 
rămână cu mai puţine şi mai benigne. 

Poate reuşi mai ales atunci când apelează la ajutorul exterior al 
spiritelor bune, îngerilor, ajutorul lui Isus sau Dumnezeu etc. Dacă se va 
baza pe aceste entităţi benefice, el va înţelege că există şi entităţi opuse, 
care lucrează pentru a-i încuraja defectele şi slăbiciunile, inclusiv 
dependenţa de pornografie. Demonii se folosesc de slăbiciunile omului şi 
le amplifică. Fi nu pot crea slăbiciuni omului, dacă el nu este deja 
vulnerabil în acel loc. Prin urmare, demonii sunt un fel de hârtie de 
turnesol care ne arată cât şi unde suntem imperfecţi. Nu ei sunt cauza 
reală, care este în noi înşine. 


Justificări 

Dar există şi o altă perspectivă asupra acestei chestiuni. Dorinţa de a 
privi corpuri nude poate reprezenta, de fapt, dorinţa de libertate a 
spiritului nostru. Nuditatea fiind tabu în societatea noastră, ea devine 
simbolul libertăţii. Orice este interzis trezeşte o năzuinţă către eliberare. 
Tentaţia „fructului oprit” nu vine de la demon, ci de la spirit. Spiritul vrea 
să cunoască totul despre tot. De fapt, se autocercetează. 

La fel, şi cu voyeurismul. Omul este curios la început să ştie ce şi 
cum. Întoarce lucrurile pe toate părţile, până lucrurile încep să se repete. 
Şi se tot repetă, în straie noi sau fără straie, dar, inevitabil, va apare şi 
plictiseala. Oricât ar polei oamenii realitatea fizică, ea este limitată şi 
repetitivă. Se împute, nu aduce nimic proaspăt. Atunci, omul înţelege 
singur că a ajuns într-o fundătură urât mirositoare. Şi se trezeşte în el 
dorinţa de eliberare şi aspiraţia către ceea ce-i cu adevărat frumos şi 
dulce. Respinge dintr-o dată iluziile care-i promiteau o fericire ce n-a 
durat niciodată. 

Frumuseţea este o senzaţie care vine din Spirit, nu din formele fizice. 
Desigur, formele fizice încearcă s-o prindă din urmă, s-o imite, dar 
reuşesc prea puţin şi efemer. Frumuseţea pură şi eternă vine de dincolo 
de formele fizice. La un moment dat, ne va atrage cu mai multă forță, 
atunci când vom fi epuizat toate încercările de a fi fericiţi cu promisiunile 
mincinoase ale lumii fizice. 

Desigur, ceea ce-i atrage pe mulţi bărbaţi spre pornografie este 
nevoia de a se elibera de o energie sexuală stagnantă, prin masturbare. 
Alţii nu sunt mulţumiţi de viaţa lor sexuală „banală” şi caută o evadare în 

imaginaţie. Şi mai există unii care au auzit că orgasmul ar fi o poartă de 
pătrundere în adevărata fericire paradisiacă. Totuşi, în practică, fericirea 
orgasmică este efemeră, chiar şi la cele mai narcisiste femei. Pornografia 
devine astfel părelnica modalitate de a prelungi imaginar această fericire 
supraomenească, prin noi şi noi filme, voyeuristul percepând empatic 
fericirea protagoniştilor de pe ecran. În mintea lui, el face un colaj cu 
fericirile vizionate şi consideră că aşa a prelungit orgasmul oricât de 
mult. Desigur, totul este o născocire bolnavă a minţii. 


Tantra sexuală 





Tantra sexuală occidentală pleacă de la această supoziţie, că plăcerea 
sexuală poate fi amplificată şi prelungită până se transformă într-un 
extaz cosmic, divin. Una din problemele cu tehnicile tantrice este că, în 
realitate, ele produc o frustrare sexuală, mai ales la bărbat. Ele vizează 
transformarea sexului într-o experienţă energetică, lucru posibil, dar cu 
nişte costuri organice. Deci cei care se apropie de tantra cu ideea că aşa 
îşi vor prelungi plăcerea sexuală se înşală. Dimpotrivă, se vor simţi cu 
timpul frustraţi de lipsa plăcerii grosiere, care are rostul ei în economia 
organismului. Vor deveni obsedaţi de sex, tocmai pentru că nu mai simt 
satisfacţie sexuală, dar şi pentru că aşa li se impune de către „experţii 
tantrici”. 

De aceea, puţini oameni sunt pregătiţi pentru tantra sexuală 
autentică, pentru că le cere un sacrificiu imens, să renunţe la plăcerea 
sexuală făcând sexul altfel. Este mai grea decât simpla abstinenţă. Cei 
obsedaţi de sex nu vor câştiga niciun beneficiu spiritual din tantra 
sexuală. Vor găsi, poate, diverşi parteneri dispuşi să experimenteze, dar 
nu realizarea spirituală sau marea iubire. Marea iubire are nevoie să 
sacrifici ceva de-al ego-ului, nişte pretenţii, nişte orgolii, nişte vise sau 
dorinţe. Marea iubire nici nu are nevoie de sex, dacă puteţi accepta 
această idee platonică... Amintiţi-vă când eraţi cu adevărat îndrăgostiţi, 
nici nu vă preocupa sexul, ci doar dorinţa de a fi, pur şi simplu, alături de 
fiinţa iubită. Atâta şi era suficient, vă umplea de fericire chiar şi numai 
gândul la ea. 

Deci, contrar părerii occidentalilor mituiţi cu promisiuni de a obţine 
simultan şi fericirea divină, şi plăcerea lumească: tantra sexuală 
autentică nu-ţi va oferi mai mult sex, ci mult mai puţin decât ai în 
prezent, şi nu-ţi va satisface dorinţele sexuale, ci le va transforma în 
altceva necunoscut. Tocmai din acest motiv necomercial, nici nu prea 

există maeştri autentici de tantra în Occident, ci doar vânzători de plăceri 
ambalate în texte orientale. 

Tantra de tip occidental nu te poate debarasa de ego, ci îţi amplifică 
ego-ul spiritual, ba în unele cazuri, chiar instinctele primare. 

Aceşti guruşi moderni afirmă explicit că trebuie să faci sex cât mai 
des cu putinţă, ceea ce contrazice tradiţia autentică. Conform tradiţiei 
indiene, actul sexual este precedat de o ceremonie sacră destul de 
complicată, care nu se face nicidecum în fiecare zi. Tocmai ăsta-i rostul 
ceremoniilor, să distingă nişte zile speciale şi rare în calendarul cotidian. 
Câte sărbători sunt în an, tot cam atâtea contacte sexuale s-ar preta 
pentru tantra autentică. Faceţi socoteala. 

Şi chiar dacă eroul nostru „tantric” ajunge la unele extazuri mult 
trâmbiţate, trebuie să fie conştient că sunt doar atât, nişte experienţe 
trecătoare, la fel ca orice experienţă. Nu înseamnă nimic important. Şi 
atunci, pentru ce atâta efort şi zbatere?! 

Ce să mai spunem de „realizările” concrete ale practicanţilor dedicați 
tantrei sexuale?! Parteneri multipli, în căutarea celui „ideal” la pat. 
Divorţuri aproape în toate căsniciile tantricilor. Libertinaj obligatoriu. 
Lipsa copiilor, din egoism spiritual. Obsesia sexului, care promite 
atingerea lui Dumnezeu. Şi culmea culmilor, majoritatea tantricelor 
îmbătrânesc singure. 

Tantricii occidentali susţin că omul modern nu poate iubi (!) şi 
atunci trebuie să se bazeze pe tehnici energetice care să-i activeze chakra 
inimii. Şi că activarea chakrei sexuale duce, automat sau prin anumite 
tehnici, la activarea chakrei inimii. Interesant argument, tehnic sau doar 
viclean... Adevărul este că sexualitatea este cea mai puternică momeală 
de atragere a curioşilor. 

Din fericire, există nenumărate alternative spirituale care dovedesc 
că orice om poate iubi, pentru că este alcătuit din iubire. Trebuie doar să- 
şi decojească sufletul de plaga egoismului şi materialismului şi, brusc, 
iubirea va izvori în mod natural din el şi se va revărsa peste oricine îi stă 
în preajmă... 


Nivele de realizare tantrică 


Tantra de nivel înalt are cel puţin trei faze de realizare. 

În prima fază, cuplul amoros încearcă să-şi transfigureze partenerul 
într-un zeu sau zeiță, Shiva sau Shakti. Este un procedeu cuprins în 
cadrul fuziunii amoroase. Problema este că acesta este abia nivelul de 

început, iar unii se opresc aici. Dar astfel, ei nu ies din tiparele ego-ului 
spiritual. 

A doua fază este să reuşeşti transfigurarea tuturor femeilor sau 
bărbaţilor în acea zeitate sau principiu divin. Sri Ramakrishna a petrecut 
doi ani de zile străduindu-se zilnic să privească toate femeile care îi 
ieşeau în cale ca pe Mama Kali. De sex cu soţia sa nici nu putea fi vorba. 

Dar nu vă speriaţi, nu vă cere nimeni să fiţi abstinenţi! Lumea de azi 
este supusă presiunii subconştientului colectiv, plin de sugestii sexuale. 
În plus, pe stradă şi în mass-media sunteţi bombardaţi cu manifestări 
indecente. În aceste condiţii, nici măcar un călugăr nu rezistă. De fapt, în 
anumite aşezăminte monahale nici nu este permis accesul femeilor, 
tocmai pentru că presiunea psihică este imensă. Înţelegem astfel cât de 
greu este pentru omul modern să devină un tantric autentic, precum Sri 
Ramakrishna. 

Şi abia în a treia fază se reuşeşte depăşirea dualităţilor de orice fel, 
inclusiv polaritatea Shiva-Shakti. Iniţiatul iubeşte tot ce vede, pentru că 
el a devenit Tot-ce-este, deci se iubeşte pe Sine. A atins nondualitatea, 
supremul ideal divin. 

Încă ne aflăm în Kali Yuga sau epoca decăderii spirituale, spre 
finalul ei. Astăzi, când ne place de o persoană de sex opus, imediat ne 
trece prin minte şi un apropo sexual, fără să vrem. Desigur, nu este 
nevoie de astfel de gânduri parazite, dar nu le putem evita, cel mult le 
putem alunga. Iubirea pur sufletească este înnăbuşită de tentaţia sexuală. 

Ba, în ultima vreme se încurajează chiar atracţia spre acelaşi sex, 
ceea ce pune o presiune şi mai mare asupra bietului tânăr. Cum să 
iubească el numai cu sufletul, când societatea aproape că-i bagă pe gât 
sexualitatea, hetero sau homo?! Simpla prietenie a devenit demodată... 
Doar că moravurile inferioare şi materialismul extrem nu aduc nicio 
fericire, şi tocmai prin asta demonstrează că nu sunt ceea ce-i trebuie 
omului. I se cuvine ceva mai de soi, ceva mai elevat, mai nobil. 

Deocamdată, în lumea ego-ului, în care trăim de câteva milenii, 
feminitatea a fost separată de maternitate, în mod sistematic. Ego-ul este 
însuşi întruchiparea separării şi rostul său este să provoace mereu 
separări. Plăcerea fizică egotică este una, iar naşterea de prunci este 
altceva, ca şi cum cele două n-ar avea legătură. Ba chiar ar trebui bine 
ţinute la distanţă, să nu se amestece. 

În realitate, taina feminităţii este totuna cu taina maternității. Chiar 
şi ego-ul bărbatului exprimă acest lucru, într-un mod vulgar, astfel: 
femeia îşi pune în valoare trupul pentru te atrage ca să rămână 
însărcinată, a naşte copii şi să se simtă împlinită. În fond, acesta este 

scopul ascuns al magnetismului feminin. Plăcerea fizică este doar 
momeala pe care o foloseşte natura. Când o femeie îşi etalează formele 
nude cu dezinvoltură în faţa bărbatului, de fapt, atunci Natura strigă: 
"Iată-mă, am tot ce-mi trebuie pentru a crea viaţă (pântecul) şi a o 
întreţine (sânii)! Sunt însăşi Forţa creatoare într-o formă umană”. 
Crearea de viaţă este marea taină a Divinităţii, pe care doar femeile care 
au născut o pot simţi pe deplin. 

Va urma Satya Yuga sau epoca de aur, după Apocalipsă. În Noul 
Pământ, oamenii vor face sex numai pentru reproducere, nu va mai fi o 
preocupare cotidiană ca astăzi. Ei vor găsi fericirea în simplul fapt de a 
trăi, pur şi simplu. Va fi o fericire de 100 de ori mai intensă decât actualul 
orgasm sexual. Prin urmare, sexualitatea nu îi va mai ispiti (decât în 
perioada destinată procreării, timp de câţiva ani). Apoi, se vor orienta 
către alte lucruri mai plăcute şi mai interesante şi mai rafinate. Va fi la fel 
cum adolescenţii renunţă în mod natural la jucăriile copilăriei, 
descoperind cu totul alte preocupări. 

Peste fericirea de bază, permanentă, oamenii viitorului vor 
suprapune nuanțele diverselor activităţi. Fericirea nu vine din ce faci, ci 
din ce eşti. Şi vor putea să iubească total liber, cu sufletul deschis, fără 
nicio conotaţie sexuală. Ce uşurare! Nu vor mai exista astfel nici gelozie, 
nici obsesii, nici multe alte probleme generate de sexualitatea actuală. 
Separarea iubirii de sex este un real miracol, care li se întâmplă chiar şi 
azi unor rari aleşi, ce pot iubi toate fiinţele în mod egal. Să ne amintim şi 
de trubadurii evului mediu, care puteau iubi platonic cu intensitate. 
Oamenii viitorului există deja printre noi. 

18 noiembrie 2021 

SPIRITELE ÎN DIALOG CU NOI 


VIBRAȚŢII PARALELE CU TERRA 


În multivers există numeroase lumi paralele sau planuri de 
existenţă. În fiecare plan, lumea pare foarte solidă fiinţelor care o 
populează. Diferă însă gradele de libertate pe care le au aceste fiinţe. 
Aceste lumi există simultan în acelaşi spaţiu, dar sunt separate de bariera 
vibratorie. Adică, lumile sunt reciproc invizibile. Totuşi, în cazul lumilor 
fizice paralele apropiate ca vibraţie, pot apare interferenţe şi schimburi 
directe de materie sau energie. 

Am putea clasifica lumile paralele în două tipuri: cele cu forme şi 
cele fără forme. Cele cu forme sunt lumile fizice, eterice şi chiar astrale. 
Cele fără forme sunt lumile mentale şi cele încă mai înalte, până la 
nivelul Suprem Divin. FORMELE sunt acele corpuri - solide, lichide, 
gazoase sau eterice, dar oarecum, compacte — ce găzduiesc Conştiinţa. În 
această definiţie, putem spune că un spirit care trăieşte într-o lume 
astrală încă mai este supus unor restricţii legate de formă. Abia în lumea 
mentală, pură, fără forme, spiritul devine cu adevărat liber, în starea sa 
naturală, unde se poate manifesta fără restricţiile impuse de legile 
formelor. 

Spiritele care se dezîncarnează de pe Pământ au două variante: să 
meargă într-un plan astral sau în planul mental. Evident, nu ele aleg, ci 
alegerea se face automat, în funcţie de nivelul vibraţiei lor. Majoritatea 
spiritelor ajung în astral, unde îşi continuă vechile ocupaţii omeneşti, de 
care nu se pot dezbăra. Deosebirea este că în astral orice gândeşti, se şi 
împlineşte. De pildă, spiritul care toată viaţa lui pe Pământ şi-a dorit să 
trăiască într-o vilă, o materializează instantaneu în astral. Acolo e locul 
împlinirii tuturor dorințelor pământeşti. 

Restriciţiile rezultă din faptul că spiritul are încă o gândire tributară 
lumii fizice, şi încă nu-i atras de frumuseţea lumilor superioare. La un 
moment dat, apare şi plictiseala, tocmai din cauză că poate realiza 
instantaneu orice doreşte. Când această plictiseală începe să-l deranjeze, 
i se oferă viziunea minunilor şi mai mari care i-ar fi disponibile dacă ar 
avea o vibraţie ceva mai înaltă. Şi astfel începe spiritul nostru să-şi 
dorească evoluţia mai presus de orice, mai presus de banalele şi 
limitatele pofte omeneşti. 

Restricţii spaţio-temporale 





Dacă ne referim numai la lumea fizică, şi aici există paliere de 
vibraţie diferită. Spaţiul-timp este inventat să funcţioneze numai în 
planurile fizice (există 12 frecvențe pe care funcţionează restricţiile 
spaţio-temporale). Spaţiul şi timpul sunt ca nişte tampoane între 
iniţiativa mentală şi realizarea ei concretă. În astral nu există spaţiu-timp 
şi, astfel, realizarea este instantanee. Acest tampon spaţio-temporal are 
un rol special pentru evoluţia şi înțelegerea Spiritului, separând în mod 
clar intenția de înfăptuire. Experienţa fizică este, din acest motiv, o 
şcoală elementară, demonstrând Spiritului bazele Creaţiei. Toate lecţiile 
de la şcoala fizică se înregistrează automat în akasha sau memoria 
universală fizică. 

În planul mental, superior, spiritual, ajung numai spiritele care s- 
au desprins de dorinţele pământeşti. Este o lume „fără forme”, fiindcă 
locuitorii ei nu mai sunt interesaţi de plăcerile oferite de aceste forme. 
Plăcerile lor sunt pur mentale, intelectuale, este o lume a ideilor pure. Ele 
nu se simt frustrate că le lipsesc formele, pentru că pot oricând să 
materializeze ce vor sau să călătorească instantaneu în lumile astrale, 
eterice şi chiar fizice. Dar preferă calmul şi fericirea specifice lumilor 
mentale, unde nu se plictisesc absolut deloc. Dimpotrivă, se plictisesc şi 
se simt incomod în lumile inferioare. Prin comparaţie, un profesor 
universitar nu mai este interesat de chestiunile predate la şcoala primară, 
ci are un cu totul alt orizont de preocupări intelectuale, inclusiv didactice. 

Referindu-ne doar la lumile fizice, ceea ce observă pământenii 
prin telescoape la distanţă de ani-lumină este materia fizică aflată la 
diverse frecvenţe vibratorii. Dar ei consideră că toată această materie 
trebuie să se supună legilor valabile pe Pământ. Nu este adevărat. 
Materia se comportă specific vibraţiei lumii în care se află. Tocmai din 
acest motiv, oamenii de ştiinţă sunt mereu bulversaţi şi îşi reconsideră 
teoriile. Încetul cu încetul, fizicienii şi astrofizicienii au ajuns la nişte 
teorii exotice, pentru că astea sunt datele din observaţiile astrofizice. Şi 
noile teorii nu prea pot fi puse laolaltă cu teoriile clasice, considerate 
„normale”. Sunt valabile pentru alte vibrații. 

Planul Pământului are foarte multe restricţii, cauzate de legile fizice 
pe care le cunoaştem. În plus, se mai adaugă nenumărate alte restricţii 
sociale. În schimb, într-o lume fizică extraterestră uşor mai subtilă ca 
vibraţie, legile fizice pot fi mai laxe, astfel încât, de pildă, se pot obţine 
aliaje metalice imposibil de obţinut pe Pământ. Şi s-a verificat acest fapt 
prin testele efectuate asupra materialelor din care au fost confecţionate 

unele OZN-uri prăbuşite. Un OZN a fost fabricat într-o lume 
extraterestră cu legi fizice uşor diferite față de Pământ. Iar fiinţele 
extraterestre provin dintr-o societate cu mult mai multe libertăţi de 
gândire şi de acţiune decât avem noi. 

Iar când OZN-urile intră în atmosfera Pământului, există două 
posibilități. Dacă provin dintr-o lume mai apropiată ca vibraţie de noi, 
aceşti vizitatori vor intra automat în vibrația planetei noastre. În acest 
caz, se poate ca OZN-ul să aibă probleme tehnice şi chiar să se 
prăbuşească. Dacă însă provin din civilizaţii mult mai avansate, deci cu o 
vibraţie mai elevată, atunci OZN-urile lor pot intra direct în vulcani fără 
să se ardă sau în ocean fără să se ude. Aceste civilizaţii au baze avansate 
pe Terra, dar le întreţin la o vibraţie uşor mai ridicată decât cea specifică 
terestră. Astfel, sunt protejate de imixtiunea oamenilor, în principal, 
datorită barierei vibratorii. 


Specii de extratereștri 





Mediumul Guy Needler spune că sunt 12 benzi de frecvenţă fizică, 
dintre care pe Pământ sunt prezente doar primele 3 de jos — de aici 
simbolul 3D pentru planul terestru -— iar extratereştrii aparţin nivelelor 
superioare, de la 4D la 12D. Se consideră că spiritele se "încarnează” 
atunci când intră într-un corp fizic, indiferent de specie şi indiferent în ce 
dimensiune din cele 12 benzi de frecvenţă. Mai presus de spectrul fizic se 
mai găsesc alte câteva sute de frecvenţe ce aparţin de lumile spirituale 
astrale, mentale şi mai sus de acestea. Rămâne de lămurit dacă ceea ce 
unii autori numesc plan eteric se încadrează în benzile superioare de 
frecvenţe fizice sau aparţin de planul astral. 

Iată tipurile de extratereştri din sistemele stelare importante din 
galaxia nostră şi problemele cu care se confruntă ele. Este un rezumat din 
lucrările mediumnice ale lui Wendy Kennedy, Nora Herold şi Lyssa 
Royal, realizat de Ulla Sarmiento în pagina sa de internetă. 

PLEIADELE: diverse grupuri de fiinţe de tip umanoid, reptilian, 
aviar, felin, AI (robotic). Manifestă un dezechilibru în aspectele 
luminoase (entuziasm orbesc, idealism, se amestecă unde nu e treaba lor, 
în trecut erau şi încăpăţânate). În prezent, sunt devotate serviciului- 
pentru-ceilalţi, vindecărilor. Acţionează drept gardieni ai civilizaţiilor 
mai tinere. Unii reptilieni 5D joacă roluri negative. Unii umanoizi 9D 


5 http://bigpicturequestions.com/what-are-star-systems/ 

ajută la întreţinerea vibraţiilor stelelor sau planetelor. Experţi în sunete 
şi vibrații. 

SIRIUS: o mare diversitate de specii (inclusiv cetaceeni), multe 
conflicte şi războaie. Sunt legaţi karmic de sistemul Orion. Au probleme 
legate de cooperare vs. competiţie, tehnologie, explorare, expansiune, 
cucerire, putere, secrete, control, persecuție, respingere. În trecut au 
făcut cruciade pentru “salvarea” omenirii, savanţi/ingineri genetici. În 
prezent, sunt învăţători, care şi ei învaţă să ajute fără amestec direct, 
integrând toate aspectele (luminoase şi întunecate). 

ARCTURUS: trăiesc în 5D-9D. Şi-au integrat aproape toată karma. 
Sunt nişte moaşe cosmice. Conştiinţa de grup a arcturienilor a creat 
scenariul de integrare polară pentru Pământ (a integra lumina şi 
întunericul, ca părţi ale Sursei, depăşirea dualităţilor). Au o iubire 
necondiționată şi echilibrată, sunt ambasadori şi mediatori universali în 
conflicte. Experţi în transmiterea energiei (limbajul luminii, geometrie 
sacră, cercuri din lanuri, matematică, maeştri alchimişti). Au multe lumi 
acvatice. 

ORION: fiinţe din lumi 5D-6D, unele 7D. O mare polarizare şi 
conflicte războinice. Pământul este o mini-versiune a marii drame din 
Orion. Au probleme cu controlul extrem şi dominarea, manipularea, 
opresiunea, controlul minţii. Exploratori şi savanţi fascinaţi de 
manipularea genetică, clonare, hibridare. Auto-sabotare, transformări, 
vindecări, purificări. În prezent, învaţă conştientizarea, compasiunea. 

LIRA: fiinţe mai ales din 7D. Spirit de pionierat, explorare spaţială, 
colonizare, principiu masculin, războinici, constructori, arhitecţi. Au 
probleme cu dorinţa de protecţie, răbdarea, curajul, aroganţa, impunerea 
altora unor credinţe sau agende. Dispute incipiente între polarităţi, 
conflicte între umanoizi şi felinieni (războaiele Lirene). Strămoşii 
umanoizilor de pe Pământ. Au fondat Lemuria, apoi s-au întors în Lira 
sau au fuzionat cu populaţia din Atlantida şi Egipt. Experţi în geometrie 
sacră, matematică, vindecări cu cristale şi sunete. În prezent, învaţă 
conştința-de-sine, umilinţa, generozitatea, renunţarea. 

CASSIOPEIA: un sistem foarte blând şi armonios. Studiază diverse 
variaţii de iubire şi recunoştinţă. Au o imensă compasiune, se simt 
chemaţi să ajute Pământul. Nu este un sistem cu care ne armonizăm în 
mod obişnuit. 

ANDROMEDA: cea mai apropiată galaxie de a noastră. Foarte 
creativi, analitici, experţi în sunete. Conştiinţa andromedană este 
abstractă, schimbătoare, fluidă. Ne învaţă să fim ceva mai împământaţi, 





RĂZVAN-ALEXANDRU PETRE - Eseuri pe teme spirituale 2021 pag. 210 


centraţi, să abordăm o nouă paradigmă (focalizată pe interior) în contrast 
cu conştiinţa specifică Căii Lactee (focalizată pe exterior). 





Iată, mai sus, câteva desene ce reprezintă specii de extratereştri cu 
care unii oameni s-au întâlnit față în faţă. Este bine să fim oarecum 
familiarizați cu acest subiect, pentru că nu este exclus ca, în viitorul nu 
prea îndepărtat, omenirea să aibă un contact în masă cu vreuna sau mai 
multe dintre aceste specii. Intervenţia lor va fi justificată de degringolada 
în care va ajunge omenirea în pragul autodistrugerii. 

Nu trebuie să fim şocaţi de aspectul lor exterior şi nici intimidaţi de 
puterile lor psihice. Ci trebuie să devenim mai conştienţi de propria 
noastră măreție, putere şi divinitate, de rolul nostru important în 
evoluţia universului. lar pentru aceasta, trebuie să urmăm o educaţie 
spirituală, care să ne ridice nivelul de vibraţie al conştiinţei. O minte 
îngustă se va speria de extratereştri, nu-i va înţelege, nu va putea 
comunica coerent cu ei, nu îi va trata de la egal la egal, îi va considera 
duşmani (unii chiar au un nivel scăzut de vibraţie! dar majoritatea au un 
mare rafinament şi nobleţe). Este important să ne deschidem mintea 
spre infinitatea de posibilităţi ale universului. O infinitate... 

14 aprilie 2021 

DIVERSE 


EXERCIŢII LIBER ALESE 


panseuri publicate online în anul 2019 


Numere în oglindă 





Î: Ce părere aveţi despre numere în oglindă? 10.10, 13.13, 16.16, 
20.20, 22.22. Zilnic se întâmplă să văd cel puţin unul. 

R: Li se întâmplă multor oameni să-şi arunce privirea pe numere 
simetrice sau, pur şi simplu, să privească ceasul la o oră oarecare, dar 
mereu aceeaşi. Este un semn personal de la Spiritul lor. EI le atrage 
atenţia când acestea apar în cale. Este un SEMN din altă lume. Un mod 
de a te face să pricepi că realitatea nu se mărgineşte la lumea fizică. 
Acelaşi rol, dar la scară globală, îl au şi cercurile din lanuri, acele figuri 
geometrice apărute din senin în lanurile de cereale sau chiar pe gheaţa 
lacurilor. Sunt un SEMN şi o CHEMARE din altă lume. Ca oamenii să se 
desprindă puţin din încleştarea simţurilor fizice. Şi apoi să studieze mai 
profund acest domeniu al transcomunicărilor cu fiinţele invizibile sau 
pentru a medita mai profund la ce este viaţa. 


Minutul de transfigurare 





De multe ori am scris că raţiunea şi credinţa merg mână în mână, 
argumentând copios acest punct de vedere. Acum însă spun invers: 
credinţa şi raţiunea sunt incompatibile! 

Putem avea credinţă adevărată doar în acele momente în care 
transfigurăm. Când Isus îi spune acelei femei disperate “Credinţa ta te-a 
vindecat”, atunci fusese minutul ei de aur. 

Transfigurarea nu este un procedeu mental, cum ne învaţă unii falşi 
maeştri spirituali. Această putere vine de altundeva. Poate chiar de la 
spiritul interior. Poate e potenţată de emoţii puternice. 

Când _transfigurăm, nu putem gândi, şi reciproc. În marea 
majoritatea a timpului gândim, ne folosim mintea cea neastâmpărată, 
deci nu avem credinţă. Credinţa reală este intermitentă, apare în foarte 
rare momente. Chiar şi un crez religios absurd ar putea declanşa minutul 

de transfigurare. De aceea, niciun crez nu trebuie batjocorit, chiar dacă el 
desfide raţiunea. 


Recunoștinţă că nu-i mai rău 





Când vezi că oamenii din jurul tău suferă de diverse necazuri, tu te 
bucuri că, deşi mai ai şi tu probleme, nu sunt ca ale lor. Sunt acelea ale 
tale, cu care eşti obişnuit şi la care ai făcut faţă şi le vei face faţă în 
continuare. De aceea, eşti recunoscător Vieţii că necazurile tale sunt 
doar astea, minore în comparaţie cu ale altora. Şi că le-ai putut duce până 
acum. Te mulţumeşti cu micile bucurii ale zilei de astăzi, ştiind că mâine 
ar putea fi mai rău. Eşti recunoscător pentru ziua de azi, aşa cum este ea. 
Nu ai pretenţii de la Viaţă, căci deja eşti mulţumit cu ce ai deja. Viaţa ţi se 
poate schimba în rău într-o clipă, pe neaşteptate. 


Imperfecţiunile iţi amintesc de Dumnezeu 





Când observi în jurul tău imperfecţiunile societăţii, ale oamenilor, 
ale mersului lucrurilor, ale obiectelor, tu te bucuri instantaneu. Cum?! 
Da, te bucuri instinctiv pentru că îţi dai seama că fiecare neplăcere, 
fiecare imperfecţiune pe care o vezi, îţi aminteşte că nimic nu este perfect 
pe lume şi, chiar dacă ceva pare perfect, nu o să dureze. Doar 
Dumnezeu este perfect şi spre El trebuie să ţinteşti în fiecare clipă. 
Neplăcerile îţi aduc aminte care ţi-e Scopul vieţii. Eşti recunoscător 
pentru micile neplăceri pe care le vezi în jurul tău, care sunt nişte 
marcaje ale cărării bune şi drumului drept ce duce la Fericirea adevărată 
şi permanentă. 

Iranienii au un obicei religios străvechi. Ţesând manual vestitele lor 
covoare persane, intenţionat, lasă mici defecte ale covorului. Este modul 
lor de a-şi aminti, când le observă, că nimic nu este perfect, în afară de 
Dumnezeu... 


Forme-gând și Idei-seminţe 





Gândurile sunt de cel puţin două categorii: idei-seminţe şi gânduri 
cu formă (sau forme-gând). Primele sunt doar nişte impulsuri 
“abstracte”, care necesită a fi modelate de un intelect pentru a căpăta 
astfel o formă şi a se manifesta în spaţiul subtil cu forţă. Celelalte sunt 

deja nişte obiecte materiale de sine stătătoare, aproape ca nişte 
minuscule fiinţe vii. 

Mintea omului este supusă la cel puţin trei surse de gânduri: 
Spiritul, memoria şi societatea. 

Din exterior ne sosesc gânduri deja formate de mintea altor semeni, 
care se cuibăresc în creierul nostru primitor. Sunt gânduri exprimate 
formal în scris sau verbal sau vizual, ori neexprimate, adică telepatice. 

Din memorie, ne este servită “experienţa” personală, pe baza căreia 
luăm decizii conştiente. Tot în memorie, într-un strat mai ascuns, se află 
tiparele de gândire. De aici răsar fără ştirea noastră idei-seminţe 
provocate de diverse întâmplări şi emoţii pe care nu ni le mai amintim. 
Ridicându-se la nivelul conştientului, acesta le dă automat o nouă formă, 
o repunere în scenă a vechilor traume, obsesii, emoţii, obiceiuri mentale. 

De la Spirit ne vin numai idei-seminţe de bună calitate, cărora 
intelectul nostru trebuie să le dea un aspect elegant, îngrijit. Aceasta este 
adevărata gândire. Prin urmare, minte omenească, egouţule, nu te teme 
că, în urma Trezirii spirituale, vei rămâne fără activitate! Vei avea mult 
de lucru din partea Spiritului. 

Sarcina omului actual este să recunoască gândurile venite de la alţii, 
acceptându-le sau respingându-le cu discernământ. Apoi, să nu se lase 
aşa de uşor condus de propriile prejudecăţi venite de la ego (tiparele 
mentale). Aici este mult de lucru cu sine, pentru că ego-ul are propriile 
mecanisme de apărare. Dar cu perseverenţă şi aspirație spirituală, omul 
va reuşi să rămână transparent doar la minunatele gânduri sau idei- 
seminţe venite de la propriul Spirit. Iar aceasta va fi încununarea unei 
vieţi de aspirație către Dumnezeu, o învingere a forței oarbe a materiei, 
supusă acum Voinţei Divine din om. 


Ce nu e nondualitatea 





Nondualitatea nu e religie, pentru că e tolerantă cu păcatul. 
Nondualitatea nu e coaching de dezvoltare personală, pentru că nu te 
învaţă cum să ai succes. Nondualitatea nu e psihologie, pentru că te 
învaţă să fii impersonal. Nici filosofie nu-i, pentru că îţi răstoarnă logica 
şi este eminamente practică. Dar, după ce ai trecut prin toate, poţi 
aprecia ce-ţi oferă nondualitatea: FERICIRE. 

În schimb, poţi filosofa ca să justifici de ce are dreptate 
nondualitatea. Poţi înţelege avantajele psihologice ale atitudinii 
nonduale. Poţi vedea cum îţi vin succesele pe tavă practicând 

nondualitatea. Şi te apropii cu viteza luminii de scopul religiei: unirea 
cu Dumnezeu. 


Oprirea practicii spirituale 





Cazul poate cel mai răspândit de evoluţie spirituală este acela când 
Sinele se arată treptat, umbrind influenţa ego-ului asupra conştiinţei. 
Simţim că se petrece ceva spiritual cu noi, suntem preocupaţi de 
purificarea minţii de zgura egotică, ne preocupă serios spiritualitatea 
înaltă. 

Există chiar o posibilă probă obiectivă a acestei transformări 
spirituale. Cei care ne sunt foarte apropiaţi (ei în primul rând!) încep să 
ne reproşeze că ne-am schimbat, că nu mai suntem cei pe care îi ştiau ei. 
Realitatea este că suntem chiar mai buni, mai amabili, mai toleranţi, 
pentru că ne transformăm conştient în bine. Dar ego-ul lor se simte în 
pericol, din cauza radiaţiei spirituale. Şi atunci inventează tot felul de 
poveşti fanteziste despre schimbarea noastră „în rău”. Trebuie să fim 
înțelegători cu ego-ul lor (sau demonul care vorbeşte prin ei), să 
încercăm să neutralizăm minciuna cu vorbe blânde sau cu tăcere 
înțeleaptă. Până la urmă, va trece şi criza lor spirituală. Sau este criza 
noastră, un test pe care trebuie să-l trecem?! Adică, încercăm să fim mai 
buni, dar încă ţâşneşte răutatea din noi, care provoacă reacţia negativă a 
ego-ului lor... 

Dacă vom crede că mergem spre prăpastie, ne vom opri cu practica 
interioară. Dar ar fi doar o capcană în care am căzut prosteşte. Căci totul 
a fost o încercare pentru hotărârea noastră de a merge până la capăt — 
acolo unde este Dumnezeu, adică AICI. 


Jocuri de cuvinte cu tâlc 





$ Doctore, daţi-mi ceva pentru ego iritabil şi egoroizi! 

& Omule, în loc să trăieşti viaţa, tu-ţi târăşti viaţa! 

O Măi, egoşel, măi, egoiţă, măi, egouţule! Lasă-neee, lasă-neee! 

9 Atunci, Nimeni a creat pe Cineva. Acum, apare maestrul Nimeni, 
iar Cineva îi devine discipol. Învață să observe că nu există Cineva, doar 
Nimeni. Maestrul îi spune să păstreze tăcerea. Aşa apare autismul 


spiritual: mai bine taci decât să spui că cineva e nimeni. (Swami 
Minunanda) 

O Conjugarea corectă a lui A FI 

INCORECT: Eu sunt, tu eşti, el este. 

CORECT: Totul este, totul este, totul este. 

Totul este un ghem energetic din multe fire. Fiecare fir este un 
destin. Firele sunt încâlcite, dar uneori se separă neaşteptat, alăturându- 
se altora. 


«Împărtăşeşte-ţi cunoştinţele. Este un mod de a atinge nemurirea.» 
(Dalai Lama) 


Curs de visare coordonată 





Viaţa este o visare în comun, organizată de Dumnezeu (GOD). Ne 
naştem cu ochelarii de Virtual Reality deja fixaţi pe cap, iar GOD e la 
butoane. Cine poate să-şi dea casca jos va vedea realitatea aşa cum o vede 
şi Dumnezeu. 





Dumnezeu e gelos 





Terapeutul S.N. Lazarev spune, foarte tranşant, că dacă iubeşti 
enorm o persoană, mai mult decât pe Dumnezeu, viaţa îţi va lua acea 
iubire la un moment dat, pentru că trebuie să-L iubeşti numai pe El. În 
Biblie scrie că „Domnul este gelos”. Dacă nu înţelegi acest mesaj, ai putea 
căuta apoi acea iubire minunată în altă persoană. Rezultatul s-ar putea 

repeta sau ai putea constata că iubirea nu mai apare deloc, şi atunci poate 
că te vei gândi mai profund la Dumnezeu. La fel spune şi misticul 
Marius Ghidel. 


Şi iluminatul Eckhart Tolle: «Ceea ce, în mod convenţional, numim 
„ijubire” este o strategie a ego-ului de a evita abandonul de sine. Cauţi pe 
cineva care să-ţi dăruiască ceva ce nu poţi avea decât în starea de abandon. 
Ego-ul foloseşte acea persoană ca înlocuitor, pentru a evita necesitatea de a 
se abandona [în faţa Divinului — n.n.]. Atunci când ego-ul spune „te iubesc”, 
este vorba despre o încercare inconştientă a sa de a acoperi sau de a 
îndepărta sentimentele ce-l însoțesc întotdeauna: lipsa de conţinut, 
nefericirea, sentimentul că nu e de ajuns. Pentru un timp, această iluzie chiar 
funcţionează. Apoi, la un moment dat, în mod inevitabil, persoana pe care am 
făcut-o specială în ochii noştri încetează să mai funcţioneze ca o acoperire 
pentru durerea, ura, lipsa de conţinut sau nefericirea noastră — care îşi au 
toate originea în acel sentiment de "nu e suficient" sau "nu e complet" [pe care 
numai cunoaşterea Spiritului ni-l poate alunga — n.n.]» 


Deci iubirea adevărată, cu forţa ei de neoprit, există temporar, ca o 
lecţie pe care ne-o adresează Dumnezeu. O putem înţelege de la început 
sau pe parcurs. 

Oricum, e clar că iubirii adevărate nu te poţi opune când apare nici 
aici, nici în lumea de dincolo. Iubirea este suprema putere, una foarte 
concretă. (De aceea, diavolii fug de îngeri, care sunt plini de Iubire: 
necuraţii simt că se înmoaie şi nu mai pot lupta împotriva voinţei Iubirii.) 
Trebuie doar să înţelegi şi sensul corect al iubirii, spre ce arată ea... 


Transfigurarea 





Pentru că saltul de la iubirea personală la iubirea impersonală poate 
părea cam brusc, indienii au încercat, în urmă cu secole, o cale de 
mediere. Este aşa-zisa transfigurare. Prin ea, discipolul spiritual este 
învăţat să vadă în fiinţa iubită un zeu sau zeiţă. Cum este obişnuit să 
adore zeitățile, indianului poate nu i se va părea greu, deşi nu e la 
îndemâna chiar oricui. Astfel, de la erosul personal, va trece, poate, mai 
uşor spre devoțiune (bhakti) către o zeitate transpersonală, dar 
umanizată ca Iubit sau Iubită, sau ca Mama sau Tatăl universului, iar mai 
apoi spre Brahman cel abstract şi impersonal. Desigur, apar astfel etape 
intermediare care poate nu vor reuşi să îl salte către Ţelul Suprem, ci 
doar îl vor rătăci şi mai mult în mirajul Mayei. Dar acesta a fost scopul 
inițial al înțelepţilor indieni care au inventat acest procedeu psihologic. 

În creştinism, se spune că călugărițele ar fi „miresele lui Cristos”. 
Este posibil ca unele să realizeze cu succes tocmai această transfigurare 

intermediară. Iar în ceea ce priveşte călugării creştini, ei ar putea să o 
transfigureze pe Maica Domnului ca Mama universală, dacă li se permite 
de canoanele bisericeşti... 


Sfânta Treime: Iubire - Înţelepciune - Putere 





y», 


Spune Autorul Divin în „Viaţa impersonală”: 
Iubire — Înţelepciune — Putere. 

Iubitul sau iubita ideală este Sinele Divin din interior. Nu e nevoie să 
mai căutăm un presupus suflet-pereche. Îl avem deja în noi şi ne aşteaptă 
blând şi răbdător. 

Maestrul autentic pe care îl căutăm prin tărâmuri exotice este 
Înţelepciunea Sinelui Divin din noi înşine. Cele mai bune sfaturi ne pot 
veni de la Spiritul interior, care ne ştie cel mai bine, dar îşi cunoaşte şi 
propriile țeluri pe care trebuie să le împlinim. 

Cea mai mare comoară şi sursă de Putere este... Sinele Divin. În 
Sinele Divin interior găsim tot ce dorim mai mult în viaţa pe Pământ. 
Banii şi puterea sunt droguri de care omul nu mai poate scăpa decât 
obligat. Dar când te mulţumeşti cu puţin şi te smereşti, ce nevoie mai ai 
de puterea şi averile pământeşti?! Le vezi cum corup ele sufletul omului 
slab. E puternic interior numai cel fortificat spiritual, care, vrând să facă 
binele, numai atunci primeşte avuţie şi putere exterioară, dar nu pentru 
el însuşi, ci pentru faptele întru Domnul. 


Sfânta Treime este 


Banalitatea și plictiseala 





Mai puțină compulsivitate ne aduce mai multă conştientizare. 
Mai puţină stimulare psihică ne aduce mai multă sensibilitate. 


Oamenii aleg, diverse moduri stimulative prin care fug; de plictiseală: 
consumă alcool sau droguri; se implică în acţiuni periculoase, ce le ridică 
adrenalina; caută divertisment, sexualitate excesivă, chiar şi artă, 
preocupări intelectuale etc. Dar ce este plictiseala? Este faza acută a unui 
simţ difuz şi domol pe care l-am putea numi sentimentul banalității. 
Banalitatea e atât de ştearsă, că omul obişnuit n-o conştientizează, dar 
totuşi este apăsat de ea. 

Omul spiritual începe să fie deranjat de această senzaţie cu mult 
înainte să apară plictiseala. Adică are un prag de sensibilitate mai coborât 
la banalitate. Asta poate însemna respingerea vulgarității, a discuţiilor 

inutile, a platitudinilor. Ce-i banalitatea? Sunt fragmente din viaţa 
obişnuită, normală, dar pe care aspirantul începător o percepe ca fiind 
opusă vieţii „spirituale”. Este minunat să citeşti ceva frumos, sa ai 
senzaţii elevate, să simţi că pluteşti, să ai revelații... Dar e o distanţă aşa 
de mare până la lucrurile obişnuite! Parcă cobori rapid cu liftul la subsol. 
Când trebuie să faci treburi banale prin casă, să stai la coadă, să înduri 
aglomeraţia din autobuz, să rabzi atmosfera de la serviciu etc., degeaba 
repeţi „Divinul e-n toate”, că n-o prea simţi. 

Cel care a apucat pe o cale spirituală se simte încorsetat de legile 
materiei şi ale traiului comun, ca o pasăre în colivie. Aşa este spiritul 
încarnat în materie.  Senzaţia de banalitate este expresia 
MATERIALITĂȚII. E ca şi cum ai fi țintuit la pământ de un bocanc 
invizibil: te mai poţi mişca în limite strânse, dar nu te poţi ridica, nu poţi 
merge, nu poţi alerga. Materia este greoaie, fără graţie, fără strălucire, 
apăsătoare ca o corvoadă, indiferentă, fără intensitate. 

Indiferenţa ucide spiritul. S-a făcut un experiment cu trei plante identice. 
Prima era lăudată zilnic, a doua era batjocorită, iar ultima nu era băgată în 


seamă deloc. După o lună, cea mai slab dezvoltată plantă era... tocmai cea 
tratată cu indiferenţă. 


Totuşi, în momentul trezirii spirituale, acel prag de sensibilitate de 
care am amintit explodează la infinit. Iluminatul pierde simţul 
banalităţii, toate lucrurile, evenimentele capătă o aură sacră şi pot fi 
contemplate timp îndelungat fără plictiseală. E un salt radical în 
perceperea lumii şi vieţii. Materia nu mai e percepută ca un chin, ci ca o 
capodoperă. 

Eckhart  Tolle spune că indiciul sigur că nu eşti în 
Prezenţă/Spaţiu/Nemişcare este dacă eşti plictisit, iritat sau furios. Ego- 
ul e mereu nemulţumit. Orice ar realiza, repede se plictiseşte sau nu se 
simte fericit cum credea că va fi după ce obţine ce îşi doreşte. 
Nemulțumirea este caracteristica ego-ului, care te îndeamnă să alergi 
mereu după altceva. 

Dar banalitatea poate fi uneori şi o binecuvântare. După o traumă, o 
suferinţă, fiecare clipă de normalitate ne ajută să ne recuperăm. Atunci 
suntem recunoscători pentru orice lucru mărunt pe care îl avem. Cum se 
întâmplă acest miracol? Prin suferință, ardem o mare cantitate de 
energie negativă şi astfel se eliberează canalele de comunicare cu Spiritul. 
Pacea Lui devine mai uşor accesibilă. 

Cum trebuie scrisă o carte, un articol 





SIMPLU -— terminologie consacrată, până la limita clarităţii. E 
nevoie de o minimă terminologie de specialitate, în lipsa căreia ne-am 
lungi în explicaţii repetitive şi plictisitoare. 

CLAR -— lipsă de ambiguitate, până la limita intrării în detalii. Să fii 
clar nu înseamnă să te lungeşti la vorbe nesfârşite şi nici să te complici în 
explicaţii savante. 

CONCIS — până la limita clarităţii şi a esteticii. Uneori „scumpul mai 
mult păgubeşte, leneşul mai mult aleargă”. Să nu ne sabotăm singuri, ce 
este prea puţin poate fi de neînțeles. 

ORIGINAL - prin idei, unele noţiuni neputând fi regăsite în 
literatură. Numai Dumnezeu poate fi absolut original. Oamenii adaptează 
ideile venite de nu se ştie unde. În asta constă creativitatea umană şi în 
receptarea acelor idei novatoare. 


Ce să nu facă heikistul (tradiţional Usui) 





1) Nu te îndoi niciun moment că eşti un adevărat specialist Reiki. Ai 
încredere în metodă, în profesor şi în puterea sfântă a acordajului. 
Verifică mereu rezultatele, astfel te vei convinge de eficacitatea tehnicilor 
şi de puterea personală indubitabilă. 

2) Nu te descuraja în caz de insuccese. Rezultatele depind uneori şi 
de alţi factori pe care nu-i putem controla. Stabileşte-ţi obiective 
realizabile şi efectul va fi mai sigur. 

3) Nu te autolimita. Încearcă tehnicile de gradul II pentru cele mai 
diverse scopuri şi în cele mai diverse ocazii. Nu există limite pentru 
progresul în Reiki. Regăseşte-ţi entuziasmul recitind cursul sau orice 
carte de Reiki ori discutând cu alţi practicanți. 

4) Nu transforma Reiki într-o obsesie. Du-ţi viaţa normal şi foloseşte 
Reiki când ai nevoie, dar rămâi suveran asupra propriei existenţe. Fă-ţi 
autotratamentul zilnic, dar nu ca obligaţie, ci doar ca plăcere. Adaugă 
exerciţii fizice şi plimbări în aer curat, pentru a-ţi onora corpul. 

5) Nu fă din Reiki o superstiție. Tehnicile de gradul II au valoare 
doar în anumite condiţii. 

6) Nu te considera a fi un supraom. Deţii, într-adevăr, puterea de a 
face lucruri ieşite din comun, inexplicabile poate, dar rămâi un om 
printre oameni. Nu te îngâmfa cu realizările tale neobişnuite şi, mai ales, 
nu îţi folosi abilităţile pentru a-i umili pe alţii. 

Adnotări din Yoga 





SANTOŞA = împăcare, mulţumire cu ce ai. Nu-ţi dori să fii supraom 
(din orgoliu spiritual), ci om normal. Altfel, vei fi mereu nemulţumit. 
Bucură-te că eşti un om obişnuit şi nu-ţi propune ca ideal extraordinarul, 
supraomenescul. 

Gândeşte-te că „răul” nu este problema ta personală, ci una cosmică 
— toată lumea trăieşte între bine şi rău. Priveşte detaşat problema răului, 
fiindcă nu e ta personală. Nu încerca să distrugi răul din oameni 
distrugând oamenii. Fi nu se schimbă când şi cum vrei tu. Fă cât poţi şi 
nu cere prea mult nici de la tine. Fii natural, fără pretenţii exagerate, 
mesianice. 


SAMSKARA = întipărire mentală a unui eveniment trăit sau 
cunoscut, concentrând sentimente, atitudini, imagini şi comportament 
virtual în jurul acestei urme. Memoria diferă de samskara. Îţi poţi aminiti 
ceva cu detaşare. Prin samadhi distrugi samskaras, dar nu şi memoria. 


Concentrarea pe un obiect (samyama) duce la samprajnata 
samadhi. În SAMADHI se opresc modificările minţii (Ccitta vritti 
nirodha). Din acesta, trecând în asamprajnata samadhi, concentrarea e 
fără obiect. În acest stadiu pot ieşi la iveală samskaras în legătură cu acel 
obiect anterior, ele epurându-se şi apoi psihismul putându-se 
restructura. Cu cât samskaras sunt mai puţine, cu atât gradul de libertate 
creşte şi epurarea se accelerează. În fazele finale ale meditaţiei, ceea ce 
suprimă (nirodha) oricare alte conţinuturi mentale (vritti) este o 
întipărire fundamentală care se consolidează prin meditaţie, numită 
nirodha-samskara („întipărirea opritoare”) — este valabil pentru oricare 
stadiu de samadhi. 

În urma stării continue de samadhi (SAHAJA SAMADHI), Prajna 
(înalta cunoaştere) rămâne permanent în conştiinţă; ea e câştigul de 
nezdruncinat ce face conştiinţa să vadă şi să înţeleagă altfel lumea. Prin 
Prajna, relaţia cu un obiect este directă, nemediată de cuvinte sau logică. 

VAIRAGYA (detaşarea) nu înseamnă alienare, izolare, ci regăsire a 
adevăratului Stăpân al fiinţei. Apoi, nu viaţa e refuzată, ci dorința 
chinuitoare de a o experimenta (kama). Paravairagya (cunoaşterea lui 
Purusha) — adică iluminarea spirituală — apare prin practica lui nirbija 
(asamprajnata/nirvikalpa)  samadhi, dar nu şi în  sabija 
(samprajnata/savikalpa) samadhi. 


De ce oare e nevoie de păstrarea secretului într-o practică personală 
sau o acţiune focalizată? Verbalizând, mintea îşi închipuie că deja a 
„făcut” şi văzând că se poate „ajunge” mai uşor astfel, poate pierde 
puterea de a parcurge drumul până la capăt. Pe de altă parte, îţi poţi 
alege incorect confesorul (bârfitor, răuvoitor, prost etc), care te va bloca 
prin acţiunea lui mentală, mai mult sau mai puţin conştientă. 


Cu sau fără „Dă-ne, Doamne!” 





„Doamne, miluieşte! Doamne, dă-ne!”. Oare, dacă nu cerem mereu 
ajutorul Providenţei, nici nu îl vom primi? Oare trebuie să plângem 
mereu, ca nişte puişori flămânzi, ca „mămica” să nu uite să ne hrănească? 
Dacă ar fi aşa, atunci ceva n-ar fi în regulă cu Dumnezeu. Dar nu, totul e 
bine armonizat în univers. Primim mereu ce, cât şi cum merităm ori 
avem nevoie. Poate că ar fi mult mai potrivit să schimbăm acest slogan cu 
altul asemănător: „Doamne, întăreşte-ne!” Astfel nu mai cerem o 
pomană imposibilă, ci putere de a îndura încercările inevitabile ale vieţii. 

Fiecare om este bombardat cu sfaturi bune de la îngerii săi păzitori. 
Problema noastră este că nu le auzim, nu le înţelegem corect, nu le 
punem în aplicare cu îndrăzneală sau le confundăm cu sfaturile rele. 
Domnul ne-a „miluit” deja, dar noi, fiind ocupați cu cerşitul, n-am 
observat asta... 

Invocaţia „Doamne, miluieşte!” trebuie înţeleasă şi aplicată ca o 
cerere de sprijin împotriva demonilor tentaţiilor lumești şi nu pentru 
împlinirea acelor tentaţii, cum facem noi de obicei... 


Creativitatea supraconștientă 





Supraconştiinţa sau Conştiinţa Spiritului nostru este o realitate care 
poate fi demonstrată prin creativitatea literară de care au dat dovadă unii 

iluminaţi. Imboldul de a scrie în versuri şi inspirația poetică aparţin 
Spiritului, tocmai pentru a arăta lumii câte sunt cu putinţă când EI este 
lăsat să se manifeste prin om. Iată câteva exemple: 


Sri Aurobindo — Poemul spiritual Savitrie 


Gopi Krishna — Trei cărţi scrise în versuri, dintre care: 
Citate din „The Way to Self-Knowledge”7 

Integral: „The Shape of Events to Come”8 

Citate din „The Present Crisis” 


Ilie Cioară — sute de versuri, strânse în cărţile: 
"Cunoaşterea lui Dumnezeu prin cuvinte potrivite":0 
"Minunata călătorie spre adâncurile propriei fiinţe": 
"Murim şi înviem în fiecare clipă':2 


Toate aceste opere în versuri de mai sus au o mare profunzime 
filosofică şi pătrundere psihologică, imposibil de imaginat de o simplă 
minte omenească. În plus, există mărturia personală a autorilor, care se 
consideră simpli scribi ai unor inspiraţii măreţe de dincolo de orizontul 
imaginaţiei. 

Lumea creată este Poezia lui Dumnezeu-Creatorul. Cum aşa? Poezia 
impune reguli clare legate de cadență şi rimă, dar lasă inspiraţia să se 
manifeste liber. Tot aşa, Dumnezeu respectă legile naturale atunci când 
intervine în desfăşurarea unor evenimente  macrocosmice sau 
microcosmice. El urmează regulile Jocului, nu acţionează discreţionar, 
iar rezultatele sunt mereu minunate. Ca o poezie reuşită. 

Poate că exprimarea în proză ar fi mai uşoară, dar satisfacția 
poetului este mai mare. Dumnezeu face din Creaţia Sa o capodoperă care 
să-i placă şi Lui, nu alege calea mai uşoară. Desigur, etapele intermediare 
prin care trece opera pot fi mai puţin reuşite, dar în final totul arată 
magnific. 


€ http://savitri.in/1/1/1 

7 https://www.ecomall.com/gopikrishna/way.htm 

3 https://koausa.org/kundalini/books/ShapeEvents.pdf 

9 https://www.ecomall.com/gopikrishna/present.htm 

10 https://drive.google.com/file/d/0B6JUPxwhWMxBNHVuZWpReW1J Qac 
“ https://drive.google.com/file/d/0B6JUPxwhWMxBNoNIZ2ZzNzJoYme 

12 https://drive.google.com/file/d/oB6JUPxwhWMxBbHJBQ19WeUowY2s 

Dumnezeu fără curent electric 





Cum vede Spiritul un IT-ist 

(1) Sufletul, adică Sistemul de operare (ex. Windows) ţi-l dă 
Dumnezeu şi Spiritul tău. 

(2) Programele terţe (ex. Program Files) ţi le instalează părinţii şi 
lumea. 

(3) Tu foloseşti toate astea, mai instalezi şi tu nişte programe terţe, 
ca să creezi fişierele personale (ex. Documents). 

VISUL este ca atunci când rulează automat nişte programe pe fundal 
(Background), fără să le fi deschis tu şi fără să ştii ce fac ele. 

DEDUBLAREA ASTRALĂ e ca şi cum ai avea instalate programe 
terțe stand-alone, ce funcţionează în afara sistemului de operare. 

La MOARTE, treptat, dar destul de repede, îţi sunt dezinstalate 
programele terţe (2). Este etapa imediată după destrupare, similară cu 
„Safe Mode” din Windows. 

La un moment dat, Sufletul şi Spiritul devin una, adică dispare şi 
sistemul de operare (1). Rămân doar fişierele personale (3) pe care le-ai 
creat în timpul vieţii. Ele sunt stocate de Spirit în arhiva lui infinită. 

Prin urmare, Sufletul viu = 1 + 2 + 3, din care rămâne numai (3) 
după moarte. Conştiinţa autonomă a Sufletului echivalează cu sistemul 
de operare (1). 

Spiritul are propriul sistem de operare veşnic (OS 1), adică o 
conştiinţă eternă. Spiritul are (OS 1') versiune de Desktop (PC) pe care 
programează, din când în când, un (OS 1) pentru Mobile (smartphone). 
Fiecare om, cu mobilul lui. 

Cine e Dumnezeu? Dumnezeu este programatorul, care trăieşte şi 
fără curent electric. Dumnezeu există în Spirit după cum inteligența 
programatorului trăieşte în sistemul de operare (1). 


Mândru că sunt român O 





- Sunt mândru că sunt român! 

- Bravo, frate! 

- Sunt mândru că am pielea albă! 

- Hm, înţeleg... 

- Sunt mândru că mă cheamă Răzvan! 

- Păi, ăsta-i nume ţigănesc. 

- Faci mişto de mine? Credeam că-i nume de voievod. 





RĂZVAN-ALEXANDRU PETRE - Eseuri pe teme spirituale 2021 pag. 224 


- Stai, nu te şucări, frate! În India şi Pakistan, mulţi bărbaţi poartă 
numele de Rizwan. Ţiganii sunt indieni aduşi de hoardele mongole. Erau 
pricepuţi la toate, ascultători şi paşnici, aşa că mongolii i-au înrobit, în 
loc să-i căsăpească. 

- Ce gest umanitar! La fel de miloşi sunt acum liderii occidentali, 
care primesc milioane de imigranţi ca să-şi împrospăteze naţia şi 
economia. 

- După ce mongolii s-au retras, indienii au rămas aici fie ca robi la 
boieri, fie ca nomazi liberi (obicei mongol, nu indian). În comunităţi 
strânse, şi-au păstrat toate obiceiurile. Sunt o etnie foarte conservatoare, 
de aia se şi integrează greu. 

- La fel de greu se integrează şi musulmanii în civilizaţia occidentală. 
De fapt, nici nu au de gând, preferă să-i schimbe pe aborigeni. 

- Apropo, şi musulmanii au numele Rizwan. Sunt curios ce vei spune 
dacă vor cuceri cultural Europa... 

- Ce-o să spun? Că sunt mândru că mă cheamă Rizvan! 


Scurtătura spre Dumnezeu 





- Unii afirmă că tantra sexuală este o cale mai potrivită de 
iluminare pentru omul modern în comparaţie cu meditaţiile ascetice... 

- Nu există nicio metodă prin care poţi păcăli Inteligența Divină. 
Abandonează visul unei scurtături către Idealul Transcendent! E o 
capcană a ego-ului. Totuşi, există multe căi rapide pentru ca omul să se 
piardă, să se depărteze de Graţia Divină. Din start, ego-ului îi convine de 
minune orice este complicat. 

Energia sexuală este foarte puternică, ea susţinând viaţa biologică. 
Neofitul ce crede că o poate controla, va sfârşi în batjocură. De unde ştim 
asta? Din statistica neagră a sufletelor pierdute prin tantra sexuală. 
Energia grosieră amplificată poate fi foarte uşor pervertită chiar şi pe 
calea spirituală. Desigur, în principiu, orice miracol Îi este cu putinţă lui 
Dumnezeu... Dar să fim lucizi! 


Aura biţilor 





In parapsihologie se ştie că poţi obţine informaţii despre o persoană 
folosind un obiect de-al său personal, un fir de păr sau fotografia sa. 
Principiul teoretic ar fi că aceste obiecte păstrează urme de biocâmp, iar 

clarvăzătorul "ia urma" persoanei cu ajutorul acestei legături subtile, care 
nu se pierde. 

În privinţa fotografiei clasice, putem presupune că biocâmpul se 
imprimă direct pe pelicula fotografică cu ajutorul fotonilor din ambient, 
iar la trecerea imaginii pe hârtie, se preiau şi particulele bioenergetice 
personale. Deci, tot cu ajutorul fotonilor din aparatura de developare, 
bioenergia este imprimată pe hârtie... Să zicem că aşa ar fi! 

Dar cum explicăm că şi fotografiile digitale pot fi folosite, de 
exemplu cele trase la imprimantă. Astfel de fotografii digitale sunt 
recompuse pixel cu pixel pe baza unui şir de cifre 1 şi 0. Nu mai 
funcţionează principiul analogic, care copiază realitatea. În spaţiul 
digital, adică virtual, totul este recompus de la zero folosind doar cei doi 
biţi, 1 şi o. Prin urmare, aici nu mai găsim nicio fărâmă de explicaţie. 

Cum de o fotografie digitală păstrează aura? De unde o preia? Că 
energia invizibilă nu este încifrată în acei biţi, ci se codifică numai ceea ce 
se vede cu ochiul liber (şi de senzorul fotografic). E adevărat că în poze se 
pot surprinde şi forme subtile, precum globii luminoşi, deci spectrul 
senzorului fotografic este mai larg decât al ochiului omenesc. Dar aici 
vorbeam de ceva absolut invizibil prin orice aparatură sau tehnologie. 
Dacă aura subtilă nu este percepută de senzorul foto, ea nu va fi făcută 
vizibilă şi nici încifrată digital. 

Iată un experiment imaginar. la două obiecte identice, aparţinând la 
două persoane diferite. Fă-le o poză cu aparatul digital în exact aceeaşi 
poziţie şi trimite-o la imprimantă. Imaginile fizice sunt identice, iar 
fişierele lor digitale conţin aceiaşi biţi. Dar, bineînţeles, biocâmpul lor 
este cu totul diferit, fiindcă au avut posesori diferiţi. Iar un clarvăzător 
poate face diferenţa. Cum? 

Oare asta nu înseamnă că trebuie să căutăm o altă explicație 
parapsihologică sau spirituală?! 


Akasha înregistrează numai evenimentele fizice? 





Se spune că lumile astrale sunt clădite din gândurile fiinţelor care le 
populează. De îndată ce ființele nu mai întreţin acele gânduri, pentru că 
nu mai au niciun interes pentru ele, atunci întreaga atmosferă şi obiectele 
generate de acele gânduri dispar, pur şi simplu. Este deci invers decât se 
întâmplă în lumea fizică, unde mediul există independent de fiinţele 
conţinute de el. 

«Când un lucru nu mai este important, când nu mai are niciun sens, când 
şi-a încetat scopul, el încetează să existe. Dar [asta nu se întâmplă] atâta timp 
cât un spirit se gândeşte sau îşi aminteşte sau are dorinţe în legătură cu o 
viaţă a sa trecută sau o anumită formă sau orice...» (Leslie Flint - Dialog cu 
spiritul lui Chopin'*) 

Dacă lucrurile stau într-adevăr aşa, se pune întrebarea următoare: 
Oare memoria universală Akasha înregistrează numai evenimentele 
fizice, iar cele astrale sau mentalo-cauzale dispar definitiv? Sau este 
Akasha o proprietate numai a lumilor cu forme (nama-rupa), respectiv 
cea fizică, eterică şi astrală, dar nu şi a lumilor fără forme (arupa)? 

Dumnezeu are o Memorie în chiar structura Sa transcendentală. 
Akasha este un produs creat în lumea materiei subtile pe baza modelului 
preexistent în sânul Divinităţii. Akasha este format din particule vii care 
înregistrează evenimentele universale. Presupunând că, la un moment 
dat, Creatorul ar dori să resoarbă întreaga Sa Creaţie, bineînţeles că 
Akasha ar dispărea şi ea, ca orice lucru creat. Totuşi, nimic nu se va 
pierde din Memoria Divină. În aceasta se conservă perfect tot ce exista în 
Akasha, precum se păstrează codul genetic în toate celulele vii. Şi de 
aceea, în Akasha este imperios necesar să se înregistreze absolut toate 
evenimentele din toate lumile create, inclusiv din cea mai rafinată, lumea 
mentalo-cauzală. 

În Memoria Divină, înregistrările sunt arhivate condensat, 
comprimat. Putem face o paralelă cu modul în care informaţiile sunt 
comprimate în computere. De exemplu, un fişier imagine este format din 
pixeli colorați. Dacă mai mulţi pixeli alăturaţi au aceeaşi culoare, atunci 
informaţia se poate comprima menţionând culoarea şi numărul de pixeli 
consecutivi care au această culoare. Dacă avem un şir de câteva sute sau 
mii de pixeli identici, este clar că se face o mare economie de spaţiu la 
înmagazinarea fişierului imagine. Cam aşa se petrece cu Memoria- 
sămânță ce există în Dumnezeu. 

SAHDGURU afirmă că, până în prezent, Dumnezeu a creat 84 de 
Universuri, noi trăind în a 84-a Creaţie. Fiecare din Universurile 
anterioare au pus bazele următorului Univers, care a preluat experienţele 
respective şi le-a perfecţionat. 


13 https://www.leslieflint.com/chopin-dec-17th-1962 

Care e lecţia mea de viaţă? 





N-ar fi păcat să fii nevoit să înveţi o singură lecţie în 70-80 de ani 
de viaţă? Ar însemna că restul timpului curge degeaba... Lecţia aia poţi să 
o înveţi într-o lună, de exemplu, sau într-o singură zi. Şi gata, poţi să 
mori, că ţi-ai învăţat lecţia de viaţă! 

Ce simplist gândesc cei ce susţin că omul are una sau câteva lecţii de 
învăţat. Dimpotrivă, în fiecare zi poţi să înveţi câte ceva din viaţă, 
milioane de lecţii de viaţă. Şi tot nu sunt de ajuns ca să devii perfect... 


„Un nebun aruncă o piatră în baltă, iar 1000 de 
înţelepţi se chinuie s-o scoată.” 





Comentariu: Unde găseşti tu 1000 de înţelepţi adunaţi la un loc? Ei 
sunt rari ca floarea-de-colţ. Stă fiecare acolo unde l-a aruncat Dumnezeu, 
fiindcă e nevoie de înţelepţi peste tot pe planetă. Nu se înghesuie la 
grămadă. Dimpotrivă, unde există deja unul, nu va veni altul peste el. 
Fiecare îşi ştie misiunea, dar şi limitele. Şi mai ştie că e nevoie de 
diversitate chiar şi printre înţelepţi. 


Ignoranţța trage de înţelepciune 





În starea de iluminare ţi se pare că ştii totul. În acelaşi timp, nu-ţi 
vine să pui nicio întrebare şi astfel atotştiinţa nu se manifestă în afară. E 
nevoie de o întrebare ignorantă ca să-ţi direcţioneze Cunoaşterea într-o 
direcţie particulară. Fără întrebările ignoranţilor nu există nici 
răspunsurile înţelepţilor. Cei din urmă preferă să tacă. 


Adyashanti's pun 





«În orice moment pe calea spirituală nonduală, poţi ajunge la înţelegerea 
că adevăratul “vid” este cel de care vrei să scapi (look out of), nu Cel pe care 
vrei să-l experimentezi (look into).» (Adyashanti-Facebook) 


Tălmăcire: Starea de extaz înseamnă intrarea în Vidul Beatific, 
care, de fapt, este o stare de Prea-plin. Dar cu totul alt fel de vid este 
goliciunea, deşertăciunea, sentimentul separării şi al banalităţii pe care 
ni-l insuflă ego-ul. Acest sentiment neplăcut este o motivaţie mai 
puternică pentru căutarea spirituală. 

Jocul materiei 





Materialismul înseamnă să îţi bazezi filosofia de viaţă numai pe ceea 
este SOLID şi SIGUR. Lucrurile materiale par a fi solide, deci şi sigure. 
Ele nu dispar peste noapte şi fără o cauză puternică. În schimb, creaţiile 
intelectuale par a fi VOLATILE şi INCERTE. Nu te poţi baza pe ele ca să- 
ţi duci viaţa. Sunt secundare vieţii materiale. Dar chiar aşa o fi?! 

Poetul Ion Barbu spunea despre artă (în general, produsele 
intelectuale) că ar fi un „joc secund”. Ceea ce înseamnă că „jocul prim” 
este realitatea fizică — dar tot un JOC este! Adică are nişte reguli clare, 
dar în rest, este un exerciţiu de imaginaţie şi inteligență al Marelui 
Creator ludic. În fond, tot o operă intelectuală... 

Mai mult, chiar şi existenţa lumilor invizibile tot un joc este: "jocul 
zero". Fiecare spirit este Dumnezeu cu o mască. Un joc în alt joc în alt 
joc. Asta-i un puzzle pe care numai Dumnezeu îl poate rezolva! 


Originea numelui „Craiova“ 





Uite ce-am visat: Mă întrebam, apropo de alegerile prezidenţiale 
recent încheiate, cum se numea în vechime regiunea din sudul României, 
la nord de Dunăre. Şi mi-a venit răspunsul: Istrava (de la Istrum, 
Dunărea). Şi imediat mi-a venit ideea, tot în vis, că numele oraşului 
Craiova provine de la Is-trava > Is-crava > Crâiva > Crâiova. Dar la 
trezire, m-am uitat pe internet şi se dă ca sigură originea de la slavonul 
„Krai”, adică prinţ, crai. 

Să mai crezi în vise!... 9 


Viaţa este ca mersul pe o șosea 





În stânga, se desfăşoară câmpul lumii pământene, cu tot noroiul său. 
În dreapta, se perindă gazonul eternității, luminat de soarele blând al 
Divinităţii. Ca şoferi responsabili ce suntem, trebuie să ne uităm când la 
stânga, când la dreapta. Iar focusul este înainte, pe şoseaua nesfârşită, 
care este cursul destinului nostru, la îngemănarea Cerului cu Pământul. 

Ieșirea din sita Spaţiului-timp 





Spaţiul-timp este o sită sferică cu găuri mici. Mintea adună gânduri- 
grăunţe cu care le acoperă. Orice gând e mult mai mare decât 
minusculele orificii din spaţiul-timp. Astfel reuşeşte să ne ţină înăuntrul 
acestei Sfere. 

Dacă n-ai mai aduna acest nisip de gânduri, ai fi liber să te mişti. Şi 
chiar ai putea aluneca printr-un orificiu al sitei, ieşind din spaţiul-timp 
cunoscut. Doar dacă vrei... 


Dialog cu mintea în meditaţia "tăcută" 





Mintea - Pst, pst, ce faci? 

Eu - Meditez. 

Mintea - Pentru ce? 

Eu -.... 

Mintea - Ce vrei să obţii prin meditaţie? 
Eu - Vreau să scap de cicăleala ta. 
Mintea - ... 

Eu - Vezi că poţi să şi taci?! 

Mintea - Uite cine vorbeşte acum!... 


Cât costă informaţiile din Akasha? 





Unii spun că ce vine de la Dumnezeu este gratuit, deci nu trebuie 
plătit. O fi gratuit pentru spirite, dar este inaccesibil oamenilor. Deci 
când, totuşi, cineva le obţine, este un eveniment special. Iar organizarea 
de evenimente costă, nu?! 

Adevărul este că lucrurile spirituale nu pot fi măsurate în bani, dar 
asta nu înseamnă că nu au valoare. Dimpotrivă, valoarea lor este deseori 
imposibil de plătit prin bani. 


Universurile paralele 





1. Sunt pomenite în documentare ştiinţifice de către savanţi 
argumentând prin matematică, mecanica cuantică, teoria stringurilor, 
astrofizica. 





RĂZVAN-ALEXANDRU PETRE - Eseuri pe teme spirituale 2021 pag. 230 


Link: "Existenţa UNIVERSURILOR PARALELE este posibilă, 
anunţă oamenii de ştiinţă":4 

2. Mărturia lui Mira Kelley, în articolul meu "Vieţi anterioare 
simultane (paralele)" 

3. Fenomenul portal între universuri. 

Link: "Portaluri misterioase activate în Carpaţii româneşti 5 

Link: Oameni care au călătorit în Universuri Paralele:6 

4. Misterul zborului avionului sudamerican care a aterizat după 20 
de ani, cafeaua caldă, dar pasagerii schelete în scaune. 

Link: Un avion, decolat şi dat dispărut în 1946, a aterizat în 199317 

sau: Un avion dispărut în '46 a aterizat în '93 în America de Sud:8 

Şi alte experiențe ciudate: 10 Strange Experiences into Parallel 
Universes:9 

5. Vorbeşte despre ele entitatea Ande în transcomunicarea publicată 


A 


de mine: "Maria întreabă, spiritele răspund (3)" întrebarea nr.9. 


Explicaţia mea: 

AKASHA este o zonă specială a planului astral care înregistrează nu 
numai toate evenimentele, ci şi gândurile, emoţiile, dorinţele tuturor 
fiinţelor fizice. În această zonă există mai multe trecuturi (pentru că au 
fost cândva scenarii de viitor), precum şi toate variantele de viitor. De aici 
îşi extrag spiritele prognozele de viitor, alegând varianta cea mai 
probabilă. În acea zonă specială, aceste realităţi sunt identic reale, dar 
numai acolo. În planul fizic, se manifestă întotdeauna numai una 
singură. Desigur, observând universurile paralele, un spirit poate 
considera că toate sunt reale, în acel spaţiu. Dar când se focusează asupra 
planului fizic, observă o singură variantă, cea în desfăşurare. 


14 http://www.cunoastelumea.ro /existenta-universurilor-paralele-este-posibila-anunta- 
oamenii-de-stiinta-din-coliziunea-universului-nostru-cu-un-altul-a-rezultat-enigmatica-pata-rece/ 

15 http://www.departamentulalphacarpatica.ro/portaluri-misterioase-activate-in-carpatii- 
romanesti / 

16 https://www.youtube.com/watch?v=NRfwVeYKVDQ 

17 _https://www.romaniatv.net/un-avion-decolat-si-dat-disparut-in-1946-si-a-aterizat-in-1993- 
ce-s-a-gasit-la-bord-iti-va-da-fiori-reci_172668.html 

18 https://www.ceotidianul.ro/un-avion-disparut-in-46-a-aterizat-in-93-in-america-de-sud/ 


1 https://www.youtube.com/watch?v=9MQxzbk-LMk 

Grația 





Maestrul BRACO, spune în „Despre Rugăciune”: «Starea unui suflet 
în rugăciune îl conectează cu mintea, iar mintea recunoaşte supremația 
sufletului asupra ei.» 

Eu aş spune şi altceva: când mintea recunoaşte supremaţia 
Sufletului, înseamnă că, deja, o Graţie a poposit în minte. În această 
stare, omul renunţă la importanţa pe care o dă minţii limitate, căci 
iubirea pe care o simte în prezenţa Sufletului este atât de dulce şi se 
întinde în tot universul... 


Jurnalul impersonal 





Un jurnal personal este cel mai impersonal lucru pe care l-ai făcut 
vreodată. De ce? Când rămâi singur cu adevărul, punând reflectoarele pe 
ego, devii cel mai receptiv la impulsurile impersonale ale Spiritului tău. 

Din contră, în activitatea zilnică, atât de plină de interese personale 
egotice, decizi mereu cu ego-ul şi nu prea eşti atent la vocea subţirică a 
Spiritului... 


Dilema copacului (koan) 





— Un copac ştie câte frunze are? 
— Da. 

— Şi cum le numără? 

— De fapt, nu. 

— Atunci cum are grijă de fiecare? 
— 219 


Dumnezeu se recunoaște pe sine în faptele de 
compasiune 





Persoana care se emoţionează când vede un act de compasiune făcut 
de alt om este Dumnezeu care se recunoaşte pe Sine acţionând prin 
celălalt om. Iubirea este semnul secret prin care Dumnezeul mascat se 
recunoaşte pe sine sub altă mască. 

Iluminarea este neagră, iluzia este albă 





Pura Conştiinţă este precum un spaţiu infinit şi complet negru, 
precum cosmosul fără stele. În această imensitate vidă, lipsită de orice, 
rotindu-ţi privirea, vezi un punct mic şi alb-murdar. Este mintea ta. Dacă 
te laşi atras de luminiţa ei, reintri în Manifestare. Acel punct alburiu este 
portalul de absorbţie în Maya. 


Hipnoza te scuteşte de efort? 





Accesul la Supraminte se poate obţine şi prin tehnici de hipnoză. 
Numai că hipnoza este o ocolire a efortului personal de antrenare a 
Observatorului ca să blocheze vocea ego-ului. 

Hipnoza este un pericol prin faptul că intervine o altă persoană în 
fineţea psihicului tău. Este mai bine să-ţi antrenezi propriul Observator 
să-ţi stăpânească atenţia şi gândirea egotică, decât să laşi alt ego 
"binevoitor" să te controleze. 

Dar, până la urmă, câţi oameni, tot atâtea căi... 


0... 1... 00 





1/0=0 

1/%=0 

Ecuațiile de mai sus arată că 1 este la egală distanţă de zero şi de 
infinit. 

Zero este sentimentul nimicniciei, smerenia. Infinitul este 
sentimentul că eşti toate fiinţele, temelia Iubirii necondiționate. La 
mijloc este persoana, individul, o fiinţă printre altele. Înțeleptul parcurge 
toate aceste faze, dar omul comun este captiv în ultima. 


În fiecare acţiune se exprimă, în mic, Dumnezeu 
cel mare 





„Orice lucru pe care îl faci în viaţă va fi nesemnificativ, dar este foarte 
important să îl faci. Deoarece nimeni nu îl va mai face.” (Mahatma Gandhi) 

Pricepi gluma? 





„Dumnezeu este un comedian jucând în faţa unei audienţe prea îngrozite 
ca să râdă” (Voltaire) 


Creștinismul în Texas 





„Viaţa în Texas m-a învăţat două lucruri. Primul este că Dumnezeu te 
iubeşte şi că vei arde în iad. Celălalt este că sexul este lucrul cel mai îngrozitor 
şi murdar de pe Pământ şi că ar trebui să-l păstrezi numai pentru persoana pe 
care o iubeşti.” (Butch Hancock, muzician country) 


În vechiul stil al Upanişadelor 





"A-ţi considera trupul drept „eu” şi „al meu” este echivalent cu a te mânji 
cu fecale şi urină în loc de cosmetice." (Maitreya Upanishad, |l-9) 


Breaking News: S-a dat drumul la umor 





Înc-un abuz 
de breiking niuz 
s-a petrecut: 
„Ştiţi ce-a făcut 
un bumburez 
de buburuz? 
Un căcărez 
în cucuruz!” 
Da, râd, m-amuz 
de ştiri în uz 
gen „Breaking news!!!” 
ce le REFUZ. 
R.P. 

Spiritul încarnat călătoreşte în astral în timpul 
somnului 





Am zis, „Cum o voi recunoaşte? N-am fost niciodată acolo.” 


lar ei au zis, „Ba ai fost. De multe ori, când erai adormit. De fapt, o 
cunoşti foarte bine.” 


Şi am început să mă gândesc, „Nu ştiu, aveam nişte vise. O dată sau de 
două ori, am visat despre un loc foarte drăguţ cu o grădină frumoasă şi era 
acolo bătrânul meu câine Rover, care a murit de mulţi ani. Mă gândeam că era 
doar un vis.” 


Ei au zis, „Nu, nu visai, chiar erai cu noi pe timpul somnului. Când trupul 
era adormit, spiritul tău era liber şi putea călători ca să fii cu noi, înţelegi?” 
(Spiritele lui Leslie Flint: George Hopkins 11-04-1959%) 


Dispariţii de tineri deosebiți, plecaţi cu 
extratereștrii 





Evenimentul zilei 
Playtech22 


Cele trei întrebări 





Cele trei întrebări la care trebuie să reflectezi profund când vrei să te 
cunoşti bine: 

1. Dacă ai şti că vei avea succes în orice ai face, ce ai face sau ai fi? 

2. Dacă ai şti că ai 100 milioane de dolari în bancă, ce ai face sau ai 
fi? 

3. Dacă ai şti că mai ai doar 6 luni de trăit, ce ai face sau ai fi? 
Răspunsurile personale la aceste întrebări îţi vor aduce multă claritate 
mentală şi vindecare emoţională. 

(Dr. Clint Rogers, minutul 10)3 


20 http://www .leslieflint.com/george-hopkins 

21 http://evz.ro/horoscop-sunt-9-romani-printre.html 

22  https://playtech.ro/2017/barbat-obsedat-de-extraterestri-dispare-si-lasa-in-urma-14-carti- 
stranii/ 


23 https://youtu.be/iHul6zDPE2w?t=600 





RĂZVAN-ALEXANDRU PETRE - Eseuri pe teme spirituale 2021 pag. 235 


Lista cărţilor publicate sub sigla 
SPIRITUS.RO 


CĂRŢI 
Glasuri de dincolo de moarte — mesaje preluate telepatic de la Spirite 


(2015) Autor: Nina Petre 


Situaţia paranormalilor în societatea românească. Spiritismul, metodă 
modernă de investigaţie (2010) Autor: Nina Petre 


Modelul unificator al psihicului uman normal şi paranormal (2008) 
Autor: Răzvan Petre 


Conştiinţa umană, între minte şi spirit. Sinteză de Ştiinţă Spirituală 
(2011, adăugiri 2014) Autor: Răzvan Petre 

Cele 9 Maha Vidya. Eseu despre Marile Puteri Cosmice (2011, revizie 
2014) Autor: Răzvan Petre 

Globii luminoşi din fotografii. Explicații fizice şi paranormale (2011, 
adăugiri 2014) Autor: Răzvan Petre 


CULEGERI DE TEXTE DIN SITE-UL www.spiritus.ro 


Vieţile anterioare ale spiritului. Volumul 1 (2014), Volumul 2 (2015), 
Volumul 3 (2016), Volumul 4 (2017), Volumul 5 (2018), Volumul 6 
(2018), Volumul 7 (2019), Volumul 8(2019), Volumul 9 (2020), 
Volumul 10 (2021) Autor: Nina Petre 


Spiritele în dialog cu noi. Spiritism, mediumnitate, comunicări de la 
Entităţile Superioare (2014) Autori: Nina Petre, Răzvan Petre 


Flori de cactus — opinii, sfaturi şi cercetări din experienţa de medium 
şi clarvăzător (2015) Autor: Nina Petre 


Viaţă, moarte şi dincolo de moarte. Scieri mai vechi şi mai noi (2019) 
Autor: Nina Petre 


MASS-MEDIUM. Nina Petre, două decenii în atenţia mass-media 
(2017) Autori: Nina Petre, Răzvan Petre 

Contribuţii la cultura generală (2017) Autor: Răzvan Petre 
Esoterismul în mileniul 3 (2014) Autor: Răzvan Petre 


Karma, valurile timpului. Lectura vieților trecute luminează viitorul 
(2014) Autor: Răzvan Petre 


Cristos, binele, adevărul. Spre o teologie mai aproape de real (2014) 
Autor: Răzvan Petre 


Spiritualitatea în psihologie (2014) Autor: Răzvan Petre 
Filosofie spirituală (2014) Autor: Răzvan Petre 


Spiritus.ro in English (2015) traduceri din limba română de Răzvan 
Petre 


Eseuri pe teme spirituale 2015-2016 (2017) Autor: Răzvan Petre 


Eseuri pe teme spirituale 2017 (2018) Autor: Răzvan Petre 


Eseuri pe teme spirituale 2018 (2019) Autor: Răzvan Petre 
Eseuri pe teme spirituale 2019 (2020) Autor: Răzvan Petre 
Eseuri pe teme spirituale 2020 (2021) Autor: Răzvan Petre 

